
Cuvint înainte 


Deschis la Asia şi urmărit în partea de est a continentului, acolo 
unde Uniunea Sovietică se desparte de China, orice atlas din zilele 
noastre ne va informa că Mongolia este un imens podiş cu o su- 
prafață de şapte ori mai mare decît a ţării noastre, dar cu un 
număr de numai un milion şi ceva de locuitori. 

Muşcată în partea de sud de faimosul deşert Gobi, republică 
populară încă din 1924, Mongolia este o ţară de paşnici crescători 
de vite. Cu toate acestea, pasionatul de călătorii comode și ne- 
zdruncinate, pe filele cu foşnet mîngiietor al atlasului, va fi plăcut 
surprins să afle, citind, că Mongolia, țară bogată în grîne, ovine, 
bovine, cabaline, cămile, piei, blănuri, lînă, cărbune, cupru, sare, 
antimoniu, grafit... etc. se poate mîndri azi şi cu specialiști ca- 
Tificaţi. 

Acum mii şi mii de camioane încarcă și descarcă, transportă, 
duc și aduc, smulgind colinele cenușii din somnul lor milenar şi 
făcându-le să tresalte ca valurile. 

Dacă aceasta ar fi totul şi încă ar fi emoţionant. Urmaşii neîn- 
frînatului Gingis Han, ncîntrecuţii călăreţi şi harnicii conducă- 
tori de caravane peste Asia s-au despărțit de bravii lor căluți şi de 
Anșeleptele şi răbdatoarele lor cămile, au lepădat friele şi biciul şi 
au apucat volanul, s-au făcut şoferi. Şoferi păstrându-şi însă măies- 
tria, curajul, vitejia şi tenacitatea strămoşească, şoferi eroi, şoferi 
„Sutamiişti”, străbătînd adică o sută, două, trei şi şi aşa mai de- 
parte de mii de kilometri fără a face reparaţii capitale la maşină. 

Pentru fiecare sută de mii de kilometri parcursă — o stea mare, 
albă, în cinci colțuri, pictată pe parbriz. Şi rare sînt camioanele 
care să alerge peste stepa mongolă împodobite numai cu o stea. 





Dar nici aceasta nu e totul. 

Am amintit anume de constelaţiile de pe parbriz ca să sugerăm 
saltul uriaş pe care l-a făcut, pe calea civilizaţiei, Mongolia Popu- 
lară. Camioanele aleargă peste stepă ducînd cu ele pretutindeni 
viața nouă şi sigură, belșugul, prosperitatea și bucuria con- 
Strucţiei. 

Cu ajutorul efectiv al Uniunii Sovietice, Partidul Popular Mon- 
gol a înfăptuit revoluţia din 1921 cliberînd țara de sub jugul 
imperialiştilor chinezi (care ocupau Mongolia din 1691) şi a con- 
trarevoluţionarilor ruși refugiați aici. Trei ani mai tîrziu, prin des- 
ființarea monarhiei, se proclamă republica populară, după care, 
treptat, sub conducerea partidului denumit mai tîrziu Partidul 
Popular Revoluționar, se desăvirșeşte revoluția şi se trece la marile 
realizări revoluţionare menite să asigure viața şi prosperitatea unui 
popor pînă atunci muls şi jupuit ca și vitele pe care le creştea. 

Astăzi capitala Mongoliei este un oraş cu o cetate universitară 
şi un palat al pionierilor, o industrie tînără dar înfloritoare, un 
oraş care se transformă cuprins de efervescența romantică a çon- 
strucţiilor specifică tuturor orașelor socialismului. Provinciile, 
cu aşezările lor mici sau mari azvirlite la sute și mii de kilometri 
prin văgăunile podișului, pulsează de viaţă, construind și mun- 
cind. Gospodăriile agricole şi mai ales zootehnice dau roade necu- 
noscute vreodată în Asia, bucurîndu-se de realizările cele mai 
moderne ale ştiinţei şi tehnicii, spitalele şi casele de naştere se 
întrec la număr cu şcolile, analfabetismul şi tuberculoza sînt 
aproape lichidate şi iurtele — acele ciuperci mizerabile de 
pînză, făcute să fie cărate între cocoaşele cămilei şi menite să 
ţină loc de adăpost, de cort, după o instalaţie sumară, pier văzînd 
cu ochii, dînd locul caselor solide de zid, prevăzute cu instalaţie 
sanitară completă, cu lumină electrică, radio şi confort. 

Pînă şi Gobi, deșertul cel înspăimîntător, bîntuit de „spirite rele” 
care se repezeau să înhațe călătorii rătăciți (cel puţin aşa ne în- 
credințează neuitatul călător italian Marco Polo), a fost învins, 
străbătut în lat de o imensă cale ferată (Moscova — Ulan-Bator 
— Pekin) şi în adînc de ghearele neistovite ale unor sonde care 
au făcut să rodească această aridă porţiune de pe scoarţa globului. 

Toate acestea (aflate de la alţii, din cărţi) ne vin în minte 
acum, cînd citim povestirea Tuvşin şi Tugs a scriitorului mongol 
Z. Battulga. 

Scriitorul s-a născut în 1919, iar cînd a publicat cartea era 
tînăr, avea 35 de ani. Şi, ca orice scriitor tînăr, a scris o carte 
de dragoste. lar dacă vom reaminti că povestirea se numeşte 
Tuoşin şi Tugs, şi vom afla că primul e un nume de bărbat, ce- 
lălalt de fată, cititorii probabil că vor ghici numaidecât şi între 
cine se leagă această dragoste. 

Dar iată că nu-i aşa! 

Dragostea din cartea aceasta este mai vastă, mai cuprinzătoare, 
ea pune în mişcare mai mult decît două persoane. E dragostea în- 
tregului popor mongol pentru patrie şi pentru realizările sale 
revoluţionare, dragostea pentru independență şi pentru pace, 

Totul se petrece cam în jurul anului 1945, anul terminării celui 
de-al doilea război mondial. Povestirea urmăreşte activitatea eroică 
a unui luptător din serviciul militar de informaţii al R. P. M. tri- 
mis într-o misiune specială pe teritoriul Mongoliei ocupate de 
imperialiştii japonezi. 

Japonezii stăpîneau, după cotropirea Manciuriei în 1931, regiu- 

nile mongole din China de nord-est. Ciţiva ani mai tîrziu, ci au 
creat pe teritoriul Mongoliei interioare o așa-zisă Provincie Unită 
Sinan (Hingan), instaurind aici o cruntă robie de tip colonialist. 
Jefuind regiunea pentru a-şi întreţine armata, militariştii japonezi 
au şi controlat-o cu sălbăticie, separînd-o cu prudență de restul 
lumii prin ceea ce s-a numit „cortina neagră“. 
Fiind şi bine situată din punct de vedere strategic, japonezii 
intenționau să folosească regiunea Hingan ca un cap de pod pentru 
a ataca pe de o parte Mongolia Populară, iar pe de alta Uniunea 
Sovietică, pe care o socoteau prea ocupată în războiul cu Germa- 
nia hitleristă ca să poată face față şi acestui al doilea front. Iată 
de ce 'Tuvşin, din serviciul de informaţii al Mongoliei Populare, e 
trimis tocmai aici sub înfăţişarea pașnică a unui abil negustor 
chinez. 

Dubla postură în care se manifestă eroul cărţii, Van An-cen — 
alias Tuvşin — precum și faptul că serviciul de contraspionaj 
japonez îl ia drept un membru de seamă al Partidului Comunist 
Chinez, obligă povestirea la o respirație grăbită, nervoasă, apă- 
sată, de roman de aventuri. Urmărindu-şi eroul prin diferitele 
ambianțe şi medii, oficiale ori tainice, pe care le frecventează, 
autorul execută o interesantă trecere în zevistă a forțelor care se 
ciocnesc în teritoriul mongol ocupat de japonezi. 

Aşa, de pildă, ofiţerii japonezi care ocupau oraşul Vaniemiao, 
îngîmfaţi, temători şi cruzi pînă la bestialitate. Opuşi lor — 

oamenii din popor, tăcind cu prudenţă, ameninţători şi încordaţi, 
sau activînd în secret, organizaţi de comunişti. Între ei, negustorii 
locali, mînaţi de dorinţa de a muşamaliza totul, de a slei ener- 
güle luptătoare în vederea obținerii de profituri cît mai mari. 
Printre rînduri: micii funcţionari laşi şi prăbuşiţi moralmente, 
gata să se vîndă cu uşurinţă celui mai zare, şi numărul mare de 
cerşetori, oameni înfrânți care pun în peisaj tonuri deprimate, de 
un realism zguduitor. 

Fresca aceasta de dimensiuni mari dă posibilități scriitorului ca, 
o dată cu descrierea unui strat social, să desprindă şi unul din 
elementele sale constitutive, De aici numeroasele portrete care dau 
viață şi realitate cărţii. 

Vom nutri, așadar, sentimente de simpatie pentru bătrânul şi 
destoinicul patriot Sun Şan-li, pentru eroicul zugrav, venerabilul 
Sun Da-ghe, pentru neînfricatul luptător Fu Cen, pentru curajoși 
săi prieteni Se şi tînărul coreean. Creînd aceste personaje, scriitorul 
reuşeşte să sugereze cu pregnanţă dragostea, curajul şi iniţiativa 
cu care poporul înţelege să-și apere patria şi s-o salveze de la 
picirea Ja care o sortiseră imperialiştii japonezi. 

Aceeaşi simpatie — de data asta pentru scriitor — ne-o tre- 
zeşte felul cum sînt concepute portretele duşmanilor, ale ofiţerilor 
japonezi şi ale uneltelor lor. Spiritul de observaţie nu lipseşte scrii- 
torului, iar asprimea, perseverența, adesea cniar sarcasmul cu 
care-şi urmăreşte personajele negative, vădesc poziţia de fier- 
binte patriotism pe care se situează. 

Unul dintre faimoasele proverbe mongole spune că: „şarpele 
e pestriţ pe dinafară — omul pe dinăuntru”. Și într-adevăr, pre- 
zentind figurile colonelului Ken, şeful contraspionajului japonez 
din Vaniemiao, a maiorului Ma, a generalului Ta, Battulga arată 
că uncori şi sentimente ca laşitatea, cruzimea, lăcomia, şi infatua- 
rea pot da omului impresia puterii şi a dreptăţii, o impresie cu 
atit mai falsă şi mai prostească, cu dt confruntarea ei cu reali- 
tatea aduce de cele mai multe ori corectări dintre cele mai dra- 
matice. 

„Tot aici este locul să amintim şi de celelalte portrete, anexate 

la cele ale dușmanilor declaraţi. E vorba de micul funcţionar zo 
Li-ţze, dezumanizat de aprigul sentiment de lăcomie invidioasă, 
iscoadă dezgustătoare a contraspionajului japonez, precum şi pla- 
cidul, dar nu mai puţin periculesul negustor patron al firmei 
„Va“, care strînge profituri uriașe exploatind cu cruzime, dar cu 
o mască de cumsecădenie miloasă lipită pe faţă. 

Am lăsat la urmă cele două personaje centrale: Tuvşin (pace 
în limba mongolă) și Tugs (împlinire, desăvirşire). 

Tugs, gingaşa fiică a bucătarului, reprezintă în carte frumu- 
sețea şi poezia, curăţenia morală a poporului, puterea pe care 
o are visul cînd sufletul e curat. Chiar dacă mu aceasta este 
impresia imediată pe care ţi-o dă rîndul scris în cartea lui 
Battulga, gîndurile îţi ajung neapărat tot aici după ce l-ai citit (în 
carte Tugs este o fată frumoasă și mîndră, care luptă cu toată 
puterea sufletului pentru a-și ajuta logodnicul în lupta împotriva 
cotropitorilor). 

Van An-cen, sau Tuvşin, este comunistul călit în luptă, dis- 
ciplinat şi inteligent, care printr-o muncă chibzuit organizată și 
metulburată de nici una din piedicile numeroase care-i stau în 
cale, contribuie, în rîndurile partidului, la victoria asupra ocupan- 
ilor japonezi, realizîndu-se astfel unificarea regiunii Hingan cu 
Mongolia Populară. 

Deşi acţiunile victorioase ale eroului sînt uneori rezolvate cu 
prea multă uşurinţă de scriitor, figura sa hotărită, luminoasă, 
dîrză, pilduitoare se naşte din bucuria scriitorului de-a vorbi des- 
pre luptătorii patriei sale, pe care i-a cunoscut. 

Concepută ca un roman de aventuri, povestirea lui Battulga îţi 
stîrneşte interesul de la primele rînduri. Proverbele cu care e 
presărat textul (faimoasele proverbe mongole !), preferința insis- 
tentă pentru eroul din marea masă populară, accentele didactice 
pe care le ia uneori fraza, precum şi urmărirea încordată a eve- 
nimentelor leagă cartea lui Battulga de vechea tradiţie a litera- 
turii populare mongole. 

Altfel, prin problematica și avîntul ei combativ, cartea se în- 
scrie în cea mai nouă mişcare literară din Mongolia spre făurizea 
unei literaturi revoluţionare, mişcare iniţiată de primul congres 
al scriitorilor mongoli din 1948, 

Noi, pe lingă toate cele spuse mai sus, o recomandăm cititori- 
lor din țara noastră şi pentru valoarea ei de scurt metraj despre 
oamenii şi năzuințele unei ţări îndepărtate din Asia. 


Florin Chirițescu 


CAPITOLUL 
1 


La Vaniemiao 1 


Funcţionarul hotelului, un tînăr chinez, îl privi cu atenție 
pe noul venit. 

Apoi, cu un aer plictisit, deschise registrul în care în- 
scria călătorii. 

— Sînteţi singur ? 

— Da, singur. 

— Staţi mai mult timp la noi? 

— Deocamdată aş dori să rămîn peste noapte. 

Călătorul scoase din mînecă o batistă de mătase, o flu- 
tură cu gestul elegant obişnuit comercianților şi îşi şterse 
buzele uscate de vînt. 

După ce termină înregistrarea, funcţionarul îi luă gea- 
mantanul şi-l invită să-l urmeze. 

— lată camera dumneavoastră. Poftiţi, instalaţi-vă. 
Dacă aveţi nevoie de ceva, vă stau oricînd la dispoziţie. 

— Mulţumesc. Deocamdată n-am nevoie de nimic. E 
destul de tîrziu. Cred că e timpul să mă odihnesc, răspun- 
se călătorul. 

— Da, aveţi dreptate. Vă doresc noapte bună. 

Funcţionarul ieşi, făcînd o plecăciune adîncă. 

Rămas singur, Van An-cen — așa se numea călătorul 
— încuie uşa. Îşi duse apoi geamantanul într-un colţ şi 


1 Azi Ulan-Hoto, oraş de pe teritoriul Mongoliei Interioare (regiune 
autonomă din R. P. Chineză). 


se aşeză pe divanul care ocupa cea mai mare parte din 
odaia mică şi îngustă. 

În faţa divanului acoperit cu rogojini de paie înnegrite 
de vreme, se afla o măsuţă foarte joasă ; pe cele două 
laturi ale mesei zăceau, parcă zvîrlite la întîmplare, cîteva 
saltele de pislă, tapisate cu o pînză albastră murdară şi 
cîrpită cu o sumedenie de petice albe. 

Pe marginile mesei se înşirau grămăjoare de scrum, 
scuturate din pipele ultimilor locatari ai camerei. Sub 
lumina mohorîtă a becului electric, înnegrit de praful care 
îl acoperea, grămăjoarele de scrum semănau cu nişte 
vulcani de pe meleaguri depărtate, parcă pierduţi într-o 

îdă cenușie. Dacă s-ar mai fi ridicat din ele rotocoale de 
um, ar fi amintit de fumul focurilor şi incendiilor care 
pîrjoleau biata ţară... 

Numai că pipele se stinseseră de mult, iar fumul lor 
se risipise, lăsînd în urmă doar amintirea lor: grămă- 
joarele de cenuşă, ce păreau a constitui un simbol. Fiindcă 
avea să vină vremea cînd, aidoma tutunului, din toată 
asuprirea cotropitorilor nu se va alege decît scrum. Și 
vremea aceea nu era departe. 

Van An-cen îşi roti privirea pe pereţii mînjiţi de ne- 
numărate urme de ploşniţe strivite. „Se cunoaşte că nu 
s-a mai făcut de mult curățenie sau reparaţii !“ îşi zise. 
Tavanul era negru ca hornul și pretutindeni atîrnau pînze 
de păianjen. 

Proprietarul acestui cuibar de ploşniţe, intitulat hotel, 
nu se gândise cîtuşi de puţin la confortul clienţilor săi, 
fiindcă, oricum, cîştiga destul de pe urma lor. Van An-cen 
îl ştia pe escroc. Era zgârcit şi un cămătar cum nu se 
poate mai nemilos, care, ca toate lepădăturile de teapa 
lui, dispreţuia pe cei săraci, era slugarnic față de cei bo- 
gaţi şi lingea cu sîrg călcîiele cotropitorilor. Unui om ca 
Van An-cen, venit din altă ţară, dintr-o altă lume, i se 
părea ciudat să se regăsească printre asemenea oameni. 

Abia cînd se văzu în cameră îşi dădu seama de situația 
neobișnuită în care se afla din nou. Îşi aminti de cîtă 
şiretenie, inventivitate şi dîrzenie avusese nevoie pentru 
a putea pătrunde în acest ţinut pe care forțele ocupante 
îl izolaseră de restul lumii printr-o cortină neagră. 

După ce se mai învîrti puţin prin cameră, stinse lu- 
mina şi se întinse îmbrăcat pe divah. 

Stînd cu ochii deschişi, revăzu parcă aievea meleagu- 

rile pe care se născuse şi pe care le părăsise nu demult. 
Şi fără să vrea, retrăi zbuciumul şi grijile din ultimele 
luni. , 
Multă vreme nu putu scăpa de senzația că nu trăieşte 
în realitate şi că ceea ce se petrece cu el este un vis. Așa 
se va fi simțind pe vapor călătorul aţipit într-un pat ce i 
se pare că se leagănă îndată ce vasul a ieşit în larg. 
Din cînd în cînd aţipea, dar după cîteva clipe se trezea. 
Gîndurile care îl frămîntau îi alungau somnul. Da, chiar 
de miine va lua legătura cu cîțiva. Bătrînul acela, cînd 
îl va revedea, se va simţi în al nouălea cer. Îi apărură în 
minte trupul viguros, bărbuţa căruntă, ascuţită şi fruntea 
brăzdată de zbircituri ale bătrînului Sun Şan-li, bucăta- 
rul lui Va, negustorul. Cîtă apă cursese pe rîu de cînd 
se legaseră printr-o prietenie statornică ! O prietenie du- 
rată de lupta comună împotriva japonezilor, născută 
sub loviturile cravaşelor ofițerești. Bătrînul acela sfătos, 
cu vorba cumpătată, liniştită şi înțeleaptă, era o ade- 
vărată întruchipare a curajului și a stăruinței. Se dove- 
dise a fi un ajutor de nepreţuit. Şi Van An-cen își aminti 
de prietenul său cu multă admiraţie. Da, fără îndoială, 
se putea bizui pe bătrînul Sun Şan-li. 

Pe domnul Va, proprietarul „Firmei comerciale Va“, îl 
cunoscuse în 1939. Relaţiile de afaceri dintre ei se trans- 
formaseră, curînd, într-o prietenie. 

Van An-cen fusese timp de cîteva luni oaspetele lui 
Va şi locuise în casa lui. La despărțire, Va îi declarase 
că pe viitor îl consideră cel mai bun prieten al său 
şi că se poate bizui oricînd pe ajutorul şi ospitalitatea sa. 
Van An-cen îl revăzu în minte şi pe el, aşa cum arăta 
cu faţa lui mică şi palidă, cu fruntea lată, trupul înalt 
şi osos şi cu mersul lui greoi ca de urs. Îşi aduse aminte 
pînă şi de gestul lui obişnuit de a-şi mîngiia mustăţile 
negre în timp ce vorbea... 

Tot prin regiunea asta mai cunoscuse un om în care 
pînă acum socotise că se poate încrede, anume pescarul 
Tze, care trăia în localitatea numită Apele Fierbinţi. Tre- 

cuse însă un an de cînd pescarul nu-i mai dăduse nici 
un semn de viaţă. Pe unde o fi şi ce s-o fi întîmplat cu 
el? Să fi căzut în darul beţiei ? El, personal, nu-l vă- 
zuse niciodată bînd, dar auzise că omul se cam avea 
bine cu băutura. „Vinul e hărăzit bărbatului spre mul- 
umirea lui“, spunea din cînd în cînd pescarul, vesel şi 
Tîzînd cu gura pînă la urechi, încît i se vedeau dinții 
mari şi albi ce contrastau cu faţa arsă de soare. „Deh, 
mai ştii ? Beţia repede poate duce la o decădere fizică 
şi morală ! își spuse Van An-cen. Să fi trădat, sau pur 
şi simplu a lăsat totul baltă şi a plecat de la Apele Fier- 
binţi ? Va trebui, în primul rînd, să descopăr unde se 
află. Dacă îl mai găsesc la Apele Fierbinţi, trebuie să 
fiu foarte prudent.” 

Aflată în plin centru al fortificațiilor japoneze de la 
Hingan, localitatea Apele Fierbinţi constituia un impor- 
tant punct strategic, fiind unul dintre capetele de pod pe 
care militarismul japonez voia să le folosească pentru 
continuarea războiului de cotropire. Regiunea era împâîn- 
zită cu agenţii contraspionajului japonez, care o fereau 
de ochii oricărui străin, pentru că de acolo plănuiau co- 
tropitorii să reverse moartea şi pîrjolul asupra ţărilor 
vecine. 

Faptul că pescarului ze i se încredințase o misiune 
importantă îl neliniștea pe Van An-cen. Hotărât, era ciu- 
dat că, de atîta vreme, nu mai primiseră nici o veste 
de la el. Să-l fi dus într-adevăr băutura la pierzanie ? 
Poate că da. Pescarul însă era extrem de prevăzător şi 
nici corupt nu părea a fi, cu toată slăbiciunea lui pentru 
băutură. Atunci, ce să se fi întîmplat? Va trebui el 
însuşi să lămurească totul. Deocamdată va începe cu 
firma „Va“... Bucătarul îi va fi de mare ajutor. Mai era 
apoi acel prieten încercat, numit „A“, care lucra la statul- 
major al armatei de la Cianciun !, prieten căruia, chiar 
în gînd, Van An-cen îi spunea tot „A“. Se vor mai găsi 
cu siguranță și alte ajutoare. Cine se sprijină pe poporul 
care luptă nu se poate îndoi de izbîndă. Deocamdată, 
important era să fie prudent. Deseori duşmanul se pre- 





1 Oraş în nord-estul R. P. Chineze, capitala provinciei Ghirin. 

face că doarme, dar în realitate veghează și privirea lui 
te urmăreşte pretutindeni. Trebuie deci să fii vigilent, să 
nu te dai de gol atrăgîndu-ţi bănuielile altora, şi cată 
să-i încurci dușmanului ițele. x 

Absorbit de gînduri, Van An-cen nu simți decît foarte 
tîrziu liota de ploşnițe care îl pişcau fără milă pe mîini 
şi pe față. Cum somnul nu se lipea de el, se sculă şi 
aprinse lumina. Pe pereţi, ploşnițele fugeau speriate. 
Unele dintre ele, slabe şi flămînde, se ascunseră grăbite 
prin crăpături. Altele însă, umflate de sînge, se tîrau 
încet şi înaintau alene, amintind de caricaturile chinezești 
ce reprezentau pe „domnii“ bogătaşi, îmbuibaţi din su- 

e 


doarea şi sîngele poporului. 
* 


— Am primit o comunicare importantă. Un agent al 
comuniştilor chinezi — un oarecare Cijou — a plecat 
din Pekin şi, după ce s-a strecurat prin toate opreliştile, 
se îndreaptă spre oraşul nostru, dacă n-o fi ajuns între 
timp. 

Paunţind această veste, colonelul Ken se ridică, făcu 
un ocol şi se opri în faţa biroului la care lucra. Clocotind 
de furie, îşi încrucişă pe piept braţele scurte, terminate 
cu nişte miini mici şi puhave, apoi începu să se plimbe 
c paşi apăsaţi dintr-un colț într-altul al spaţioasei încă- 
peri, încruntîndu-şi fruntea şi muşcîndu-şi buzele. De ochii 
lumii, colonelul juca rolul redactorului-șef al ziarului Stea- 
gul albastru, publicaţie ce servea de paravan contra-spi- 
onajului japonez, al cărui şef era în realitate acest Ken. 

Din cînd în cînd colonelul arunca priviri aspre către 
locţiitorul său, maiorul Ma, redactor-şef adjunct şi în 
acelaşi timp locţiitor al şefului contraspionajului. Maio- 
rul Ma, înalt, slab şi deşirat, şedea pe canapea într-o 
atitudine slugarnică, simțindu-se parcă vinovat sub pri- 
virile şefului său, pe care se străduia totuşi să-l pri- 
vească drept în ochi. Faţa colonelului era pămîntie şi 
ciupită de vărsat. 

„Ce dispoziţie are să-mi dea ? Desigur, o însărcinare 
foarte grea“, îşi spunea maiorul, trosnindu-şi nervos 
degetele. 

In sfîrşit, colonelul continuă : 

— Cum şi pe ce cale a ajuns acest agent pînă aici, 
nu se ştie. Poate că n-a ajuns încă... Vei trimite, în orice 
caz, pe toate străzile oraşului numărul necesar de agenţi 
şi de informatori secreţi. la măsuri să se ţină sub obser- 
vaţie hotelul Tentailiui, precum şi toate celelalte localuri 
unde pot poposi călătorii nou-veniţi. Vei aşeza observa- 
tori şi pichete de soldaţi pe drumurile de acces dinspre 
est, vest şi sud, şi le vei menţine pînă vei primi un nou 
ordin direct de la mine. Am dat adineauri dispozițiile 
corespunzătoare lui Ţzo Li-ţze de la „Firma comercială 
Va“. Tot dispozitivul trebuie să fie în picioare. Trebuie 
să-l prindem neapărat pe agent. 

Ken se opri în faţa locţiitorului său şi-l privi cu atenţie. 

— Am înţeles, domnule colonel ! rosti maiorul, ridi- 
cîndu-se în grabă de canapea şi luînd poziţia de 
drepţi în fața superiorului. Simt de pe acum plăcerea 
pe care o vom avea cînd îl vom frige pe gînsacul ăsta 
cu tot ceremonialul cuvenit ! Şi o să mai născocim şi 
ceva nou! 

— Înainte de a frige vînatul, trebuie mai întîi să-l 
împuști ! observă ironic colonelul. Pînă atunci, avem 
destul timp să ne gîndim cum o să-i scoatem mărun- 
taiele, cum o să-l punem la frigare. Deocamdată, chib- 
zuieşte cum să punem mîna pe el. 

Maiorul, care parcă se chircise, ieşi din cabinetul 
colonelului ascunzîndu-şi capul între umeri. 

Rămas singur, Ken mai străbătu de câteva ori încăpe- 
rea, apoi se instală în fotoliu şi căzu pe gînduri. „După 
cît se pare, duşmanul ăsta nu e un începător. Vom avea 
puţină bătaie de cap cu el. Dar trebuie prins... Trebuie ! 
îşi spuse colonelul, gîndindu-se la sutele de perechi de 
ochi iscoditori și la rețeaua de curse pe care le avea la 
dispoziţie. 

* 


— Rămîneți la noi în oraş, sau aveți de gînd să 
plecați mai departe ? întrebă slujbaşul hotelului, în timp 
ce aduna pe o tavă tacîmurile de care se servise la masă 
Van An-cen. Punînd întrebarea, slujbaşul, un tinerel cu 

obrajii îmbujoraţi, îl cerceta atent pe oaspetele pe care 
nu-l putuse vedea destul de bine noaptea trecută. 

— Sînt comerciant, iar dumneata ştii că orice comer- 
ciant e foarte grăbit să ajungă acolo unde crede că va 
realiza un cîştig cât mai bun. S-ar putea să rămîn la 
Vaniemiao, dar poate că am să plec mai departe, răs- 
punse Van An-cen urmărind mişcările îndemînatice ale 
tînărului. Surprinzînd privirea cercetătoare a lujbaşului, 
Van An-cen îşi opri și el asupra lui ochii săi mici şi 
strălucitori, pierduţi sub nişte sprîncene negre şi stufoase. 
Dar schimbul de priviri nu păru să-l tulbure pe slujbaş. 

— Desigur, aşa trebuie să fie, consimţi el zîmbin- 
du-i prietenos lui Van An-cen. 

După ce plăti costul camerei, Van An-cen îl anunţă 
pe tînăr că doreşte să-şi lase acolo geamantanul cu lu- 
crurile sale, pînă ce va trimite, mai tîrziu, pe cineva de 
la firma „Va“ pentru a-l lua. 

— Bine, răspunse slujbașul. Îl puteţi lăsa fără grijă. 
Nimeni nu se va atinge de el. 

Nu-şi dădea seama de ce, dar călătorul acesta îi 
plăcea foarte mult. Cînd plecă Van An-cen, îl urmări 
cu privirea. „Are ochii atît de vioi ! Se cunoaşte îndată 
că e un om deştept. Ştie ce vrea şi ar fi destul de greu 
să ghiceşti ce gînduri se ascund sub fruntea lui încrun- 
tată.” 

Van An-cen dădu o raită prin oraş. Ajungînd pe 
strada Sinanțze, rămase uimit de ceea ce-i fu dat să 
vadă. De ambele părți ale străzi se înșirau bărbați, femei 
şi copii, goi, arşi de soare şi negri de murdărie. Îndată 
ce zăreau un trecător, nenorociţii întindeau mîinile și 
cereau de pomană cu glasuri stinse şi tremurate. Din 
loc în loc, se auzeau hohote de plins și gemete. Unii 
dintre cerşetori se aruncau în mijlocul drumului şi se 
prăbuşeau la picioarele trecătorilor, căutînd să le stîr- 
nească mila. 

Ofițerii şi agenţii japonezi treceau pe lîngă ei mîndri, 
cu capul sus şi cu pieptul umflat, arătîndu-şi ostentativ 
disprețul. 

Feţele bieţilor cerșetori trădau tristețea și umilinţa. 
Observîndu-i mai atent, Van An-cen descoperi în ochii 

lor, aparent stinşi, o ură mocnită. „Da... Sînt fulgerele 
îndepărtate care vestesc furtuna, se gîndi Van An-cen. 
Dar va veni vremea cînd în locul disperării şi chinului, 
pe feţele lor va străluci voinţa şi dîrzenia, iar din pieptu- 
rile lor scofilcite vor ţîşni flăcările ce vor aprinde pă- 
mâîntul sub picioarele cotropitorilor.” 

— Hei, ăla de colo! Stai pe loc! strigă aspru un 
polițist de pe cealaltă parte a străzii şi, apropiindu-se 
de Van An-cen, îi ceru răstit: Buletinul de identitate ! 
Autorizaţia ! 

— Poftiţi, vă rog, spuse Van An-cen, prezentînd agen- 
tului buletinul şi autorizaţia de intrare şi şedere în 
Provincia Unită Sinan 1. 

Polițistul cercetă cu atenţie actele, apoi scoase din 
buzunar un carnet în care îşi notă numele celui legiti- 
mat, precum şi localitatea de unde venea şi încotro se 
ducea. 

— Vă puteţi continua drumul, spuse scurt, restituin- 
du-i lui Van An-cen actele. 

„Tipul nu pare suspect. Se cunoaște cît de colo că e 
un comerciant serios, care călătoreşte pentru afaceri”, 
îşi spuse polițistul în timp ce se îndrepta spre hotelul 
Tentailiui. 

Vesel, şi surizător, Van An-cen își văzu de drum. 
„Călătoria s-a sfârşit cu bine, se gîndi. Iată-mă și aici, 
în vestitul Vaniemiao.“ 

Ajungând la poarta firmei comerciale „Va“, intră cu 
faţa încă luminată de suris. Dar cînd îşi aminti că tot 
acolo locuia şi bătrînul Sun Şan-li, zîmbetul i se şterse 
şi făcu loc unei puternice emoţii, care-i străbătu ca un 
fior tot trupul. 

Uşa încăperii în care se afla proprietarul firmei „Va“ 
era larg deschisă. Patronul stătea cu spatele spre intrare 
şi cerceta registrul debitorilor, făcînd socoteli la abac. 
Cufundat în calcule, nu băgă de seamă că a intrat cineva. 


1 In 1943, ocupanţii japonezi au creat în regiunile mongole din nord- 
estul Chinei aşa-numita Provincie Unită Sinan (Hingan), pe care au 
încorporat-o la teritoriul statului marionetă Manciu-ko, întemeiat de ei 
în 1982. 

Va arăta întocmai cum şi-l închipuise Van An-cen în 
timpul nopţii petrecute la hotel. Numai mustăţile îi erau 
mai cărunte. 

Van An-cen îşi scoase pălăria. 

— Vă salut, stimate Va! spuse el făcînd o adîncă 
plecăciune. 

Fără grabă, Va se întoarse şi cercetă cu o privire liniş- 
tită pe cel care intrase. Deodată, însă, ţişni în picioare 
şi se repezi să-l îmbrăţişeze. 

— Dumneata erai ? Ce surpriză | Scumpul meu prie- 
ten! De unde vii? Cînd ai sosit? Te rog, ia loc şi 
povestește-mi totul, spuse într-o suflare Va, instalîndu-şi 
oaspetele într-un fotoliu. Pe unde ai fost de ai lipsit 
atita timp ? Nu mi-ai trimis nici o scrisoare. 

„Ca de început, nu e rău. Primirea e călduroasă şi 
dovedeşte prietenie. După ce-a fost, pînă de curînd, atît 
de întunecat, cerul pare să se însenineze. Dar, atenţie... 
Nu trebuie să mă încred prea devreme. Pînă una-alta 
să vedem ce urmează“, se gîndi Van An-cen și începu 
să povesteasc; 

— Am sosit la Vaniemiao cu trenul de noapte și am 
tras la hotelul Tentailiui. 

— De ce n-ai venit de-a dreptul la mine? pi s-a 
făcut poftă să hrănești ploşniţele? Auzi! La hotel 
Tentailiui ! O adevărată hrubă cu scîrnăvii ! 

— Am sosit tîrziu şi n-am vrut să vă deranjez la o oră 
atît de nepotrivită. Mi-am lăsat lucrurile la hotel. Aţi 
putea trimite pe cineva după ele ? întrebă Van An-cen 
întinzîndu-i lui Va fisa de aramă. 

— Bineînţeles — răspunse patronul — am să trimit 
îndată un hamal. Dar acum, te rog să pofteşti în locuinţa 
mea. 

În sufragerie, slujbaşii firmei aşternură în grabă masa, 
aducînd farfurii mari şi mici şi ceşti din porțelan chine- 
zesc, frumos pictate. Aduseră apoi cîteva carafe cu mai 
multe feluri de vinuri, printre care şi vestitul vin din 
podgoria Pu-tu. La urmă, fură servite gustări calde. 

Aşezat într-un fotoliu adînc din lemn sculptat, lăcuit 
în roşu, Va se arăta foarte grijuliu faţă de oaspetele său. 

— Nu ne-am văzut de mult, fiule. Aproape că pier- 
dusem nădejdea de a ne mai revedea vreodată. Credeam 
că m-ai uitat. Spune-mi, cum o duci cu sănătatea și cum 
merg treburile ? Sper că ai avut noroc în afaceri, nu? 

— Mulţumesc, totul merge bine. Dumneavoastră, însă, 
venerabile coleg, arătaţi excelent. Chiar mai bine decât 
ultima dată cînd v-am văzut. 

— E adevărat, mila cerului nu mă ocolește. Datorită 
faptelor bune săvîrşite în ultimele luni, venerabilul du- 
mitale coleg îşi permite să ducă o viaţă fericită şi în- 
destulată. 

— Am bănuit și sînt foarte bucuros. Aţi meritat 
bunăvoința cerului și izbîndiţi acum în toate. Aş fi 
fericit să pot urma exemplul dumneavoastră. Virtutea 
e întotdeauna răsplătită şi prin ea ajungi la bogăţie şi 
fericire. 

— Se cunoaşte, fiule, că eşti un om priceput. Sînt 
într-adevăr bogat şi fericit! confirmă Va rizînd zgo- 
motos. 

Van An-cen rise şi el, mulțumit că a izbutit să fie pe 
placul lui Va. 

Patronul umplu din nou paharele şi porunci unui bă- 
trîn servitor chinez : 

— Du-te şi cheamă pe bucătar, şi trimite pe cineva la 
hotelul Tentailiui după bagajul domnului. Uite, ia fisa de 
la garderoba hotelului. 

Se înotarse apoi din nou spre oaspetele său şi îi 
declară bucuros : 

— Ştii, cînd ai fost ultima dată l-ai cucerit şi pe bucă- 
tarul meu. De atunci mereu aminteşte de tine. „Scumpul 
meu fiu Van An-cen“, aşa-ţi spune! 

— Nici nu-i de mirare. Vă amintiţi, probabil, şi dum- 
neavoastră de întîmplarea cu consilierul japonez ? L-am 
scos atunci, împreună, dintr-o mare nenorocire. Era la 
un pas de moarte. Putea să piară o dată cu bătrina 
Togos. 

— Cum să nu-mi amintesc de sărmana Togos, hor- 
cina !. Era o tovarăşă credincioasă a bătrînului bucătar. 


1 Horcini — locuitori din Mongolia Interioară. 

— Bătrna Togos era o femeie tare cumsecade. Mare 
păcat că a pierit în împrejurări atît de nenorocite! 
Noroc că l-am mai putut salva pe bătrîn. Altfel rămînea 
fetiţa lor orfană de amîndoi părinţii. De cîte ori avem 
prilejul, trebuie să-i ajutăm pe oamenii sărmani şi lipsiţi 
de apărare, nu-i așa, venerabilul meu frate ? 

— Ai dreptate, scumpul meu prieten. Uite, de asta-mi 
eşti atît de drag, pentru inima ta bună. De ani de zile, de 
cînd sînt proprietarul acestei firme, n-am jignit nicio- 
dată pe vreunul dintre angajaţii mei. Cel care jigneşte 
pe altul, mai devreme sau mai tîrziu va avea el însuși 
de suferit. Nu cred că pot trage vreun folos din umili- 
rea cuiva. Socot că poţi cîştiga mult mai mult dacă cei 
care te slujesc au încredere în tine şi te consideră un om 
drept. Cînd trăieşti în bună înţelegere cu oamenii, ai 
şi-un câştig mai mare, conchise Va. 

— Cuvintele dumneavoastră sînt pline de înţelepciune, 
venerabile coleg. Mă bucură că avem aceleaşi păreri. 
Trebuie să ne purtăm întotdeauna cu milă față de săr- 
mani și de cei lipsiți de apărare. 

În clipa aceea se deschise ușa şi în prag apăru Sun 
Şan-li. 

— Intră, intră, bătrîne ! la priveşte cine a venit! îi 
strigă stăpînul. 

— Ah! Fiul meu iubit ! Cît sînt de fericit că te văd ! 
Nădăjduiesc că eşti sănătos şi că treburile merg bine, 
fiule ! exclamă bucătarul plecîndu-se respectuos în fața 
lui Van An-cen, care se ridică şi îl salută la fel de 
prietenos. 

— Bine te-am găsit, taică ! Şi eu mă bucur să te 
revăd. Te rog să bei un pahar cu noi ! spuse Van An-cen 
oferind bucătarului un pahar cu vin. 

Bătrînul mulțumi şi, fără să-și ia ochii de la oaspete, 
îşi bău vinul pe îndelete. Van An-cen luă beţişoarele 
cu care mîncase şi, ca din întîmplare, le aşeză cruciş. 
O clipă, fața bucătarului avu o expresie fugară — un 
mic semn că a înţeles. Lui Van An-cen îi scînteiară ochii 
şi privirea i se lumină. 

Luă apoi un beţişor, îl aşeză în picioare și, proptin- 
du-și mîna pe el, spuse : 

— Îmi place să ghicesc viitorul cu beţişoarele cu care 
am mîncat. Ele-mi vestesc întotdeauna evenimente îm- 
bucurătoare... Cînd vreau să aflu în ce loc trebuie să-mi 
caut norocul, îmi proptesc, uite-aşa, mîna pe un beţişor, 
ca pe un baston, şi spun în gînd numele locului, care 
după aceea se dovedeşte a fi într-adevăr norocos. 

Bătrânul bucătar goli paharul şi-l puse pe masă. 

— Îşi mulțumesc încă o dată, fiule, spuse el. Vă 
mulțumesc şi dumneavoastră, stăpîne! Vă urez mult 
noroc în toate. Vă rog să-mi permiteţi acum să mă 
retrag, căci mai am multă treabă. 

Făcînd o plecăciune adîncă, bucătarul ieşi alene din 
cameră. 

— Ai adus mărfuri bune ? întrebă Va. 

— De data asta n-am venit cu mărfuri. Am însă 
bani. Un mic capital, pe care aş vrea să-l învestesc. 
Sper că aici am să reuşesc să-l fructific. 

— E foarte cuminte ceea ce vrei să faci. Ciştigul 
comercianților depinde în primul rînd de importanța 
pieţei de desfacere a mărfii. Cînd ai însă destui bani, 
poţi să te bizui pe un cîştig mare. Cu cît e capitalul mai 
mare, cu atît ai un cîmp de activitate mai larg, spuse cu 
glas mieros Va, gîndindu-se la posibilitatea de Eebe 
pe Van An-cen ca asociat la firma sa, ceea ce i-ar fi 
sporit câştigurile. 

— Adevărat, răspunse Van An-cen. De altfel am stat 
şi-am chibzuit, și m-am hotărît să renunţ la profesia 
mea de comis-voiajor. Am vîndut toate bunurile moşte- 
nite de la tata, şi cu banii primiţi am de gînd să-mi 
încerc norocul la o firmă serioasă. Am mai fost şi prin 
alte părţi, dar mereu mă simțeam atras spre dumnea- 
voastră. Nu ştiu dacă nu sînt prea îndrăzneţ. Aș vrea 
să vă rog să mă primiţi ca asociat la firma dumnea- 
voastră. 

— Bine ! Te primesc cu plăcere ca asociat şi sper că 
n-are să-ți pară rău. Cu tot războiul, treburile merg 
deocamdată bine şi vei putea să-ți înmulțeşti banii. 
Ținutul se află sub protecţia Imperiului Soarelui * și sînt 


1 Numire dată Japoniei (despre a cărei dinastie imperială legenda 
spune că ar fi descins din Amaterasu, zeița Soarelui). 

foarte mulţumit că trăiesc aici, unde n-are nici o impor- 
tanță dacă eşti chinez, japonez, harcin! sau horcin. 
Protectorii noştri ne sprijină deopotrivă pe toţi patronii 
bogaţi, pentru că prin grija pe care o avem de a ne 
spori averea, contribuim la bunăstarea tuturor. Trebuie 
să ne rugăm cu toții cerului să-şi trimită harul asupra 
acestei țări mari care ne scapă de urgie. Avem cu toţii 
aceleaşi interese şi trebuie să rămînem uniţi şi să ne 
ajutăm unul pe celălalt. Cît mă priveşte, îţi promit, 
fiule, tot ajutorul şi sprijinul meu. 

În timp ce asculta această cuvîntare încîlcită şi sforăi- 
toare, Van An-cen fu cuprins de două simțăminte. Era de- 
sigur mulțumit că planul lui de a deveni asociatul lui Va 
se realiza cu mai multă uşurinţă decît sperase. În acelaşi 
timp, însă, abia îşi putea stăpîni ura ce-o nutrea faţă 
de şarlatanul din faţa lui. Ştia de mult pe cine repre- 
zintă acest negustor priceput şi viclean, care izbutea să 
fie în relaţii bune cu toată lumea, cu noionii ? mongoli, 
cu funcţionarii manciurieni şi cu ofiţerii japonezi. Și 
asta pentru că Va însuşi îi sprijinea şi era sluga lor 
plecată. Mai încerca însă, cu multă dibăcie, să pară 
omenos, un apărător al oamenilor sărmani și nevoiaşi, 
ceea ce îi dădea posibilitatea să slujească şi mai bine pe 
adevărații lui stăpîni, cotropitorii japonezi. Va urmărea 
întotdeauna în primul rînd câştigul lui. Van An-cen ştia 
că toate astea nu-l caracterizau numai pe Va, ci erau 
însăşi trăsăturile caracteristice ale clasei din care făcea 
parte proprietarul firmei. De aceea, mutra smerită a 
negustorului şi cuvintele lui mieroase îl scîrbeau. 

„Ar trebui să mă ridic şi să-i spun vreo două cuvinte 
pungaşului ăstuia ! Să vezi ce-ar mai ţipa ! se gîndi 
Van An-cen. 

Faţă de Va, însă, continuă să se arate plin de respect 
şi de stimă. 

— Mărinimia dumneavoastră nu cunoaşte margini, ve- 
nerabile coleg ! spuse el făcînd o adîncă plecăciune. Vă 
rămîn îndatorat pe veci. 





1 Populaţie de pe teritoriul Mongoliei Interioare. 
2 Noion — prinţ, domn. 


După ce schimbă farfuriile, servitorul aduse tot felul 
de mâncăruri calde. 

— Mai pune un tacîm şi invită-l pe domnul zo 
Li-ţze la masă, porunci Va servitorului. Apoi îl lămuri 
pe Van An-cen: Am să ţi-l prezint pe Ţzo Li-ţze. Îl 
cunosc de acum doi ani, cînd a depus o cotă de participare 
la firmă. De atunci e administratorul meu. Te sfătuiesc 
să te împrieteneşti cu el. 

— Voi fi bucuros să-l cunosc şi mă voi împrieteni 
cu plăcere cu el, dacă, bineînţeles, prietenia mea nu-l 
va deranja. Mă întreb dacă domnul zo Li-ţze nu are 
de obiectat împotriva intrării mele ca asociat la firma 
dumneavoastră. 

— Sînt stăpînul firmei şi ca atare eu hotărăsc pe 
cine mi-l iau ca asociat ! răspunse Va foarte mulțumit 
de sine. 

În clipa aceea intră Țzo Li-ţze, care, făcînd o plecă- 
ciune adîncă, îl întrebă pe Va: 

— M-aţi chemat, stăpîne ? 

— Da. la loc, te rog, uite aici, şi fă cunoștință cu 
dumnealui. E un bun şi vechi prieten de-al meu, negus- 
torul Van An-cen. Te rog să-l primeşti cum se cuvine. 
Eu însumi îl iubesc ca pe un fiu. Domnul Van An-cen 
îşi aduce participaţia de capital şi intră la firma noastră. 

Ţzo Li-ţze îl salută curtenitor pe Van An-cen şi se 
prezentă : 

— Tzo Li-ţze, administratorul firmei. Pe zi ce trece, 
renumele firmei noastre ajunge tot mai departe şi în 
curînd ne vom putea bucura de toate avantajele din 
lume. 

Țzo Li-ţze zîmbea şi îl privea iscoditor pe Van 
An-cen. 

Avea un obraz rotund şi plin, destul de plăcut la 
înfăţişare. Vorbea tărăgănat şi îşi însoțea cuvintele cu 
gesturi molatice. După fiecare frază, închidea un ochi, 
aşteptînd parcă un răspuns. 

După strălucirea ochilor căprui şi arcuirea sprîncene- 
lor subțiri, Van An-cen îşi dădu seama că noua lui 
cunoştinţă era un om şiret, care ştie ce vrea, un fățar- 
nic, în ciuda faptului că se arată a fi destul de simpatic. 


24 


Privindu-l, Van An-cen îşi aminti zicala: „Şarpele e 
pestriț pe dinafară, iar omul pe dinăuntru”. 

Va luă un ulcior de porțelan cu gît lung şi subțire, şi 
turnă tacticos vin fiert în pahare. Paharele se aburiră 
uşor. 

Van An-cen căzu pe gînduri. Aşadar, rezolvase una 
dintre probleme, intrarea sa în firma Va. Dar oare nu 
mersese totul prea uşor? Să i se fi întins vreo cursă ? 
Nu, nu era cazul să se neliniştească. Va e, desigur, un 
escroc și un aş, dar, în general, nu e prea deștept. 
Jar faţă de el s-a dovedit a fi lipsit de suspiciuni şi cît 
se poate de binevoitor. În ceea ce-l priveşte pe Țzo Li-ţze, 
mai trebuie să tatoneze în ce ape se scaldă. 

Toastul lui Va îi întrerupse şirul gîndurilor. 

— Să bem pentru reuşita noastră, pentru un viitor 
fericit ! 

Băură cu toții. 

— ar acuma, dragi prieteni — continuă Va nete- 
zindu-şi mustăţile — să discutăm despre treburile noas- 
tre. Stimate Ţzo Li-ţze, îţi comunic că, începînd de azi, 
domnul Van An-cen devine asociatul meu și directorul 
firmei. Cu toate că e încă tînăr, ştiu că e un negustor 
foarte priceput, un om energic, inteligent şi învăţat. 
Sînt convins că firma noastră are nevoie de un aseme- 
nea director. Eşti de aceeași părere, Ţzo ? 

— În totul, stăpîne! răspunse Ţzo Li-ţze ferindu-şi 
privirile. 

— Dar tu, ce părere ai ? îl întrebă patronul pe Van 
An-cen. 

— Eu... nici nu ştiu ce să spun. E o cinste prea mare 
și neașteptată pentru mine. În orice caz, vă asigur că mă 
voi strădui să justific încrederea pe care mi-o arătaţi, 
răspunse Van An-cen, înțelegînd că Va e foarte interesat 
să atragă capitalul lui în firmă şi că are în acelaşi timp 
nevoie de un colaborator tînăr şi energic. Nu pentru că 
Va n-ar fi fost priceput şi chiar foarte abil în afaceri 
comerciale, dar nu-i plăcea să muncească. 

Ţzo Li-ţze stătea retras şi studia comportarea lui Van 
An-cen. 

Apariţia unui nou asociat, care, pe deasupra, devenea 
şi director, nu-i plăcea cîtuşi de puţin. Cine ştie ce 
întorsătură vor lua lucrurile ? S-ar putea ca necunoscu- 
tul ăsta să nu se lase dominat, ba, dimpotrivă, să-i dea 
lui ordine. După cîte se pare, Van An-cen nu-i decît un 
vîntură-lume, un aventurier venit nu se ştie de unde 
pentru a-i periclita privilegiile şi drepturile abia cîştigate. 
În sufletul lui, invidia şi ura creşteau, dar pe buze con- 
tinua să-i fluture acelaşi surîs prietenos. Ridicînd paha- 
rul, rosti cu glas tare : 

— În sănătatea noului asociat ! 

După ce îşi goli paharul, Ţzo Li-ţze îl întrebă pe 
Van An-cen : 

— De unde sînteţi ? 

— De fel, sînt din Pekin — răspunse Van An-cen — 
dar am părăsit de multă vreme oraşul meu natal şi am 
călătorit mult. A fost un timp cînd am avut legături de 
afaceri cu firma dumneavoastră şi de atunci m-am sim- 
ţit ca la mine acasă, iar pe domnul Va l-am respectat 
ca pe tatăl meu. lată că acum ne-am întîlnit din nou. 

— Drumurile oamenilor bogaţi se încrucişează ade- 
sea. Vorba zicalei : „Şarpele ştie să ia urma şarpelui“, 
spuse rîzînd Țzo Li-ţze. i 

— Şi e foarte bine aşa, interveni Va, apoi i se adresă 
lui Van An-cen : Am să dau dispoziții să ți se pregă- 
tească locuinţa în clădirile din curtea firmei. Pînă atunci 
ai să locuieşti la mine. Soţia şi copiii îşi amintesc de 
tine şi vor fi foarte bucuroși să te vadă. 

— Pentru onorabilul Van An-cen se va găsi întot- 
deauna loc şi în casa mea, spuse Țzo Li-ţze. Familia 
mea e mai puţin numeroasă decît a domnului Va. Poate 
că domnului Van An-cen îi va fi mai uşor să locuiască 
la mine. 

— Vă sînt foarte recunoscător amîndurora, spuse Van 
An-cen. Primesc cu plăcere invitaţia vechiului meu prie- 
ten, domnul Va. În schimb, vă asigur, domnule Țzo 
Li-ţze, că vă voi vizita atît de des, încît mă tem că vi 
se va urî cu prezența mea. Găsesc că e foarte nimerit 
ca locuinţa mea să fie în curtea firmei la care voi lucra. 

V-aş ruga, însă, să-mi permiteți să mă ocup personal 
de aranjarea ei, pentru că nu vreau să obosesc pe nimeni. 

TȚzo Li-ţze urmărea atent fiecare mişcare a lui Van 
An-cen şi în același timp asculta cum pronunţă cuvin- 
tele. Avea într-adevăr accentul locuitorilor din Pekin. 
Totuşi, rostea unele cuvinte în dialectul popular al pro- 
vinciei Şansi. Cine să fie oare omul ăsta? Deodată 
“Țzo Li-ţze îşi aminti de însărcinarea primită ieri de la 
colonelul Ken, în biroul redacţiei ziarului Steagul Albastru. 

Ţzo Li-ţze era de mulţi ani la dispoziţia serviciului 
de contrainformaţii japonez. Devenise agentul lor încă 
pe vremea cînd lucra ca tehnician la centrala telefonică 
locală. Mai tîrziu, cu ajutorul japonezilor, ajunsese aso- 
ciat la o firmă ce nu era atît o întreprindere comercială, 
cît o filială a serviciului de contrainformaţii. 

„Puțin îmi pasă dacă proştii ăștia cred că sînt supe- 
riorii mei şi mă socotesc un incapabil. Va e convins că 
e stăpînul meu. În realitate, eu sînt stăpînul lor și pot 
oricînd să-i fac să joace cum le cînt, căută să se conso- 
leze Ţzo Li-ţze, simțindu-se profund jignit. Mi se pare 
că au mîncat fără mine şi au băut şi vin fiert!” 

— Vă rog să serviţi supă, îi pofti servitorul aşezînd 
pe masă un castron cu supă dreasă cu ouă de rîndunele, 
care răspîndea un miros plăcut. 


CAPITOLUL 
u 


La templul Gheserhan. 


„Beţişoarele aşezate cruciş formau cifra romană zece. 
Înseamnă că mi-a indicat ora de întîlnire. Apoi mi-a 
spus : Alegînd locul, mă sprijin pe beţişor ca pe un 
baston. Da, da... S-a referit la preoții de la templul 
Gheserhan... Toţi au cîte un toiag. Așadar, întîlnirea a 
fost fixată la templu“, îşi spuse Sun Şan-li în timp ce 
înainta fără grabă pe strada principală din Vaniemiao. 
Bătrînul bucătar învățase de mult să descifreze semnele 
lui Van An-cen şi-l înţelesese şi de data asta fără greş. 

Nu mult după aceea, Van An-cen îl părăsi Va, 
motivînd că ţine foarte mult să viziteze or: şi să 
vadă templul Gheserhan. După ce trecu prin cartierul 
caselor de toleranţă, se îndreptă către Poarta de Răsărit 
a oraşului. 

Acoperișul de faianţă albastră al templului strălucea sub 
razele orbitoare ale soarelui. Arşiţa încingea şi pîrjolea 
întreaga vegetaţie. Apele râului Turiin, pe emal căruia 
se ridica templul, curgeau alene. Din depărtare, de după 
zidurile de cărămidă albastră ale templului, răzbăteau 
glasurile monotone ale călugărilor, care-și citeau rugă- 
ciunile, răspîndind în jur tristeţea şi deznădejdea ce se 
puteau citi pe fețele oamenilor întîlniți de Van An-cen. 

La ora stabilită, bătrînul Sun Şan-li ajunse la porțile 
templului. 

— E ora zece? 

— Da. 

— Mă aştepţi de mult, fiule ? 

— Nu — răspunse Van An-cen — dar nu putem sta 
pžea mult timp împreună. De-acum încolo ne vom în- 
tilni la locuința mea. În curînd vă voi comunica și 
misiunile pe care va trebui să le îndepliniţi. Deocamdată, 
vreau numai să vă rog să mă ajutaţi la amenajarea 
unei ascunzători sub duşumeaua viitoarei mele locuinţe. 
Va trebui să se lucreze în timpul nopții. 

— Bine. 

— Cum o mai duce surioara ? 

— A crescut, are nouăsprezece ani şi mă ajută în 
toate. 

— Mă bucur de ceea ce îmi spui. Dar, în general, 
cum o mai duceţi ? 

— Trăim. 

— Bine, spuse zîmbind Van An-cen după o scurtă 
pauză. De altfel vom mai discuta. Nădăjduiesc că mă 
vei ajuta cât îţi stă în putință, ca şi altădată. 

— Sper că nu te-ai îndoit vreodată de mine, fiule ! 
Viaţa mea aparţine poporului şi sînt hotărît să lupt pînă 
la capăt pentru fericirea lui ! răspunse Sun Şan-li. 

— Ştiu şi te cred, taică! Să mergem acum să ne 
rugăm, adăugă Van An-cen. 

Intrară amîndoi pe poarta principală. În incinta tem- 
plului, îi întîmpină un bonz chinez cu țeasta cheală, 
unul dintre acei credincioşi care şi-au consacrat cea mai 
mare parte a vieţii pentru învăţarea pe de rost a rugă- 
ciunilor şi a nenumăratelor legende religioase. 

Van An-cen îi cunoştea foarte bine pe acești sfinţi 
părinţi. Asculta întotdeauna foarte atent predicile lor 
despre sfințenia milosteniei şi a cumpătării, dar, în același 
timp, îi urmărea şi îi vedea cum săvîrşesc ei înşişi, în 
cea mai mare taină, păcatele lumeşti cele mai plăcute. 
Jupuiau poporul deopotrivă cu noionii şi negustorii, dar 
fiindcă îi ajutau pe exploatatori, îi mai ciupeau şi pe 
aceştia. Poporul, însă, tot se mai încredea în ei şi le 
ducea ultimul ban. 

Bonzul îi conduse în templul central. Acolo, înaintară 
pînă în faţa statuii de lut a zeului Gheserhan, vopsită 
în roşu aprins, afară de barbă şi mustăţi, care erau vopsite 
în negru. În fața idolului se aflau niște beţigașe de 
bambus cu ajutorul cărora bonzii ghiceau şi prevesteau 
soarta. Bonzul care îi însoțea îşi descoperi capul, ridică 
un beţişor şi începu să rostească rugăciunea cu o voce 
subțire, de femeie, tot închizindu-și şi deschizîndu-şi 
ochii. 

În ruga bonzului se desluşeau mereu cuvintele : „Fiţi 
milostivi ! Feriţi-vă de păcat ! 

Van An-cen şi Sun Şan-li luară şi ei cîte un beţigaş 
de bambus. Bonzul îi cercetă cu atenţie pe cei doi evla- 
vioşi, căutînd să desluşească, după aspectul lor şi după 
îmbrăcăminte, ce fel de oameni erau. Arătînd apoi cu 
beţigaşul în direcţia lui Van An-cen, îi spuse : 

— Soarta vă este binevoitoare. Veţi izbîndi și veţi fi 
bogat. Norocul nu vă va părăsi pînă la sfârșitul vieții. 

Întorcîndu-se apoi spre Sun Șan-li, bonzul glăsui : 

— Dumneata, tăicuţă, o duci greu deocamdată. Roa- 
gă-te cerului și el îţi va trimite harul său ! 

Se vede că bonzului îi era mai uşor să prevestească 
viitorul, decît să bage de seamă că rugăciunea şi preves- 
tirile lui nu-i interesau pe cei doi evlavioşi, care veni- 
seră acolo pentru cu totul altceva. 

Cei doi stăteau însă în genunchi şi băteau de zor 
mătănii. 

Din timp în timp apăreau alţi şi alţi credincioşi şi 
începeau să se roage. 

Van An-cen rosti de trei ori rugăciunea, apoi se ridică 
şi plecă. Sun Șan-li rămase în templu, continuînd să se 
închine. 

Colonelul Ken intră grăbit în biroul maiorului Ma şi-l 
întrebă : 

— Ei, ce mai e nou? 

— Deocamdată nimic, domnule colonel. Cercetările 
continuă. 

Faţa colonelului, vineţie şi ciupită de vărsat, se con- 
gestionă de furie. Clipind des, strigă repezit şi cu glas 
Tăguşit : 

— De cîte ori te întreb, îmi răspunzi același lucru : 
„cercetările continuă“. V-aţi împotmolit cu toții ! Toată 
ziua vă omoriţi cu cercetările ! Ce fac informatorii du- 
mitale ? Aş vrea şi eu să-i zăresc la faţă. Văd că ţi-ai 
recrutat nişte pisoi orbi şi nişte pungaşi. 

— lertaţi-mă, domnule colonel, dar agenţii noştri sînt 
foarte destoinici ; putem avea toată încrederea în ei. 
Totuşi, nu s-a descoperit încă nimic suspect, răspunse 
maiorul descumpănit. 

— Agenţi destoinici, agenţi destoinici ! Nu sînt buni 
de nimic! Duşmanul se plimbă sub nasul nostru, iar 
ăstora nici nu le pasă ! izbucni din nou colonelul. 

Se duse la fereastră şi privi cîtva timp în tăcere oa- 
menii care treceau pe stradă. Se întoarse apoi din nou, 
brusc, spre maior : 

— Nu ştiu dacă dumneata cunoşti măcar în linii mari 
situaţia... Dacă înţelegi ce se petrece pe toate fronturile... 
Dacă îţi dai seama că peste tot au început să zumzăie 
comuniştii ca albinele într-un stup. Agenţii duşmanului 
cutreieră întreg ţinutul, în timp ce noi „continuăm. cer- 
cetările“. Am primit un raport privind direct pe agentul 
comunist din Pekin, iar noi nu reuşim să-i dăm de 

urmă. Bagă de seamă, domnule maior, că dacă vom lăsa 
să ne scape această fiară, n-are să ni se ierte! 

— N-are să ne scape, domnule colonel. Îi vom prinde 
pe toţi şi o să-i facem pastramă, răspunse maiorul, 
căutînd să-l liniştească pe colonel. 

— După ce o faci, pastrama e foarte bună. Numai să 
nu ne uscăm noi mai repede. Chibzuieşte cum ar trebui 
organizat mai bine toată treaba. Strînge-i în chingi pe 
colaboratorii dumitale. Strînge-i pînă le piere piuitul. 

Cineva bătu în uşă. Coborînd vocea, colonelul Ken îi 
ordonă maiorului : 

— Du-te la ușă şi vezi cine-i. 

În prag apăru Țzo Li-ţze, administratorul „Firmei 
comerciale Va“. 

— Îmi permiteţi să intru, domnule maior ? 

— Intră, intră, îl îndemnă maiorul. 

Zărindu-l pe colonelul Ken, administratorul se plecă 
adînc în faţa lui. 

— Sînteţi şi dumneavoastră aici, domnule colonel ? 
Nădăjduiesc că vă simţiţi deplin sănătos, 

— Da, sînt sănătos. Dar cum merg treburile dumitale ? 
Ne-ai adus veşti interesante ? 

Un zîmbet plin de prefăcută bunăvoință dezveli dinţii 
galbeni ai colonelului, pe cînd îl cerceta din priviri pe 
agent. 

— Din păcate, domnule colonel, deocamdată nimic 
deosebit, răspunse Țzo Li-ţze. Totuşi, e ceva nou. De 
curînd a sosit în localitate un oarecare Van An-cen. Un 
comerciant din Pekin, care a mai fost pe aici cu cîţiva 
ani în urmă şi are de atunci legături de afaceri cu firma 
noastră. Acum intenționează să se stabilească aici şi a 
adus o însemnată cotă de participaţie la firmă. Domnul 
Va l-a primit ca asociat şi l-a numit directorul firmei. Se 
vede că ţine foarte mult la el. 

Cînd se afla în fața colonelului, Ţzo Li-ţze uita de- 
îndată felul lui obişnuit de a vorbi, încet şi tărăgănat, 
şi de a cerceta, după fiecare cuvînt, cum reacționează 
cel cu care vorbea. În faţa lui Ken se străduia să vor- 
bească repede şi concis, pentru a-şi demonstra inteligența. 

— Ştii când a plecat din Pekin? întrebă colonelul. 

— După spusele lui, ar fi părăsit Pekinul de câţiva ani. 

— Dar la Vaniemiao cînd a sosit ? 

— Noaptea trecută. 

— Aşa ? Şi ce ocupaţie are ? Comis-voiajor ? Negustor 
ambulant ? întrebă maiorul plin de nerăbdare. 

— Se pare că aşa ceva, răspunse Ţzo Li-ţze. Dar, după 
părerea mea, e un om suspect. Zice că e originar 
Pekin. Ce-i drept, în general vorbeşte în dialectul din 
regiunea Pekin, dar uneori se simte în vorbirea lui dia- 
lectul vulgar din Şansi. Personal, n-aş putea afirma că e 
originar din Pekin. S-ar putea să fi minţit. 

După ce bătu darabana cu degetele pe marginea birou- 
lui, colonelul observă : 

— Bănuielile nu sînt lipsite de oarecare temei. Comer- 
cianţii sînt în general nişte oameni suspecți. Mai ales 
voiajorii. Nu trebuie, totuşi, să uităm că mulți dintre ei 
cutreieră ţara, fiincă e normal să fie atrași acolo unde 
pot realiza cîştiguri mai mari. Desigur că dialectul pe care 
îl foloseşte e un indiciu serios. S-ar putea, totuşi, să fi 
trăit vreme îndelungată în provincia Şansi și asta să aibă 
o înrîurire asupra felului lui de a vorbi. 

— Foarte adevărat, domnule colonel, consimţi Ţzo 
Li-ţze. 

— Totuşi, nu-i exclus ca tocmai el să fie agentul din 
Pekin pe care îl căutăm. Dacă e așa, sarcina dumitale 
este de a-l demasca. Ocupă-te de asta, dar acţionează cu 
prudenţă. Vezi să nu-l sperii înainte de vreme. E indicat 
să-l cunoşti mai bine şi chiar să te străduieşti a te îm- 
prieteni cu el. În primul rînd vezi dacă cunoaște într-ade- 
văr Pekinul aşa cum trebuie să-l cunoască un om care a 
crescut în acel oraş. Caută de află prin ce regiuni sau 
orașe a trăit mai multă vreme. Dar fiindcă veni vorba, 
dumneata cunoşti bine Pekinul ? 

— Destul de bine, răspunse prompt Ţzo. Am trăit 
acolo şapte ani împreună cu fratele meu mai mare. 

— În acest caz, procedează aşa cum ţi-am spus. Dacă 
e duşman, vom izbuti să-l demascăm şi vom aduce astfel 
un mare serviciu marii noastre patrii, Japonia. Acum 
poţi pleca. Nădăjduiesc că ai înţeles bine misiunea ce 

ţi-am încredinţat-o şi vei fi în stare s-o duci la capăt cu 
Succes. 

— Mă voi strădui să fac tot ce-mi va sta în putinţă, 
domnule colonel. Sluga dumneavoastră credincioasă. Sper 
că nu mă veţi uita, iar strălucita ţară a Soarelui Răsare 
va aprecia, cînd va veni timpul, serviciile mele. 


* 


Peste cîteva zie Van An-cen terminase amenajarea 
locuinței sale compuse din trei camere. Tavanul era aco- 
perit cu hîrtie argintie, după obiceiul şi stilul local. Uşile 
dulapurilor din te erau colorate și pictate la fel ca 
pereții, aşa că, la prima vedere, nu se distingeau. 

În timpul lucrărilor, şi cu ajutorul lui Sun Șan-li, Van 
An-cen reușise să pregătească şi o ascunzătoare sub duşu- 
mea, adiîncă de doi metri, iar uşa secretă care ducea în 
subterană se afla în fundul unui dulap din perete şi era 
atît de bine camuflată, încît nici ochiul cel mai ager n-o 
putea descoperi. Ascunzătoarea urma să servească la adă- 
postirea staţiei de radio-emisie şi recepţie şi putea la ne- 
voie să fie folosită şi ca laborator fotografic. 

Într-o dimineaţă, Ţzo Li-ţze intră pe neaşteptate la 
Van An-cen. 

— V-aţi sculat? întrebă el, examinînd cu atenţie 
camera. 

— Da, de-abia m-am sculat şi am apucat să mă spăl, 
răspunse Van An-cen, ştergîndu-şi obrazul cu un prosop 
pluşat. Am fost foarte obosit, fiindcă ieri m-am apucat 
să-mi aranjez lucrurile şi m-a apucat miezul nopții. În 
schimb, ştiu că am dormit buştean. Dar luaţi loc vă rog. 
Fumaţi ? întrebă Van An-cen întinzînd oaspetelui taba- 
chera de argint pe care o luase de pe o măsuţă scundă și 
elegantă. 

— Mulţumesc, mulțumesc ! Dar de ce v-aţi obosit sin- 
gur cu mutatul mobilei ? Firma are destui servitori şi 
slujbaşi. De altfel am trecut pe aici tocmai ca să vă ajut, 
în cazul cînd n-aţi izbutit să terminaţi. Văd însă că 
totul se află la locul potrivit. Sînteţi într-adevăr un om 

energic şi expeditiv. Dar merită să vă irosiţi puterile, 
cînd aveţi atîtea ajutoare la dispoziţie ? 

— M-am obişnuit să fac totul singur. Şi-apoi îmi place 
să-mi aranjez locuinţa după gustul meu. 

— "Trebuie să recunosc că aveţi gust. Mobila e foarte 
potrivit aşezată, iar apartamentul e cît se poate de 
plăcut, 

— În general, nu sînt un om prea pretenţios. M-am 
obişnuit să fiu mereu pe drumuri şi mă mulțumesc să stau 
în orice condiţii. Ar fi fost însă păcat să mobilez oricum o 
locuinţă atît de bună ca asta. Un apartament atît de 
frumos trebuia decorat cum se cuvine. Cu atît mai mult, 
cu cît am hotărît să mă las de călătorii și poate chiar, 
mai tîrziu, am să-mi întemeiez şi o familie. 

— Minunată idee ! Nu e bine să n-ai familie. Bărba- 
tului, cât e tînăr, i se pare că însurătoarea e o problemă 
pe care are tot timpul s-o rezolve într-un viitor depărtat. 
Dar pe nesimţite vine vremea şi pentru asta. Desigur, 
e plăcut să trăieşti singur, să te duci cînd vrei prin loca- 
lurile de petrecere. Totuși, soția şi copiii îţi dau destule 
bucurii. 

— Se pare că aşa e. 

— Într-adevăr, nu se poate să rămii o viaţă întreagă 
burlac. Mai cu seamă noi, comercianții, care avem o 
situaţie destul de bună. Dacă nu ai copii, cui îi rămîne 
averea pe care o strîngi ? E dureros să ştii că va ajunge 
în miini străine. 

— Aşa e. Totuşi, deocamdată nu m-am gândit încă 
prea serios nici la însurătoare şi cu atît mai puţin la 
copii. Dar parcă poţi şti ce-ţi aduce ziua de miine ? Roiesc 
în jurul nostru atâtea fete, încît nu-ți mai dai seama cînd 
te laşi prins, iar dacă îți mai face şi un copil, chiar că 
nu mai poţi scăpa. 

Tzo Li-ţze, căruia discuţiile de acest gen îi făceau mare 
plăcere, rîse zgomotos : 

—  Aşa-i, așa-i ! Vorba zicalei : „Paraua, cît de mică, 
tot la punga grasă pică“. Aşa şi cu fetele. Dacă află că 
eşti bogat, încep să-ţi dea tîrcoale, să legene din şolduri, 
şi pe negîndite te-au şi zăpăcit. Dacă, însă, ai posibilitatea 
să-ţi alegi, ia-ţi o fată cît mai frumoasă, ca să te 
invidieze toţi bărbaţii. Dar, în altă ordine de idei, am 

auzit că de la un timp la Pekin se fabrică mobilă foarte 
frumoasă şi de calitate. Ce oraş minunat e Pekinul !... 

După obiceiul său, Ţzo Li-ţze făcu mai întîi ochii mari, 
apoi închise un ochi şi plecîndu-şi puţin capul într-o 

arte, aşteptă răs] ul 
p — ar. adevăr, Pekinul e un oraș de toată frumuseţea. 
Unul dintre cele mai frumoase şi mai renumite orașe din 
China. Dar dumneavoastră de unde sînteţi ? 

— Din Mukden. 

— Şi Mukdenul e frumos. De cînd i s-a alipit Noul 
Mukden, construit de glorioasa Japonie, oraşul s-a dez- 
voltat mult. Şi ce piaţă minunată există acolo ! Japonezii 
o numesc „Kasuga“, spuse Van An-cen. 

— Nimic de zis, Mukdenul nu e un oraș urît. Dar 
apropo de Pekin. Patronul mi-a spus că are acolo un 
prieten foarte bun, asociat la o firmă. Nu mai ţin minte 
ce firmă, dar în orice caz una dintre cele mai cunoscute. 

Spunînd acestea, Țzo Li-ţze se gîndea : „Se pare că 
într-adevăr cunoaşte Pekinul. Și nu numai Pekinul, ci şi 
Mukdenul.“ 

— Cunosc firma la care vă referiţi. E vorba de Dunhua, 
o firmă serioasă, cu sediul pe strada Vanfuţzin. Am avut 
prilejul să lucrez cu ea. Dar n-am mai fost de mult la 
Pekin i nu ştiu ce o mai fi pe acolo. 

— Înseamnă că nici cu rudele dumneavoastră nu v-aţi 
văzut de multă vreme ? 

— N-am nici o rudă apropiată. Dacă ar trăi părinţii 
mel... 

Van An-cen se întristă, lăsînd fraza neterminată. „În 
fond, ce urmărește omul ăsta dubios ? Prea se interesează 
în amănunt de viața mea. Să fie oare numai o simplă 
curiozitate ?“ îşi spuse. 

— Aţi rămas de mult orfan ? insistă, Ţzo Li-tze. 

— Da, de mult. 

— E foarte trist! Aşa se explică probabil de ce n-aţi 
reuşit să vă stabiliţi într-un loc anumit, rosti Țzo Li-ţze 
cu prefăcută compătimire. 

— Da. După ce mi-au murit amîndoi părinţii, am trăit 
la început din moştenirea pe care mi-au lăsat-o. Mai 
tîrziu, am ajuns un fel de negustor ambulant. De atunci 
am călătorit prin multe oraşe, aproape prin întreaga ţară. 

Am mai păstrat însă unele obiecte de preţ moştenite de la 
părinţi, iar între timp am izbutit şi eu să agonisesc un pic. 
lată ce m-a determinat să iau hotărîrea de a mă stabili 
undeva şi de a-mi învesti capitalul într-o întreprindere 
serioasă. M-am săturat de pribegie. 

— Vă înţeleg foarte bine şi vă compătimesc. Păstraţi 
desigur recunoştinţă părinţilor dumneavoastră, fiindcă da- 
torită moştenirii ce v-au lăsat-o aţi putut călători atît de 
mult şi aţi cunoscut atitea oraşe. Omul sii — cum 
se spune, şi nu fără temei — nu poate sta badui şi mereu 
e atras spre alte meleaguri. 

— Se poate. În orice caz, cu mine a fost într-adevăr 
aşa, rosti Van An-cen suspinînd adînc. 

Tzo Li-ţze se uită la ceas şi se scuză pentru faptul că 
trebuia să plece. Dar totodată îşi exprimă speranța că 
vor avea cît mai des prilejul să stea de vorbă şi că 
discuţiile lor vor fi tot atât de plăcute și cordiale ca scurta 
întrevedere de azi. 

Se înţelege însă că, în realitate, administratorul nu 
era prea mulțumit. Nu izbutise deocamdată să afle nimic 
de la Van An-cen. 

Cînd ajunse la uşă, Van An-cen îl strigă: 

— Domnule administrator ! Nu vă supără dacă vă rog 
să transiniteţi în trecere bucătarului să-mi aducă prânzul ? 

— Ctuşi de puţin ! răspunse Ţzo Li-ţze şi făcu, ama- 
bil, încă o plecăciune. 

„Curios, îşi zise Van An-cen. Cînd ai de-a face cu ase- 
menea indivizi, ţi se pare că ai în faţa ta nişte actori 
ce-şi joacă rolul pe scenă. Individul ăsta aduce mai 
degrabă cu un agent al contraspionajului japonez. N-ar 
strica să ştiu ce părere are Sun Șan-li despre el.“ 

"Tocmai atunci intră şi bătrînul bucătar, aducînd pe o 
tavă de argint micul dejun. 

— N-am întîrziat cumva ? întrebă bucătarul şi începu 
să orînduiască pe masă farfuriile cu mîncare. 

— Nu, abia m-am sculat. 

— Hai, fiule, aşază-te şi mănîncă, spuse bucătarul în 
timp ce scotea din mîneca halatului un mic carneţel cu 
însemnări, pe care îl dădu lui Van An-cen. Acesta îl 
ascunse imediat în buzunar şi începu liniştit să mănâînce. 

— Ia loc, taică, şi fumează, îl pofti Van An-cen, în- 

tinzînd bătrînului tabachera. Sun Şan-li luă o ţigară, 
o aprinse şi se uită la Van An-cen, aşteptînd ca direc- 
torul să-i vorbească. 

— Ia spune, tăicuță. Unde ai păstrat carneţelul ? îl 
întrebă Van An-cen. 

— La bucătărie. Am acolo în sobă o ascunzătoare. 
Soba e vechea mea prietenă, nu mă trădează. Ascunză- 
toarea e aşa fel construită, că în afară de mine, nimeni 
nu poate ajunge la ea, chiar dacă ar dărîma soba. 

— Foarte bine, foarte bine. Înseamnă că eşti un con- 
spirator cu experienţă... şi asta e foarte important. Numai 
dorința de a lupta nu ajunge, mai trebuie să ştii şi 
cum să lupţi. Avem de-a face cu un duşman perfid şi 
viclean. Şi la viclenia lui trebuie să răspundem cu o 
viclenie înzecită. 

— Aşa e, tiule. 

— Trebuie să tim mai prudenţi ca oricînd, să acţionăm 
în aşa fel încît dușmanul să nu ne simtă nici măcar 
răsuflarea. Japonezii sînt nervoşi şi devin tot mai bănui- 
tori. 

— Au şi de ce, zîmbi bătrânul, ştergîndu-şi sudoarea 
de pe frunte. 

— Ia spune-mi, ce părere ai despre Ţzo Li-ţze? Aş 
dori să aflu cîteva amănunte despre el. Acum însă nu mai 
poţi sta cu mine, e mai bine să pleci. 

— Bine, spuse Sun Şan-li şi ieşi. 

Răsfoind carnetul pe care i-l dăduse bătrînul, Van 
An-cen găsi cîteva informaţii preţioase despre regimen- 
tul 53 de represalii, încartiruit la Vaniemiao, despre regi- 
mentele 918 şi 935 dislocate la Apele Fierbinţi şi despre 
Armata a 9-a, care se afla în raionul Tunliao. Datele din 
carneţel permiteau de asemenea să se stabilească noi legă- 
turi în punctele unde va fi nevoie. 

Cînd Van An-cen intră în biroul firmei, Ţzo Li-ţze îl 
întîmpină cu un zîmbet deschis : 

— A, stimate director, aţi reuşit să prînziţi atît de 
repede ? 

— Da, mulțumesc, am terminat, răspunse Van An-cen 
şi întrebă dacă Va e în birou. 

— Deocamdată n-a venit, răspunse Ţzo Li-ţze. 


— Am o însărcinare pentru dumneavoastră, domnule 
administrator ! rosti Van An-cen, uitîndu-se cu atenţie 
la el. La hotelul Tentailiui au sosit nişte cărăuşi, care au 
adus din regiunile Jalaid şi Cianciun nişte materii prime. 
Vă rog să treceţi pe acolo şi să vedeţi dacă merită să 
cumpărăm ceva de la ei. Dacă găsiţi o marfă care ne 
interesează, puteţi încheia tranzacţia pe loc. 

— De ce nu vă duceţi chiar dumneavoastră personal ? 
întrebă Ţzo Li-ţze zîmbind acru. 

— De ce să mă duc eu? Sînteţi oare atît de ocupat? 

— Nu spun asta. Dar tot timpul trebuie să alerg cu 
fel de fel de treburi. Aş vrea să mai pot lucra uneori şi 
în birou. 

— Va trebui totuşi să vă duceţi. Personal sînt prins cu 
alte treburi urgente. Şi încă ceva : trimiteţi-mi-l pe func- 
ţionarul care se ocupă cu încasarea datoriilor, porunci 
Van An-cen cu ton hotărât. 

— Am înţeles, rosti Ţzo Li-ţze şi ieşi. 

Rămînînd singur, Van An-cen deschise registrul dator- 
nicilor şi, examinîndu-l, începu să facă nişte socoteli. 

Curînd intră un tînăr care, după ce făcu o plecăciune 
respectuoasă, îi aduse la cunoştinţă că e agentul firmei 
însărcinat cu încasarea debitelor. 

Van An-cen îi răspunse la salut și-i explică de ce l-a 
chemat. Trebuia să se ducă la generalul Ganjurjav, şeful 
statului-major al armatei încartiruite la Tunliao, şi să-i 
ceară din partea firmei restituirea unei importante sume 
de bani luată de acesta cu dobîndă. 

Auzind despre ce era vorba, tînărul păli : 

— Să mă duc eu la Ganjurjav ? Vai, stăpîne, tare n-aş 
vrea să-mi daţi această însărcinare. 

— De ce? Vă temeţi de ceva? 

— De temut, nu mă tem. Dar, cum să vă spun... E 
vorba de altceva. Ştiţi, omul acesta nu e străin de familia 
mea... De general e legată amintirea unei întîmplări ne- 
norocite. Avem niște räfaieli cu el, începu tînărul să poves- 
tească vădit încurcat. 

— Nu cunosc nici un fel de întîmplări şi nici nu mă 
interesează. Nu mă privesc relaţiile dumitale personale 
cu generalul. Dumneata eşti funcţionar al firmei şi ca 

atare eşti dator să execuţi toate însărcinările primite, îi 
tăie scurt vorba Van An-cen. Poftim delegaţia. 

Tînărul luă delegaţia, rămase o clipă tăcut, apoi ieşi... 

Curios... Ce socoteli personale poate avea tînărul ăsta 
modest cu generalul Ganjurjav ? se gîndi Van An-cen, 
etrecînd cu privirea pe funcţionar. Trebuie să fie vorba 
Te vreo veche dușmănie dintre tatăl generalului şi tatăl 
sau bunicul ăstuia. „Şi deodată își aminti că generalul 
Ganjurjav este fiul gunului* harcin Bavujav, care pe 
npari jefuise fără milă populația din regiunea Halhin- 
Gol şi din orașul Hailar. Gunul fusese prins împreună cu 
întreaga lui bandă de călăi şi executat din ordinul lui 
Maksarjav, eroul naţional al Mongoliei. 


CAPITOLUL 
m 
Prînz la stăpînul firmei 


— Astăzi, fiule, sînt invitate şi vor veni la noi cîteva 
înalte personalităţi, anunţă Va zîmbind și punînd capăt 
unei discuţii de afaceri cu Van An-cen. 

— Înalte personalităţi ? E vorba oare de guvernator şi 
de suita sa ? 

— Nu, dragul meu, mă refer la noii noştri stăpîni. 

— Acum înţeleg. Şi cine anume vine ? 

— Consilierul guvernatorului, Uma, căpitanul de poli- 
ţie I, comandantul de regiment Ipu, redactorul-şef al 
ziarului Steagul Albastru şi locţiitorul său, Ma. Sper 
că ştii şi tu cine sînt în realitate redactorii acestui ziar... 

— Nu ştiu, dar îmi închipui că sînt ca orice redactor 
de la oricare alt ziar. Altminteri ce-ar căuta la redacţia 
unei gazete ? 

— Nu-i chiar aşa, obiectă Va. Redactorul-șef al acestei 
publicaţii e colonel, iar locţiitorul său maior, şi sînt 
reprezentanţii glorioasei Japonii. Amîndoi sînt oameni 
foarte influenţi, de a căror părere trebuie să ţinem 
seama. 


1 Gun — căpetenie mongolă. 


— Cu alte cuvinte, înseamnă că nu e o gazetă civilă, 
ci una militară ? întrebă Van An-cen. 

— Nu interesează ce fel de ziar e, şi în general nu de 
ziar e vorba, ci de cei care îl editează. Cei doi de care 
ţi-am vorbit dispun de puteri depline și de fapt ei iau 
toate hotărîrile aici. Ai înţeles, fiule ? 

— Nu prea. Socot însă că, pentru noi, toate astea 
n-au mare importanță. Pe noi ne interesează să fim noro- 
coşi în meserie şi să realizăm un cîştig bun. Restul nu 
ne priveşte, rosti cu prefăcută nepăsare Van An-cen, 
vrând parcă să arate că discuţia îl plictisea. 

— Află, fiule, că n-ai dreptate. Pentru ca negoțul 
nostru să înflorească, trebuie să avem oameni pe sprijinul 
cărora, la nevoie, să ne putem bizui, îl povăţui Va. Așa 
că avem mare nevoie de oamenii aceştia, adăugă mîn- 
giindu-şi fruntea. 

„Așadar, azi voi avea prilejul să fac cunoștință cu 
redactorii ziarului Steagul Albastru şi cu căpitanul de 
poliţie I. N-are oricine o asemenea onoare”, gîndi Van 
An-cen, lăsînd să-i fluture pe buze un surâs discret. 

În clipa aceea intră Ţzo Li-ţze şi le spuse grăbit : 

— Mi s-a comunicat telefonic că oaspeţii se pregătesc 
să pornească spre noi şi în curînd vor sosi aici. 

Va începu să se agite. 

— Trebuie să ne grăbim. Fiule — i se adresă lui Van 
An-cen — vezi te rog dacă totul e pregătit pentru pri- 
mirea oaspeţilor. Ţzo, ai avut grijă să-l înviţi şi pe 
căpitanul de poliţie ? 

— Fiţi liniştit, i-am trimis invitaţia. Nu va lipsi 
nimeni. 

— Vin cu familiile lor? 

— Numai domnul Ken şi căpitanul I. 

— Foarte bine. Spune-i, te rog, neveste-mi să vină 
pentru a-i întîmpina pe oaspeţi, rosti Va în timp ce ieşea 
din biroul său urmat de Ţzo Li-tze, îndreptîndu-se spre 
pridvorul casei, pe unde trebuiau să sosească invitaţii. 
În drum se întiîlni cu Van An-cen, care îşi îndeplinise 
însărcinarea primită. 

— Totu-i gata, stăpîne, raportă el zîmbind. 

— Foarte bine. Și acum să mergem să-i întîmpinăm 
pe invitaţi. Trebuie să sosească dintr-o clipă într-alta. 
la te uită în curte : nu-i ţipenie de om, parcă au intrat 
în pămînt cu toții. Urît, foarte urit. 

— Unde s-a dus onorabilul Ţzo ? întrebă Van An-cen. 

— L-am trimis după nevastă-mea. 

În clipa aceea sosi şi amfitrioana, însoţită de zo 
Li-ţze, care îşi făcea vînt cu un evantai. 

— lată-ne gata să întîmpinăm pe onoraţii reprezen- 
tanţi ai Țării Soarelui ! rosti Ţzo Li-ţze continuînd să-şi 
facă vînt şi ţopăind ca un dansator pe scenă. 

— Ţi-am mai spus de atîtea ori să nu mai ţopăi ca un 
țap ! Dumnealui, cum aude numele vreunei persoane 
influente, începe să se agite ca un apucat ! Un adminis: 
trator de firmă comercială trebuie să fie un om așezat 
şi serios, spuse dojenitor Va. 

Ţzo Li-ţze roşi. După mişcarea buzelor, părea că 
şopteşte ceva. 

— Ce tot mormăi ? Mă ocărăşti ? Ţi-am spus asta cu 
cele mai bune intenţii, adăugă Va. 

„Ciudat om! se gîndi Van An-cen uitîndu-se la 
administrator. Ori e într-adevăr un palavragiu şi un 
fandosit, ori se preface. Cred mai degrabă că e un 
şarlatan extrem de abil. În fine, om trăi şi-om vedea.“ 

În stradă răsunară claxoanele unor automobile. Apă- 
rură două limuzine: un Buick şi un Ford. Din ele 
coborîră Ken cu soţia, Ma, consilierul guvernatorului, 
Uma, comandantul de regiment Ițu şi căpitanul de 
poliţie I cu soția. Invitaţii salutară cu plecăciuni adînci, 
iar gazda le ură bun venit şi le mulţumi pentru plăcerea 
de a-l fi onorat cu prezenţa lor. Consilierul guvernato- 
rului şi redactorul-şef nu reţinură maşinile, dar dădură 
ordin şoferilor să vină să-i ia la orele patru fix. 

Apoi oaspeţii fură poftiţi într-o încăpere spațioasă, 
unde se aşezară cu toţii în jurul unei mese frumos 
împodobite şi încărcată cu tot felul de băuturi şi gus- 
tări alese. 

— Rog pe iubiții mei oaspeţi să se simtă ca la ei 
acasă, rosti ceremonios Va, cu voce puternică dar cam 
piţigăiată. 

— Mulţumim primitoarei noastre gazde, răspunse co- 
lonelul Ken cu CEI lui de bas. Vă pot asigura că ne 
simţim într-adevăr ca la noi acasă şi că ne vom servi 
cu plăcere din alesele bucate oferite de dumneavoastră. 

„Hm! Ce-i drept e drept! Vă purtaţi într-adevăr în 
țara asta ca la voi acasă“, gîndi Van An-cen, care era 
aşezat lîngă Țzo Li-ţze, de partea stîngă a lui Va. 
Cercetând liniştit pe cei din jurul lui, Van An-cen observă 
că unii dintre ei îl examinau cu multă atenţie. Colone- 
lul Ken, însă, nu se uita la el, părînd a nu-l interesa 
câtuşi de puţin. Cu toate acestea, Van An-cen simțea 
că întreaga atenţie a acestui om e concentrată asupra 
lui. Pentru Van An-cen, adevărata menire a ziarului 
Steagul Albastru şi rolul redactorului său şef nu consti- 
tuiau un secret. Indiferența arborată de acest agent 
periculos, al cărui nume îi era demult cunoscut, nu 
putea să-l înșele. 

„Probabil că fotografia mea se află de pe acum în 
posesia bestiei, îşi zise Van An-cen. Cu toate astea, 
deocamdată nu poate avea decît unele bănuieli. Îi lip- 
sesc orice date precise și n-are nici o probă împotriva 
mea ! Iar lunganul acela cu ochii holbaţi şi cu privirea 
obraznică, trebuie să fie maiorul Ma... Am auzit că 
poartă de obicei costum mongol, dar văd că de data 
asta a îmbrăcat haine chinezeşti. Își închipuie probabil 
că așa e mai bine deghizat!“ 

Străduindu-se să nu trezească bănuieli, Ken privea 
cu aparentă nepăsare pe deasupra capetelor celor din 
jurul lui. Pe furiş, însă, nu-l scăpa din ochi pe Van 
An-cen. „Să fie oare acest Van An-cen comunistul chi- 
nez Cijou pe care nu l-am putut prinde pînă acum ? 
Cu toate că nu i se poate citi nimic pe faţă, s-ar putea 
totuşi ca el să fie într-adevăr cel pe care îl căutăm. 
Dă-mi puţin răgaz, puişorule, şi dacă se dovedeşte că 
tu eşti comunistul cu pricina, ai să afli cît de curînd 
cum prind japonezii caii nedomoliţi,“ îşi zicea colonelul. 

După ce luară cu toţii cîte o mică gustare, stăpînul 
casei se ridică şi rosti un toast : 

— Am organizat această primire pentru a-mi lega 
şi mai strâns soarta de înalții noştri protectori, care 
mi-au acordat marea cinste de a mă onora cu prezenţa 

lor. Îmi permit să mă bizui pe încrederea şi bunăvoința 
domniilor-voastre şi nădăjduiesc că nu veţi considera 
aceasta ca o îndrăzneală din partea mea. Ridic paharul 
în sănătatea oaspeților mei dragi, pentru măreţia și 
înflorirea marii Împărăţii a Soarekui | 

Colonelul Ken, maiorul Ma, comandantul de regiment 
Iu, consilierul guvernatorului Provinciei Unite Sinan, 
Uma, şi căpitanul 1 se uitară unul la celălalt. 

Colonelul Ken se ridică pentru a răspunde lui Va. 
Mulţumi mai întîi gazdei şi apoi, în numele său şi al 
celorlați oaspeţi, îi ură lui Va, familiei sale, tuturor 
asociaţilor firmei şi familiilor lor, sănătate, bunăstare 
şi succes. Propuse să se bea în sănătatea stăpînului 
casei şi pentru înflorirea firmei. Se ridicară cu toții şi 
îşi goliră paharele. După aceea se făcu linişte, aşa 
cum se întîmplă de obicei la un ospăț cînd comesenii, 
după ce au băut, încep să mănînce cu lăcomie. Nu se 
mai auzea decît clinchetul vaselor şi zgomotele făcute 
de cei care înfulecau cu poftă. 

Încălziți de băutură, oaspeţii începură încetul cu în- 
cetul să se însuflețească, deși mai stăruia o oarecare 
încordare şi discuţiile nu se înjghebau prea uşor. 

Vocea stridentă a unei japoneze rupse brusc tăcerea. 

— Domnule Va ! Nu s-ar putea invita o cîntăreaţă ? 
întrebă ea. 

— Poate că amabila mea vecină va binevoi să ne 
cînte ceva ? rosti soţia lui Va, uitîndu-se galeș la soţia 
lui Ken, care şedea lîngă ea. 

Bătură cu toţii din palme și începură s-o roage pe 
soţia colonelului să le cînte. 

— Am s-o ascult şi eu cu plăcere pe doamna Ken, 
continuă cu glas strident japoneza, o femeie de vreo 
douăzeci şi cinci de ani, uscăţivă şi cu pomeţii proemi- 
nenţi. Totuşi, n-ar fi rău dacă am invita şi o cîntăreaţă 
obişnuită să cînte la ospăţuri. 

Pe cînd vorbea întinse braţul vrînd să se servească 
cu ceva şi agăță cu mîneca largă a chimonoului farfu- 
iile şi paharele de pe masă. 

— Avem chiar la noi în casă o cîntăreață ce se poate 
lua la întrecere cu orice artistă, interveni Va şi porunci 
servitorului să cheme pe fiica bucătarului. 

Nevasta colonelului Ken, o femeie de vreo treizeci de 
ani, plinuță, scundă, cu o înfăţişare plăcută, cedă în 
cele din urmă insistențelor. Înălțindu-și sprîncenele late, 
cîntă Fiica Manciuriei, sau în japoneză Mansiu no 
musume : 

Blindul zefir speriat fugi de arșița verii, 

Cringul e-o jloare și munții sint verzi, sub vraja tăcerii... 

Fiicele dragi ale marii Manciurii, frumoase ca floarea, 

Știu să iubească prietenul drag și nu știu uitarea. 

Vail Eu tinjesc, suferind de dor și iubire, 

Dragul meu Van, te aştept, te aştept, amintire! 


Toţi cei de față reluară în cor refrenul. Chiar colo- 
nelul ţinu isonul celorlalţi, cu vocea lui groasă şi răgu- 
şită. 

Vail Eu tinjesc, suferind de dor și iubire, 
Dragul meu Van, te aştept, te aştept, amintire ! 


— Soţia dumneavoastră are o voce minunată. Inter- 
pretarea doamnei mi-a amintit de celebra cîntăreață 
Mai Lan-fan, spuse mieros Ţzo Li-ze, adresîndu-se lui 
Ken. 

— Adevărat ? rosti nepăsător Ken, apoi se întoarse 
către unul din vecinii săi. 

Uşa se deschise şi în prag apăru Tugs, fiica bucăta- 
xului. Păşind uşor, fata se apropie de Va. 

— M-aţi chemat, stăpîne ? întrebă ea, făcînd o ple- 
căciune. 

— Da, fetița mea ! îi spuse Va. Cerul te-a înzestrat 
cu talent şi poţi cînta ca o privighetoare. Oaspeţii mei 
şi-au exprimat dorința să te asculte. Cîntă-ne ceva şi 
înviorează, te rog, micul nostru ospăț. 

Fiul lui Va, în vîrstă de nouă ani, se duse în fugă 
lîngă Tugs şi începu şi el s-o roage: 

— Surioară ! Cintă-ne Micuţul Fan, ştii, cîntecul acela 
pe care-l cînți dumneata mereu. 

Oaspeţii îşi îndreptară toată atenţia spre tînăra fată, 
care semăna cu o floare abia deschisă. Maiorul Ma, 
vizibil impresionat de încîntătoarea apariţie, scăpă din 

mâini beţişoarele cu care mînca şi își pironi asupra fetei 
privirea grea a ochilor lui bulbucaţi. 

Aşa cum se uita, semăna cu un şarpe care-şi priveşte 
victima cînd se pregăteşte s-o înghită. 

Femeile o cercetau şi ele pe Tugs cu multă curiozitate 
şi şuşoteau mereu. Deodată răsună vocea ei curată şi 
plăcută. Tugs cîntă Micuţul Fan, un cîntecel pentru 
copii. 

Maiorul Ma continua să privească avid fața oacheşă 
a fetei, pe care abia se distingeau cîteva aluniţe. Cu 
privirea hi 4 încărcată de patimă, despuie neruşinat trupul 
zvelt şi puternic al fetei. 

Ținîndu-şi respiraţia, oaspeţii ascultau cuceriţi glasul 
fermecător al tinerei. Bărbaţii se uitau la fată ca la o 
minune de frumuseţe şi îşi simțeau inimile zvîcnind. 

Nu rămase nici colonelul nepăsător; cuprins de o 
plăcută emoție, îi trecură prin minte fel de fel de gîn- 
duri deocheate. 

După toate semnele, bărbaţii se cam îmbătaseră. Numai 
Ken, deşi băuse în rînd cu ceilalți, se ţinea bine, chiar 
foarte lucid, ca şi cum n-ar fi băut nici un pahar. 

Din sufragerie trecură cu toţii într-un salon spaţios, 
unde, pe cîteva măsuţe, printre vase cu flori naturale 
roşii şi albe, îi aşteptau cupele cu fructe şi dulciuri. 

Formînd mici grupuri, oaspeţii discutau între ei, gus- 
tînd cîte un fruct sau o prăjitură. Folosind un moment 
prielnic, Tugs se furişă pe neobservate din salon şi dis- 
păru. 

În timpul acesta maiorul, ameţit de băutură, îl tot în- 
treba pe administrator, parcă nevenindu-i să creadă: 

„Tu eşti Ţzo Li-ţze? Tu eşti? Da?“ şi limba i se împleticea 
în gură. Observînd însă lipsa fetei, maiorul se holbă la 
administrator şi se răsti la el cu glas tare: 

— Unde-i fiica bucătarului ? Adu-o încoace ! 

— Da, domnul meu, răspunse slugarnic administra- 
torul. Pentru dumneavoastră fac tot ce doriţi. Dumnea- 
voastră şi colonelul reprezentaţi puterea supremă, întreaga 
provincie Sinan e în mîinile dumneavoastră ! Se poate 
să vă refuz? 

“Ţinîndu-i sub observaţie pe cei doi comeseni, Van 
An-cen se convinse curînd că Ţzo Li-ţze şi maiorul se 

cunosc de mai multă vreme şi că relaţiile lor nu decurg 
dintr-o simplă întîlnire întimplătoare. Înseamnă, deci, 
că a avut deea cînd a bănuit încă din prima zi că 
administratorul e un individ dubios. Va trebui să fie 
şi mai prudent față de el. 

Pe neaşteptate, Van An-cen se pomeni atras într-o 
convorbire destul de intimă cu căpitanul de poliţie I. 
Puțin mai tîrziu, şedeau amîndoi în faţa unei table de 
şah şi jucau liniştit, ca doi vechi prieteni. Maiorul Ma 
se apropie de ei clătinîndu-se. 

— Ei, stimabililor! Ce ziceţi ? Strașnic cînta fata 
aceea ! Dar văzînd că nu primeşte nici un răspuns, 
întinse mîna şi răsturnă figurile de şah. la mai lăsaţi 
jocul ăsta idiot! Ce tăceţi ? Doar v-am întrebat ceva, 
insistă el. 

— Nu cînta rău şi e o fată minunată, confirmă Van 
An-cen. 

— Aşa da! Aşa ne mai înţelegem! Aprecierea e 
perr...fect pottrri...vită ! Minunată fecioară ! Un tablou ! 
N-am mai văzut o asemenea frumuseţe. O să mă ajutaţi, 
nu-i aşa... să... cu ea... ai? 

— În privința asta, domnule maior, cel mai bine e 
să vă adresaţi slujbaşilor firmei. De exemplu adminis- 
tratorului. El are să vă aranjeze treaba într-o clipită, îl 
sfătui căpitanul I. 

— Da, aşa am să fac! E un sfat bun ! spuse maiorul 
depărtîndu-se şi trecînd apoi de la o măsuţă la alta 
pentru a întreba pe fiecare cum îi plăcuse Tugs. 

—  Întenţionaţi să rămîneţi la Vaniemiao ? îl întrebă 
căpitanul pe Van An-cen. 

— Da, am de gînd să mă stabilesc aici. Pînă de 
curînd am făcut comerţ cu mărunţişuri. Am cutreierat 
prin multe locuri și mi-am irosit inutil tinereţea, răs- 
punse Van An-cen. 

— Cred totuşi că e destul de interesant să călătorești. 
Mai cu seamă pentru un bărbat. Cite peripeții, cîte 
desfătări neaşteptate nu poţi întâlni la drum ! Aţi fost 
probabil şi la Cianciun ? 

— Nu, la Cianciun n-am fost. Dar nădăjduiesc că, 
pentru afacerile firmei, voi avea norocul să vizitez şi 
acel oraş. 

— E un oraş frumos. Să vă duceţi neapărat pe acolo. La 
Cianciun veţi putea face cunoştinţă cu fratele meu mai 
mare, directorul firmei Baoşan. Fratele meu se numește 
Ta. Vă vorbesc aşa, pentru că mi-aţi devenit simpatic 
din prima clipă... Am impresia că vă cunosc de o sută 
de ani. Am să vă dau o scrisoare către fratele meu. Are 
să vă primească întocmai ca pe o rudă. 

— Mulţumesc, domnule căpitan. Dacă voi avea pri- 
lejul să plec la Cianciun, voi profita neapărat de amabila 
dumneavoastră propunere. Sînt tare bucuros că firma 
poate să se bizuie pe sprijinul dumneavoastră. 

— Nu numai sprijin, dar şi ajutor. Mergeţi neapărat 
şi la Cianciun, repetă căpitanul cu insistența sîciitoare 
a beţivilor. Nimic nu se poate compara cu plăcerea de a 
călători, de a vizita locuri noi! Eu, de exemplu, am 
simţit o deosebită plăcere cînd armata noastră înainta ca 
o vijelie, cucerind mereu alte şi alte regiuni şi intrînd în 
alte oraşe. Mă simţeam curajos şi puternic ca un leu. 
Aveam impresia că întreaga lume se deschide în faţa 
mea și că nu există un petic de pămînt care să nu 
pot pune piciorul. Iar cât priveşte riul pentru firma 
dumneavoastră, puteţi conta pe mine. Căpitanul I nu-i 
un oarecare în provincia Sinan. Pe mulţi îi ţin uite ici, 
în pumn. 

Lăudăroşenia căpitanului fu întreruptă de clacsoanele 
automobilelor care se opriseră în faţa clădirii firmei. 
La despărţire, Van An-cen îi spuse: 

— fala firmei, vă mulţumesc, domnule căpitan, 
pentru annal promis şi nădăjduiesc că nu vă vom 
rămine datori. 

Colonelul Ken şi consilierul guvernatorului se ridi- 
cară, iar oaspeţii îşi luară bun-rămas de la gazde. 

Van An-cen se întoarse în apartamentul lui şi se 
culcă, vrînd să se odihnească puţin. Stînd culcat, se 
gîndi la cele petrecute la prînzul organizat de Va. În 
ce priveşte căpitanul de poliţie, s-ar putea să nu fie 
numai un lăudăros, ci pur şi simplu un om de nimic. 
Probabil că nu s-ar sfii să primească „mulţumiri“ pal- 
pabile din partea firmei. Dacă se adevereşte că e aşa, 
sprijinul lui poate să fie foarte preţios. În primul rând, 
prin el va putea înjgheba legături de afaceri cu cea mai 

mare firmă din Cianciun, Baoşan. lar Van An-cen ştia 
că această firmă camuflează unul dintre centrele de 
informaţii japoneze. 

Gîndindu-se la Cianciun, Van An-cen își aminti din 
nou de bunul său prieten „A“, care lucra acolo, la 
statul-major al armatei. 


CAPITOLUL 
IV 


Amîndoi sînteţi copiii mei 


Tugs şedea gînditoare în micul ei bordei cu pereţii 
înnegriţi de funingine şi care semăna mai mult cu un 
coteţ, decît cu o locuință omenească. Printr-un geamlic 
îngust, vîntul îşi făcea loc furios, iar suflarea lui rece 
făcea să pilpfie flacăra care abia lumina bordeiul. Fata 
sta cu privirile aţintite la flăcăruia lămpii şi prin minte 
i se perindau fel de fel de întîmplări din viața ei. Au 
trecut doar nouăsprezece ani de cînd s-a născut, dar a 
suferit cât nu suferă altul în nouăzeci de ani. De cînd 
se ştia, n-a văzut în jurul ei decît foamete, sărăcie şi 
nedreptate. Ce puteau face bieţii oameni care năzuiau 
să răzbească la lumină, la învățătură, la o viață cu 
adevărat omenească ? Tugs ştia că poporul chinez se 
ridicase de multe ori în cursul istoriei sale pornind la 
luptă crîncenă împotriva hanilor, a noionilor şi a asu- 
pritorilor manciurieni. De fiecare dată, însă, izbînda 
rămăsese de partea asupritorilor. lar acum la toate acestea 
se mai adăuga şi domnia cotropitorilor străini, a samu- 
railor cruzi şi îngîmfaţi. 

Mama ei, sărmana, a fost şi ea o victimă a noilor 
stăpîni. Cînd îşi aminti de noaptea aceea îngrozitoare, 
cînd mama ei, rănită, abia se tîrîse pînă acasă, unde 
peste un ceas îşi dăduse sufletul, fata simţi o durere 
ascuţită în inimă. În clipa morţii, buna măicuță mai 
apucase să spună în şoaptă: „Răfuiţi-vă cu cei care 
m-au ucis“. 

I se părea că toate astea se petrecuseră abia ieri şi 
retrăi scena groaznică a uciderii mamei, crimă petrecută 
sub ochii ei, sub ochii unei fetițe de doisprezece ani. 

Mama ei iubită, pe care toţi o numeau cu duioşie 
mătuşica Togos, slujea ca dădacă la un ofiţer japonez, 
consilier la o şcoală militară. Într-o zi, băieţelul de şase 
ani pe care-l avea în grijă, alergînd prin curte, a căzut 
şi şi-a julit pielea de pe frunte. La ţipătul copilului, tatăl 
a ieşit în goană din casă. Văzînd faţa însîngerată a 
odraslei sale, ofițerul s-a înfuriat și, apucind o lopată 
care se afla aruncată pe jos, a lovit-o cu toată puterea 
pe biata femeie în cap. Plină de sînge, femeia s-a pră- 
buşit la pămînt, dar japonezul, orbit de furie, a conti- 
nuat s-o lovească plin de cruzime cu cizmele. Tugs s-a 
repezit să-şi apere mama, dar ofiţerul a lovit-o şi pe 
ea cu piciorul, zvîrlind-o cât colo. Fetița a rămas în- 
tinsă pe locul unde căzuse şi, plingînd în hohote, bătea 
pămîntul cu călcîiele goale, strigînd după ajutor. Dar 
japonezul a continuat s-o lovească pe mama ei. Pînă 
şi băieţelul acelui monstru îl rugase, cu fața plină de 
lacrimi, pe tatăl său să n-o mai bată pe buna lui dădacă, 
căci numai din vina lui căzuse şi se zgiriase. Au plîns 
însă zadarnic, ea și copilul acela încă nevinovat, pînă 
li s-au umflat ochii, fiindcă n-au putut să-i vină în aju- 
tor sărmanei Togos. 

La cîteva zile după moartea femeii, bucătarul Sun 
Şan-li l-a întîlnit în magazinul firmei pe ucigașul ne- 
vestei sale. Clocotind de mînie, bătrînul i-a strigat 
japonezului : „leşi afară ! Ce cauţi aici ? Pentru tine nu 
se găseşte nimic aici ! Tu te hrăneşti cu carne de om şi 
bei sînge de om !“ Japonezul s-a năpustit asupra tatălui 
ci şi a început să-l bată cu cruzime. Din fericire, tocmai 
atunci apăruse Van An-cen, acest om simpatic şi bun, 
care abia sosise la Vaniemiao venind de la Mukden și 
locuia la stăpînul firmei. El îl smulsese pe tatăl ei din 
mîinile japonezului. Dacă n-ar fi intervenit, probabil 
că Tugs şi-ar fi pierdut și tatăl şi ar fi rămas orfană de 
amândoi părinţii. Nu i-ar mai fi rămas decît să moară 
de foame şi să fie înmormîntată undeva în stepele ni- 
sipoase, răscolite de vînt. $ 

Apoi Tugs îşi aminti de ziua aceea, cîndva demult, 
cînd Van An-cen a venit pentru prima oară la bordeiul 
lor împreună cu tatăl ei. „Iată deci cum arată surioara 
mea! spusese el, îmbrăţişind-o cu duioşie. E tot atît 
de mîndră şi curajoasă ca şi tatăl ei! Asta e foarte 
bine. Să faci din ea o luptătoare, taică. În vremurile 
astea nu se poate altfel.“ Înainte de a pleca, o mai 
întrebase o dată: „Vrei să fii sora mea, nu-i aşa?“ 
Apoi a ridicat-o cu braţele lui puternice ca s-o sărute 
şi i-a spus: „Zboară, păsărică mică, zboară ! Tatăl tău 
are să-ţi arate calea, iar poporul are să dea puteri aripi- 
lor tale. Nimeni nu-ți va putea opri zborul!“ După 
aceea a plecat şi de atunci nu l-a mai văzut. Tatăl îl 
dădea mereu drept exemplu pe fratele ei sufletesc, dar 
niciodată nu i-a povestit nimic despre el. Nu ştia decît 
că e un comerciant ce umblă din je în loc şi un om 
foarte bun, care salvase viața tatălui ei. 

Şi iată că după mulţi ani i-a fost dat să-l vadă din 
nou pe Van An-cen, azi, la prânzul oferit de stăpînul 
tatălui ei. A privit-o și el duios, cu ochii lui blînzi, care-i 
aminteau de ochii mamei. Cine să fie oare şi de unde 
vine ? Nu pare să fie numai un simplu negustor, sau 
numai un om milos. De cîte ori îşi amintea cuvintele 
pe care i le spusese pe vremea cînd ea nu era decît o 
copilă, un nu ştiu ce o făcea să simtă că omul acela 
nu poate fi doar negustor. Intuiţia ei, extrem de dezvol- 
tată, ca de altfel la toți oamenii năpăstuiţi de soartă, 
o făcea să-şi pună aceste întrebări. Poate că e un om 
de ştiinţă, un călător care se ocupă cu negustoria numai 
pentru a-şi procura fonduri pentru studiile lui. Sau mai 
degrabă trebuie să fie unul dintre acei oameni care și-au 
consacrat întreaga viață luptei pentru libertate. Ce l-a 
putut însă aduce în acest ţinut depărtat? Prigoana 
japonezilor, sau a gomindaniştilor ? Dar, oricine ar fi, 
şi orice l-ar fi adus aici, Tugs simţea că inima lui e 
curată şi nobilă şi îi făcea plăcere să aibă un asemenea 
frate. Omul acesta a salvat viaţa tatălui ei şi era gata 
să-şi dovedească în orice chip recunoştinţa. 

Dacă face într-adevăr parte dintre oamenii care luptă 
împotriva asupritorilor poporului, ea îi va fi un ajutor 
credincios. Acum nu mai e fetiță. Şi a avut timp să 

chibzuiască mult, să înţeleagă multe şi să ajungă a fi 
pregătită pentru orice acţiune. Tugs n-a uitat ultima 
poruncă a mamei, prin care i-a cerut să urmărească cu 
răzbunarea pe cei care au ucis-o. A mai înțeles însă 
că nu numai uciderea bietei mame trebuie să fie răz- 
bunată. În timp ce se gîndea astfel, deodată auzi nişte 
aşi care se apropiau de bordei. Tugs se ridică de pe 
faci şi privi afară prin ochiul de geam. Era tatăl ei. 
După o zi lungă de muncă la bucătărie, venea obosit 
acasă. 

— Nu dormi încă, fetiţa tatii ? 

— Te: aşteptam, răspunse Tugs. Luînd apoi ceainicul 
de pe foc, îl întrebă: Nu vrei un ceai ? 

— Nu. Deocamdată n-am nevoie de ceai, răspunse Sun 
Şan-li, dar te-aș ruga ceva. Deretică puţin prin cameră. 
Între timp, eu am să pregătesc o mică gustare. Ne soseşte 
un oaspete. 

„E tîrziu şi totuşi îmi cere să deretic prin bordei, iar 
el se apucă să pregătească o gustare... Înseamnă că e 
vorba de un musafir de seamă. Cine să fie oare?“ îşi 
spuse fata, dar nu îndrăzni să întrebe, fiind obişnuită 
să facă tot ce-i cerea tatăl. Dispoziţiile bătrînului erau 
totdeauna înțelepte şi nu-i cerea niciodată un lucru de 
prisos. Era zgârcit la vorbă, dar blînd şi bun, iar cînd 
simţea nevoia, dădea explicaţiile necesare, fără a aștepta 
să fie întrebat. 

— Pune masa, fetiţa tatii, rosti Sun Şan-li de lîngă 
sobiţă. Era atît de preocupat şi adîncit în gînduri, încât 
i se putea citi pe față. Din timp în timp se uita cînd 
la uşă, cînd la fereastră, părînd că trage cu urechea. 

Deodată, afară se auzi ţipătul înăbuşit al unei bufniţe. 
Sun Şan-li deschise uşa larg, semn că în bordei nu se 
află nici un străin şi că vizitatorul poate intra fără 
grijă. 

În apropierea bordeiului, învăluit în bezna neagră a 
nopţii, stătea Van An-cen. Se apropie încet şi, după ce 
aruncă încă o privire în jur, se strecură pe uşă. 

— Mă aşteptaţi de mult ? 

— Nu. Ai sosit tocmai la timp. Ia loc, fiule. 

Cînd văzu cine e oaspetele, Tugs nu mai putu de 
bucurie. Cum n-a ghicit îndată pe cine aşteaptă tatăl 

ei ? Ciudat, însă, că sosirea lui trebuie tăinuită cu atîta 
grijă. De fapt, dacă, ceea ce bănuia încă de mult e 
adevărat, nu e câtuşi de puţin curios. Dar asta înseamnă 
că şi tatăl ei 

Fata îl servi pe musafir cu o ceaşcă de ceai. 

— Cum o duci, surioară ? Sper că nu m-ai uitat şi 
nu ai încetat să mă consideri frate. 

— Nu, nu v-am uitat. V-am ţinut minte întotdeauna 
şi dacă dumneavoastră nu v-aţi schimbat gindurile, vă 
sînt soră pe toată viaţa. 

— Mulţumesc, Tugs ! Ei, şi cu ce te ocupi acum ? 

— Cu nimic deosebit. Robotesc prin gospodărie, mă 
străduiesc să-l ajut cît pot pe tata. 

— Tatăl tău mi te-a lăudat încă demult. Dar prietene 
bune ai? Petreceţi bine împreună ? 

— Nu prea sînt vremuri potrivite pentru petreceri, 
îi răspunse Tugs, privindu-l drept în faţă. 

— E adevărat, trăim vremuri grele, rosti bătrânul Sun 
Șan-li oftînd. Fetele noastre se tem să iasă prea des pe 
stradă. Prin oraş forfotesc o mulțime de soldaţi beţi, 
care insultă trecătorii şi se leagă de femei. După cum se 
vede, „protectorii“ ! noştri și-au luat iar nasul la purtare. 
Mă tem mai cu seamă pentru Tugs, care e aprigă din 
fire şi nu cruţă pe nimeni. Odată a încercat să se lege 
de ea un ofiţer. Fata l-a repezit atît de tare, încît nu 
mai ştia cum să scape de gura ei. Noroc că s-a nimerit 
să nu fie unul prea înfipt, altfel cine ştie ce-ar mai fi 
ieșit ! 

— Dar bine, tată, nu m-ai învăţat chiar dumneata 
să nu mă las jignită? Dacă am suporta întotdeauna 
obrăzniciile şi n-am scoate un cuvînt, abia şi-ar bate 
şi mai tare joc de noi, îl întrerupse fata. 

— Ai şi tu dreptate, draga mea, suspină cu amără- 
ciune bătrînul. Apoi, înveselindu-se, rosti cu voce ridi- 
cată : Hai, copii, aşezaţi-vă la masă ! 








1 Dezlănțuind în 1937 războiul împotriva Chinei, Japonia imperia- 
listă urmărea să transforme China într-o colonie a sa şi să folosească 
teritoriile ocupate pentru viitoațe agresiuni. Pe o parte din teritoriul 
Manciuriei, ocupanţii creaseră încă din 1932 statul-marionetă Manciu-ko, 
pe care Japonia îl considera protectorat. 

Se aşezară pe laviţă în jurul măsuţei dreptunghiulare, 
care se afla o sticlă de vin şi cina preparată de 
Piin. 

— Vinul e o băutură care poate îmbăta, dar omul 
cumpătat nu-şi pierde mintea. Vinul nu face decît să-l 
înveselească la petrecere. Aşa doresc eu să petrecem 
azi, cu ocazia sosirii scumpului meu fiu, rosti solemn 
Sun Şan-li şi turnă în pahare. — Tugs — se adresă 
apoi fetei — află că Van An-cen e un om bogat, dar 
totodată un adevărat prieten al oamenilor săraci şi lip- 
siţi de drepturi. Faţă de noi, e ca o rudă apropiată, aşa 
că poţi avea toată încrederea în el. Mi-e ca un fiu, iar 
tu consideră-l ca pe un frate. Amîndoi sînteţi copiii mei 
şi vreau să beţi din acelaşi pahar, pentru ca prin aceasta 
să vă întăriţi legătura. Fiţi uniţi şi nedespărţiţi, ca pică- 
turile din acest pahar cu vin ! 

Van An-cen și Tugs sc ridicară și băură vinul pe din 
două. Se priviră lung, cu atenţie, şi fiecare simţea cum 
inima i se deschide în faţa celuilalt, strîns legate prin 
nişte fire nevăzute. Bătrinul îi sărută pe amîndoi pe 
frunte şi bău și el din paharul său. 

— Sînt bucuros — spuse Van An-cen — că sora 
mea a crescut şi a devenit o fată mîndră și vitează, un 
om care ştie să-şi apere onoarea. Nu trebuie să te lași 
jignită, dar nici să te aprinzi prea tare nu e bine. 
Şi-apoi, nu poți lupta singur. Cel care se află singur pe 
un cîmp de luptă nu e ostaş. Cu atît mai mult cînd 
nenorocirea e comună şi cînd jignirile sînt şi ele comune. 
Înseamnă că şi lupta trebuie să fie dusă în comun. 

— Eu nu sînt singură. Am prieteni, care, ca şi dum- 
neata sînt gata de luptă. Dar deocamdată nu putem 
face prea mult, fiindcă dușmanul e încă foarte puternic, 
spuse oftînd Tugs. Glasul ei însă nu trăda descurajare, 
iar ochii îi străluceau de mândrie. 

Sun Șan-li se uită cu uimire la fiica sa. Pe sub mus- 
tăţile-i cărunte se ivi un fugar zîmbet de mulțumire. Se 
vedea bine că era mîndru de fiica sa. 

— Duşmanul nu-i Chiar atît de puternic pe cît se 
pare, surioară ! reluă Van An-cen. Japonezii mai fac pe 
grozavii şi plănuiesc chiar să atace alte ţări. Acum, de 

pildă, vor să dea o lovitură vecinei noastre, Mongoliei 
Populare. Numai că, între timp, mănîncă bătaie atît. pe 
mare, cât şi pe uscat. Aproape întreaga Chină s-a ridicat, 
pornind un război sfînt împotriva cotropitorilor. Clipa 
în care japonezii vor fi învinşi se apropie. În momentul 
de faţă, principalul e să grăbim ir retea lor. Distru- 
gîndu-l pe duşmanul din afară, rul va respira mai 
liber şi îi va fi mai uşor să-i lichideze pe dușmanii care 
se află în mijlocul lui. Cu cît se va elibera mai curînd 
de asupritorii străini, cu atît mai repede va scăpa şi de 
propriii săi exploatatori. Asta înseamnă să contribuim 
prin toate mijloacele la. înfrîngerea japonezilor și la 
alungarea lor din ţară. 

Tugs îl asculta pe Van An-cen cu atenţia încordată. 
Ochii îi străluceau de bucurie şi obrajii i se îmbujora- 
seră. Va să zică nu greşise! Fratele ei de suflet era, 
într-adevăr, unul dintre cei care luptă pentru fericirea 
poporului. 

— Dar spune-mi, frăţioare, cu ce te putem ajuta şi 
ce trebuie să facem ? N-ai vrea să ne înveţi dumneata ? 

— Am să mă străduiesc cît voi putea. Dar ai și 
acasă un profesor bun, pe tatăl tău, Tugs ! 

Fata se uită întrebător la bătrîn. Sun Şan-li îşi bău 
vinul, îşi trecu îngîndurat palma peste frunte şi spuse 
fără grabă : 

— Da, fata mea! S-ar putea ca tatăl tău să fie în 
stare să-ţi sugereze cîte ceva. Te-am învăţat să-ţi iu- 
beşti poporul, să nu uiţi suferinţele lui şi să-l ajuţi. Și 
mi se pare că lecţiile mele n-au fost zadarnice... Am 
trăit o viață lungă şi am văzut multe. Bucurii am văzut 
puţine, în schimb lacrimi şi suferințe am văzut destule. 
Am sperat totuși, mereu, că vremurile se vor schimba, 
că va veni o viață nouă şi că fiica mea va putea trăi 
în pace şi fericire. Dar viaţa de care vorbeam încă n-a 
venit și, după cît se vede, nu poate veni de la sine. 
Trebuie să luptăm pentru ea. Ţin să te binecuvîntez în 
vederea acestei lupte, fata mea ! De-acum eu sînt bă- 
trîn, dar puţina putere pe care o mai am o închin 
acestei lupte şi poate că-mi va fi dat să mai apuc ziua 
cînd poporul meu şi fiica mea vor fi liberi şi fericiţi. 
Numai că, pînă atunci, trebuie să acţionăm cu băgare de 

seamă, chibzuit şi cu pricepere. Sînt recunoscător des- 
tinului că ţi-a hărăzit, Tugs, să ai un dascăl atît de 
priceput ca fratele tău de suflet. Sînteţi amîndoi copiii 
mei şi aş dori să vă ajutaţi în toate şi să vă apăraţi 
unul pe celălalt, iar eu, cît mă vor ţine puterile, vă voi 
ajuta şi vă voi ocroti. 

În micul bordei al lui Sun Şan-li, flăcăruia pîlpîi încă 
multă vreme. 


CAPITOLUL 
v 


Pe strada Hingan 


La 1 mai 1945, pe străzile oraşului Vaniemiao domnea 
o însuflețire neobişnuită. Din loc în loc, pe străzi şi 
în pieţele oraşului, se adunau grupuri de cîte zece, două- 
zeci de oameni, care citeau manifestele Partidului Comu- 
nist lipite pe garduri, pe zidurile caselor, pe maşini şi 
chiar pe căruțe. 

Dînd o lovitură nimicitoare trupelor fasciste, eroica 
Armată Sovietică a intrat în Berlin. La treizeci aprilie, 
deasupra Reichstagului flutura drapelul roşu al Armatei 
Sovietice, al armatei eliberatoare. 

Visînd o dominație mondială, Germania hitleristă a 
dezlănțuit un război de jaf şi de cotropire, care a pre- 
făcut în ruine zeci de mii de oraşe şi sate. Au pierit 
milioane de oameni, vărsîndu-şi sîngele pe tot întinsul 
pămîntului. Vilvătaia flăcărilor aprinse de războiul mon- 
dial dura de cinci ani. Dar iată că pirjolul se întorsese 
împotriva  incendiatorilor. 

„Victorie! O victorie strălucită ! Fiara e lovită de 
moarte !“ 

Mergînd pe străzi şi văzînd ce se petrece în jurul său, 
Van An-cen se simţi cuprins de o nespusă bucurie. Pre- 
tutindeni auzea frînturi de discuţii şi mereu aceleaşi 
cuvinte rostite cu înflăcărare : „Războiul s-a terminat... 
Victorie... Revoluţia... S-a terminat cu fascismul“. Ajun- 
gând în dreptul clădirii teatrului, în colţul străzii Hingan, 

Van An-cen zări pe un zid o inscripţie care fi atrase 
îndată atenţia : „Moarte Japoniei imperialiste !* A venit 
aşadar rîndul Japoniei ! Aliatul ei a fost nimicit. Japonia 
imperialistă a rămas singură şi nu va putea, desigur, să 
mai reziste multă vreme. 4 

Pe străzi detașamente de soldaţi japonezi treceau în 
pas cadenţat, voind parcă să demonstreze măreţia Japo- 
niei imperialiste şi puterea amenințătoare a armatei ei. 
Deodată se auziră şuiere de cravaşe, plesnete de bice, 
ţipete şi vaiete : poliţiştii îşi făceau „datoria“, împrăştiind 
pe cei care citeau manifestele, lovind cu cruzime cetăţeni 
pașnici. 

Indignat, Van An-cen se amestecă în mulţimea care 
forfotea cuprinsă de, spaimă, cînd deodată auzi un glas 
ce i se păru cunoscut: 

— Tată ! Tată ! striga undeva speriată o femeie. 

„Nu cumva o fi Tugs ?“ își zise Van An-cen și începu 
s-o caute prin mulţime, dar nu izbuti s-o găsească. 

Rămase aproape toată ziua pe stradă, printre oamenii 
cuprinși de revoltă. Către seară, cînd tocmai se hotărise 
să se întoarcă acasă, auzi din nou în spatele lui aceeaşi 
voce cunoscută, de astă dată părînd că i se adresează 
chiar lui : 

— Frăţioare ! Frăţioare ! 

Van An-cen se întoarse şi o zări pe Tugs. Fata îl 
trăgea de mînă pe Sun Şan-li, care părea să se împotri- 
Vească. 

Bătrînul îi aruncă o privire fugară lui Van An-cen şi 
îi şopti iute ceva fiicei lui. Van An-cen se oprise pe 
loc şi aştepta. În acest timp, Sun Șan-li o dojenea pe 
Tugs : 

— Cum poţi fi atît de nesăbuită ? De ce-l strigi așa, 
de faţă cu d Nu trebuie să ne pierdem capul. N-avem 
de ce ne duce amîndoi să-i vorbim. Dacă eşti atît de 
nerăbdătoare, "du-te singură, dar vorbește-i în aşa fel 
încât să nu bage de seamă nimeni. Fă-te că glumeşti 
cu el. 

Tugs se apropie încet de Van An-cen, care se oprise 
pe marginea trotuarului, avînd aerul unui gură-cască. 
Fata se uită la el şi surise, apoi îşi plecă privirea asupra 
unor floricele care crescuseră lîngă rigolă. 

— S-a întîmplat ceva ? o întrebă repede Van An-cen. 
— L-au arestat azi pe prietenul meu. 

— Unde, pentru ce ? 

— Pe stradă, s-a luat la harţă cu un agent al poliţiei! 
Nu-i prea grav. Important e dacă-i un băiat de 
nădejde şi dacă n-are să te trădeze şi pe tine. 

— E un băiat de nădejde și am încredere în el ca în 
mine însămi, răspunse Tugs, şi continuă în gînd: „E 
curajos, hotărit şi tare ca cremenea. De aceea îl şi 
iubesc“... 

— Dacă-i așa, n-ai de ce să te neliniştești. Are să 
treacă totul. Jar dacă lucrurile se vor complica, vedem 
noi ce avem de făcut. Acum, draga mea, e timpul să ne 
ducem pe la casele noastre. 

— Îţi mulţumesc, frăţioare, şopti Tugs și dispăru în 
mulţime. 

Vorbiseră tot timpul în şoaptă şi zîmbeau, prefăcîn- 
du-se că sînt veseli. Văzindu-i, trecătorii ar fi putut 
crede că erau o pereche de îndrăgostiţi. 

„Prin urmare — îşi spuse Van An-cen — tînărul e 
logodnicul fetei şi ea îl iubeşte. Nici nu se putea altfel... 
Tugs e o fată frumoasă, deşteaptă și plină de viaţă. O 
fată ca ea nu rămîne mult timp nemăritată. Din fericire, 
se pare că Tugs a îndrăgit un flăcău dintr-o bucată, 
un luptător. Probabil că tocmai asta i-a şi apropiat, 
fiindcă în privința ei nu poate exista nici o îndoială. 
Bătrînul a crescut-o în credința lui şi a făcut din ea o 
adevărată luptătoare. Deocamdată, însă, e prea impulsivă 
şi n-are pic de experienţă“... 

Gîndurile lui Van An-cen fură întrerupte de apariţia 
unei coloane de arestaţi, escortată de poliţişti. Coloana 
era alcătuită din bătrîni şi tineri de-a valma. Se vedeau 
chiar nişte copii legaţi unul de altul. Erau duşi la închi- 
soare. În fruntea celor escortați mergea un tînăr cu fața 
palidă. Avea mîinile legate la spate şi îmbrăcămintea 
ruptă în mai multe locuri. Deodată tînărul se opri și 
Van An-cen avu impresia că-l priveşte insistent pe el. 

„De ce s-o fi uitînd aşa la mine ? I-am amintit poate 
de vreo cunoştinţă ? În orice caz, e un tînăr simpati 
N-o fi cumva logodnicul lui Tugs ?“ îi trecu prin minte. 











57 


— Ce faci, dobitocule ? De ce te-ai oprit? Ce ai cu 
domnul ? Nu vezi că e un comerciant onorabil, care 
n-are nevoie nici măcar după moarte de sufletul tău 
spurcat ? se răsti un poliţist, convins că-i face pe plac 
lui Van An-cen, și îndată îl izbi pe arestat cu patul 
puştii între omoplaţi. 

Tînărul se întoarse şi-l scuipă. Saliva însîngerată se 
întinse pe mantaua poliţistului. 

— Cunoşti culoarea asta ? Ei bine, deocamdată ţi-am 
pătat puţin mantaua cu sîngele meu, dar nu va trece 
mult şi cămăşile voastre vor fi pătate de propriul vostru 
sînge. Şi dacă n-ai să crăpi pînă atunci, ai să vezi foarte 
curînd înălțindu-se steagul roşu, a cărui culoare amin- 
teşte sîngele vărsat de popor ! 

Vocea puternică şi melodioasă a tînărului atrase aten- 
ţia trecătorilor. 

Turbat de furie, polițistul zbiera, înjurînd grosolan. 
Într-un acces de demenţă, îl împunse pe tînăr cu baio- 
neta în umăr. Dar arestatul îl mai scuipă o dată și abia 
după aceea porni tăcut mai departe. Din braţul stîng, 
sîngele îi curgea girlă. Trecătorii se opreau şi priveau 
încruntaţi şi mohorîţi în urma lui. Pînă şi casele păreau 
că-şi înclină în faţa lui acoperișurile lor ascuţite, con- 
struite în stil chinezesc. Simţind furia mocnită a mulţimii, 
polițistul îşi vîrîse speriat capul între umeri şi se ţinea 
cît mai departe de arestat, încercînd să treacă neobser- 
vat. Îndurerat, Van An-cen scrişni din dinți. Clocotea 
de mînie împotriva samavolniciei poliţistului dar în 
acelaşi timp simţea și o sinceră admirație pentru tînărul 
arestat şi era mîndru de curajul lui. Fără să vrea, se 
gîndi la prietenul lui Tugs. Oare n-o fi tocmai tînărul 
ăsta ? Dacă ar fi aşa, cei doi ar alcătui o pereche minu- 
nată ! 


* 


Ridicînd puțin storurile de la ferestrele cabinetului său, 
colonelul Ken urmărea printre şipci ce se petrecea în 
stradă. Pentru el, mulțimea de afară era formată exclu- 
siv din comunişti. Faţa lui vineție, ciupită de vărsat, 
pălise de furie. Din cînd în cînd se depărta de fereastră 

şi se ducea să-şi toarne cîte un pahar de vin, pe care 
îl golea pe nerăsuflate. Vinul însă nu izbutea să-l în- 
veselească. Cu cît bea mai mult, cu atît devenea mai 
mohorît. Nu mai avusese de mult o zi atît de neplăcută. 
Comunicatul cu privire la înfrîngerea Germaniei, aliata 
Japoniei, i se aşezase peste inimă ca o lespede grea. 

n timp ce se zbuciuma ca un leu în cușcă, cineva 
bătu la ușă. Era maiorul Ma. Colonelul îi făcu semn cu 
capul spre sticla de vin, invitîndu-l să bea. Maiorul se 
duse să-şi ia un pahar dintr-un dulăpior din perete, în 
timp ce şeful lui continua să privească pe fereastră. Ken 
se întoarse apoi brusc spre maior : 

— Ei, cum îţi plac toate astea? Încă puţin și vor 
ajunge să provoace o răscoală. Comuniştii prind tot mai 
mult curaj. Sosirea acelui Cijou, pe care nu-l putem 
prinde, parcă le-a sporit puterile. Mult o să ne mai 
pierdem vremea pînă îl vom aresta pe nemernicul ăsta ? 

— Domnule colonel! Fu unul sînt de părere să-l 
arestăm pe noul asociat al lui Va. Personal, îl consider 
un tip foarte suspect. 

— O fi el suspect, dar n-avem nici o probă împo- 
triva lui ! 

— Ce riscăm ? În cel mai rău caz ne scuzăm şi fi 
dăm drumul. 

— S-ar putea să fie o idee bună. Dar să ne mai 
gîndim. Deocamdată nu trebuie să-l scăpăm din ochi 
şi, mai ales, e necesar să aflăm toate legăturile lui. 

— Asta şi facem, răspunse uşurat maiorul. De altfel, 
mi-a şi parvenit un nou raport de la Ţzo Li-ţze. Tocmai 
veneam să vi-l aduc la cunoştinţă. 

— De ce nu mi-ai spus de la început ? Dă-l încoace. 
Ce ne comunică ? 

— Van An-cen şi-a petrecut toată dimineaţa umblînd 
pe stradă. Pe la prînz a avut o întîlnire suspectă cu 
Tugs, fiica bucătarului lui Va, raportă pe scurt maiorul. 

— Da-a... E ceva, dar nu cine ştie ce. O mulţime de 
oameni au ieșit azi pe străzile oraşului. Zici că s-a în- 
tîlnit cu fiica bucătarului ? Cu fetița aceea drăgălașă ? 
Poate că pur şi simplu îi face curte. Totuşi, nu-i exclus 
ca întîlnirea să fi fost de altă natură. 

— Cred mai degrabă că era cum spuneţi dumnea- 
voastră. Pentru declaraţii de dragoste puteau să-şi aleagă 
un loc mai bun. 

— Poate că ai dreptate. În orice caz, văd că Ţzo 
Li-ţze se străduieşte, şi prin urmare trebuie stimulat. 
Să-mi prezinţi propunerile dumitale în această privinţă. 
Trebuie să-i arătăm însă limpede ce așteptăm de la el 
şi să-i dăm însărcinări concrete. Ar fi bine să lămurim 
o dată povestea cu Van An-cen. Șefii noștri au început 
să-şi piardă răbdarea din pricina faimosului Cijou. În 
concluzie, trebuie să-l prindem, sau... M-ai înțeles, dom- 
nule maior ? 

— Am înţeles, domnule colonel. Mai vreau să vă 
comunic, în treacăt, că astăzi a fost arestat un tînăr 
foarte obraznic. Aţi auzit ceva despre asta ? 

— Da, ştiu. Am să-l interoghez îndată chiar eu. 
Aşadar, maiorule, nu înceta nici o clipă urmărirea lui 
Cijou. Asta e sarcina dumitale principală. 

— Am înţeles, rosti maiorul și ieși. 

Rămas singur, Ken se adînci din nou în gînduri. 
S-ar putea într-adevăr ca Van An-cen să fie acel agent 
comunist din Pekin, din pricina căruia șefii lui îşi făceau 
atîta sînge rău. Dar de ce nu s-au putut strînge pînă 
acum, în ciuda controlului minuţios, nici un fel de 
probe împotriva lui? Tot ce a declarat pînă acum el 
însuşi despre origina şi viaţa lui se pare că a fost pe 
deplin confirmat. Nu există deci nici un temei de a te 
lega de el. S-ar putea însă ca toate astea să fie în realitate 
în defavoarea lui, ținind seama de faptul că toţi comuniştii 
sînt conspiratori foarte abili... De ce o fi trebuit Van An- 
cen să hoinărească tocmai azi atît de mult pe străzi? Poate 
că a vrut să urmărească rezultatele activităţii organizate 
de el? Într-adevăr, ce i-a trebuit unui negustor serios 
să se înghesuie prin toată gloata aceea agitată ? Totuşi, 
e încă tînăr şi s-ar putea să nu fi fost călăuzit decît de 
o simplă curiozitate. Să încerce oare să „facă“ din Van 
An-cen un agent comunist, să-l ia drept Cijou, indiferent 
dacă omul e sau nu cel căutat? Nu, încă nu. Să mai aştep- 
tăm, hotărî Ken. Apoi ridică receptorul telefonului şi-l 
chemă pe comandantul închisorii, căruia îi ordonă : 

— Aduceţi-l la mine pe nemernicul care a scuipat! 

Nu peste mult, un polițist îl îmbrînci în cabinet pe 
tînărul arestat şi-i porunci să se așeze pe scaunul rezervat 
celor interogați, un scaun atît de înalt, încît picioarele 
arestatului nu atingeau duşumeaua. 

Tînărul privi íp jur, apoi îşi aţinti ochii asupra 
colonelului. 

Ken şedea la biroul lui, cu privirea fixată pe serviciul 
de birou făcut din marmură, pe care se zărea o figurină 
de bronz reprezentînd un leu. Privea cu atenţie leul, 
parcă pa a lee ca fiara să nu-i răpească prada. Ochii 
îi ieșeau din orbite și buzele îi tremurau. Își ridică în 
sfîrşit privirea asupra tînărului şi-l întrebă surprinzător 
de blajin : 

— Cum te numești, tinere ? 

— Fu Cen, răspunse tînărul. 

— Frumos nume. Dumneata eşti orfan ? De ce eşti 
atît de prost îmbrăcat ? 

Fu Cen se uită la pantalonii săi rupţi și la sandalele 
scîlciate, dar nu răspunse nimic. 

— La ce te gîndeşti ? 

— La ce mă pot gîndi? 

— Regreţi că ziua de muncă ţi s-a terminat atît de 
neplăcut ? 

— Nu muncesc, cer de pomană. 

— Aşa? Eşti cerșetor ? 

— Da. 

— Şi de ce l-ai scuipat pe reprezentantul țării, Soarelui 
Răsare ? 

— N-am întîlnit un asemenea reprezentant. 

— Eu te întreb, de ce ţi-ai bătut joc de poliţist ? 

— A, de poliţist e vorba? Da, pe ăla l-am scuipat. 

= Deœ? 

Dintr-un motiv care mă privește. 
Totuşi, de ce l-ai scuipat ? 

— Pentru că m-a bătut. 

— Aşa nu se poate, prietene. Nu pricepi oare la ce 
te poate duce o asemenea faptă ? 

— N-am comis nici o fărădelege. Dar dacă faptul că 
l-am scuipat pe polițist este condamnabil, atunci e evident 
că polițistul a comis o ilegalitate înaintea mea, fiindcă el 

a fost cel care m-a lovit mai întîi fără nici un motiv, cu 
patul puştii. 

— Prin urmare, după câte văd, cunoşti şi legile. Nu 
cumva eşti jurist ? Dar ia spune, cîte manifeste ai lipit ? 

— N-am lipit nici un manifest. Dar de citit, am citit. 

— În cazul acesta, cum se face că aveai manifeste în 
buzunare ? 

— Foarte simplu, le-am ridicat şi le-am pus în buzunar. 

— Cum? Le-ai ridicat şi le-ai pus pur și simplu în 
buzunar ? 

— Da. 

— Dacă n-ai lipit manifeste, înseamnă că n-ai nici 
o vină. Dar de ce le-ai purtat în buzunar ? Cine ţi le-a 
dat. 

— Nu mi le-a dat nimeni. Am spus o dată că le-am 
ridicat de jos. 

— De unde anume ? 

— De pe stradă. 

— Şi de ce le-ai luat ? 

— Le-am luat ca să le citesc. 

— Nu ţi-a dat cumva Cijou sarcina să lipeşti mani- 
festele ? 

— Cine-i ăsta ? Nu-l cunosc, răspunse Fu Cen. 

„Pe băieţandrul ăsta nu-l poţi lua cu binişorul ca să 
obţii de la el o mărturisire“, gîndi colonelul Ken. 

— Şi zici că nu ştii unde locuieşte Cijou ? întrebă Ken. 
De vreme ce nu-l cunosc, cum pot şti unde lo- 
te ? 

— Are să vină vremea cînd ai să recunoşti totul. 

— N-am ce recunoaşte. Nu-l cunosc pe acest om. 

— Dar ai primit totuşi sarcina să lipeşti manifeste. 
De la cine? 

— Nimeni nu mi-a dat o asemenea sarcină, spuse din 
nou tînărul. 

Un timp, colonelul tăcu, părînd că se gîndeşte la ceva. 
Se apropie apoi de arestat şi uitîndu-se scrutător în 
ochii lui, continuă cu aceeaşi voce liniștită : 

— Uite ce-i. Eşti încă foarte tînăr. Din pricina tine- 
reţii şi din lipsă de experienţă s-ar putea considera că 
ai comis o greșeală. Mărturiseşte-ne de la cine ai primit 
manifestele şi îți dăm drumul imediat. Ba îţi mai dăm 

şi o recompensă, aşa că n-ai să mai ai nevoie să cer- 
şeşti. Recunoaşte, prostule, nu-i păcat să-ţi pierzi tine- 
reţea de pomană ? 

— N-am ce să recunosc, domnule, răspunse la fel de 
calm tînărul. 

— Ticălosule ! Nemernicule ! răcni colonelul. Ai să 
te perpeleşti pe jăratic ! Ai să te scalzi în sînge! O să 
facem ţintă de tragere din tine ! Atunci ai să vorbeşti ! 

Colonelul se apropie de masă şi apăsă pe butonul so- 
neriei. Apăru un poliţist. 

— Du-l unde trebuie şi învaţă-l să-şi spele nasul 
întîi în apă clocotită cu ardei roşu şi apoi în nişte gaz. 
Da, da, în gaz ! rîse colonelul. Și spune-i comandantului 
să-mi raporteze imediat despre starea sănătăţii bobo- 
pu Îmi place băiatul şi vreau să mă ocup personal 
e el. 


+ 


— Ce arşiţă e afară! exclamă Ţzo Li-ţze intrând în 
camera lui Van An-cen şi, ca de obicei, aruncă o privire 
fugară de sub pleoapele lăsate. 

— Da, e o zi călduroasă, răspunse Van An-cen. Luaţi 
loc, îl invită apoi pe administrator, oferindu-i un scaun. 

— M-am gîndit că ar fi bine să fac un drum pînă 
Ja terenurile din apropierea oraşului. Vreau să văd ce 
mai e pe acolo şi ce perspective putem avea în legătură 
cu recolta. Am venit deci să vă cer încuviințarea de a 
pleca chiar acum. 

— V-aţi gîndit foarte bine. Nu strică de loc să vă 
duceţi acolo. Să verificaţi atent cum sînt îngrijiţi caii, 
în ce stare se găseşte inventarul agricol şi cum e folosit. 

— Am înţeles. Dar dumneavoastră cînd plecaţi la 
Apele Fierbinţi ? 

— Poate că am să plec chiar mîine. 

— Filiala noastră de la Apele Fierbinţi are un dever 
mare de mărfuri, aşa că treburile merg bine acolo. 

— Trebuie totuşi să se ducă cineva să verifice, fiindcă 
de multă vreme n-a mai fost nimeni de la centrală pe 
acolo. În ce mă priveşte, fiind un asociat nou în firmă, 

această vizită îmi va fi foarte folositoare și totodată voi 
avea prilejul să-i cunosc pe reprezentanţii noştri. 

— Aveţi dreptate. Aţi auzit ce s-a petrecut ? 

— Nu. Ce s-a întîmplat ? 

—  Azi-noapte a fost ucisă santinela de la depozitul 
de armament al Şcolii Militare. S-au furat aproape toate 
armele. Tot oraşul vuiește. 

— Nu mai spuneţi ! Să fie oare mîna comuniştilor ? 
Pregătesc cumva vreo rebeliune ? 

— Cine poate şti ?! S-ar putea să fie şi asta, fiindcă 
în ultima vreme se petrec lucruri ciudate, răspunse Țzo 
Li-ţze privind pe sal pleoape. 

— Cred că, în ceea ce ne priveşte, n-avem de ce să 
fim îngrijoraţi, rosti Van An-cen. Numai șoarecele de 
cîmp a pierit de urât, iar noi nu sîntem șoareci. Toate 
astea nu ne privesc. Dacă te gîndești, s-ar putea chiar 
să cîştigăm mai bine. Ce altceva ne-am putea dori, nu-i 
aşa? 

— Aveţi dreptate. Dar dacă, cine ştie cum, se dez- 
lănțuie un război civil, n-are să fie prea bine pentru noi, 
fiindcă se săvirşesc şi jafuri ! 

— Război civil? Cîtă vreme ne aflăm sub ocrotirea 
marii țări a Soarelui Răsare, cine ar cuteza oare să-l 
dezlănţuie ? Eu unul nu cred aşa ceva, spuse Van An-cen. 
Unele mici răbufniri — asta s-ar mai putea. 

— Situaţia se poate complica. În popor domneşte o 
mare agitaţie. Dumneavoastră, şi ca dumneavoastră și 
alţii, vă bizuiţi pe ocrotirea armatei japoneze. Pe fron- 
turi, însă, nu le merge prea bine japonezilor. Jar ura 
poporului față de japonezi devine din zi în zi tot mai 
crâncenă. Aţi văzut ce s-a petrecut pe străzi la întîi mai ? 

— Nu-i nimic! Aşa face cîinele, latră la caravană, 
rise Van An-cen. 

— Nu ştiu dacă sînt numai zvonuri sau dacă e ade- 
vărat — continuă Ţzo Li-ţze cu voce scăzută — dar se 
spune că ar fi sosit aici de la Pekin sau Tianţzin un 
agent important al partidului comunist. 

— Tot ce se poate. Şi ce-i cu asta? E adevărat că 
în momentul de faţă comuniştii acţionează din plin. Mai 
cu seamă în centrul țării. Acesta e de altfel unul dintre 
motivele care m-au determinat să nu mă întorc la Pekin. 

Am umblat însă prin multe locuri şi am convingerea 
că japonezii sînt totuşi foarte puternici. Cu atât mai mult 
aici, la Vaniemiao, unde au să le sucească repede gîtul 
comuniştilor. Aşa că, dragul meu administrator, noi doi 
putem dormi liniștiți. Viaţa noastră, situaţia noastră 
sînt sub ocrotirea unui braţ puternic. Om mai trăi și-om 
vedea ! Fii fără grijă, japonezii au să-i pună pe comu- 
nişti cu botul pe labe! 

— Să audă cerul cuvintele dumneavoastră ! rosti Ţzo 
Li-ţze. 

— Are să le audă, cu siguranță. Altfel ne-am dus 
pe copcă ! zîmbi Van An-cen neputindu-se stăpîni să 
nu-l stîrnească puţin pe neruşinatul provocator. 

— Ei, eu mă duc, spuse administratorul ridicîndu-se. 

— Mai stai puţin, îl invită Van An-cen. 

— Mulţumesc, dar e timpul să plec. Vreau să mă 
duc pînă la terenuri, de unde am de gînd să mă întorc 
încă azi. Dacă plecaţi miine, înseamnă că nu va fi 
nimeni aici. 

— Asta aşa e. Atunci, puteţi pleca. Vă urez drum 
bun ! 

— Vă mulțumesc, răspunse Ţzo Li-ţze şi ieşi, atît de 
dezamăgit, încît i se putea citi pe faţă. 

„E o nucă din alea tari. Îţi rupi dinţii dacă încerci 
s-o spargi !“ oftă administratorul. 

CAPITOLUL 
VI 


Calomnia 


— Taică dragă, eu plec la Apele Fierbinţi. Va trebui 
să ai grijă de locuinţa mea. Nu-i exclus ca redactorii de 
la Steagul Albastru să profite de absența mea, ca să-mi 
cotrobăiască prin lucruri. 

— Ziua nu vor îndrăzni s-o facă. lar noaptea am 
să stau de pază şi la cel mai mic zgomot am să tac o 
larmă de-or să se împrăştie ca nişte hoţi descoperiţi 

a furtului. Doar dacă vor îndrăzni să pătrundă cu 
forța. 

— Nu prea cred că vor folosi deocamdată această 
metodă. Trebuie totuşi să fim pregătiți pentru orice. E 
adevărat că nu se poate întîmpla nimic grav, chiar 
dacă vor face o percheziţie. N-or să găsească nimic deo- 
sebit pentru ei. În momentul de faţă ascunzătoarea e 
goală. N-am ascuns decît nişte lucruri de preţ, ca să nu 
li se pară curios de ce am avut nevoie de ea. N-ar fi 
însă de dorit să descopere ascunzătoarea. 

— Am să mă străduiesc să fac în aşa fel, încît să 
nu-şi poată vîrî nasul acolo. Cum ai izbutit să obţii 
autorizaţia de intrare la Apele Fierbinţi ? A fost greu 
de procurat ? 

— Am obținut-o datorită ajutorului ce mi l-a dat 
căpitanul I. Am fost aseară la el în vizită, iar la două- 
sprezece noaptea m-a vizitat el, împreună cu soția, aici 
la mine. Am jucat cărți şi am stat de taclale pînă la 
ora trei dimineaţa. Cu căpitanul ăsta cred că vom putea 
face treabă. Ne-am împrietenit la toartă. Mai rămîne doar 
să aprindem împreună candela, să tămfiem idolul lui Ghe- 
serhan şi să ne jurăm credinţă şi dragoste reciprocă, spu- 
se rîzînd Van An-cen. 

— Ce să-i faci, fiule, cînd trăieşti cu lupii, trebuie 
să urli ca ei. Numai să fie spre folosul cauzei. Cînd te 
întorci de la Apele Fierbinţi ? 

— Poimiine. Dar s-ar putea să mai zăbovesc pe-acolo. 
Dacă nu mă întorc la vreme, acţionaţi fără mine. Aveţi 
grijă ca de ochii din cap de ascunzătorile noastre. Şi 
încă ceva : feriţi-vă de Ţzo Li-ţze ca de ciumă. E copoi 
japonez. 

— Fii liniştit, fiule. Principalul e să te descurci tu 
cum trebuie. Străduieşte-te, totuşi, să te întorci la timp, 
căci altminteri am să fiu tare îngrijorat... 

— N-ai de ce, taică. Totul are să fie bine. Nu vă 
neliniştiţi din pricina mea. Ce-i cu Tugs ? S-a mai liniş- 
tit ? 

— S-ar părea că da. 

Van An-cen se uită la ceas. 

pregăti 

— Aşadar, drum bun, fiule. Îţi doresc succes ! 

— Mulţumesc. Salutări lui Tugs ! 

Drept răspuns, Sun Şan-li făcu o plecăciune adîncă. 
După ce îşi împachetă la repezeală într-o valijoară 
cîteva lucruri şi diverse acte, Van An-cen ieși din casă 
şi porni spre gară. 


e apropie ora plecării. Trebuie să mai fac unele 

„Cum a izbutit să câştige atît de mult încrederea lui 
Va? Bătrînul nu se mai satură cînd se uită la el. Eu sînt 
de atîția ani asociatul și administratorul firmei, iar aven- 
turierul ăsta abia a venit şi, cine ştic, în felul cum a 
pornit-o, o să devină singurul conducător al firmei. Văd 
că rezolvă singur aproape toate treburile, în timp ce eu 
am rămas pe planul al doilea. Pe zi ce trece îl urăsc 
tot mai mult. Ce neobrăzat ! Dacă aş putea, l-aş sfişia 
cu mîinile mele. În realitate, sîntem ca doi cîini care se 
bat pentru acelaşi os. Nu vom putea rămîne multă 
vreme amîndoi la aceeaşi firmă 1...“ 

Ţzo Li-ţze se ridică de pe canapeaua care stătuse 
pînă atunci culcat şi începu să se labs nervos prin 
cameră. 

Canalia ! Din pricina lui, nici cei de la redacție nu-i 
dau*pace și sînt gata să-i scoată ochii. Toate încercările 
de a se apropia de Van An-cen au rămas deocamdată 
zadarnice. Uliul şi-a ascuns ghearele şi s-ar putea ca la 
momentul oportun să-l înhaţe chiar pe el. 

E evident că-i un om suspect, dar cu toate acestea 
nu reuşeşte să-l demaște. Miine va trebui să stea din 
nou în fața domnilor de la redacție, neputind face alt- 
ceva decît să se scarpine la ceafă. Iar colonelul şi maio- 
rul îl vor sîcîi cu întrebările. I-au dat de curînd o 
recompensă şi i-au făgăduit alta, mult mai mare, dacă 
izbuteşte să-l dovedească pe Van An-cen. Şi uite că n-a 
realizat încă nimic ! 

Se aşeză din nou pe canapea şi, proptindu-și capul în 
miini, căzu pe gînduri. 

Ce să facă? Ce-ar fi să-l amestece în atentatul de 
alaltăieri de la depozitul de arme, să-l facă părtaş la 
uciderea santinelei ? Dar cum ? Să plătească un martor 
fals? Unde să-l găseşti ? Şi chiar dacă îl găseşti, e o 
treabă periculoasă, de pe urma căreia poţi avea neplă- 
ceri. 

Ce-ar fi dacă ?... Da, poate că aşa e bine: are să se 
strecoare în locuința lui Van An-cen şi are să ascundă 
un cuţit cu urme de sînge pe el. După aceea va provoca 
o percheziţie. Da! Are să se folosească de un cuţit! 
Cînd e mai bine să treacă la fapte? În timpul nopții ? 
S-ar putea ca Van An-cen să fi însărcinat pe cineva să 
păzească locuinţa... Probabil pe bătrînul bucătar, fiindcă 
se pare că sînt prieteni. E mai bine deci să facă totul 
în timpul zilei. Are să-l trimită pe bucătar dimineața 
după cumpărături, sau are să-i dea o însărcinare la bu- 
cătărie, pentru a-l obliga să lipsească de acolo. 

Cum va proceda însă după aceea, pentru a-l convinge 
pe colonel să facă o percheziţie ? „Am să-i spun că la 
o zi după uciderea santinelei am observat o schimbare 
bruscă în comportarea lui Van An-cen. Directorul era 
tras la față şi tresărea la cel mai mic zgomot. Am 
observat o pată suspectă pe îmbrăcămintea lui. Mai pot 
adăuga că seara am intrat întîmplător în curtea firmei 
şi l-am văzut pe Van An-cen umblînd în preajma casei, 
privind în jur, şi căutînd parcă un loc potrivit pentru a 
ascunde ceva. Jar astăzi m-am folosit de un moment 
prielnic şi am intrat în locuinţa lui. Am văzut acolo, 
ieşind din lada de gunoi, mînerul unui cuţit. Am scos 
cuțitul, am văzut că are urme de sînge pe el și l-am 
luat. 

Colonelul e un tip foarte şiret. O adevărată viperă. 
S-ar putea să ghicească imediat despre ce este vorba şi 
are să spună că nici cuțitul nu este o dovadă suficientă, 
fiindcă oricine l-ar fi putut arunca acolo, sau chiar să-l 
pună în mod intenționat ! Şi nu se va grăbi să facă o 
percheziţie. Se fereşte să sperie prada înainte de vreme. 
Maiorul Ma, însă, mi-a dat nu o dată a înţelege... 
Comunistul Cijou trebuie găsit cu orice preţ. Să-l creezi, 
dar să-l găseşti, i-a spus şi nu o singură dată. 


68 


Hotărit, nu mai poate fărăgăna lucrurile. Trebuie 
neapărat să facă ceva, fiindcă altfel cine ştie, ajunge 
să fie dat afară de la firmă și se mai pune rău şi cu cei 
de la redacţie. 

Trenul înainta prin valea largă şi înverzită a rîului 
Tura. Scoţînd capul pe fereastră, Van An-cen inspira 
adînc mireasma proaspătă a vîntului de vară, ce bătea 
dinspre sud. Tura îşi purta încet la vale apele albastre, 
sub razele soarelui meridional. Părea o panglică de mă- 
tase albastră, cu chenar verde. Trenul îşi mări viteza. 

Scrutînd întinderile, Van An-cen zări în depărtare o 
fişie dreaptă, parcă trasă cu linia, ce se întindea de la 
poalele munţilor Hingan pînă la calea ferată. Cu fiecare 
clipă, trenul se apropia tot mai mult de fişia care se 
distingea din ce în ce mai bine. Semăna cu o frînghie 
lungă și neagră împletită din păr de cal. Cînd trenul 
ajunse chiar în dreptul ei, constată că e o tranşee beto- 
nată, ce făcea parte din fortificațiile construite de japo- 
nezi la Hingan, denumite „Fortăreaţa sfîntă“. 

De-a lungul tranşeei se zăreau ici-colo mici moviliţe 
de pămînt. Erau mormintele constructorilor anonimi ai 
acestor fortificaţii, mii de oameni pe care japonezii îi 
aduseseră cu forţa pe aceste locuri, pentru a-i lăsa să 
moară ca muștele din pricina subalimentaţiei şi a muncii 
istovitoare. De altfel, se ştia că cei care erau duşi la 
Hingan să lucreze la fortificaţii nu se mai întorceau. 
Japonia pregătea noi aventuri militare şi pentru reali- 
zarea lor aducea aici, la pieire, mii de oameni adunaţi 
din regiunile strivite sub călcîiul ei. 

„Nu, asta nu mai poate dura. Oamenii nu mai pot 
trăi aşa“, îşi spuse Van An-cen. 

Trenul intră în gara Bailan, unde majoritatea călăto- 
rilor coborî. Van An-cen rămase în continuare la fe- 
reastră. În depărtare, pe coasta golașă a unui munte se 
zăreau o mulţime de coloane mici. „Seamănă cu monu- 
mentele funerare ale soldaţilor japonezi“, îşi zise Van 
An-cen. Cînd trenul se mai apropie, Van An-cen izbuti 
să distingă că micile coloane alcătuiau de fapt un obsta- 





col-baraj antitanc. Stilpii scurţi de beton înfipţi în pă- 
mînt se întindeau în şiruri nesfîrşite. Cîtă muncă pentru 
a-i înfige în stîncă ! Nu degeaba se spunea că fortificațiile 
de la Hingan erau construite pe oasele muncitorilor şi 
plămădite cu sîngele lor. Cite uzine, case şi şcoli s-ar fi 
putut construi cu forţele irosite de popor pentru construi- 
rea acestor fortificaţii, pe care militariştii japonezi voiau 
să le folosească pentru a putea jefui fără milă ! 

În vagon își făcură apariţia cîțiva agenți ai poliţiei. 
Purtau pe braţ banderole albe cu ideograme negre: 
„San-bin“ — „Paza de munte“, iar la şold săbii curbe. 
Intrând, începură să strige ca nişte apucaţi: „Închideţi 
ferestrele 1“, „Trageţi perdelele !“, „Nu aprindeţi focul !“, 
„Nu vorbiţi tare 1“ 

Oamenii abia mai şuşoteau între ei. Trenul urma să 
treacă prin tunelul Hingan. 

Peste cîteva minute se făcu întuneric şi se aşternu o 
liniște deplină. „Şacalii! Nu vor să le vadă cineva 
birlogul ! se gîndi Van An-cen. Numai că de data asta 
nu se mai gîndesc să pună la cale vreo nouă cotropire 
tilhărească, ci mai degrabă caută să se adăpostească 
de primejdia de moarte care îi amenință. Dar n-o 
să vă puteţi ascunde ! Oamenii care au construit pentru 
voi aceste fortificaţii şi-au săpat, ce-i drept, şi propriile 
lor morminte, dar v-au pregătit şi vouă groapa. Fortifi- 
caţiile voastre de azi vor deveni mîine cimitirul vostru.“ 

Trenul ieşi din tunel şi în vagon năvăli din nou lu- 
mina strălucitoare a zilei. Van An-cen se uită la ceas. 
Străbătuseră tunelul în exact douăsprezece minute. Călă- 
torii începură să-şi strîngă lucrurile şi să se pregătească 
de coborîre. Urmau Apele Fierbinţi. Van An-cen cobori 
împreună cu alţii din vagon şi porni spre o clădire de 
cărămidă roşie, aflată chiar lîngă gară. Pe frontonul 
clădirii, o firmă impunătoare atrăgea atenția : „Filiala 
Firmei comerciale Va”. 

— Nu-mi pot reveni în fire, domnule colonel, rosti 
vădit tulburat maiorul Ma. Nici atunci cînd am aflat 
că au pătruns ruşii în Berlin nu puteam crede că a sunat 

sfîrşitul. Cine şi-ar fi putut închipui că evenimentele 
vor lua o asemenea întorsătură ? 

— Da, treburile nu merg bine! Probabil că chiar 
astăzi Germania va semna actul de capitulare. Trebuie 
să mărturisesc că nu m-am simţit niciodată atît de abă- 
tut ! recunoscu colonelul cu privirile pironite pe un perete. 

— Cine se putea aştepta ca Rusia să se apere cu 
succes, ba mai mult, să zdrobească armata lui Hitler! 
Şi ce armată ! Şi cine s-o zdrobească ? Rusia ! lată ce 
însemna în realitate „colosul cu picioare de lut“! E 
de neconceput ! 

— Da, maiorule, Japonia a rămas singură. Nu mai 
avem aliaţi, spuse colonelul Ken, oftînd. 

— Iar aliaţii Rusiei se vor lăuda pretutindeni cu vic- 
toria lor asupra Germaniei ! Și vor arunca forțe proas- 
pete împotriva noastră. Nu înţeleg, cîtuși de puţin politica 
lor. Una e să porţi război împotriva lui Hitler sau a 
noastră, și alta să ajuţi Rusia bolşevică. Asta înseamnă 
să tai creanga de sub tine. 

— În curînd ai să înţelegi, domnule maior, câtă drep- 
tate au avut aliaţii. Ajutorul lor n-a fost atît de mare. 
Mai de grabă s-au prefăcut că dau ajutor, dar în realitate 
au urmărit altceva. Adu-ţi aminte cît au întîrziat cu 
deschiderea celui de al doilea front. S-au străduit astfel 
să tragă cît mai multe foloase pentru ei, cu sacrificii 
minime. Aliaţii au urmărit să se descotorosească de 
Hitler, dar în acelaşi timp au vrut să slăbească Rusia. 
De îndată ce au deschis cel de al doilea front, au trecut 
la. realizarea scopului lor principal: să ocupe cît mai 
multe teritorii, să stoarcă toate bogăţiile, să nu lase ele- 
mentele de stînga să se ridice şi să stăvilească influența 
Uniunii Sovietice. 

Ochii colonelului se însufleţiseră. Părea chiar că se în- 
veselise. 

— Adevărat, aprobă Ma. 

— Dar pînă una-alta, povesteşte-mi ce mai e nou pe la 
dumneata, se adresă Ken maiorului. 

— Am primit informaţii de la Apele Fierbinţi, ra- 
portă Ma. 

cip 

— Van An-cen a tras la un oarecare Li, slujbaș al 
filialei firmei Va. Deocamdată n-a ieşit de loc din casă. 

— Asta-i tot? 

— Deocamdată atît. 

— Cam puţin. 

Colonelul scoase din birou nişte hirtii şi, dîndu-le 
maiorului, îi spuse : 

— Citeşte și semnează şi dumneata procesul-verbal 
referitor la atacul de la depozitul de arme. Nu se indică, 
însă, cînd s-au petrecut faptele. Dumneata ştii cînd s-a 
întîmplat ? 

— După cît se pare, pe la orele zece seara. Am aflat 
despre atac abia după o oră, adică la ora douăzeci şi trei. 
Ne-am deplasat imediat la faţa locului, răspunse Ma, 
îi paie disi colonelului procesul-verbal semnat. La noapte 
ar fi bine să luăm nişte forţe suplimentare de la Regi- 
mentul 53 de represalii. În felul acesta vom putea în- 
mulți patrulele pe străzi. Așezăm posturi secrete pe o 
rază de cinci kilometri în jurul orașului și facem cît 
mai multe percheziţii. 

— De acord. Pentru percheziţii să se înjghebeze cîteva 
grupe speciale, formate din oamenii cei mai de nădejde, 

ispuse colonelul. 

n acel moment cineva bătu la uşă. Era Ţzo Li-ţze. 
Administratorul părea tulburat şi ochii îi jucau neliniş- 
tiţi în orbite. Cu respiraţia tăiată, începu să vorbească : 

— Cred că am dat de urma ucigaşilor de la depozitul 
de arme al Şcolii militare Hingan. 

— Fi, ei, spune repede ! îl zori Ma. ” 

— În dimineața care a urmat după comiterea crimei, 
am trecut pe la Van An-cen. Am observat că avea o 
comportare foarte ciudată, era palid şi părea nedormit. 
Tresărea speriat la fiecare zgomot sau foşnet. Asta m-a 
făcut să fiu şi mai atent. Uitîndu-mă mai bine, am văzut 
o pată suspectă pe îmbrăcămintea lui. Mai tîrziu, spre 
seară, am intrat întîmplător în curtea firmei și l-am 
văzut umblînd în jurul casei, căutînd parcă să ascundă 
ceva. Azi am reuşit să cercetez totul şi am descoperit 
un cuţit în lada de gunoi. Iată-l, spuse Ţzo Li-ţze, sco- 
țînd de sub haină cuțitul pe care pretindea că l-ar fi 
găsit. 

Colonelul luă din mîna lui Ţzo Li-ţze cuțitul şi-l 
examină cu atenţie. 

— De data asta scumpul Van An-cen va ajunge în 
mine noastre, rînji mulțumit Ma, arătîndu-şi dinții 
le cal. 

Maiorul era îmbrăcat într-un costum mongol şi, după 
obiceiul locului, purta la brîu un cuţit scurt, cu prăselele 
frumos ornamentate. Înfierbîntat şi parcă pregătindu-se 
de bătaie, scoase cuțitul şi-l înfipse în masă. Îşi suflecă 
apoi mînecile lungi ale halatului şi, luînd din mîna co- 
lonelului cuţiul adus de Ţzo Li-ţze, începu să-l examineze 
cu atenţie. 

— Cine ştie, s-ar putea să ne fie de folos, zîmbi im- 
perceptibil colonelul. În orice caz, domnul fzo Li-ţze 
trebuie să capete o recompensă. Cît priveşte urmările, 
ne mai gîndim noi, spuse el, dîndu-i de înţeles lui Ţzo 
Li-ţze că poate să se retragă. 

— Vă mulţumesc, domnule colonel, rosti administra- 
torul, făcînd o plecăciune adîncă. Nădăjduiesc că desco- 
perirea mea va ajuta la prinderea criminalului. 

După pn agentului, Ken se uită ţintă la maior 
şi-l întrebă : 

— Ce propui, domnule maior ? 

— Să-l arestăm imediat. 

— Cred că ai dreptate. Dar pentru asta trebuie găsit 
un motiv, sau... trebuie inventat! lată cum veţi pro- 
ceda : iei o maşină şi, împreună cu oamenii de care ai 
nevoie, te duci în întîmpinarea lui Van An-cen pînă la 
Guilur. Acolo vă urcați în tren şi așezați lîngă el un 
om cu mîna ușurică... Pricepi ce vreau să spun, nu? 
Omul nostru va trebui să sfeterisească de la un călător 
un obiect oarecare şi să-l strecoare pe nesimţite în bu- 
zunarul lui Van An-cen. După aceea, păgubaşul trebuie 
făcut într-un fel sau altul atent asupra obiectului ce-i 
lipseşte. Cineva e bine să stîrnească scandal și să-l 
învinuiască pe Van An-cen de furt. Să i se facă imediat 
percheziţie corporală, iar pe baza dovezilor materiale să 
fie arestat. Va fi dat jos din tren la gara Țagan-Ciulut. 
Dumneata trebuie să te ţii tot timpul în umbră, pentru 
ca nici el, nici altcineva să nu observe participarea du- 
mitale la operaţie. În general, totul trebuie să se petreacă 

în aşa fel, încât aparent să nu avem nici un amestec. 
Ai înţeles ? 

— Am înţeles. E un plan excelent ! Îmi permiteţi să 
trec la fapte ? 

— Te rog. 

— Ce facem însă cu percheziţiile, domnule colonel ? 
Probabil că deocamdată va trebui să le amînăm. 

— Se înţelege. De altfel nu-i un moment prea potri- 
vit pentru acţiuni importante de contraspionaj. Să mai 
aşteptăm puţin. 

Van An-cen mergea pe malul rîului Rașan fredonînd 
un cîntec chinezesc. Trecu fără să se oprească pe lîngă 
un bordei de lut singuratic, unde știa că locuise pe 
vremuri "ze pescarul. Pretutindeni în preajma bordeiu- 
lui erau numai smocuri de paie şi stuf. Uşa și ferestrele 
erau larg deschise. Într-un colț se zărea un ceainic de 
alamă turtit, iar podeaua era plină de îmbrăcăminte 
ruptă şi gunoaie, prin care scormoneau nişte cîini fără 
stăpîn. 

Toate acestea arătau că pescarul nu mai locuia acolo. 
Ori a murit, ori, trădînd, şi-a părăsit pe neaşteptate 
bordeiul. 

Van An-cen o porni înapoi, la filiala firmei „Va“. 

— Aţi făcut o mică plimbare? îl întrebă politicos 

zelul filialei, invitîndu-l la dejun. 

— Da, şi mi-a plăcut foarte mult. E splendid pe ma- 
lul râului, răspunse Van An-cen, aşezîndu-se la masă. 

— E singurul loc unde poţi face o plimbare ca să 
mai uiţi de gîndurile triste, observă Li. 

— Ce bine-i să rătăcești pe mal! Darămite să pes- 
cuieşti ! Bănuiesc că sînt destui pescari prin partea lo- 
cului, nu ? întrebă Van An-cen. 

— Dimpotrivă. Nu era decât unul singur. I se spune 
Pescarul Verde, dar de câteva zile nu l-am mai văzut. 
Doriţi cumva peşte ? 

— Am auzit că peştele de aici prieşte foarte mult celor 
suferinzi de stomac, aşa că mi-ar fi făcut plăcere să 
gust şi eu un pic. 

— Da, se spune într-adevăr că e tămăduitor. Dacă 
doriţi, am să vă fac rost. 

— Cum o să puteţi găsi, dacă ziceţi că nu mai e alt 
pescar ? Dar n-aţi aflat unde o fi plecat pescarul despre 
care mi-aţi vorbit? Era chiar singurul ? 

— Da, numai el pescuia. Iar cu el te înțelegeai foarte 
ușor. Dacă-i dădeai un pahar de vin, îți făcea orice. 
Deunăzi mi-am condus soţia la gară şi l-am întîlnit 
acolo. Îşi cumpăra un bilet. Mi-a spus că pleacă la 
Cianciun. Oricum, vă fac eu rost de cîțiva peşti. Vi-i 
trimit la Vaniemiao. 

— Am să vă fiu foarte recunoscător. Dar să mai 
vorbim şi despre treburile noastre. Spuneţi-mi, ce măr- 
furi au aici mai mare căutare ? 

— Alimentele şi mai cu seamă vodca. 

— La Vaniemiao avem cantități suficiente. Puteţi veni 
să vă completaţi stocurile. 

— Am să mă prezint la centrală peste vreo cinci 
zile. 

În timpul dejunului discutară în amănunt despre afa- 
cerile care-i interesau. 

— V-am întocmit un raport financiar pe ultimii trei 
ani, încheie Li, predînd lui Van An-cen un dosar destul 
de voluminos. 

— Fiţi bun şi daţi-mi servieta, îl rugă Van An-cen 
pe subaltern, apoi puse dosarul în ea. Cred că e timpul 
să plec la gară. N-aş vrea să rămîn fără bilet. 

— Nu vă faceţi nici o grijă. Am trimis un om după 
bilet. Pregătiţi-vă liniştit. Eu am să mă reped înainte, 
să controlez dacă totul e în ordine. 

După ce porunci unei femei să strîngă vasele de pe 
masă, Li plecă. Puțin după aceea porni şi Van An-cen. 
Când ajunse la gară, Li îl întîmpină cu biletul în mînă. 
Îl conduse la tren şi-l instală în vagon. 

Cum în ziua aceea erau foarte puţini călători, trenul 
fusese format numai din două vagoane. 

Pe drum, călătorii făcură repede cunoștință şi se apu- 
cară să-şi povestească fel de fel de întîmplări. Într-un 
colţ, cîțiva jucau cărți. Obosit de discuţia purtată cu 

funcţionarul filialei, Van An-cen rămase singur la locul 
său și se aşeză cît mai comod. 

Nu departe de el ocupase loc un bătrîn cu aspect 
venerabil, care se ţinea şi el departe de ceilalţi călători. 
Din cînd în cînd, bătrînul se ridica și se plimba prin 
vagon, consultîndu-şi nerăbdător ceasul de buzunar. 

Van An-cen stătea liniştit şi gîndea: „După cît se 
vede, Ţze a trădat. Curios, de ce l-or fi poreclit Pesca- 
rul Verde ? N-avea nici o misiune să plece la Cianciun. 
lar totul lasă să se înțeleagă că nu se mai întoarce la 
Apele Fierbinţi. Ce l-a împins la trădare ? Frica ? Banii ? 
Numai el ar putea răspunde. Trădarea lui poate dăuna 
foarte mult cauzei. Toate acestea trebuie totuşi verifi- 
cate. Dar o să-l mai putem găsi? Cianciun e un oraș 
mare și nu-i uşor să recunoşti un om numai după sem- 
nalmente. Va trebui să plec în orice caz cât mai curînd 
la Cianciun, pentru a-l întîlni pe „A“. Am să lucrez 
împreună cu el. Trebuie să punem mîna pe planul for- 
tificaţiilor de la Hingan. E cam greu, dar trebuie rezol- 
vat. În cel mai rău caz, vom acţiona singuri, fără pescar. 
Astăzi sîntem în zece mai. A venit timpul să ne con- 
centrăm toate forțele pentru pregătirea şi desfășurarea 
operaţiei principale.“ 

Trecuseră paisprezece ore de cînd plecase de la Apele 
Fierbinţi. Trenul intră în gara Guilur şi după o jumătate 
de ceas porni mai departe. 

De la Guilur, controlorii începură să apară tot mai 
des. Treceau de la un capăt al trenului la altul, ca și 
cînd vagoanele ar fi fost pline de călători fără bilete. 
Pe lîngă controlul obişnuit, se mai efectuară și câteva 
supracontroale de către organele poliţiei, fapt ce se în- 
tîmpla destul de rar. Unii dintre călători dormeau. Adormi 
şi Van An-cen, iar puţin după aceea îl imită şi bătrînul 
care se foise tot timpul prin vagon. 

Unul dintre poliţişti se apropie de bătrînul care dor- 
mea şi încercă să-i scoată cu băgare de seamă ceasul din 
buzunar. Bătrânul, simțind atingerea, întredeschise o clipă 
ochii și întrebă într-o doară : 

— Cît e ceasul, fiule ? 

Dar nu aşteptă răspunsul, ci, închizînd ochii, adormi 
din nou. 

Pe poliţist, parcă-l lovise cineva cu măciuca în cap. 
Miinile şi picioarele hoţului de buzunare începură să 
tremure şi îl trecură nădușelile. Se gîndi să-l lase în 
plata domnului pe bătrîn, dar îndată îi apăru în minte 
chipul slab şi palid al maiorului Ma, care, cînd fi dăduse 
această misiune, îl privise ţintă cu ochii lui holbaţi şi 
îi spusese aspru: „Vezi ca totul să fie în ordine, că de 
nu... ştii ce te aşteaptă !” 

În somn, bătrinul se întoarse pe cealaltă parte şi în- 
cepu să sforăie. 

Liniştindu-se puţin, polițistul privi în jur. Toată lumea 
dormea şi în vagon domnea liniştea. Apărătorul ordinei 
publice prinse curaj şi, cu măiestria unui hoţ versat, 
şterpeli ceasul bătrînului. Nu mai rămînea decît să-l 
strecoare în buzunarul tinărului comerciant. Apropiin- 
du-se fără zgomot, polițistul se convinse că Van An-cen 
dormea adînc. Unde să-i vire ceasul? La căpătiiul co- 
merciantului se afla servieta, întredeschisă. Cu o mişcare 
abilă, polițistul dădu drumul ceasului în servietă şi se 
îndepărtă. 

Trenul ajunse curînd în gara Țzagan-Ciulut, unde 
trebuia să stea vreo douăzeci de minute. Liniştea se 
destrămă. O parte din pasageri coboriră, iar alții le 
luară locul. Bătrînul se trezise şi el. Un călător care se 
apropiase de el, îl întrebă politicos : 

— Tăicuţă, n-ai putea să-mi spui cît e ceasul ? 

Bătrînul băgă mîna în buzunar după ceas, dar negă- 
sindu-l la locul lui, începu să scotocească prin celelalte 
buzunare, să caute în tureatca cizmelor şi pe bancă, unde 
şezuse. 





te uită ! Mi-a dispărut ceasul ! exclamă şi în- 
cepu să-i întrebe pe călători dacă nu l-a găsit careva. 
Van An-cen continua să stea culcat şi privea cum se 
agită bătrânul. „Bietul bătrîn — îşi zise el — unde putea 
să-şi piardă ceasul ? Sau i l-a furat vreun nemernic ?” 
Între timp apăru în compartiment un agent. 
— Ce s-a întîmplat, domnule ? Ce căutaţi ? Îl întrebă 
agentul pe bătrân. 

— Mi-am pierdut lucrul la care ţineam cel mai mult. 
Mi-a dispărut ceasul, spuse bătrînul şi, aplecîndu-se, 
începu din nou să-l caute pe jos. 

— Cînd a dispărut? 

— Nu ştiu cînd s-a întîmplat, dar m-am trezit şi am 
descoperit că mi-a dispărut ceasul. 

— Ce fel de ceas era, de mînă? 

— Nu, de buzunar. 

— N-avem decît să facem o percheziţie generală, 
declară agentul. S-ar putea ca hoțul să nu fi izbutit 
încă s-o șteargă. Închide uşa! îi strigă însoţitorului 
său și trecu îndată la percheziţie. Luă la rînd întîi pe 
cîţiva călători mai prost îmbrăcaţi, pe care, făcîndu-i 
„Zdrenţăroşi” şi „golani“, îi întrebă aspru dacă n-au 
şterpelit ceasul. În cele din urmă ajunse şi la Van An-cen. 

— Vă rog să mă scuzaţi. Eu, se înţelege, sînt con- 
vins... dar permiteţi-mi să vă percheziţionez şi pe dum- 
neavoastră. Pentru a fi în ordine, ştiţi... Să nu jignim 
pe ceilalți. 

— Poftiţi, percheziţionaţi-mă, spuse Van An-cen ri- 
dicîndu-se. Polițistul îi cercetă mai întîi buzunarele, apoi 
deschise servieta care se afla la căpăttiul lui. Vîrînd 
mîna în ea, tresări uimit şi scoase ceasul. Cînd îşi văzu 
ceasul, bătrînul înlemni de mirare, apoi izbucni ca 
turbat, ţipînd şi arătînd cu indignare spre Van An-cen : 

— Aşadar dumnealui e hoţul! Ăsta-i ceasul meu! 

În cîteva clipe, toți călătorii din vagon se adunaseră 
în jurul lor. Se priveau miraţi. 

— Nu-ţi vine să crezi — şopti unul — un domn atît 
de arătos să rîvnească la un obiect de nimic. 

— Domnule — rosti Van An-cen adresîndu-se bă- 
trînului — nu vă pot explica deocamdată nimic, dar 
credeţi-mă că e o neînțelegere. Nu ştiu în ce scop, dar 
cu siguranță cineva mi-a strecurat în servietă ceasul 
dumneavoastră. 

Bătrînul, care ducea tot timpul ceasul la ureche, parcă 
dorind să se convingă că merge la fel ca înainte, îşi 
aminti deodată că în timp ce dormea se apropiase de 
el un poliţist. Tulburat, spuse : 

— Tot ce se poate, da, da... tot ce se poate... 

Polițistul, care între timp apucase să întocmească pro- 
cesul-verbal, porunci călătorilor să se împrăștie imediat 
şi să se ducă la locurile lor. 

— lar dumneavoastră, stimabile, va trebui să mă ur- 
maţi, i se adresă lui Van An-cen, pe care îl obligă să 
coboare din tren. 


CAPITOLUL 
vi 


In beciurile serviciului de contraspionaj 


Cînd apăru Li în biroul lui Va, acesta sări de pe 
scaun şi îl întrebă : 

— Ai venit singur ? 

— Nu, am venit cu încă două persoane. S-au dus la 
hotelul Dian, răspunse Li. 

— Prin urmare Van An-cen nu s-a întors cu voi ? 

— Cum? N-a sosit încă ? exclamă mirat Li. 

— Nu mai pricep nimic. Cînd a plecat de la Apele 
Fierbinţi ? întrebă repezit patronul. 

— A stat la noi numai douăzeci şi patru de ore și a 
plecat imediat. Eu însumi l-am condus la gară şi l-am 
urcat în tren. 

— Bine, bine, dar nu s-a întors pînă acum! spuse 
neliniștit Va. 

— Să nu i se fi întîmplat ceva pe drum. 

— Unde e zo Li-ţze? Cheamă-l urgent la mine, 
porunci Va unui funcţionar şi începu să se răsucească 
nerăbdător în fotoliu. 

Țzo Li-ţze apăru îndată. 

— Vă ascult, stăpîne, spuse făcînd o plecăciune. 

— Ştii că Van An-cen a plecat de patru zile de la Apele 
Fierbinţi şi n-a sosit nici pînă acum ? întrebă Va. 

— Nu. Credeam că mai e acolo şi eram liniştit. Ce 
putea să i se întîmple ? 

— Cine ştie ?! Credeam că ai aflat ceva. 

— Aud pentru prima oară despre asta. E foarte ne- 
plăcut ! suspină amărît Ţzo Li-ţze. Numai să fie în viaţă. 

— De vreme ce a plecat cu trenul, n-avem de ce să 
ne facem griji pentru viaţa lui. Doar n-au avut loc 
deraieri, rosti Li. 

— Asta aşa e. Totuși s-a întîmplat ceva cu el! 
Obiectă Va. 

— Da-a... lungi vorba Ţzo Li-ţze. E o întîmplare 
cam misterioasă. 

— Oricum ar fi, trebuie să întreprindem ceva. Uite 
ce facem: dumneata, Ţzo, informează-te la poliţie, iar 
eu am să vorbesc cu maiorul Ma, spuse patronul, ridi- 
cîndu-se de la birou şi îndreptîndu-se spre ieşire. 

„Mai mult ca sigur că l-au arestat. Dacă-i aşa, soco- 
telile prietenului tău sînt încheiate”, îşi spuse mulțumit 
Țzo Li-ţze, ieşind în urma lui Va. 

Bătrânul Sun Șan-li era şi mai îngrijorat. Trecuseră 
patru zile şi Van An-cen nu se întorsese. 

„Nu cumva a căzut în mîna lor? îi fulgeră prin 
minte bătrânului. Ce-i de făcut? În primul rînd nu 
trebuie să se descopere ascunzătoarea. Deşi acum nu-i 
nimic suspect ascuns acolo, totuși, chiar aşa, rămîne o 
probă serioasă. Totuşi, mă îndoiesc că ăştia ar avea 
ceva dovezi în contra lui. Cred că nu ne-am putut trăda 
cu nimic, se gîndi bătrinul, umblînd prin bucătărie. De 
la Van An-cen dușmanii nu vor afla nimic. E un om 
pe care nu-l poate înfrînge nimeni!” La acest gînd, 
bătrînul mai prinse curaj, deşi inima i se strîngea de 
durere cînd se gîndea la schingiuirile la care poate fi 
supus Van An-cen... Întrebă și Tugs de câteva ori dacă 
n-a sosit fratele ei. De data asta va trebui să-i spună 
adevărul. 


* 


Van An-cen fusese închis într-o celulă de beton, ab- 
solut izolată, un fel de cușcă în care nu putea sta nici 
în picioare, nici culcat, ci numai pe vine. 

Îşi simţea capul greu din pricina nopţilor nedormite 
şi îl durea tot corpul din cauza bătăilor. Îl chinuia setea 
şi era atît de obosit, încît nu-şi putea concentra gîn- 
durile ; asculta doar cu încordare, căutînd parcă să pă- 

trundă liniştea care îl înconjura. Deodată i se păru că 
aude pe cineva cîntînd. Încordîndu-şi şi mai mult atenţia, 
izbuti treptat să desluşească cuvintele cîntecului : 


Hai la lupta cea mare, 
Rob cu rob să ne unim, 
Internaționala 

Prin noi s-o Țăurim... 


Cîntau nişte deţinuţi, desigur comunişti chinezi. Nici 
batjocura, nici chinurile la care fuseseră supuşi între 
zidurile închisorii nu au putut înfrînge voinţa lor de 
luptă. Cîntecul făcu să-i bată mai tare inima și îi întări 
hotărîrea de a nu ceda în fața dușmanului. Cuvintele 
acestui cîntec care simbolizează lupta sfîntă a proleta- 
riatului revărsară puteri noi în trupul chinuit al lui Van 
An-cen. Vocile deţinuţilor răsunau tot mai puternic. 
Părea că întreaga închisoare cîntă. Nimic nu putea 
înăbuşi acest cîntec, nici zidul înalt al închisorii, nici 
reţeaua de sîrmă prin care trecea curentul electric de 
înaltă tensiune, rețea întinsă în jurul închisorii, nici 
şanţul adînc care înconjura fortul. Van An-cen văzu 
parcă aievea nestăvilitul imn ridicîndu-se dintre zidu- 
rile închisorii şi zburînd deasupra taberelor de nomazi, 
deasupra cătunelor, satelor și oraşelor, trecînd peste 
cîmpiile unde mai bîntuia războiul. Mii şi mii de oa- 
meni îl ascultă, iar cîntecul le umple inimile de nădejde, 
îi trezeşte și îi conduce la lupta cea mare, la lupta hotă- 
rîtoare împotriva dușmanilor celor care muncesc, împo- 
triva asupritorilor poporului. 

În cele cîteva zile de cînd se afla în închisoare, Van 
An-cen izbutise să vadă cum erau chinuiți nu numai 
cei care luptau împotriva ocupanților, dar şi nenumărați 
cetățeni paşnici, despre care nu se ştia de ce fuseseră 
azvîrliţi în cazemate. Deţinuţilor li se turna pe nas și 
pe gură petrol, benzină, apă clocotită amestecată cu 
ardei roşu, li se rupeau oasele de la mîini şi picioare, 
erau îngropaţi de vii şi erau aruncaţi în mijlocul cîini- 
lor care îi sfişiau. 

Fusese martor la schingiuirea acelui tînăr curajos 
care l-a scuipat pe agentul de poliţie. 


6-04 8 


Cine n-a asistat sau n-a trecut el însuși prin chinurile 
acelea, nu şi le poate închipui. 

„Aşadar, m-au arestat pe baza unei acuzaţii minci- 
noase. Asta înseamnă că n-au fost în stare să găsească 
un pretext mai bun. Abia după aceea m-au acuzat că 
aş fi membru al partidului comunist. Se pare că mă 
iau drept un agent al Partidului Comunist Chinez, agent 
sosit chipurile de la Pekin. Vor să mă acuze că am 
participat la uciderea santinelei de la depozitul de arme. 
Folosesc deci un fals, bizuindu-se pe un denunţ minci- 
nos, reflectă Van An-cen. Cine poate fi denunţătorul ? 
Nu poate fi altul decît Ţzo Li-ţze. Acum îmi dau seama 
de ce a venit la mine înainte de plecarea mea la Apele 
Fierbinţi şi mi-a povestit despre cele întîmplate, încercînd 
să mă provoace la discuţie! Numai că n-a izbutit să 
afle nimic de la mine, cîinele ! De altfel nici nu știam 
ceva precis despre atacarea depozitului. Ce s-o fi întîm- 
plînd la locuința mea? Dacă dușmanii au dispus o 
percheziţie, avînd vreo bănuială, s-ar putea să fi des- 
coperit ascunzătoarea. Deocamdată însă n-au scos o 
vorbă despre asta. Ori n-au dat peste ea, ori bătrînul 
cu surioara au izbutit să le abată privirile. Cred că mai 
curînd ultima presupunere e cea exactă.“ 





* 


— Ce-i nou? A mărturisit ceva? întrebă colonelul 
Ken. 

— Nimic. Se încăpăținează. Afirmă că în noaptea 
aceea n-a ieşit din casă. 

— Funcţionarii firmei au fost interogaţi ? 

— Au fost interogaţi aproape toţi. În ziua de şase 
mai n-a plecat de la firmă. Se pare că şi-a petrecut 
toată seara stînd acasă. Mai mult nu ştiu nici ei. 

— Ah! Toate ies pe dos ! izbucni furios Ken şi porni 
agitat prin cameră. 

— Se ţine tare, ticălosul, și rămîne demn ! Purtarea 
lui mă convinge tot mai mult că e comunist. Cu cît îl 
batem mai tare, cu atît devine mai dîrz şi tace, intră 
în vorbă Ma. Îmi vine să-i sfărîm fălcile. 

— Nu săriţi peste cal! Prin bătăi, n-ai reuşit deo- 
camdată să obţii nimic. Există oameni pe care bătaia îi 
înverşunează şi îi face şi mai hotărîţi. E o prostie să 
crezi că orice om poate fi silit să vorbească de îndată 
ce-i bătut sau i se spune: „Te ucid!“ Van An-cen nu 
face parte dintre cei slabi. Pentru el trebuie găsit alt- 
ceva. Avem nevoie de probe ! 

— Cînd mă lovesc de încăpăţînare, îmi pierd cum- 
pătul şi nu mă mai stăpînesc, spuse Ma. 

— Te înţeleg. Şi eu l-aş tăia pe dobitocul ăsta în 
bucăţi, şi o dată cu el pe toți ceilalţi chinezi şi mongoli. 
Dar dacă vrem să scoatem ceva de la ei, avem nevoie 
de mult sînge rece şi de stăpînire. E foarte important 
să-l silim să recunoască măcar un fleac, pentru ca apoi 
să descoperim şi restul. lar pentru asta ne trebuie nişte 
date, unele probe, cît de neînsemnate. În afară de asta, 
nu uita, domnule maior : faptul că Van An-cen şi Cijou 
sînt una şi aceeași persoană e doar o presupunere. Cine 
ştie cum se vor mai desfăşura lucrurile ? Poate că ne 
vom vedea siliţi să-l punem în libertate... De aceea, 
deocamdată nu trebuie să mergem prea departe. Iar 
dacă e, într-adevăr, acel Cijou pe care îl căutăm, 
abia că nu trebuie să ne descotorosim de el. Trebuie 
ca prin el să ajungem pînă la toţi complicii, să desco- 
perim şi să ardem pînă la temelii tncegajicuri de viespi, 
încheie colonelul. 

— Dumneavoastră-mi vorbiţi despre fapte, despre 
probe, dar de unde să le luăm? obiectă maiorul Ma. 

— Vezi ? Tocmai despre asta e vorba. Sigur că nu 
ne cad singure în palmă. Trebuie să ştim să le pescuim. 
Trebuie găsit punctul slab din depoziţiile lui, să-l în- 
curcăm. Dacă probele şi datele nu se pot descoperi, pot 
fi... create. Despre cuţit l-ai întrebat ? 

— Da. Dar neagă categoric că ar fi al lui. Cred că 
ar trebui să-l acuzăm direct de atacarea depozitului de 
arme. 

— Nu, asta ar fi o greşeală de neiertat. Dacă e unul 
şi acelaşi cu Cijou, atunci n-a acţionat singur. În spa- 
tele lui stă o bandă întreagă de comunişti, iar de partea 
lor înclină simpatia unei părți însemnate a poporului. 
Dacă îl acuzăm că a atacat depozitul, îşi va da seama 

că e tot ce ştim despre activitatea şi legăturile lui şi are 
să ne inducă în eroare. Îţi închipui câţi prieteni de-ai 
lui şi câţi complici ne vor scăpa? Nu mai vorbesc de 
faptul că s-ar putea ca Cijou să nu aibă nici un amestec 
în atacarea depozitului. 

* — Adevărat, zise Ma oftînd. 

— Am să încerc să-l interoghez eu însumi, declară 
Ken. lar dumneata ai să notezi depoziţiile lui. Numai 
să scrii totul amănunţit. 

Ridicînd receptorul telefonului, colonelul îl chemă pe 
şeful închisorii şi îi ordonă să-l aducă pe Van An-cen. 

Curînd după aceea doi agenţi îl îmbrînciră pe acesta 
în cabinetul colonelului. Ken se ridică și îi ieşi în în- 
tîmpinare. 

— Bună ziua, domnule Van An-cen. 

— Bună ziua. 

— Nu găsiţi că revederea noastră are loc în împre- 
jurări destul de stranii ? zîmbi Ken. 

— Ba da. Dar nu din vina mea, domnule colonel. 

— Doar n-oi fi eu vinovat ! Ce, eu am furat ceasul ? 
i — Lăsaţi povestea asta. Știţi prea bine că nu sînt un 
hoţ. 

— N-aţi vrea să spuneţi că eu sînt cel care trebuie 
să explic cum a ajuns ceasul în servieta dumneavoastră ?! 

— Nici gînd. Dar mi se pare cel puţin ciudat că un 
fapt atît de minor, ca furtul unui ceas, interesează niște 
persoane atît de suspuse cum sînt colonelul Ken şi maio- 
rul Ma ? 

— Nu vi se pare, domnule Van An-cen, că aptitudi- 
nile dumneavoastră polemice sînt oarecum surprinză- 
toare pentru un comerciant de rînd ? 

— Dumneavoastră, domnule colonel, consideraţi oare 
că toţi comercianții chinezi sînt inculţi şi lipsiţi de dem- 
nitate ? 

— În orice caz, consider că, punînd întrebări, riscați 
să nu primiţi răspunsurile dorite. Aici eu pun întrebări. 
M-ai înţeles ? 

— E foarte limpede ceea ce spuneţi. Vreau numai să 
vă rog, domnule colonel, să se procedeze drept şi să nu 
se admită să mi se aducă acuzaţii false, ca povestea 
asta cu ceasul... 

— Ceasul nu ne interesează. De altfel ştiţi foarte 
bine, îl întrerupse colonelul pe Van An-cen. Dar în 
timpul cercetărilor făcute în legătură cu ceasul, au apă- 
rut unele circumstanţe care vă privesc şi care n-au putut 
să ne lase indiferenți. Înţelegeţi despre ce vorbesc? 

— Nu, nu înţeleg. 

— Cu timpul veţi înțelege ! Tocmai pentru lămurirea 
acestor circumstanțe v-am invitat la mine. 

— Oare pentru asta trebuie să fiu azvârlit în închi- 
soare şi supus la bătăi ? 

— Domnule Van An-cen, mi se pare că ne-am în- 
teles că eu pun întrebări. Dar de astă dată am să vă 
răspund : aţi fost arestat pentru furtul ceasului şi nu 
avem nici o răspundere în această privință, după cum 
nu răspundem nici pentru măsurile luate de administra- 
ţia închisorii. De altfel, domnule Van An-cen, după cît 
se vede, dumneavoastră sînteţi un om cult şi trebuie să 
înţelegeţi că în unele cazuri nu-i chiar atît de simplu 
să lămurești care-i adevărul și care minciuna, sau dacă 
acuzaţia e falsă, cum aţi binevoit să vă exprimaţi. Nu-i 
aşa ? 

— Nu ştiu, domnule colonel, la ce cazuri vă referiți. 
Dacă vă referiţi tot la ceas, vă repet, nu l-am luat, deşi 
deocamdată nu pot dovedi. Ştiu însă că sînt torturat în 
închisoare în locul altcuiva, adică în locul aceluia care 
de fapt l-a furat. În afară de asta, mi se aduc şi alte 
acuzaţii absurde, la fel de caraghioase. Dumneavoastră 
singur aţi recunoscut, domnule colonel, că acuzaţia poate 
fi întemeiată, dar că se poate întîmpla să nu fie decît o 
presupunere. Acuzaţiile ce mi se aduc nu sînt decît ca- 
lomnii. 

— Poate negaţi şi faptul că aţi venit aici de la Pekin ? 

— N-am ascuns niciodată că sînt originar din Pekin, 
dar am arătat că am plecat de mult din acel oraş. 

— Cum demult? Exprimaţi-vă mai precis. Ž 

— Am părăsit Pekinul cu opt ani în urmă. Aveam 
douăzeci și şapte de ani. 

— Prin urmare acum aveţi treizeci şi cinci. Dar ară- 
taţi mult mai tînăr! ` 

— Se poate. 


— Spuneţi-mi, Van An-cen, unde v-aţi petrecut ziua 
de şase mai ? 

— Am stat aproape toată ziua la birou şi acasă. 

— Şi seara n-aţi plecat nicăieri ? 

— Ba da, seara am ieşit. 

— La ce oră? 

— Cred că pe la zece. 

— Pe la zece? Și pentru ce anume ? 

— Pentru treburi personale. 

— Aşa? Bine. Domnule maior, daţi-i să citească şi 
să semneze procesul-verbal de interogatoriu. 

Observîndu-l atent pe Van An-cen, maiorul Ma gîndi: 
„Colonelul e un om cu experienţă. Ştie să ia un inte- 
rogatoriu. L-a silit pînă la sfîrşit pe ticălosul ăsta să se 
dea de gol. A mărturisit că în ziua de şase mai a ieşit 
seara de-acasă, ceea ce a negat pînă acum. Să vedem cum 
are să se mai descurce ?” 

După ce Van An-cen semnă documentul, colonelul se 
aşeză fără grabă în fotoliu. „Ei, acum cred, suflețelule, 
că te am în mînă“, jubila în sinea lui. 

— Așadar, în seara de şase mai în jurul orei zece 
aţi ieşit din casă? Și unde v-aţi dus? 

— La căpitanul I. 

— La căpitanul I? exclamă Ken sărind din fotoliu. 
Pentru ce ? 

— Am fost la el după autorizaţie. Autorizaţia de a 
pleca la Apele Fierbinţi. 

— Şi cînd aţi plecat de la dînsul ? 

— Am plecat pe la douăsprezece noaptea împreună 
cu căpitanul şi cu soţia sa. Ne-am întors la locuința 
mea şi au stat amîndoi la mine pînă la trei dimineaţa. 

— Dar ce-au făcut la dumneavoastră ? 

— Am băut vin şi am jucat cărţi împreună. 

— Aşadar, în seara de șase mai de ia orele zece la 
douăsprezece noaptea aţi fost la căpitanul I? 

— Da. 

— Nu încercaţi oare să mă minţiţi ? 

— Nu. 

— Dar de ce aţi afirmat pînă acum că în seara de 
şase mai aţi stat tot timpul acasă ? 

— Pentru că n-am vrut să dau explicaţii unor oameni 
care mă băteau şi nu voiau să asculte nici un fel de 
argumente. 

— Aşa? Totuși, cum aţi ajuns în jurul orei zece 
seara în apropierea depozitului Şcolii militare Hingan ? 

— E o născocire. N-am fost acolo. De altfel, se poate 
verifica uşor. 

— Dacă va fi nevoie, vom verifica. La ce oră aţi fost 
acolo ? 

— N-am fost niciodată. 

— Domnule Van An-cen ! Nu vă complicați situația. 
Ştiţi ce vă aşteaptă ? Avem dovezi. 

— Nu există. N-am trecut niciodată prin apropierea 
depozitului militar. De unde puteți avea asemenea do- 
vezi ? Doar dacă e vorba de un denunț mincinos. 

— Ce-aţi ascuns în lada de gunoi de lîngă casa dum- 
neavoastră ? 

— N-am ascuns nimic. Ce-aţi mai găsit și acolo ? 

— Vă interesează ? Ei bine, e un obiect care demască 
fără drept de apel minciuna dumneavoastră. 

— ar eu sînt convins că un asemenea obiect nu poate 
exista. Nu e decît o nouă provocare, la fel ca şi aceea 
cu ceasul. Se vede treaba că cineva vrea cu tot dina- 
dinsul să mă calomnieze. Aţi fost indus în eroare, dom- 
nule colonel. Dar sper să vă lămuriţi şi în chestiunea 
asta. E limpede că cineva vrea să vă îndrume pe un 
făgaş greşit. Sînt un comerciant pașnic şi nu un cri- 
minal. 

Ken se ridică tăcut, se apropie de Van An-cen şi timp 
de cîteva secunde îl privi ţintă. Ochii uşor imflamaţi, 
din pricina insomniei, ai lui Van An-cen îl înfruntară 
liniștiți. Nu se putea citi în ei nici tulburarea, nici frica. 
Răsucindu-se pe călcîie, colonelul se îndreptă spre fe- 
reastră şi-şi pironi privirea într-un punct. Şeful servi- 
ciului de contraspionaj reflecta : „În ceea ce priveşte 
căpitanul I, se înţelege că spune adevărul. Dacă ne-ar 
fi minţit, ar fi făcut cea mai grosolană prostie. Totuşi, 
voi sta de vorbă cu căpitanul I. Cât priveşte istoria cu 
cuțitul, miroase cît colo a fals. Probabil e o născocire 
a lichelei de Țzo Li-ţze. Din păcate noi înşine l-am împins 
pe calea asta... Pe scurt, deocamdată n-avem nici o 

dovadă serioasă. Cu toate acestea Van An-cen e, evident, 
o persoană suspectă. E prea inteligent ca să fie un 
simplu comis-voiajor. În orice caz, nu e un prieten al 
japonezilor, asta se simte în toate. Oare vom izbuti 
să-i smulgem mărturisirea că el e Cijou? Şi tocmai 
asta ne-ar trebui. Șefii au început să se cam încrunte 
din pricina acestui afurisit de Cijou. Naiba să-l ştie ! 
Poate să nu fie decît o mistificare şi ne silesc să aler- 
găm după o fantomă! Şi asta-mi poate strica toată 
cariera.“ 

Îndepărtindu-se brusc de la fereastră, Ken se apro- 
pie din nou de Van An-cen. 

— Aţi petrecut aproape toată ziua de întîi mai pe 
străzile orașului. Ce v-a determinat să faceţi asta ? 

— Domnule colonel, în ziua aceea toată lumea era pe 
stradă. Sînt un om foarte activ şi nu se putea să nu 
mă preocupe evenimentele care se petreceau. Căci, pe 
lîngă toate, ele constituiau şi o primejdie pentru bună- 
starea mea personală, pentru capitalul meu, pentru viito- 
rul meu. Am urmărit cu groază şi dezgust acţiunile 
gloatei dezlănțuite, dar eram lipsit de puterea de a în- 
treprinde ceva şi am strîns doar pumnii de furie. Omul 
e atras spre locul care ascunde pentru el o primejdie, 
întocmai ca fluturele la lumină. 

— Hm ! După cîte se vede aveţi şi ştofă de filozof ! 
zîmbi Ken. 

— Domnule colonel, am auzit că dumneavoastră sîn- 
teţi un bun cunoscător al Chinei. Prin urmare ştiţi că 
înclinarea spre meditaţie e una din caracteristicile noastre. 
Jar omul care a călătorit mult, ca mine, a văzut multe 
şi a avut de-a face cu fel de fel de oameni, e și mai 
obișnuit cu meditaţia. 

— Meditaţiile dumneavoastră le-aţi împărtăşit şi lui 
Tugs în timpul întâlnirii secrete din ziua aceea ? zîmbi 
sarcastic Ken. 

— Lui Tugs ? repetă întrebarea zîmbind Van An-cen. 
lertaţi-mă, domnule colonel, ce întîlnire secretă putea 
fi pe stradă, în miezul zilei ? 

— Dar ce treabă aveaţi cu dînsa ? 

— N-aveam nici o treabă deosebită. E o fată fru- 
moasă şi nutresc pentru ea multă simpatie. Aş putea 

spune chiar că sîntem prieteni. Fata e orfană şi în afară 
de taică-său nu mai are pe nimeni, aşa că mă socotește 
ca pe un fel de frate adoptiv. 

— Ce însărcinare i-aţi dat în timpul întâlnirii de la 
întîi mai ? 

— Însărcinare ? Ce însărcinări puteam să-i dau? 
Doar nu e servitoarea mea ! 

— Vă rog să nu mai umblaţi cu cioara vopsită! 
Ştim totul. Despre ce-aţi discutat cu Tugs ? 

— Am schimbat cîteva cuvinte, cum se obișnuiește 
între cunoştinţe cînd se întîlnesc întîmplător. 

— Şi cu tatăl ei v-aţi întîlnit întîmplător ? 

— Cu Sun Șan-li? Cu dînsul mă întâlnesc aproape 
în fiecare zi. E bucătar la firma noastră. 

— Credeţi că nu ştiu şi fără să-mi spuneţi Janek. 
voastră unde şi în ce calitate lucrează Sun ŞȘan-li ? 

— De vreme ce știți, de ce-mi puneţi asemenea în- 
trebări stupide ? 

— Cum? Stupide ? începu deodată să strige colone- 
lul. Tu vrei să mă înveţi pe mine ce trebuie să te întreb, 
dobitocule ? Faţa lui Ken se schimonosi de furie şi 
buzele începură să-i tremure. Repezindu-se la Van An-cen, 
își înfipse unghiile în urechile lui. Am să te învăţ eu 
să vorbeşti, canalie ! Am să te jupoi de viu! Am să te 
în de viu! Luaţi-l! porunci colonelul celor doi 
poliţişti care apăruseră la chemarea lui. 

După ce poliţiştii îl scoaseră pe Van An-cen din birou, 
Ken, oarecum tulburat de ieşirea lui nepotrivită, se adresă 
maiorului, care, amintindu-și de recentele poveţe ale 
şefului său referitoare la sîngele rece şi stăpînirea de 
sine, ridea în sinea sa. 

— Ce propuneţi să mai facem ? După mine, înainte 
de toate trebuie să stăm de vorbă cu căpitanul I. 

— Ocupă-te dumneata de asta. Dacă declaraţiile lui 
Van An-cen se dovedesc a fi adevărate, vom fi siliţi 
deocamdată să-i dăm drumul şi să intensificăm urmă- 
rirea lui. Dar, domnule maior — continuă Ken, revenind 
la tonul său obişnuit, autoritar —  nădăjduiesc că ai 
înţeles un lucru : urmărirea care ai făcut-o pînă acum 
nu-i bună de nimic. Trebuie schimbat totul în mod 
radical. Şi nu strică să-l cercetăm atent pe licheaua de 

Ţzo Li-ţze. Nu cumva se vinde acestui cîine chinez ? 
Dar spune-mi, te rog, percheziţia de la locuinţa lui Van 
An-cen a fost destul de minuțioasă ? 
— Da, domnule colonel. Am condus-o personal. 
— Şi n-ai găsit nimic suspect ? 
— Nimic. 
x 


— Bietul meu frate ! Desi că-i supus la chinuri, 
rosti Tugs gîndindu-se în același timp şi la soarta iubi- 
tului ei, Fu Cen, despre care însă nu pomeni nimic. 

— Nu fi îngrijorată, fetița tatii. Fratele tău e un om 
inteligent şi curajos. Va şti să se apere. Trebuie să fie 
însă foarte îngrijorat în privința ascunzătorii. 

— Cred că ar trebui să-i trimitem un bileţel. 

— Un bileţel ? N-ar fi rău. Dar cum să i-l trimitem ? 

— Printr-un tînăr coreean cu care era prieten Fu 
Cen. 

— Bietul Fu Cen ! Nu cred că-i merge prea bine în 
închisoare. E un flăcău simpatic şi isteț. De cîte ori 
venea pe la noi, mă uitam cu plăcere la el. Dar unde 
lucrează prietenul lui ? 

— E temnicer. 

— "Temnicer ? Hm ! Crezi că ne putem bizui pe el? 
Dacă ne trădează ? 

— E un om de nădejde. L-am întîlnit o dată după 
arestarea frățiorului meu. A trecut pe lingă mine şi, 
fără să se oprească, mi-a spus : „Prietenii tăi sînt închişi 
la noi. O să vorbim mai amănunţit altă dată”. Trebuia 
să-l văd neapărat, dar am tot aşteptat o ocazie. Mi-era 
frică să nu-l expun pe el la neplăceri. Am să izbutesc 
totuşi să-l întîlnesc chiar azi. Ce să-i scriu frăţiorului ? 

— Trebuie să cumpănim bine. Bileţelul cată să fie scurt 
şi așa fel ticluit, încît să nu-l înțeleagă decît Van An-cen. 

— Ce-ar fi, tată, dacă i-am scrie așa: „Floarea ta 
parfumată încă nu s-a deschis. N-aş vrea să se atingă de 
ca miini străine“. 

Bătrânul Sun Şan-li închise ochii şi căzu pe gînduri. 
Apoi rosti, surizînd trist : 

— Faci progrese, fetița tatii. Te-ai gîndit bine. Prima 
frază : „Floarea ta parfumată încă nu s-a deschis“ o 
lăsăm aşa. A doua, însă, parcă ar suna mai bine aşa: 
„Nu voi lăsa pe nimeni să se atingă de ea“. 

— Ai dreptate, tată ! Eşti înțelept! Am să scriu în- 
dată bilețelul. Sînt sigură că frăţiorul meu are să-l în- 
ţeleagă. 

— Şi eu cred. 

Rupînd un petic de hîrtie, Tugs scrise repede bileţe- 
lul şi i-l citi tatălui. 

— Şi-acum, tată, mă duc să-l predau. Știu unde îl 
pot găsi cel mai sigur pe tînărul de care ţi-am vorbit. 

— Du-te sănătoasă, fetița tatii! Numai vezi, fii cu 
ochii în patru. Şi spune-i şi tînărului să procedeze cu 
multă prudenţă. 

— Nu fi îngrijorat, tată. Totul are să meargă cum 
trebuie. Mă întorc curînd, rosti Tugs și ieşi alergînd 
din bordei. A 

— Fi, ce spune idiotul ăla? îl întrebă colonelul pe 
maiorul Ma. 

— Acuzaţia cade, domnule colonel. Depoziţiile lui 
Van An-cen şi ale căpitanului I coincid, răspunse Ma, 
predînd şefului declaraţia căpitanului de poliţie. 

— Am prevăzut că aşa va fi, zise colonelul, citind 
raportul şi azvîrlindu-l după aceea furios pe masă. 

— Trebuie să vă spun, domnule colonel, că iar a 
venit la mine Va, negustorul. A jurat că e convins de 
nevinovăția lui Van An-cen şi a insistat în fel şi chip 
să fie eliberat. 

— Şi dumneata ce i-ai spus ? 

— l-am răspuns, ca şi data trecută, că nu ne ocupăm 
de el şi nu ştim nimic despre el. 

— Acum câtva timp l-am fi putut da pe ușă afară 
pe negustorul âsta păduchios. Dar acum... E un om bo- 
gat, se bucură de o mare influență printre negustorii 
din oraş şi ne dă un ajutor preţios prin livrările de ali- 
mente făcute armatei noastre. Poţi să-i faci oarecari 
promisiuni. Dar în anumite condiţii. Pentru treaba asta 


91 


trebuie să obținem de la el o răsplată cît mai mare. 
M-ai înţeles ? 

— Foarte bine, domnule colonel, răspunse Ma rînjind. 

— Pe Van An-cen va trebui să-l eliberăm. Dar înainte 
de a-l pune în libertate, trebuie să-l arestăm fără tărăboi 
pe bătrînul Sun Şan-li şi să-l interogăm. Bucătarul ar 
putea să ne dea informaţii prețioase. Trebuie să lămu- 
rim neapărat cine-i acest Van An-cen. Pentru asta trebuie 
să instalăm în locuinţa lui un microfon prin care să putem 
asculta ce vorbeşte. Trebuie montat în perete, dar în 
aşa fel încît să nu se observe nimic. Ocupă-te de asta 
dumneata personal. Ia un electrician de-al nostru, care 
să lucreze în prezența şi sub directa dumitale observaţie. 

— Am înţeles ! Cînd socotiți că ar fi cel mai potrivit 
să pătrundem în locuinţa nemernicului ? 

— Totul trebuie făcut chiar azi. Veţi instala micro- 
fonul pînă la ora unu noaptea. După ce-şi termină elec- 
tricianul treaba, luaţi un zugrav care să refacă zugră- 
veala pe perete. Pentru asta trebuie să-l folosiţi pe 
bătrînul care a zugrăvit apartamentul. Mă refer i 
zugravul pregătit special pentru Van An-cen. Dumneata 
îl cunoşti, nu-i așa? Așadar, la ora unu treizeci îl 
aduci la mine, dar pe ascuns. Ai lui nu trebuie să ştie 
încotro şi pentru ce pleacă. Să ia cu el tot ce-i trebuie 
pentru lucru. 

Colonelul deschise apoi seiful şi scoase un micro- 
fon cu cablul şi capetele de rezervă respective. 

— Asta-i un ajutor de nădejde ! L-am folosit pentru 
prima oară cu succes acum zece ani, cînd lucram la 
Harbin. Să încercăm de data asta să ascultăm un alt 
bolnav. Poate că, în sfîrşit, vom izbuti să punem un 
diagnostic corect, rosti colonelul cu vocea lui dogită, 
izbucnind într-un rîs sacadat. 

— Ha-ha-ha ! rise şi maiorul arătîndu-şi slugărnicia 
faţă de şeful lui. Bine le-aţi ticluit pe toate! Cum nu 
mi-a dat şi mie prin minte pînă acum ? 

— Zugravul trebuie, aşadar, să lucreze sub directa du- 
mitale supraveghere. Pînă va fi totul gata, locuința lui 
Van An-cen trebuie supravegheată discret. După ce îşi 
va îndeplini misiunea, îi dai bătrînului nişte însoțitori. 

I-a venit de mult timpul să se întîlnească cu spiritele 
strămoşilor săi. Pe drum, însoțitorii vor trebui să-i dea 
ajutor în această privință. Sper că m-ai înţeles, nu? 

— Perfect, domnule colonel. Ce facem însă cu Ţzo 
Li-ţze ? Să-l trimitem şi pe el să-şi regăsească strămoşii ? 

— Nu, deocamdată nu. Dar scarmănă-l în aşa fel, 
încât să vadă negru înaintea ochilor. Spune-i pe față că 
îl bănuim a fi şi agentul celorlalți şi că nu vom admite aşa 
ceva. Dacă vrea să recîştige încrederea noastră, să ne 
raporteze amănunţit tot ce are să povestească Van An-cen 
funcţionarilor firmei despre arestarea sa. Pînă nu se va 
lămuri definitiv problema cu Van An-cen, nu trebuie 
să-l înlăturăm pe Ţzo Li-ţze. Avem timp pentru asta. 
Dispariţia lui s-ar putea să-i folosească lui Van An-cen. 
Sau poate dumneata eşti de altă părere ? 

— Nu, sînt în totul de acord cu dumneavoastră, dom- 
nule colonel. 

— Dacă-i aşa, treci la fapte! Da! Nu uita lucrul 
cel mai de seamă. Trebuie arestat bătrînul Sun Șan-li. 
Şi nu mai tîrziu de orele opt seara. Dar asta nu e destul. 
Mai trebuie îndepărtată pentru oarecare vreme şi Tugs. 
Poate vei reuși s-o ademeneşti la locuinţa dumitale și să 
faci în aşa fel încît să nu poată pleca de la dumneata 
cîtva timp. Dacă n-are să vrea de bună voie, poți... 
Numai fără scandal. Ştii dumneata... căluș, automobil 
şi aşa mai departe. Prefă-te că eşti îndrăgostit de ea şi 
spune-i că ai recurs la forță numai fiindcă ai vrut să 
fii cu ea, că nu poţi fără ea etc., etc. La nevoie, pro- 
mite-i căsătoria. Chiar dacă bătrinul şi fiică-sa nu-s 
ajutoarele lui Van An-cen, îi sînt în orice caz prieteni, 
iar fata se pare că se cam agaţă de gitul lui. Nu-i exclus 
ca în timpul absenței sale, banditul să le fi cerut să-i 
supravegheze locuinţa, aşa că măcar pentru noaptea 
asta e bine să fie îndepărtați. Afară de asta, în curtea 
firmei şi în jurul ei trebuie pusă pază. Toţi suspecţii 
trebuie arestaţi pe loc şi duși la închisoare. Fără măsu- 
rile acestea, operaţia ar putea da greș. Dacă Van An-cen 
va afla că în ajunul eliberării sale i-am vizitat locuința, 
poate bănui imediat despre ce este vorba şi tot planul 
nostru se va spulbera ca o băşică de săpun... Cînd te 
vei întoarce acasă, după ce vei fi pregătit totul, spune-i 

lui Tugs că în ziua aceea urmează să fie eliberat Van 
An-cen şi sfătuieşte-o să se ducă la el şi să-l îngrijească, 
deoarece, chipurile, a slăbit foarte mult. Spune-i, de 
asemenea, că arestarea lui a fost o simplă neînțelegere. 
Tugs va merge îndată acasă la Van An-cen, aşa că 
putem afla multe prin microfonul nostru, care își va 
îndeplini imediat misiunea. Sper că totul e lămurit ? 
— Da, domnule colonel. Îmi permiteţi să mă retrag ? 

După ce, în urma interogatoriului, a fost îmbrîncit 
din nou în celulă, rămînînd singur, Van An-cen izbucni 
fără să vrea în rîs: tare era caraghios colonelul acela 
pitic, ciupit de vărsat şi turbat de mînie. Felul cum s-a 
desfăşurat interogatoriul şi mai cu seamă izbucnirea lui 
Ken avuseseră darul să-i confirme bănuiala : serviciul de 
contrainformaţii nu numai că nu ştia nimic precis despre 
el, dar urmărea și o pistă ită, luîndu-l drept altcineva. 
În ciuda amenințărilor colonelului, Van An-cen era din 
ce în ce mai convins că japonezii vor fi nevoiţi să-l 
elibereze. Mai mult ca sigur că i-au percheziţionat lo- 
cuinţa, dar tot atît de sigur e că n-au descoperit ascun- 
zătoarea. Sau poate că-i ascund în mod intenționat 
această descoperire ? Într-un asemenea caz, va trebui să 
declare că şi-a construit o ascunzătoare pentru a-şi putea 
dosi acolo averea, în cazul cînd se vor produce dezordini 
în oraş. 

„Ken e foarte priceput la provocări, deşi e tare ner- 
vos, dar nu-i atît de cretin ca locţiitorul său. El va ho- 
tărî probabil să-mi dea drumul, dar va continua «cerce- 
tarea». Altfel n-ar face două parale ca şef al serviciului 
de contraspionaj”, îşi spuse Van An-cen. Numai de-ar 
ajunge să fie liber. Cu copoii lui Ken se descurcă el. 
A mai scăpat de atitea ori. După ce va fi pus în liber- 
tate, va trebui cu orice preț să se ducă la Cianciun şi 
să ia legătura cu „A“. Amintindu-şi de el, Van An-cen 
zîmbi emoţionat. De omul acesta îl leagă o prietenie 
veche, călită în lupta dusă împreună împotriva dușmanului 
comun. 

„A“ şi-a pierdut de timpuriu mama. Cînd avea şapte 

ani, tatăl lui, pe atunci mobilizat în trupele gunului 
harcin Bavujav l-a dus la Mukden şi l-a lăsat acolo unui 
vechi prieten al său, un comerciant japonez, care urma 
să aibă grijă de el. Tatăl lui „A“ a căzut în lupte şi 
japonezul l-a înfiat pe băiat. „A“ a izbutit să termine 
şcoala japoneză de ofiţeri, după absolvirea căreia a fost” 
promovat în rîndurile locotenenţilor şi a fost numit 
într-o funcție modestă la statul-major al armatei din 
Cianciun. Originea mongolă şi nepriceperea lui de a se 
ploconi în fața superiorilor l-au împiedicat să avanseze, 
deşi a învăţat întotdeauna foarte bine şi a absolvit 
şcoala în mod strălucit. E adevărat că pe Ganjurjav, 
fiul gunului Bavujav, care a terminat o dată cu el aceeaşi 
şcoală militară, naționalitatea mongolă nu l-a împiedicat să 
obţină titlul de general-locotenent şi să devină şeful statu- 
lui-major al Armatei a g-a. Dar Ganjurjav era gun, cu 
alte cuvinte trădător al poporului său. la schimb loco- 
tenentul „A“ şi-a legat încă din anii tinereţii soarta de 
lupta pentru eliberarea naţională a patriei şi izbăvirea 
oamenilor muncii de asuprirea exploatatorilor. Van An-cen 
îşi aducea aminte cu recunoștință de ajutorul de nepre- 
ţuit pe care i l-a dat „A“ de atîtea ori. Acum, cînd 
trebuia să obţină planul fortificațiilor de la Hingan, 
colaborarea locotenentului „A“ avea să fie hotărîtoare. 
Va risca oare Ken să se folosească de niște acuzaţii false 
şi să nu-l pună în libertate ? Atunci întregul plan se va 
nărui şi totul se va transforma într-o înfrîngere. Dar 
asta nu e posibil. Trebuie să fie liber şi va fi. Va găsi 
el un mijloc să iasă de aici. Sarcina pe care i-a încre- 
dinţat-o patria trebuie să fie îndeplinită ! 

Van An-cen îşi înălță capul şi privi prin fereastra 
mică a celulei. Zări un porumbel care se oprise din zbor 

gratii. Vîrîndu-și căpşorul printre ele şi aplecîn- 
du-l într-o parte, porumbelul îl privea pe deţinut, de 
parcă voia să-i spună ceva. 

— Te uiţi la mine, porumbelule, şi mă compătimeşti 
pentru starea nenorocită în care mă aflu ? Sau ai venit 
de departe ca să-mi aduci cuvinte de alinare de la iubita 
mea şi de la copilul meu ? 

Şi tot uitîndu-se la porumbel, această pasăre simbolică, 
se pomeni gîndindu-se la pace. Va domni oare în curînd 

pacea pe pămînt, pacea așteptată de popoarele care au 
suferit atît de mult? Nu, pacea nu poate veni de la 
sine, ea trebuie cucerită, trebuie să lupţi pentru ea. 
Trebuie mai întîi distruse acele forțe cumplite care îi 
taie drumul, care se tem de ea, cum se teme cîrtița de 
soare. El, Van An-cen, şi-a închinat toate puterile şi 
întreaga viaţă acestei lupte şi îi va rămîne credincios 
pînă la moarte. 

— Vrei să mă iei cu tine, porumbelule ? Dar, după 
cum vezi, nu pot să-mi iau zborul de aici... Aripile mele 
sînt deocamdată legate. Zboară tu, porumbelule, fără 
mine ! Zboară la cei ce-mi sînt aproape și la prieteni şi 
transmite-le salutul meu. Spune-le că sînt în viaţă, că 
moralul meu e întreg şi că numai o dată cu viaţa s-ar 
frînge şi voinţa mea de a lupta împotriva dușmanilor 
noştri. 

Parcă dînd ascultare cuvintelor lui Van An-cen, po- 
rumbelul bătu din aripi, se ridică spre înălţimi şi dispăru 
în depărtările cerului albastru. 

Pe coridor răsunară pași grei. Se auzi zgomotul cheii 
în broască și masiva uşă de fier se deschise scârţiind. 
În prag apărură comandantul închisorii şi temnicerul. 

— Azi începem de aici, rosti comandantul. 

Îl scoaseră brutal pe Van An-cen din celulă şi îl duseră 
în camera de tortură. Ajuns din nou acolo, fu culcat 
pe o bancă, cu faţa în sus. Doi călăi îi răsuciră mîinile 
şi i le înțepeniră sub bancă. Apoi îi legară picioarele 
de ea. Pe Van An-cen îl durea trupul din pricina bătăi- 
lor suferite de curînd, îi era greață şi nu era în stare 
să opună nici o rezistenţă. 

— Mi se pare că moare de sete! la tratează-l cu 
nişte ceai cu ardei roşu. Parcă asta aşteaptă, rosti coman- 
dantul întorcîndu-se spre temnicer şi rizînd în timp ce 
învîrtea în mînă o vergea. 

Temnicerul începu să-i toarne lui Van An-cen în nas 
conţinutul unui ceainic. Van An-cen se înecă, dar spre 
mirarea lui, nu simţi durerea sfişietoare la care se aştepta. 
Totuși, pentru a-şi înşela călăii, îşi schimonosi fața ca 
în chinurile unei dureri insuportabile, strănută de mai 
multe ori, începu să se sufoce şi se prefăcu că-şi pierde 
cunoştinţa. 

— Ai să ne spui acum adevărul, pui de căţea ? strigă 
la urechea lui comandantul, trăgîndu-l de păr. Apoi iar se 
întoarse către temnicer şi fi porunci: Cară hoitul ăsta 
înapoi şi vino la mine. Trebuie să adăpăm şi celelalte 
vite. 

Temnicerul îl târî deţinut pînă la celulă. În timp 
ce-l îmbrâncea, se aplecă spre Van An-cen şi îi strecură 
în mînă un petec de hîrtie, şoptindu-i: 

— Din partea sorii dumitale. 

— De la care soră? Ce provocare mai e şi asta? 

— Dacă aţi simţit că apa a fost fără ardei, puteţi 
fi încredințat că nu-i nici o provocare. Nu vă pierdeţi 
curajul. În curînd ne vom mai întîlni. Eu îmi risc capul. 
Nu vorbiţi prea mult, că o păţim amîndoi, rosti repede 
temnicerul și trînti uşa. 

„Să fie într-adevăr un om de-al nostru ? Sau e vorba 
de sforăriile lui Ken ? Nu, mai curînd aș crede că Sun 
Șan-li şi Tugs nu stau cu miinile-n sîn. În orice caz, de 
vreme ce biletul e aici, trebuie să-l citesc.“ 

Ridicînd peticul de hîrtie aruncat de temnicer, Van 
An-cen citi : „Floarea ta parfumată încă nu s-a deschis. 
Nu voi lăsa pe nimeni să se atingă de! ea.“ Da, scrisoarea 
era într-adevăr trimisă de Tugs. Floarea nu s-a deschis 
şi mfini străine nu se vor atinge de ea — asta înseamnă 
că ascunzătoarea n-a fost descoperită. Totul merge bine. 
Aşadar chiar și în închisoare există un om de-al nostru. 
Dintr-o dată, Van An-cen se simţi mai vioi şi mai sigur 
de izbîndă. 


* 


Ora două noaptea. Într-una din camerele redacției 
ziarului Steagul Albastru, colonelul Ken şi maiorul Ma 
şedeau unul în faţa celuilalt şi discutau. 

— Puteţi fi liniştit, domnule colonel ! Totul a fost exe- 
cutat perfect. Rămîne doar ca bătrînul să refacă zugră- 
veala şi, o dată cu asta, nici dumnezeu nu va mai putea 
bănui nimic, raportă mulţumit de sine Ma. 

— Dacă e aşa, atunci e bine. Nici unul dintre slujbaşii 
firmei nu bănuieşte nimic ? 

— Nu. N-a fost nici unul prin apropiere. E drept că 
pe vreo doi am fost nevoiţi să-i reținem, iar la poartă 
stăteau nişte cerşetori suspecți, pe care m-am văzut silit 
să-i expediez în linişte cu duba. Asta pentru orice even- 
tualitate. Acum, domnule colonel, ar trebui rezolvată pro- 
blema cu Ţzo Li-ţze. Cred că mai avem nevoie de el 
taman ca de peţitor după nuntă. Poate că n-ar strica să 
profităm de faptul că l-a calomniat pe Van An-cen, să-l 
acuzăm de provocare şi în felul acesta să-l înlăturăm, 
propuse maiorul, căruia nimic nu-i făcea mai multă plăcere 
decît operaţia numită de el „înlăturare“. 

— Nu, obiectă pe un ton iritat Ken. De altfel, am 
mai vorbit o dată despre asta. Deocamdată e prematur. 
Un cîine viu e, totuşi, mai bun decît un tigru mort. 
Chiar dacă Van An-cen nu-i unul şi acelaşi cu Cijou şi 
n-a avut nici un amestec la atacarea depozitului de arme, 
rămîne o persoană dubioasă. Trebuie cu orice preţ să 
ne lămurim pînă la capăt în această privință. Înlăturîn- 
du-l chiar acum pe Țzo Li-ţze, l-am pune și mai mult în 
gardă pe Van An-cen, care îşi va ascunde ghearele ca 
o pisică. Nu face nimic dacă bănuiește că Ţzo Li-ţze e cel 
care l-a calomniat, sau că e agentul nostru. Mai bine să 
creadă că a fost victima unei calomnii, decît să înțeleagă 
că îl mai bănuim şi de altceva. Sigur că acum are să se 
ferească de Ţzo Li-ţze ca de un lepros. Dar asta ne poate 
fi de folos, fiindcă Ţzo Li-ţze va juca rolul unui paravan, 
pentru a ascunde pe ceilalţi informatori. Nu, deocamdată 
nu ne vom atinge de el. Nici împrejurările în care ne 
aflăm nu ne permit să dăm cu piciorul unor agenţi. Dum- 
neata ia-l însă la rost şi scutură-l bine, să i se facă 
inima cît un purice ! 

— Am înţeles, domnule colonel L Permiteţi să-l aduc 
pe zugrav ? 

— Da! 

Ma dispăru şi peste puţin timp se întoarse însoţit de 
un bătrân înalt şi ciolănos, pe care localnicii îl cunoșteau 
sub numele de Sun Da-ghe. Bătrînul se bucura de multă 
stimă, fiind priceput în meserie şi un patriot cu convin- 
geri democrate. Prin anul 1930, cînd japonezii au ocupat 
Manciuria, desenase o caricatură antijaponeză, devenită 

foarte populară, fapt pentru care a fost arestat şi a cu- 
noscut amarul închisorii din Mukden. 

Ocolind privirea ochilor negri şi vioi, adînciţi sub 
sprâncenele cărunte ale bătrînului zugrav, Ken se uită 
pieziş la faţa lui cu pomeţi proeminenţi şi cu mustăţi 
cărunte şi lungi care coborau pînă la bărbie. 

— Ia loc, onorabile Sun Da-ghe! spuse colonelul 
oferind zugravului un scaun. Te-am invitat aici cu rugă- 
mintea să ne execuţi o mică lucrare. 

— Sînt întotdeauna bucuros să lucrez. Nu înțeleg, însă, 
de ce a trebuit să fiu sculat la miezul nopții ? întrebă 
zugravul fără ocol. 

— Ne cerem scuze, dar e vorba de o lucrare extrem 
de urgentă. Am primit pe neaşteptate vestea că soseşte 
o persoană foarte sus-pusă. Trebuie deci să i se pregă- 
tească urgent o locuință. Pentru dumneata nu e o ESE 
prea grea şi socotim că o vei termina pînă dimineața. 

— Nu ştiu dacă am să vă pot satisface, domnule, și 
dacă am să pot face față pretențiilor dumneavoastră. 

— Sînt sigur că vei face față, scumpe domn, de asta 
sînt sigur. De altfel, pentru a fi deplin liniştit, ai să fii 
bine plătit. 

— Nu alerg după bani şi m-am obişnuit să nu iau 
mai mult decât se cuvine pentru lucrare. Şi-apoi, după 
cum spuneţi, e vorba de un fleac, aşa că nu ştiu dacă mai 
e cazul să vorbim despre plată... 

— Orice muncă trebuie plătită. Iar noi sîntem obiș- 
nuiţi să răsplătim cu dărnicie, replică Ken. 

„De ce or fi atît de grăbiţi strigoii ăştia ? se gîndi 
Sun Da-ghe. Ce persoană importantă a binevoit să pof- 
tească pe la noi ? Să-l scoli pe om noaptea din pat ! Nu 
mai țin seama de faptul că eşti bătrîn, sau că eşti 
bolnav. Puțin le pasă de toate. Cînd are să-i înghită oare 
pămîntul pe diavolii ăștia ?” 

Răspunse însă cu glas tare : 

— Bine, arătaţi-mi ce trebuie să fac. Dacă îmi stă 
în putinţă, am să execut lucrarea. Şi îmi veţi plăti atîta 
cît face. 

— N-o să te nedreptăţim, spuse colonelul cu vocea 
lui de bas şi se adresă apoi lui Ma : Condu-l te rog pe 

dumnealui, domnule Ma. Nu uitaţi să luaţi vopselele de 
care veţi avea nevoie. 

— Poftiţi, spuse Ma şi ieşi împreună cu bătrînul 
zugrav. 

„Dacă Van An-cen e una şi aceeaşi persoană cu Cijou, 
microfonul ne va ajuta să-l demascăm, își spuse Ken, 
după ce rămase singur. Deocamdată nu ne rămîne decît 
să-l interogăm cât mai amănunțit pe Sun Şan-li. O să-i 
aplicăm cîinelui cîteva vergele înroşite în foc şi îndată 
are să înceapă să schelăie. Mai tirziu, îl vom aresta din 
nou pe Van An-cen şi o să-l facem să asculte banda cu 
înregistrarea convorbirilor lui. Are să fie un spectacol 
interesant. O să holbeze ochii ca un vițel la poarta nouă !“ 

Maiorul îl conduse pe Sun Da-ghe pe strada Sinanţze. 
Secera lunii lumina slab împrejurimile. Cerul senin era 
presărat cu stele mărunte, care licăreau ca niște fulgi de 
nea gata să cadă. Circulaţia pe străzi încetase demult. 
Oraşul Vaniemiao dormea, cufundat într-o linişte deplină. 

Pe drum, zăriră o mulţime de cerşetori care dormeau 
pe lîngă garduri. Aspectul jalnic al acestor nenorociti 
trezi în conştiinţa zugravului imagini pe care ar fi dorit 
să le aştearnă pe pâînză şi care trebuiau să reprezinte 
scene din viața patriei sale în acest an de grele în- 
cercări. 

Cînd ajunseră aproape de porţile masive de fier ale 
firmei Va, le ieşiră în întîmpinare doi oameni îmbrăcaţi 
în veşminte negre. Erau ofițerii puşi de pază cu două 
ore înainte de venirea lor. Maiorul intră împreună cu 
zugravul pe poartă şi dispărură în fundul curţii. Ofițerii 
încuiară din nou poarta, apoi, trecînd în cealaltă parte 
a străzii, se aşezară la pîndă. 

— V-aş ruga să lucraţi fără să faceţi zgomot. N-am 
vrea să se afle că aici va locui o persoană importantă, 
spuse Ma oprinduse în faţa uşii locuinţei lui Van An-cen. 
Cu un gest degajat, de stăpîn, scoase cheile şi descuie 
uşa: Trecură prin antreu şi intrară într-o cameră mare, 
care se vedea că folosea ca salon. Ferestrele erau acope- 
rite cu perdele groase, negre ; lumina era aprinsă. Zugra- 
vul recunoscu îndată apartamentul în care fusese adus : 
era al asociatului firmei comerciale „Va“, adică al dom- 

nului Van An-cen. Şi deodată se simţi cuprins de o 
vagă bănuială. 

— Va trebui să lucraţi în dormitor. Acolo e stricată 
zugrăveala care trebuie refăcută. 

— Bine, hai să vedem, răspunse zugravul. 

Mobilele erau acoperite de praf şi lipsa de aer făcea ca 
apartamentul să pară nelocuit. „Ce s-o fi întîmplat cu cel 
care locuia aici 2“ gîndi bătrînul şi începu să se simtă 
enanat Începu totuşi să se pregătească de lucru, apu- 
cîndu-se să amestece vopselele pentru a obține culorile şi 
nuanțele necesare. 

Urmărindu-l cu atenţie, cu ochii lui bulbucaţi, maiorul 
observă îndată umbra care trecuse peste fața bătrînului. 

„Ce-o fi gîndind vulpoiul ăsta bătrîn ? Nu cumva a 
intrat la bănuieli ?“ îşi spuse Ma. y 

Dorind să spulbere orice bănuială din partea zugravului, 
rosti cu indiferență : 

— După cum vedeţi, e o treabă destul de uşoară. 
Peretele a fost lovit cu ceva, sau poate că zugrăveala 
a căzut singură. lar vreun prost, probabil unul dintre 
lucrătorii firmei, s-a apucat şi a mînjit totul cu vopsea 
albă. Uitaţi ce pată a făcut ! 

— Tot trebuia acoperit mai întîi cu alb, obiectă blînd 
bătrînul, schițind un zîmbet. Văd că vopseaua e distri- 
buită egal. Urmează să fie aşternut fondul gălbui-verzui 
şi abia după aceea vin desenate înfloriturile. 

În timp ce-i răspundea maiorului, bătrînul nu înceta 
să se gîndească la Van An-cen. Îşi aminti deodată că 
deunăzi auzise pe cineva spunînd că tînărul ar fi dispărut, 
sau chiar ar fi fost arestat. Sun Da-ghe nu-l cunoştea, 
îl văzuse doar în treacăt de cîteva ori, dar faţa lui Van 
An-cen i se păruse simpatică. Se vedea că omul e inte- 
ligent. Avea în ochi o privire vie şi pe buze un zîmbet 
plăcut. 

— Hai, dă-i drumul la treabă, domnule ! izbucni de- 
odată maiorul pe un ton poruncitor. 

— Scuzaţi-mă, dar încă nu sînt gata vopselele. Tenta 
necesară nu se obţine cît ai bate din palme, îi răspunse 
calm bătrînul. Apoi, după o scurtă pauză întrebă : Mi se 
pare că asta e locuința asociatului firmei „Va“, domnul 
Van An-cen ? 

— Se poate. După câte ştiu, sînteţi prieten bun cu 
dînsul, spuse Ma rizînd forţat. 

— L-am văzut cu totul de două sau trei ori, dar locu- 
inţa o cunosc : eu am zugrăvit-o. 

— Aşa ? făcu maiorul. Cine să fi stricat peretele ? Dacă 
n-ar fi fost mîzgăleala asta aici, n-ar fi trebuit să mun- 
ciţi acum. 

— Dar de ce vă grăbiţi atît de tare, domnule maior ? 
Oare înaltul dumneavoastră oaspete trebuie să sosească 
chiar astăzi ? 

— Da, tocmai asta e, că soseşte astăzi, răspunse Ma. 
Scoţind din buzunar ţigările, îi oferi şi bătrînului să 

meze. 

— Mulţumesc, dar nu fumez, spuse zugravul parcă 
preocupat de un gînd. 

„Da... Ceva nu-i în regulă aici ! Mobilele și toate lu- 
crurile sînt acoperite cu praf, un strat care se vede că s-a. 
aşternut de mai multe zile. Asta înseamnă că Van An-cen 
n-a mai dat pe-acasă de multă vreme. Cum se poate, 
prin urmare, ca, în lipsa lui, locuinţa să fie dată altcuiva ? 
Sau poate a pus-o chiar el la dispoziţia acestui vizitator ? 
Dar de ce cu atîta timp înainte ? Ori o fi adevărat ceea 
ce se zvoneşte, că Van An-cen e arestat ? În orice caz, 
reparația asta urgentă dă de bănuit.“ Între timp, bătrînul 
aşternuse peste pata albă un strat de culoare galben-ver- 
zuie. După ce uscă stratul nou cu o uscătoare specială cu 
jăratic, luă pensulele, pregătindu-se să deseneze înflori- 
turile. Din întîmplare, ciocăni cu degetul mic în perete 
şi după sunet îşi dădu seama că în acel loc se află sub 
tencuială un spaţiu gol. Fără să vrea, se convinse definitiv 
că sub zid se află ascuns ceva. Auzise nu o dată că există 
nişte aparate speciale pentru a trage cu urechea şi că 
acestea sînt montate deseori în perete. Sosirea neaştep- 
tată a unui superior trebuie să fie o minciună sfruntată. 
El, aşadar, fusese chemat să camufleze obiectul unui 
complot murdar îndreptat împotriva lui Van An-cen. 
„N-am nici o legătură cu acest Van An-cen, pe care la 
o adică nici nu-l cunosc, dar de vreme ce ăştia uneltesc 
ceva rău împotriva lui, cred că-i de datoria mea să-l pre- 


102 


vin. Ce semn i-aş putea lăsa fără ca bulbucatul ăsta să 
bage de seamă ?” îşi frămâînta creierii Sun Da-ghe. 

— Grăbiţi-vă ! E destul de tîrziu, începu să-l ia la 
zor Ma. 

— O lucrare bună nu se face în pripă, îi răspunse 
zugravul, continuînd să deseneze liniștit. 

In cele din urmă găsi o soluţie. Desenă fluturele vierme- 
lui de mătase, lăsîndu-i neterminate antenele, în speranța 
că Ma nu va observa nimic. Uscînd după aceea zugră- 
veala şi coborînd de pe scară, vîrî pe ascuns o pensulă 
subţire sub plapuma împăturită a lui Van An-cen. Maiorul, 
plictisit să mai stea cu ochii pe cl, nu băgă de seamă 
nimic. 

„Cum văd, Van An-cen e un om important, își spuse 
iar bătrînul. Trebuie să fie comunist, altfel de ce ar fi 
urmărit ? Am devenit fără voia mea complicele celor care 
îl urmăresc. Cine ştie, poate că ăştia vor voi să scape de 
mine ca de un martor periculos... Din partea mea am făcut 
tot ce-am putut să-l previn pe Van An-cen. Are să înţe- 
leagă el semnul meu și asta are să-l ajute.“ 

— Am terminat, se adresă el maiorului. 

— Atunci să mergem, spuse nerăbdător Ma. 

Era grăbit, mai ales că nu apucase toată ziua să fumeze 
opiu şi nu prea se simţea în apele lui. Se uită clipind 
din ochi la zugrăveala de pe perete şi se gîndi: „Am 
impresia că-n oglinjoara asta o să vedem în sfârşit chipul 
lui Van An-cen şi o să-i aflăm toate secretele fără ca el 
să bănuiască măcar !“ 

— Stimabile, îți mulțumim pentru lucrare ! E timpul 
să mergem să-ţi plătim. N-avea grijă. O să-ţi plătim din 
plin, rînji maiorul, scoţind revolverul și îndreptîndu-l 
spre zugrav. 

Așadar presimţirea nu l-a înşelat pe bătrîn ! Sînt într- 
adevăr hotăriţi să-l ucidă. Ce să-i faci ?! Oricât ai vrea să 
mai trăieşti, tot trebuie să mori odată. Dorinţa de a trăi 
e însă veşnică şi mai devreme ori mai tîrziu oamenii vor 
izbuti să-și făurească o viaţă liberă şi fericită. Sun Da-ghe 
îşi străbătuse drumul vieţii în mod cinstit. lar dacă Van 
An-cen este unul dintre cei care luptă pentru o viaţă 
nouă, înseamnă că a izbutit şi el să facă un bine, că n-a 
trăit zadarnic nici chiar ultimele clipe ale vieţii. 

Peste cîteva clipe uşa se deschise şi intrară santinelele 
care stătuseră în spatele ei. Îi răsuciră bătrînului mîinile 
şi i le legară la spate. Scoţîndu-l după aceea pe poartă, 
îl îmbrînciră în ghionturi spre închisoare. 


CAPITOLUL 
VIII 


In libertate 


— Fiule ! Dragul meu ! În sfârşit ! exclamă Va întin- 
zînd mîinile către Van An-cen şi pregătindu-se să-l sărute. 

Călcînd cu paşi apăsaţi, încît gemea duşumeaua sub el, 
Va se grăbi să iasă de după tejghea, dar de emoție nu iz- 
butea să deschidă uşiţa ! 

— Vai, cum ai slăbit, sărmanul de tine ! Eşti complet 
schimbat la față ! 

— Nu face nimic! Principalul e că sînt în viaţă şi 
ne-am întâlnit din nou. Dacă oasele-mi sînt întregi, creşte 
şi carnea la loc, spuse zîmbind Van An-cen, apoi deschise 
liniştit mica uşă ce-l despărțea de magazin. 

— Ce-au avut cu tine? Hai, stai jos. Uite un scaun. 
Prin urmare ţi-au dat drumul? se agită Va, sincer 
emoţionat. 

Van An-cen se lăsă încet pe scaun. 

— După cum vedeţi, m-au eliberat. De data asta, m-am 
convins personal că zicala : „Defăimatul n-ar scăpare” nu 
e bună, fiindcă, iată, eu unul m-am salvat, cu toate că am 
trecut prin multe în această jumătate de lună. 

— Noroc că nu te-au tîrît la judecată. 

— N-au avut de ce. Doar n-am făcut nici o crimă. 

— Sînt convins. Și cine e ticălosul care a îndrăznit să 
te calomnieze ? Cum poţi să ponegreşti un om nevinovat ? 
Ce fel de om o fi netrebnicul care te-a aranjat în halul 
ăsta ? rosti indignat Va, dînd din cap. 

— Se mai găsesc şi oameni din ăştia ! Probabil că des- 
pre ei se spune: „Miţa blîndă zgîrie rău“. Din pricina 
unui asemenea om am suferit! spuse Van An-cen. 

. 

În dipa aceea în magazin îşi făcu apariţia un tînăr, 
un funcţionar al firmei, care se ocupa cu încasarea 
datoriilor. 

— Vă salut, domnule director ! Vai! Arătaţi atît de 
obosit! exclamă uimit tînărul, uitîndu-se atent la 
Van An-cen. 

— A trebuit să birui o boală grea, dragul meu, şi-am 
cam zăcut în ghearele morţii. Se vede însă că mi-a fost 
scris să mă mai întîlnesc o dată cu dumneata. Cum o 
duci, cum te simţi ? 

— Sînt sănătos. Ce să fie cu mine? Dar dumnea- 
voastră ar trebui să vă duceţi să vă odihniţi. 

— Lasă, frăţioare. Am să mai stau puţintel aici şi-apoi 
am să mă odihnesc, zîmbi Van An-cen. 

Mai veniră și alţi slujbaşi ai firmei şi toți îşi clătinau 
capul îndureraţi şi spunîndu-şi : „Ce istovit pare tînărul 
director !, 

— Vă mulțumesc, prieteni, pentru interesul ce mi-l 
arătaţi, le zise Van An-cen. Dar nu trebuie să fiţi îngri- 
joraţi din pricina mea. Am să mă refac repede. Am scăpat, 
în schimb, de bănuiala care mă apăsa. 

— Copii, domnul Van An-cen trebuie să se odihnească. 
de vorbă cu dînsul mai tîrziu. Acum duceţi-vă 
i-i patul şi îngri ă de mîncare. Unul dintre 
voi să-l caute şi să mi-l trimită urgent pe Ţzo Li-ţze, 
porunci Va. 

— Cum merg treburile firmei, stăpîne? întrebă 
Van An-cen. 

— Nu prea proc În lipsa dumitale, a trebuit să 
trag singur carul. Și în afară de asta... 

Voi să-l anunţe pe Van An-cen despre soarta bucăta- 
rului, dar se räzgjndi. Trebuia mai întîi să-l lase să se 
odihnească. E și aşa destul de amărît. Străduindu-se să 
încheie discuția, începu să-i povestească cum s-au alar- 
mat cu toții cînd a sosit Li de la Apele Fierbinţi şi le-a 
se că el, Van An-cen, plecase de acolo de cîteva zile, 

ar încă nu se întorsese. Au luat de îndată măsuri, l-au 
căutat în diverse locuri, dar din păcate fără nici un 
rezultat. 

Cînd i se aduse la cunoștință că s-a întors Van An-cen, 
Ţzo Li-ţze simți cum i se împleticesc picioarele de spaimă. 

În timp ce se îndrepta spre magazin, unde-l chemase 
Va, suspina disperat. Prin urmare, toată urzeala lui nu 
folosise la nimic. Ba mai mult, poate că Van An-cen a 
aflat că el e cel care l-a denunţat ! Fiara, dacă scapă din 
capcană, iute se aruncă asupra vînătorului ! Colonelul şi 
maiorul se vor strădui cu siguranță să arunce întreaga 
vină asupra lui... Cine ştie ce are să mai iasă și din 
asta ? În orice caz, toate au ieșit pe dos. 

Cînd îl văzu pe Van An-cen, se repezi aproape aler- 
gînd spre el și începu să facă plecăciuni adinci, atît de 
adînci, încît atingea podeaua cu fruntea. 

— Vă salut, iubitul meu ! Mă bucură că vă aflaţi din 
nou printre noi! Am fost foarte îngrijoraţi în privința 
dumneavoastră. Vai cît am suferit! exclamă Ţzo Li-ţze 
și mereu suspina şi făcea plecăciuni. 

— Îmi închipui ! răspunse surîzînd Van An-cen. S-a 
dovedit, însă, domnule fzo Li-ţze, că uneori calomnia nu 
izbuteşte să doboare pe cel calomniat. Cînd nu te aştepţi, 
vezi că trăieşte şi că e liber. 

— Da-a... Calomnia rămîne totuşi un lucru îngrozi- 
tor, rosti Ţzo Li-ţze, schimbindu-se puţin la față și 
ferindu-se de privirile lui Van An-cen, pentru ca direc- 
torul să nu observe cît era de tulburat. 

— Aminteşte-ţi ce spune zicala: „Buturuga mică 
răstoarnă carul mare“, continuă Van An-cen. Interesant 
mi se pare — domnule Țzo Li-ţze — că oamenii pot 
să mănînce, să bea, să glumească și să rîdă împreună, 
aşa cum facem noi doi, iar după aceea pot totuşi să se 
ponegrească unul pe celălalt. 

zo Li-ţze avu o senzaţie ca şi cum cineva i-ar fi 
turnat pe ţeastă apă clocotită, apoi apă rece ca gheaţa. 

IÎnţelegînd din aluziile lui Van An-cen despre ce era 
vorba şi temându-se că ar putea izbucni o ceartă gravă, 
Va se grăbi să-i întrerupă. 

— Ajunge, prieteni. Tu, fiule, eşti tare ostenit. Hai 
să te conducem acasă. 

Luîndu-l de braţ, Va şi Ţzo Li-ţze îl conduseră pe 
Van An-cen pînă la locuința lui. 

— Acum, dragul meu, culcă-te ! Şi pune-te pe dor- 
mit. lar tu, Ţzo, trimite servitorii -să-l îngrijească cum 
trebuie pe bolnavul nostru. 

— Am înţeles, rosti Țzo Li-ţze, pregătindu-se să se 
retragă. 

— Nu trebuie să vă faceți griji. N-am nevoie de 
îngrijiri. Nu sînt bolnav şi pot să mă mişc perfect şi 
singur. Lăsați-i pe toți la treburile lor, să lucreze cum 
trebuie, pentru firmă. Asta va fi cea mai bună îngrijire 


pentru mine. 
— Dacă-i așa, fie cum zici ! rosti Va. În orice caz — 
se întoarse el către Ţzo Li-ţze — poruncește să i se 


aducă cît mai repede de mîncare. 

— Bine, răspunse Ţzo Li-ţze şi se îndepărtă grăbit. 

„Mii de draci! Cum am putut comite o asemenea 
greşeală ? continua el să se vaiete. Ce-ar fi dacă“... Ţzo 
Li-ţze se simțea de parcă i se aruncase de pe acum un 
sac în cap. Probabil că şefii ştiau că povestea lui cu cuţi- 
tul... Îl vor lua de gît ! Va trebui să susţină cu tărie că a 
găsit într-adevăr cuțitul lîngă casa lui Van An-cen. Să 
nu se dea de gol. Sau poate să mai născocească ceva ? 
S-ar putea găsi destule mijloace pentru a putea scăpa 
de neobrăzatul ăsta. Dar nu, aşa ceva ar fi deocamdată 
nepotrivit. S-ar putea să-i dăuneze tot lui. Cum se face 
însă că l-au eliberat ? Doar nu poate fi vorba de „lega- 
litate”... 

— Totuşi, fiule, fă cît mai puține eforturi fizice. Tre- 
buje să te refaci. Ai grijă de tine şi lasă oamenii să te 
îngrijească. 

— Mulţumesc, stăpîne. E de prisos. Am să dorm 
bine la noapte, iar mîine, dacă-mi permiteţi, am să viu 
acasă la dumneata şi am să mă odihnesc acolo. 

— Aşa e foarte bine! Voi fi foarte bucuros să te 
primesc. Ai să găseşti totul la dispoziţie. Acum mă duc. 
Înzdrăveneşte-te, mai spuse Va, sculindu-se de pe scaun. 

— Îşi mulțumesc, stăpîne. Miine dimineaţă am să viu 
neapărat. 

— Vino, vino dragul meu ! De altfel, te rog să faci 
totul cum vrei, dar nu în dauna sănătăţii. La revedere ! 

„De ce nu s-o fi arătînd pînă acum Sun Șan-li ? 
Dacă ar fi aici, ar fi apărut pînă acum“, se îngrijoră 
Van An-cen. Intrînd după aceea în dormitor, se aşeză 
pe canapea. 

Foarte curînd i se aduse prînzul. Împreună cu una 
din slugi, veni şi tînărul care se ocupa cu încasarea da- 
toriilor. 

— Nu mai aveţi nevoie de nimic, domnule director ? 
îl întrebă el prietenos pe Van An-cen. 

— Mulţumesc, am tot ce-mi trebuie. Numai că nu 
înţeleg — zîmbi Van An-cen — de ce ai devenit dum- 
neata bucătar ? Unde e bătrînul Sun Şan-li ? 

Tînărul se fistici. Nu voia să povestească despre ares- 
tarea bucătarului, gîndindu-se că vestea l-ar putea amări 
pe Van An-cen, care şi-aşa arăta destul de deprimat 
şi obosit. Dar nici să se eschiveze de la răspuns nu 
putea. Oare arestarea bucătarului şi întîmplarea cu Tugs 
să aibă vreo legătură cu neplăcerea pricinuită directoru- 
lui ? Pare-se că e foarte important pentru Van An-cen 
să afle totul cît mai curînd. 

De aceea tînărul răspunse cu glas scăzut : 

— Bătrînul bucătar şi fiica lui au dispărut pe ne- 
aşteptate. 

— Au dispărut? Au plecat undeva? întrebă calm 
Van An-cen. 

— Nu ! Se spune că bucătarul ar fi fost arestat. 

— Prostii! O simplă născocire. Cine ar putea avea 
nevoie de un bătrîn inofensiv și neajutorat ? Ce vină i 
s-ar putea găsi ? 

— Sînt arestaţi, totuşi, şi oameni nevinovaţi. Poate 
că vor să afle ceva de la el în legătură cu alții. 

— Hm ! Nu prea văd ce poate şti în afară de numirea 
bucatelor și de metodele lor de preparare ! 

— Asta așa e. Dar oricît de ciudat ar fi, bătrînul a 
fost totuşi arestat. 

— Şi cu Tugs ce e? întrebă Van An-cen la fel de 
calm. 

— Se spune că a fost dusă la locuinţa maiorului Ma. 

— A fost dusă ? Nu cumva s-a dus singură la el, să 
se intereseze de soarta tatălui ei ? 

— Nu cred, răspunse tînărul, coborînd privirea. Iar 
cum Van An-cen nu mai întrebă nimic şi începu să 
mănînce, mai aşteptă puţin, lăsîndu-se cînd pe un picior, 
cînd pe celălalt, apoi plecă. 

Rămas singur, Van An-cen dădu farfuriile la o parte. 
Nu-i ardea de mîncare. „Aşadar l-au arestat pe bătrîn. 
A făcut oare vreo greşeală, sau s-a trădat cu ceva? 
Sau, şi mai probabil, bandiții speră să afle de la el ceva 
despre mine şi să vadă cum reacţionez auzind de aresta- 
rea lui ? Totodată, nu-i exclus ca, eliberîndu-mă pe mine 
şi arestîndu-l imediat pe Sun Șan-li, să urmărească a 
semăna neîncredere între noi. Neîncredere... Dar nu văd 
ce nevoie aveau s-o îndepărteze de mine şi pe Tugs? 
De vreme ce îi interesează relaţiile dintre mine și ea, ar 
fi fost mai normal să nu se atingă de ea şi să ne ţină 
sub o observaţie cît mai atentă. Dar dacă Ma a hotărît 
să profite de ocazie şi să necinstească fata ? Chinele !” 

Cuprins de aceste gînduri chinuitoare, își lăsă capul 
pe braţe. 

Ce să facă? Nu poate s-o părăsească pe Tugs la ne- 
norocire. Dacă i se întîmplă ceva, n-are să-și ierte 
niciodată. Iar pentru bătrînul Sun Șan-li ar fi o lovitură 
îngrozitoare. Pe de altă parte, însă, el nu poate, nu are 
dreptul să riște şi să se dea de gol. Orice pas nesăbuit 
poate periclita întreaga organizaţie, poate să atragă atît 
asupra bătrînului cât şi a fiicei o nenorocire şi mai mare. 
Şi totuşi... Trebuie să rişte. În fond, în ceea ce priveşte 
fata, riscul n-ar fi prea mare. Acţiunile directe, hotărâte, 
au darul să pună adesea în derută pînă şi pe duşmanul 
cel mai experimentat. Cînd se aşteaptă că te vei ascunde 
de el, că te vei strădui să stai în umbră, ca să nu-și mai 
amintească de tine, iar tu apari deodată în faţa lui şi 
îl provoci la o „discuţie deschisă“, abia se dezorientează. 
În orice caz, o asemenea atitudine nu poate constitui o 
probă împotriva celui care o adoptă. Da! Aşa trebuie 
să facă ! În cel mai rău caz, va spune că e îndrăgostit 
de dinsa, că Tugs e logodnica lui şi că nu se putea să 
nu-l preocupe soarta ei. 

Luînd această hotărîre, Van An-cen se ridică, ieși din 
casă şi porni spre locuința maiorului Ma. 

După aerul umed și stătut din celulă, pe care o părăsise 
doar de cîteva ceasuri, aerul de afară i se păru la început 
deosebit de curat şi plăcut. Curînd însă pulberea galbenă 
şi uscată care se ridica de pe străzi începu să-i umple 
nările şi să i se aşeze pe buze. Soarele dogorea fără 

milă. Pămîntul era atît de încins, încît îi ardea tălpile 
prin încălțămintea chinezească, uşoară şi subţire. Tru- 
pul, acoperit de vînătăi de pe urma bătăilor primite 
FE curînd, îl durea, iar picioarele slăbite refuzau să-l 
poarte. În ciuda arșiţei, avea frisoane şi faţa i se umplu 
de o sudoare rece. Se opri de cîteva ori, ca să-și mai 
tragă sufletul şi să-şi adune puterile. 

KRE s în dreptul locuinţei lui Ma, constată că porta- 

ipsea şi că plecase uitînd să încuie poarta. Pătrunse 
PA nestingherit în grădina mică în fundul căreia se 
afla casa maiorului. 

Urcînd pe terasă, Van An-cen împinse uşor uşa şi 
se pomeni într-o cameră mobilată în stil chinezesc. Nu 
era nimeni acolo. Storurile erau trase şi sub un abajur 
de sticlă roz ardea o lampă. Pe o măsuţă joasă se afla 
o pipă din lemn negru, cu ciubuc de lut, din cele pentru 
fumatul opiului. Dintr-o cameră alăturată se auzeau voci. 

a An-cen trase cu urechea şi recunoscu glasul maio- 
rului 

— Nu fi îngrijorată, prostuțo, am să mă străduiesc 
să-i vin în ajutor tatălui tău. Vezi bine că pe fratele 
tău adoptiv l-au eliberat. S-au lămurit şi i-au dat dru- 
mul. Nici pe tatăl tău n-or să-l ţină mult. Tu însă trebuie 
să fii a mea. Trebuie să-mi făgăduieşti ! De altfel sînt 
gata să mă căsătoresc cu tine. De ce taci ? Răspunde-mi, 
ai să fii a mea? 

— Pot oare să mă gîndesc la așa ceva, cînd sînt atît 
de îndurerată ? răspunse Tugs printre lacrimi. 

— i-am spus doar că n-ai de ce să fii îngrijorată. 
Înţelege odată, prostuţo, că ai să fii fericită cu mine. 
M-am îndrăgostit de tine din ziua cînd te-am văzut 
pentru prima dată la prînzul de la patronul firmei. Vino 
lîngă mine ! Lasă-mă să te sărut ! 

Se auzi un zgomot şi ţipătul fetei : 

— Lăsaţi-mă ! Eu nu vă iubesc, nu vreau... 

— Aşa! Te împotrivești ? Ei lasă | Ai uitat în mîinile 
cui te afli ?... 

— Dă-te la o parte, ticălosule ! Mai degrabă mor, decît 
să mă las necinstită de tine! Lasă-mă, lasă-mă ! ţipa 
mînioasă Tugs. 

Nu mai putea zăbovi. Van An-cen se îndreptă hotărît 
spre ușa din dosul căreia se auziseră ţipetele. Din odaie 
se auziră paşi repezi. Ticălosul scăpase, pesemne, fata 
din miini. Van An-cen bătu furios în uşă. În prag apăru 
maiorul. În spatele lui stătea Tugs, palidă, cu părul 
despletit şi cu fața udă de lacrimi. Zărindu-l pe Van 
An-cen, Ma se fistici. Ochii i se holbară de mirare şi 
păreau gata să-i iasă din orbite. 

— Domnul Van An-cen? Mă bucur că vă văd la 
mine. Cărui fapt îi datorez această plăcere ? rosti Ma, 
străduindu-se să aducă un surîs pe faţa lui de cal. Poftiţi 
vă rog, intraţi ! 

La început, Tugs parcă încremenise. Apoi, cuprinse 
năvalnic gâtul lui Van An-cen şi se lipi de pieptul lui. 

— Fratele meu ! Ce fericită sînt că vă revăd | exclamă 
ea, gîfiind de emoție. 

Maiorul îi pofti pe oaspeţi să ia loc pe scaune, iar 
el se aşeză pe canapeaua aşternută cu rogojini galbene- 
aurii, pe care se aflau o mulţime de perne de mătase 
înflorată. 

— Aşadar, cărui fapt îi datorez fericirea de a vă 
vedea la mine, domnule Van An-cen ? întrebă el din 
nou, mutînd pe măsuţa din faţa lui piesele garniturii 
pentru fumat opiu şi îndreptînd fitilul lămpii. Ca şi 
în prima cameră, storurile ferestrelor erau trase și lumina 
aprinsă, de parcă ar fi fost seară. 

— Am trecut prin preajma casei dumneavoastră, dom- 
nule maior, şi, amintindu-mi de amabila dumneavoastră 
invitaţie de a vă face o vizită, am hotărît să mă folosesc 
de ocazie. Afară e o arşiţă cumplită şi un praf de ne- 
descris. Se vede că sînt atît de slăbit, încît abia-mi mai 
tîrăsc picioarele. Am simţit deodată că se învîrtesc toate 
în jurul meu şi prin faţa ochilor mi se roteau nişte 
cercuri. Mai lipsea puţin şi aş fi căzut. Mi-am amintit 
atunci că locuința dumneavoastră se află pe aproape. 
Am îndrăznit să intru ca să-mi trag răsuflarea şi tot- 
odată să mă sfătuiesc cu dumneavoastră cum aş putea 
face să-mi recapăt cît mai repede puterile. 

— Aţi procedat foarte bine. După cum vedeţi, și 
Tugs a venit la mine în vizită. Are o neplăcere, săraca. 
L-au arestat, nu ştiu de ce, pe tatăl ei. I-am făgăduit 





însă că mă voi interesa de dînsul. Tugs mi-a spus de 
altfel că vă socoteşte fratele ei adoptiv. Asta e foarte 
frumos. Cu acest prilej, am lămurit-o că aţi fost arestat 
dintr-o regretabilă confuzie şi că o să fiţi eliberat. Nă- 
dăjduiesc că şi tatăl ei va fi pus în libertate cît de 
curînd. 

În timp ce vorbea cu Van An-cen, maiorul se gîndea : 

„Dracul te-a adus aici ! Colonelul a avut iarăşi drep- 
tate. Dacă n-a alergat ea la cl, a pornit el în căutarea 
ei. Asta însă nu schimbă nimic. Chiar dacă sînt prieteni 
buni. Ea îi zice frate, iar el o numește soră. S-ar putea 
însă ca în realitate să fie îndrăgostiți unul de altul. Să-l 
iubească oare Tugs pe dobitocul ăsta ? Bine, distrați-vă 
deocamdată. Dar orice s-ar întîmpla, dragă Tugs, n-ai 
să scapi de îmbrăţişările mele !“ 

Suspinînd ascuns, Tugs se uita întristată la Van 
An-cen. Ce Abit e! A suferit desigur foarte mult în 
închisoare, acolo unde suferă acum tatăl ei şi Fu Cen. 

Cum însă nu voia să-şi dezvăluie sentimentele în 
AA acestui maior ticălos, se stăpîni şi nu putu spune 

ecît : 

— Eşti tare obosit. Ai nevoie de odihnă şi de îngri- 
jiri! 

— Fata are dreptate, domnule Van An-cen. Într-ade- 
văr, nu arătați prea bine, ținu să adauge Ma zîmbind. 

Pironindu-şi privirea asupra lui, Van, An-cen îi re- 
plică prompt : 

— Nu e de mirare, domnule maior ! E însă o vorbă 
pe la noi : „Rănile nu pot spurca trupul, aşa cum noroiul 
nu poate spurca apa curată“. k 

Ma se prefăcu a nu pricepe aluzia lui Van An-cen 
şi continuă : ` - 

— Trebuie să vă odihniţi cît mai mult. Ar fi bine să 
vă petreceți cîteva săptămîni într-o stațiune balneară. 
Dar mai întîi e nevoie să vă restabiliți complet. Din 
păcate, văd că nu vă îngrijiţi. De ce a trebuit să ieșiți 
în oraş și să bateţi atîta drum, cînd abia v-aţi întors 
acasă ? Ce atîta zor ? 

— Îmi era tare dor de aer curat şi am vrut să mai 
văd oameni. E drept că am făcut o greşeală: am ieşit 

să iau puţin aer şi era cît pe ce să mă prăbuşesc în 
stradă. 

După ce încălzise cocoloşul de opiu deasupra lămpii, 
Ma îl învîrtea între degetul mare şi arătător ca să-i dea 
o formă cît mai rotunjită. În timpul acesta gîndea: 
„Mă socoteşte oare atît de prost, ca să-şi închipuie că-l 
cred ? Sau își bate pur şi simplu joc de mine ?“ 

Dar continuă să joace rolul unei gazde amabile. 

— Ce mai e nou pe la firmă ? întrebă politicos. 

— Nu prea sînt noutăţi deosebite, răspunse scurt Van 
An-cen. 

— Eu, în schimb, în ultima vreme... — rosti maio- 
rul, dar se întrerupse pentru a-și lua pipa și după ce 
aprinse opiul la facia lămpii, trase cîteva fumuri... 
— am foarte multă treabă. Va trebui în curînd să plec 
din nou. 

În cameră se răspîndi mirosul dulceag şi amețitor al 
opiului. 

Tugs şedea ca pe ace. De-abia aştepta să plece din 
casa asta blestemată, să se ştie cît mai departe de omul 
respingător care era maiorul. Simţea că nu mai poate 
răbda şi că din clipă în clipă va sări de pe scaun și va 
fugi. Tocmai atunci observă cu plăcere că Van An-cen 
se ridică, pregătindu-se de plecare. 

— Cred că e timpul să ne retragem, spuse adresîn- 
du-se lui Ma. 

— De ce vă grăbiţi ? Mai staţi puţin. 

— Nu, mulțumesc. Pentru azi m-am plimbat şi am 
Stat destul la dumneavoastră. Sînt obosit şi aş vrea să 
mă culc. De altfel e timpul şi pentru dumneavoastră să 
vă odihniți. 





i lui Van An-cen, a hotărît să-i conducă. 
Ameţit de opiu, vorbi tot drumul vrute şi nevrute şi-i 
povesti lui Van An-cen tot felul de anecdote, care mai 
de care mai deocheate. Era mulţumit că, prin ingenioasa 
lui ideie, îi împiedicase pe cei doi să stea de vorbă 

într-un moment cînd abia se revăzuseră, şi bucuros că 
nu vor putea discuta decît acasă la Van An-cen. De 
îndată ce vor ajunge acolo, îşi vor descărca sufletele 
unul față de celălalt, fără să ştie de microfonul instalat 
în perete. lar el, maiorul, va afla în sfârşit ce legături 
există între ei: frate şi soră adi tivi, o pereche de 
îndrăgostiți sau comunişti în ilegalita! 

În timp ce se îndrepta grăbit spre a ia ziarului 
Steagul Albastru, faţa sa galbenă şi sfrijită se lumină 
de un surîs plin de satisfacţie. 


* 


— Cum adică, lepădătură ?! Ai vrut aşadar să ne 
înşeli ? Praf te fac! striga colonelul Ken, lovind cu 
pumnul în masă. 

În faţa lui, Ţzo Li-ţze, zdrobit, bolborosea cuvinte 
neînţelese din care cu greu se desprindea ce voia să 
spună. 

— lertaţi-mă, domnule colonel. E vorba de o neînţe- 
legere. A v-am înşelat niciodată. V-am spus întotdeauna 
adevărul. 

— O neînțelegere? Adevărul? Prin urmare cuțitul 
constituie şi el un adevăr, zdreanţă ce eşti !? 

Ken îşi scoase ochelarii şi, în timp ce-i ştergea, con- 
tinua să-l fixeze, ca o fiară dezlănţuită, pe Ţzo Li-ţze. 

— Cuţitul, domnule colonel, e o dovadă de netăgăduit 
a vinovăţiei lui Van An-cen și mă mir cum a reuşit 
să scape basma curată. Ce-i drept, e foarte inteligent şi 
iscusit... 

— Nu mai spune! Uite-l cum se miră! Nu te miri 
însă că mai suportăm o lichea ca tine? M-am lămurit 
demult cine eşti. Am bănuit de la început cum și de 
unde a apărut la dumneata cuțitul acela spurcat. Dacă 
l-am luat totuşi, a fost numai ca să te avem la mînă. 
Nu-ţi mai rămîne decît o ultimă posibilitate de a evita 
pedeapsa cea mai. aspră: să recunoşti totul. Altfel... 

Inima lui Ţzo Li-ţze se făcu cît un purice, genunchii 
începură să-i tremure, trupul i se acoperi cu o sudoare 
rece. Aplecîndu-se şi mai mult, scînci cu glas subțire : 

— Am vrut... Am vrut să vă ajut. Van An-cen e o 
persoană dubioasă. Am fost învinuit că nu obţin destule 
informaţii prețioase. Şi mi s-a cerut... 

— S-a cerut? Ce s-a cerut? răcni colonelul. Denun- 
turi mincinoase ţi s-au cerut, ticălosule ? 

— Nu, dar... 

— Nici un dar! Minciuna ta ne-a adus un mare pre- 
judiciu, pentru care e prea puţin dacă ţi se taie capul. 
Te întreb pentru ultima oară : de unde ai luat cuțitul ? 

— L-am... l-am găsit. 

— Unde l-ai găsit? 

— La mine în curte. Am stabilit că Van An-cen... 

— Iar ai născocit o versiune? Ascultă ! Pînă acum 
te-am luat drept un mincinos şi un provocator, acum 
însă sînt gata să jur că eşti un trădător. Poate că chiar tu 
ai participat la atacarea depozitului ! Domnule maior, se 
adresă el lui Ma, care şedea pe canapea, trimite-l pe 
ticălosul ăsta la închisoare ! 

— Domnule colonel ! Înduraţi-vă ! izbucni în plîns 
Ţzo Li-ţze, căzînd în genunchi. Am să vă spun totul. 
Ascultaţi-mă ! Vă sînt devotat din tot sufletul, dumnea- 
voastră şi marii Japonii. V-am slujit întotdeauna în 
mod cinstit. Dar... cu blestematul ăsta de Van An-cen... 
N-am putut cu nici un chip să mă apropii de el, deşi 
simt că nu e ceea ce vrea să pară. Cuţitul vi l-am dat 
ca să-l puteţi aresta şi să-i smulgeţi mărturisiri. N-am 
ani să vă pricinuiesc nici o neplăcere. Eu m-am stră- 

uit... 

Scîrbit, colonelul se apropie de Ţzo Li-ţze, care făcea 
plecăciune după plecăciune şi suspina. 

— Ridică-te, blegule ! Ce te tot zvircoleşti ca o rîmă 
pe ploaie ? Ai greşit — ai curajul şi recunoaşte — şi 
nu te fiți ca o tîrfă ! 

— V-am mărturisit totul, domnule colonel. Iertaţi-mi 
vina şi am să vă slujesc cu şi mai mult devotament, 
rosti Ţzo Li-ţze, ridicîndu-se de jos şi ştergîndu-şi lacri- 
mile cu mâîneca largă a halatului. 

— Bine, de astă dată te iertăm. Dar bagă de seamă, 
n-o să-ți mai înghiţim nici o minciună. N-avem nevoie 
de scornelile tale. Ai înţeles ? 

— Am înţeles, domnule colonel. 

— Dacă ai să-ți mai permiţi vreo nouă provocare, ne 
răfuim cu tine la fel cum ne răfuim cu un trădător. Și 
n-o să-ți mai ascultăm nici un fel de justificări. Ai să 
te justifici în fața judecătorului iadului. Ai înţeles ? 
» — Am înţeles, domnule colonel. 

Trebuie să-ți răscumperi vina prin muncă cinstită şi 
devotată. Domnul maior îţi va explica absolut tot ce va 
trebui să faci. Poţi pleca. 

— Vă mulțumesc, domnule colonel. Am ştiut că aveţi 
o inimă bună. Credeţi-mă, eu... pentru dumneavoastră... 
— începu Țzo Li-ţze, dar pe neaşteptate se apucă de 
partea dreaptă a pîntecului și începu să geamă prelung. 

— Asta ce mai e? De ce ai început să gemi ? 

— Ah! Iertaţi-mă! Ah! Sufăr de o boală cronică 
de ficat... 

— Am impresia, domnule fzo Li-ţze, că dumneata 
suferi de alte boli cronice: minciuna şi înşelăciunea. Ei 
bine, du-te acasă şi bagă-te în pat. 

Îndată ce se închise uşa în urma agentului, Ken se 
adresă maiorului : 

— Raportează-mi, domnule maior. Ce mai e nou? 
Cum e cu microfonul ? 

— Funcţionează. Dar deocamdată n-am înregistrat 
nimic deosebit. Van An-cen a avut prima convorbire 
cu un slujbaș al firmei — un tînăr, care lucrează la 
ei ca agent pentru încasarea debitelor. Tînărul i-a adus 
prânzul şi, printre altele, i-a povestit despre arestarea 
bătrânului Sun Șan-li şi despre faptul că Tugs se află 
la mine. Van An-cen a ascultat destul de calm și s-a 
exprimat că nu vede cine ar avea nevoie de un bătrîn 
inofensiv şi neajutorat, afară de cazul cînd ar dori să 
afle de la el denumirile unor feluri de mîncare gustoase 
şi cîteva reţete culinare. Iar în privința lui Tugs, a de- 
clarat că, după părerea sa, fata a venit la mine ca să 
intervină pentru tatăl ei. 

— Asta a fost toată convorbirea ? 

—. Da. 

— E înregistrată la noi? 

— În întregime. 

— Să-mi dai înregistrarea. Are importanță nu numai 
conţinutul, ci şi tonul convorbirii. Van An-cen nu-i atît 
de prost încît să-şi dezvăluie gîndurile în faţa unui 
străin. Liniştea lui poate fi prefăcută. Mai sînt alte 
noutăţi ? 

— Da, în primul rînd, în legătură cu Van An-cen 
s-a dovedit că aţi avut dreptate, domnule colonel. În- 
dată ce a auzit că Tugs se află la mine, a şi pornit în 
goană după ea. Mai bine zis n-a prea alergat, fiindcă a 
venit tirîndu-și cu chiu cu vai trupul vătămat, ca un 





Maiorul povesti amănunţit cum a decurs vizita lui 
Van An-cen, fără a uita să sublinieze că, după vizită, 
i-a condus pe Van An-cen şi pe Tugs pînă acasă, pentru 
ca prima lor convorbire să aibă loc în faţa microfonului. 

— În afară de asta, ce mai ai de raportat? întrebă 
nerăbdător Ken, cînd Ma își termină în sfîrşit povestirea. 

— În al doilea rînd, am primit de la Cianciun o tele- 
gramă cifrată trimisă de generalul Ta. Iată textul. 

— Ai uitat, domnule maior, că telegramele cifrate se 
raportează în primul rînd ? rosti Ken arătîndu-şi nemul- 
ţumirea. 

— Nu conţine nimic urgent, obiectă Ma. Poftiţi : „Di- 
ferite locuri sosesc informaţii activitate agent comunist 
chinez Cijou stop Posibil aceste zvonuri lansate în scop 
dezinformare chiar de Cijou care credem acționează raio- 
nul Vaniemiao stop Intensificaţi operaţii teren prin ur- 
mărirea lui Van An-cen anturaj şi legături.“ 

— Într-adevăr, nu e nimic urgent, totuși mesajul pare 
curios, rosti Ken, restituindu-i telegrama după ce se 
uită peste ea. Zici că fata se află în momentul de faţă 
la locuinţa lui? Hai să mergem să ascultăm ce şi-or 
mai fi spunînd. 


+ 


Scăpînd în cele din urmă de maior, fata şi Van An-cen 
răsuflară uşuraţi şi intrară pe poarta sediului firmei. 
Încordarea din ultimele ceasuri, lupta interioară chinui- 
toare, datorită căreia izbutise să se stăpînească şi să nu 
se repeadă asupra nemernicului cînd a încercat s-o ne- 

cinstească pe Tugs, rolul de musafir pe care fusese nevoit 
să-l joace, iar pe deasupra obligaţia de a suporta laudele 
şi trivialităţile lui Ma, toate acestea îl istoviseră peste 
poate pe Van An-cen. Observînd că se schimbase brusc 
la faţă, fata se apropie de el şi îl sprijini de mijloc. 
Ţinîndu-se de umărul ei, Van An-cen ajunse cu chiu, 
cu vai pînă acasă. 

—  Surioară, du-te te rog în dormitor şi pregăteşte-mi 
patul, spuse aproape în şoaptă Van An-cen, după ce 
intrară în apartamentul pe care-l ocupa. Lipsit de vlagă, 
se aşeză pe primul scaun care îi apăruse în cale. 

— Îndată, frăţioare, răspunse Tugs şi dădu fuga în 
dormitor. 

Când ridică aşternutul, zări printre plăpumi o pensulă 
cu urme de vopsea proaspătă. 

— Cum o fi ajuns aici? se întrebă fata nedumerită, 
apoi ieşi repede din odaie şi dădu fuga la Van An-cen. 

— la uite ce-am găsit în patul dumitale, frăţioare ! 

Luînd pensula, Van An-cen o examină cu atenţie. 
Vopseaua încă nu se uscase şi era de aceeaşi culoare 
cu aceea care acoperea pereţii. Înseamnă că cineva a 
refăcut, în lipsa lui, zugrăveala. Dar de ce? 

— Unde ai găsit-o ? 

— Era ascunsă sub plapumă. 

— Ştii ce, surioară? Te-aş ruga să ieşi puţin pe 
terasă. Uită-te pe fereastră şi vezi dacă nu zăreşti pe 
cineva venind încoace. Dacă vine, vesteşte-mă. Ai în- 
teles ? 

Cu toate că abia se mai putea mișca, Van An-cen 
trecu în dormitor. Ajuns acolo, aruncă o privire pe pereţi, 
dar nu observă nimic suspect. Descumpănit, examină 
încă o dată pensula cu atenţie. 

Pe coada subţire de lemn se distingeau urme de vopsea 
cenuşie, roz, albastră, verde și galbenă. Dar în vîrful 
pensulei rămăsese, încă umedă, vopsea albastră, albas- 
trul închis folosit la multe din desenele care ornau 
pereţii. Pas cu pas şi milimetru cu milimetru, fără să-şi 
desprindă privirea de pe perete, Van An-cen examină 
zugrăveala. ĮI se părea că rătăceşte prin stepa nemărgi- 
nită, din care cu greu scapă cineva. De abia se ţinea pe 

picioare, dar îşi continuă cu perseverenţă cercetarea. Pierdu 
aproape două ore căutînd şi tocmai cînd începuse a crede 
că strădania lui e zadarnică, descoperi pe perete, chiar 
în dreptul patului, un fluture cu antenele neterminate. 

„De ce nu-s terminate antenele ? Poate că așa fuseseră 
de la bun început, îşi spuse Van An-cen. Totuși, pentru 
a se asigura, îşi puse degetul pe tencuială şi apăsă uşor. I 
se păru puţin umedă şi moale. Pentru comparaţie, pipăi 
ceva mai încolo şi se convinse că nu s-a înşelat. Trase 
atunci uşor de firul electric şi descoperi tocmai lîngă flu- 
turele neterminat un alt fir, care intra în perete. Locul 
racordului era foarte bine camuflat. Ghici imediat că în 
perete fusese instalat un microfon. Pentru mai multă sigu- 
ranţă, verifică şi celelalte camere, dar nu mai descoperi 
nimic suspect. 

Tugs nu mai ştia ce să creadă. Trecuseră aproape 
două ceasuri şi Van An-cen nu mai apărea. Gîndindu-se 
că poate i s-a făcut rău, îl strigă. Auzind chemarea ei, 
Van An-cen apăru. În câteva cuvinte, îi spuse să nu fie 
îngrijorată şi să continue să pîndească la fereastră. 

„Caută ceva, îşi spuse fata. Să-i fi dispărut din 
lucruri în timpul lipsei 7“ Dar îndată se gîndi că trebuie 
să fie vorba de ceva mult mai important. 

În cele din urmă, Van An-cen ieşi din cameră și, 
punînd degetul pe buze, îi făcu semn să tacă și tot în 
tăcere îi întinse un bilet, în care scria: „În dormitor, 
deasupra patului meu, cineva a instalat un microfon. 
Ştii ce este un microfon ?... (Cu un semn din cap, Tugs 
confirmă că ştie.) Am controlat toate camerele, dar n-am 
găsit nimic suspect. Totuşi, trebuie să fim prudenţi. Nici 
un cuvînt de prisos. Nu putem vorbi liber decît în ascun- 
zătoare.” 

Fata luă creionul şi scrise : 

„Ce-ar fi să tăiem legătura ?” 

„Nu se poate. Abia le-am trezi bănuielile. Mai bine 
să asculte. Numai să nu ne scape vreo vorbă pe care 
nu trebuie s-o audă“, răspunse tot în scris Van An-cen. 

„Dar în ascunzătoare e totul în ordine ?“ 

„Cred că da. Dacă ar fi descoperit-o, m-ar fi întrebat 
despre ea. Trebuie totuşi să mai verific.” 

„Aşadar, vom fi siliți să nu mai vorbim de loc în 
cameră ?” 

„Dimpotrivă. Tocmai noi trebuie să folosim micro- 
onul împotriva lor !” 

„Nu l-aţi întîlnit cumva în închisoare pe Fu Cen?” 

„Ba da, l-am întîlnit. L-am văzut cu două zile în 
urmă. Se ţine straşnic. De ce a fost arestat ?“ 

„A primit nişte manifeste de la prietenul lui Se și 
le-a lipit pe străzi. În ziua aceea a reuşit să lipească opt 
din zece. Două au rămas la el. Au fost găsite cînd l-au 
arestat.“ 

„Cine e Se, unde locuieşte ?“ 

„Locuiește împreună cu maică-sa lingă ruinele cetății, 
la cărămidărie. E un băiat inteligent şi curajos.“ 

„Unde lucrează ?” 

„A lucrat la hotelul Tentailiui, dar patronul nu-l putea 
suferi tocmai pentru că era curajos şi drept, şi l-a dat 
afară din serviciu. El te cunoaşte. Zice că a făcut cunoş- 
tință cu dumneata cînd ai tras la hotel.” 

Van An-cen îşi aduse aminte de tînărul slujbaş de la 
hotelul unde înnoptase. Îi atrăsese atenţia fața deschisă, 
corpul atletic şi îndemînarea tînărului. 

Arătînd spre mîncarea de care Van An-cen abia se 
atinsese, fata îl sfredeli cu ochii, supărată. 

„Ai mîncat ?” 

„Nu mi-e foame. Poţi lua mâîncarea înapoi. 

Tugs scrise în bilet : 

„N-am să te las să mănînci mîncăruri preparate de 
alții. Nu putem fi siguri de nimic. Sînt în stare să-ți 
pună otravă în mîncare. Pînă nu-l eliberează pe tata, am 
să gătesc eu.” P 

„Îți mulțumesc, surioară. Eşti foarte isteață. Cînd ai 
de-a face cu un duşman perfid şi crud, trebuie să te 
aştepţi la orice. Am să te ascult“, îi răspunse Van An-cen. 

Apoi arse foile pe care îşi scriseseră şi spuse : 

— Surioară, deretică te rog un pic prin apartament. 
Eu am să mă culc, să mă odihnesc puţin. 

Tugs începu să deretice prin casă. Van An-cen trecu 
în dormitor şi se întinse cu desfătare în pat. Ar trebui, 
într-adevăr, să doarmă şi să prindă puteri. După atîtea 

nopţi nedormite, credea că va fi de ajuns să se culce 
într-un pat adevărat pentru a adormi imediat. Acum însă, 
cu cît încerca mai mult să uite de toate, cu atît mintea lui 
lucra mai febril. 

Treaba cu microfonul nu poate fi trecută prea uşor 
cu vederea. Înseamnă că japonezii au hotărît să forțeze 
lucrurile. Și n-au procedat rău. N-a lipsit mult ca să-l 
prindă şi să-l ducă legat de zgardă. Dar, cum spune 
proverbul : în tot răul e şi-un bine. De data asta, neno- 
rocirea altora l-a ajutat pe cl. Dacă Tugs ar fi fost 
acasă și ar fi venit la el imediat după întoarcerea lui, 
discuţia dintre ei ar fi putut oferi dușmanului probe 
serioase. Noroc că nu s-a întîmplat așa. Și, iarăși, noroc 
că n-a intrat în dormitor şi el, ci numai fata, pe care 
a trimis-o să-i aştearnă patul. Cite asemenea întîmplări 
mărunte şi neprevăzute pot veni în ajutorul cuiva, sau 
pot provoca cele mai mari nenorociri ! lată încă o do- 
vadă că trebuie să fie cît mai precauţi și vigilenţi ! Mai 
cu seamă acum. Nu i-a dat prin cap imediat că în ab- 
senţa lui gew să instaleze un microfon în locuință, 
şi rău a făcut! Asta trebuie să-i servească drept lecție 
pentru viitor. În curînd va trebui să plece la Cianciun, 
unde va avea de pregătit operația principală. Va fi 
nevoie de o şi mai mare prudență. Asta, însă, nu în- 
seamnă că va trebui să acționeze fără curaj şi hotărîre. 

Dar de ce au rămas oare neterminate antenele flutu- 
relui ? Să fie numai o greşeală ? Greu de crezut. Ori să 
fie un semn pentru a putea găsi mai uşor locul unde se 
află microfonul ? Asta e şi mai puţin probabil, deoarece 
cunosc foarte bine locul unde au zidit microfonul și 
nu le-ar folosi la nimic să lase O urmă care să trezească 
bănuiala dușmanului ? Şi-apoi chiar dacă fluturele ar 
fi rămas neterminat din întîmplare, cum a ajuns pensula 
sub plapumă ? Nu, nu e vorba de simple întîmplări. Atît 
fluturele, cît şi pensula nu sînt decît semne lăsate din- 
adins. De cine însă ? Probabil de zugravul pe care l-au 
silit să restaureze zugrăveala vătămată. lar pentru asta 
l-au adus, desigur, pe bătrînul Sun Da-ghe, acela care 
i-a zugrăvit şi prima oară locuința. După ce s-au folo- 
sit de el, probabil că l-au închis, sau chiar l-au ucis. 

Poate că ar fi bine să completeze desenul chiar în noap- 
tea asta. Totuşi, mai bine să aştepte pînă miine. Deocam- 
dată să caute să afle ce s-a întîmplat cu Sun Da-ghe. 
Dacă a dispărut, nu mai încape nici o îndoială că el e 
cel care a lăsat semnele. Auzise nu o dată vorbindu-se 
foarte frumos despre trecutul zugravului. De altfel, era 
convins mai demult că e un aliat. 

Dacă presupunerile lui se adeveresc, înseamnă că bă- 
trînul Sun Da-ghe a rămas credincios pînă la capăt 
convingerilor sale. Aşadar, duşmanul iar a dat greş. 
Desigur, are şi duşmanul destui sprijinitori, dar el, Van 
An-cen, are mai mulţi şi nu oameni de teapa lui Ţzo 
Li-ţze. De pildă, cine o fi oare acel tînăr mongol modest, 
care l-a anunţat despre soarta lui Sun Şan-li şi a lui 
Tugs ? Se pare că şi el e un prieten... 

Chinuit de aceste întrebări, Van An-cen uită pentru 
o vreme rănile care-i acopereau trupul. De la un timp, 
însă, începură din nou să-l doară parcă şi mai tare. 
Totuşi, biruit de oboseală, se cufundă în cele din urmă 
într-un somn adînc, dar agitat. . 


+ 


— Deocamdată nu-ţi prieşte să mănînci mîncare prea 
grasă, aşa că am gătit cu ulei. Nu e chiar atît de gustoasă... 

— Nu face nimic, surioară. Nu sînt mofturos. 

— Sînt foarte îngrijorată din pricina tatii. E atît de 
slab, încît nu ştiu dacă are să mai iasă viu din închi- 
soare ! 

Colonelul Ken, care asculta la microfon, îi făcu semn 
cu ochiul maiorului : “acum are să înceapă o discuţie 
interesantă. Maiorul zîmbi și el mulțumit şi se aplecă 
iute spre aparat. 

Tehnicianul care stătea lingă ei se uita fără să cli- 
pească la banda aparatului de imprimat sunetele. 

— N-ai de ce să-ţi faci griji. De vreme ce nu-i vino- 
vat cu nimic, îl vor cerceta şi după aceea îi vor da dru- 
mul. Trebuie să înţelegi că protectorii noştri au dușmani 
și că autorităţile nu pot să lase nepedepsiţi pe cei care 
vor să le aducă prejudicii şi să provoace răzmeriţă. Insti- 

gatorii sînt întotdeauna şi pretutindeni pedepsiţi. Nu e, 
deci, de mirare dacă se nimereşte uneori să fie cercetat 
şi cîte un nevinovat. Cînd tai pădurea, sar aşchii. Ni 
eu nu prea cred ca tatăl tău să fie amestecat în ceva. 
Sînt convins că în curînd va fi iar acasă, viu şi nevă- 
tămat. 

— Oh, frăţioare ! Dumneata eşti un om tînăr, puter- 
nic şi, totuşi, uite cât eşti de istovit. Ce are să se întîmple 
cu tăicuţul meu, bătrîn cum e? 

Colonelul îl împinse cu cotul pe maior. Se aplecară 
şi mai atenți asupra aparatului. 

— Nimeni n-are să chinuie un bătrîn. Pe mine, ce-i 
drept, m-au bătut, dar foarte puţin. A fost destul de 
greu şi pentru mine, dar nu sînt supărat pe ei. Nu sînt 
vinovaţi dacă s-a găsit un calomniator, care să mă în- 
condeieze pe nedrept. Se vede că așa mi-a fost scris. 

— Aşa e, frăţioare. Nu degeaba se spune : „Calomnia 
este un omor fără vărsare de sînge, comis în plină zi“. 

Ken îi făcu din nou semn maiorului şi îşi trase scau- 
nul şi mai aproape. 

Uitîndu-se pe furi la colonel şi la maior, tehnicianul 
îşi pironi din nou privirea asupra benzii. 

— E un proverb adevărat. Dar n-ai ce-i face. Trăim 
vremuri grele. Fiecare vrea să trăiască mai bine şi se 
găsesc oameni care încearcă să-şi clădească fericirea pe 
nefericirea altuia. Calomniatorii sînt oameni periculoși. 
Dar şi mai primejdioşi decît ei sînt cei ce vor să pro- 
voace dezordini şi să ia averea, drepturile şi chiar viața 
altora. Äştia nu-s decît nişte trîntori şi haimanale ce 
nu vor să muncească şi aşteaptă să se înfrupte din bunu- 
rile agonisite de alţii. Nu le convine că ţara noastră e 
ajutată de puternica Japonie, care se îngrijește nu numai 
de înflorirea ei, dar şi de înflorirea altor popoare ale 
Asiei. 

— Totuşi, nu pot înţelege : cum se poate să te apuci, 
aşa deodată, să calomniezi un om nevinovat ? 

— Eşti încă foarte tînără, surioară dragă, şi nu cunoşti 
oamenii. Există fel de fel de oameni. Unii sînt invidioși, 
lacomi sau chiar răi din naştere. 

— Adevărat. z 

— Apoi, după cîte știi, nu poți pune frîu gurii altuia. 
Principalul e ca tu însuți să fii cinstit şi curat. Dacă eşti 
aşa, murdăria nu se poate lipi de tine. lar acum, surioară, 
fii bună şi încălzeşte-mi nişte apă. Aş vrea să mă spăl. 

— Îndată, frăţioare, acuşi, îți aduc apă caldă. Ne-am 
luat cu vorba şi am uitat de toate. 

Colonelul şi maiorul se uitară unul la altul nedumeriţi. 

— Ce-i asta ? Să fi descoperit microfonul ? Eşti sigur 
că totul e în ordine ? întrebă Ken ridicîndu-se încruntat. 

— Sînt absolut sigur că microfonul e ascuns perfect. 
Să mai ascultăm puţin, domnule colonel ! 

— Va să zică dumneata consideri că asta a fost o dis- 
cuţie sinceră ? Sau poate Van An-cen n-are încredere în 
Tugs ? Eu unul am totuşi impresia că a aflat de microfon. 
Nu cumva o fi lăsat zugravul vreun semn ? 

— Nu se poate, domnule colonel ! Am stat tot timpul 
cu ochii pe el. ý 

— A te uita nu înseamnă a vedea. 

— Dar am văzut, domnule colonel. 

— Văzut ? Atunci, cum explici toate astea ? 

Ma se ridică în faţa şefului său. 

— Nu mai pricep nimic... Ciudat ! bolborosi neputin- 
cios. 

— Ciudat ? Dacă am lucra ceva mai bine, n-ar exista 
nimic ciudat. Van An-cen e și rămîne un om ce nu-mi 
inspiră încredere. Dacă îl lăsăm să ne scape, facem o gre- 
şeală de neiertat. Cheamă-l îndată pe Sun Şan-li și ia-i 
un interogatoriu. Dar aşa cum trebuie ! E limpede ? 

— Am înţeles, domnule colonel. Hodorogul ăsta are 
să spună tot. 

— Fii însă atent şi lucrează inteligent. De răspunsurile 
lui Sun Şan-li pot depinde multe. Trebuie invitaţi la in- 
terogatoriu şi cîțiva „reporteri“ de-ai noștri, care să fie 
folosiţi cu pricepere. 

— Ce facem cu Van An-cen ? 

— Am să mă ocup personal de el și am să-l înconjur 
cu oameni de-ai mei. De acum încolo fiecare pas de-al 
lui va fi urmărit de mine. Ticălosul de Țzo Li-ţze nu mai 

poate fi folosit. Pare-se că Van An-cen l-a mirosit. Deo- 
camdată trebuie trecut la alte treburi. 

— Am înţeles, domnule colonel. Totul se va executa 
cum aţi dispus dumneavoastră. 


CAPITOLUL 
IX 


La Cianciun 


— Eşti din nou pe picioare, fiule ? Nu te-ai ridicat din 
pat prea devreme ? întrebă îngrijorat Va, adresîndu-i-se 
lui Van An-cen. 

— Nu. Mă simt foarte bine, răspunse tînărul asociat. 

— Cred că te-ai sculat totuși prea devreme. Ar fi tre- 
buit să mai stai la pat cîteva zile. Dacă nu ţii să fii în- 
grijit de slujbaşii firmei, vino la mine. Ai mei vor fi în- 
cîntaţi să te îngrijească. Ştii doar cît ești de iubit în 
casa mea. 

— Mulţumesc, patroane. Nu merită atîta deranj. Mă 
îngrijeşte Tugs. 

— Tugs? Nu-i rău. E adevărat că-i aproape un copil, 
dar se pare că e isteață și îndemînatică. Deci, fie şi Tugs, 
numai să-ţi fie de folos. 

— Nu m-am aşteptat să fie atît de pricepută. Mă în- 
grijeste cum nu se poate mai bine, ca pe un adevărat 

rate. 

— Drăgălaşă fată ! Sărăcuța de ea, probabil că e tare 
îngrijorată din pricina tatălui ei |... 

— Nu mi s-a plîns în mod deosebit, dar cred că su- 
feră foarte mult. 

— Cred şi eu ! Altfel nici nu se poate ! E doar tatăl 
ei ! Cînd te-ai întors, am vrut să-ţi spun ce s-a întîmplat 
cu el, dar mi-a fost teamă că am să te indispun, așa că 
am tăcut. 

— E adevărat că-i simt lipsa. În ultimul timp ne-am 
obișnuit unul cu celălalt, astfel încît fără să vreau simt 
că-mi lipseşte. Cred, totuşi, că nu e cazul să fim prea 
îngrijoraţi. E vorba, probabil, de un fleac. 

— Şi eu tot aşa cred. Ce putea să facă bietul bătrîn ? 
În cel mai rău caz, nu poate fi vorba decît de o infor- 
maţie răuvoitoare. 

— Tot ce se poate. Aşa cum a fost şi cu mine. 

— Apropo, ştii că Ţzo Li-ţze nu s-a mai ridicat din 
pat de câteva zile ? Zice că se simte rău şi nu se poate 
scula. 

Van An-cen ştia ce se petrece cu administratorul şi 
faptul îl bucura ; se ivise o ocazie foarte potrivită pen- 
tru a se deplasa el însuşi la Cianciun. Se prefăcu însă că 
află pentru prima oară de boala administratorului. 

— Păcat de el. Dar ce are ? 

— Nu se ştie. Familia a vrut să cheme medicul, dar 
nu le-a dat voie. Zice că suferă de o boală cronică şi de 
obicei crizele trec de la sine. Ce boală o mai fi, ca să re- 
fuze ajutorul medicului ? 

— Ţzo Li-ţze s-a îmbolnăvit într-un moment nepotri- 
vit. Boala lui îmi încurcă toate proiectele. 

— Dar de ce ai nevoie de el ? Pentru afacerile firmei ? 
E ceva urgent ? 

— Da. Aveam de gînd să-l trimit după mărfuri la Ci- 
anciun. Ne-au rămas foarte puţine țesături de bumbac. 

— În cazul ăsta trebuie să plece unul dintre noi. Dar 
cine ? 

— Va trebui să aşteptăm pînă se va înzdrăveni Țzo 
Li-ţze. 

— Mă rog, mă rog, numai că n-aş vrea să-l trimit pe 
el. Nu prea face treabă. Nu ajunge ca omul să fie plăcut 
în societate, mai trebuie să fie şi dîrz în afaceri. Iar Ţzo 
e prea moale. Nu sînt sigur că ar izbuti să trateze cu 
folos pentru firma noastră. Mai degrabă are să profite 
patronul firmei Baoşan. Afacerile încheiate de el nu ne-au 
adus decît pierderi. De ce crezi că ţi-am încredinţat ţie, 
fiule, funcţia de conducător al firmei ? N-am nici o poftă 
să-l trimit pe el la Cianciun. Administratorul nu-i destul 
de priceput. 

— Nu ştiam asta. Personal, îl credeam un om cu multă 
experienţă. 

— E o eroare. A plecat o dată la Punliac cu un trans- 
port de mărfuri şi l-a dat aproape în întregime pe da- 
torie. Pentru încasare a trebuit să cheltuim o groază de 

bani. Sau chestia cu Ganjurjav. Generalul datorează pînă 
azi firmei o sumă foarte importantă. E mai bine să pleci 
dumneata, bineînţeles cînd ai să te refaci. 

— Nu mai putem aştepta. Dinspre partea mea, pot 
pleca chiar acum. 

— De plecat vei pleca, dar mai trebuie să ne gîndim 
şi la sănătatea ta. 

— Mă simt excelent, așa că n-aveţi de ce vă face griji 
în legătură cu sănătatea mea. Trebuie să aprovizionăm 
cît mai urgent firma cu mărfuri. Va trebui, însă, ca dum- 
neavoastră să staţi de vorbă cu căpitanul de poliţie şi 
să-mi procuraţi autorizaţia. 

— Asta o aranjez eu. Cu căpitanul sînt prieten şi are 
să ne ajute bucuros. 

— Atunci vă rog să aveţi dumneavoastră grijă de au- 
torizaţie. Eu mă duc acasă să mă pregătesc de plecare. 

— Aşadar, te-ai hotărît totuşi să pleci ? Vezi să nu te 
îmbolnăvești. Nu uita că ești departe de casă şi nu te-ai 
întremat destul. 

— Nu face nimic, lăsaţi, n-are importanţă. Sînt dator 
să mă gîndesc la afacerile firmei, spuse Van An-cen 
luîndu-şi rămas-bun. 

„Mai rar un tînăr ca Van An-cen ! se gîndi Va după 
plecarea lui. Nu ca Țzo Li-ţze. Asta-i cu tot sufletul preo- 
cupat de bunul mers al firmei. E bine să plece la Cian- 
ciun, să vadă locuri noi şi să ia legătura cu oamenii de 
acolo. Sînt convins că va şti să încheie o tranzacţie avan- 
tajoasă. Baoșan e o firmă importantă şi legăturile cu ea 
ne vor fi de mare folos.“ 

Fără să mai zăbovească, Va se hotărî să pornească ime- 
diat la căpitanul I pentru a-i cere autorizaţia. 

— Surioară, toarnă-mi te rog nişte ceai, mi-e tare sete, 
spuse Van An-cen intrând în casă. 

— N-ai cumva temperatură ? întrebă Tugs. 

— Nu. E foarte cald afară şi mi s-a făcut sete. 

Tugs turnă ceaiul. 

— Nu vrei să mănânci ceva ? întrebă ea. 


— Nu, deocamdată nu vreau decît un ceai. 

După ce bău o ceaşcă de ceai, Van An-cen scoase din- 
tr-un sertar planul orașului Cianciun şi se adinci în stu- 
dierea lui, făcîndu-şi însemnări într-un carnet. Nu mai 
fusese niciodată la Cianciun, dar cercetînd amănunţit pla- 
nul, ajunse la convingerea că se va putea orienta cu uşu- 
rinţă prin oraş. 

Locotenentul „A“, cu care trebuia să se întîlnească 
acolo, lucra la statul-major al armatei japoneze din Cian- 
ciun. Sub directa conducere a acestui stat-major se afla 
şi construirea marilor fortificaţii de la Hingan. „A“ tre- 
buia să-l ajute să lanul fortificațiilor. Concret, 
totul se cerea rezol A EST la faţa locului, în funcţie de îm- 
prejurări. Trebuia de asemenea să-l găsească pe Ţze pes- 
carul şi să se lămurească ce e cu purtarea lui. lar dacă -a 
trădat, trebuie făcut inofensiv. Pe deasupra, trebuia să sta- 
bilească în acelaşi timp legături cu firma Baoşan, în rea- 
litate un important centru de informaţii al japonezilor. 

Ascunzînd planul oraşului şi carnetul, Van An-cen i 
se adresă lui Tuj 

—  Surioară, dă o fugă la biroul firmei şi cheamă-l pe 
unul dintre funcționari. 

După ce plecă fata, Van An-cen începu să examineze 
cataloagele mărfurilor chinezeşti şi japoneze cu care fă- 
ceau comerț firmele din Cianciun. 

Intră un funcţionar tînăr, care părea a fi un adolescent. 

— M-aţi chemat ? întrebă el, făcînd o plecăciune. 

— Da, ia loc, te rog. Hai să alcătuim lista mărfurilor 
de care avem nevoie. Eu am să examinez cataloagele şi 
am să-ţi dictez. Te-aş ruga să notezi. 

Nu apucaseră să termine treaba, cînd intră Va. 

— Întocmiţi lista ? Uite şi eu m-am întors de la că- 
pitanul I. Iată autorizaţia. lar aici e o scrisoare. Căpitanul 
m-a rugat s-o dai fratelui său la Cianciun, spuse Va, în- 
mînîndu-i lui Van An-cen autorizaţia şi plicul deschis ce 
conţinea scrisoarea. 

— Admirabil. Înseamnă că ne-am asigurat de reuşită. 
Trebuie să fie scrisoarea de recomandaţie pe care mi-a 
promis-o căpitanul. Fratele său e patronul şi directorul 
firmei Baoşan. 

— Da, da. Aşa este. Vorba zicalei : „O mînă spală pe 
alta“. Căpitanul I ne ajută pe noi, iar datoria noastră este 
să ne arătăm recunoscători faţă de el. 

— Vreţi să verificaţi lista ? întrebă Van An-cen. 

— Nu e nevoie. Las totul la aprecierea ta, fiule. Mă 
duc acasă să-ți pregătesc o procură, îi răspunse patronul. 

— Bine. Am să trec s-o iau cînd plec la gară. Atunci 
am să vă şi arăt şi comanda de mărfuri. 

— Perfect. Între timp am să trimit un slujbaş să-ți 
cumpere bilet, rosti Va şi ieşi. 

Van An-cen și funcţionarul mai avură de lucru cîteva 
ceasuri cu întocmirea listei de mărfuri ce trebuiau procu- 
rate la Cianciun. 

— În fine, am terminat, spuse mulţumit Van An-cen, 
ridicîndu-se de la masa de lucru. Poţi să te întorci la birou. 

— Vă doresc călătorie plăcută, domnule director, spuse 
funcţionarul făcînd o plecăciune. 

— Mulţumesc, fiule. Toate cele bune, răspunse Van 
An-cen. 

După aceea îi dădu lui Tugs un bilet cu următorul con- 
ţinut : 

„Plec astăzi la Cianciun. Dacă în lipsa mea îl vor eli- 
bera pe tatăl tău, nu uita să-i spui de microfon. Mă în- 
torc peste patru sau cinci zile. Păzeşte casa cu grijă. Dacă 
mi se întîmplă ceva, «A>» are să comunice pe unda stabi- 
jiu Cunoşti ora de recepție. Sper că totul are să meargă 

ine.“ 

„Îți doresc drum bun şi să ne revedem cît mai curînd. 
Pînă vei sosi, poate că tata are să fie liber. Toate instruc- 
țiunile dumitale le voi ține minte şi am să mă străduiesc 
să le îndeplinesc întocmai“, scrise fata drept răspuns. 

Cei doi citiră apoi scrisoarea deschisă a căpitanului I 
către fratele său : 

— „Dragă frate ! Sînt încredințat că spiritele străbu- 
nilor continuă să te aibă în paza lor, că afacerile merg 
bine şi că eşti fericit. Neînsemnatul dumitale frate, dato- 
ni concursului prinților harcini şi horcini, trăieşte şi el 

ine. 

Bizuindu-mă pe amabilitatea dumitale, te rog să pri- 
meşti bine pe aducătorul acestei scrisori. Mi-e un bun 

prieten. Dacă vrei să-mi comunici ceva, poți să-i predai 
lui scrisoarea.“ 

„lată o scrisoare foarte valoroasă, se gîndi Van An- 
cen. Cu ajutorul ei voi reuşi să leg relații personale cu 
directorul principal al firmei Baoșan, care totodată e şi 
unul dintre cei mai importanţi agenţi japonezi ai contra- 
spionajului, Şi asta va fi foarte util“. 

După ce îşi făcu valiza, Van An-cen își luă rămas-bun 
de la Tugs şi se îndreptă către locuința lui Va pentru a 
lua procura. 

— Eşti gata, fiule ? Uite şi procura. Îţi doresc drum 
bun, succes şi să te întorci cît mai curînd. Cînd ajungi 
la Cianciun și cînd vei pleca de acolo, te rog să telegra- 
fiezi neapărat. Altfel iar o să fiu îngrijorat. 

— Vă promit că am să telegrafiez. Vă rog să vă uitaţi 
peste listă. 

— Ce să mă uit la ea ! Du-te cu dumnezeu. Să te în- 
torci cu bine și succes în toate ! 

— Mă voi strădui cît voi putea, îl asigură Van An- 
cen, făcînd o plecăciune. 

— Nene ! Adu-mi şi mie o jucărie frumoasă, îl rugă 
băieţelul de nouă ani al lui Va, care se afla şi el în ca- 
mera tatălui său. 

— Dacă ai să fii cuminte, am să-ţi aduc o mulţime de 
jucării ! 

— Ce bun eşti, nene! exclamă băiatul şi se lipi cu 
obrăjorul de pomeţii laţi ai lui Van An-cen, care se aple- 
case spre el. 

Pe strada ce ducea spre gară treceau oameni grăbiţi 
ducînd legături şi geamantane. Pînă la plecarea trenului 
nu mai era mult şi Van An-cen îşi grăbi pasul. 

La intrarea în gară îl întîmpină un funcţionar al fir- 
mei. Era chiar tînărul care se ocupa de încasarea debite- 
lor. Adusese biletul pentru Van An-cen. Luîndu-i valiza, 
îl conduse pînă la tren şi îl instală în vagon. Van An- 
cen îi mulțumi călduros şi îşi luă rămas-bun de la el. 

Locomotiva şuieră şi trenul porni. 

Tînărul petrecu lung cu privirea trenul care se depărta. 
Fără să vrea, se gîndi ce mare deosebire e între oameni. 
De pildă între Van An-cen şi Țzo Li-ţze. Îşi aminti de 

clipa cînd îl cunoscuse pe Van An-cen. Noul director îl 

trimisese la generalul Ganjurjav. Îi vorbise aspru şi rece, 

dar ochii, ochii lui Van An-cen trădau bunătatea. 
+ 

— Am trimis, sub semnătura dumneavoastră, o tele- 
gramă cifrată generalului Ta. L-am anunţat de plecarea 
lui Van An-cen, raportă Ma, colonelului. De obicei nedes- 
părţit de straiele mongole, de cuţit şi de amnar, Ma era 
înveşmîntat de data asta în uniformă militară și stătea 
în poziţie de drepți în fața colonelului. 

— Să sperăm că generalul va avea mai mult noroc 
decît noi. De altfel, nu mă-ndoiesc de asta. Generalul Ta 
e foarte priceput şi are la dispoziţie ajutoare pe care se 
poate bizui. Spune-mi, însă, cum stăm cu trecerea oame- 
nilor ? E totul pregătit ? întrebă Ken. 

— Totul a fost pregătit, cu excepţia buletinelor de 
identitate mongole. Ele vor fi gata către seară. 

— Ai grijă să nu se întârzie. În noaptea asta agenţii 
noștri trebuie să treacă granița, spuse colonelul, aplecîn- 
du-se peste harta uzată prinsă pe perete. Ce crezi, dom- 
nule maior, care dintre aceste două direcţii trebuie aleasă? 
întrebă el, arătînd cu degetul scurt și strîmb, liniile albas- 
tre şi groase trase dinspre dealul Handgaita spre rîul Hal- 
hin-gol. 

— Nu ştiu, rosti Ma ridicînd din umeri, şi, amintin- 
du-şi de anul 1939, de luptele din regiunea rîului Halhin- 
gol !, la care luase şi el parte şi unde japonezii suferiseră 
o grea înfrîngere din partea trupelor Republicii Populare 
Mongole, oftă adînc. 


1 La 28 mai 1939, armatele imperialiste japoneze au încălcat terito- 
riul R. P. Mongole cu scopul de a cuceri tinära republică şi de a ocupa 
în continuare părți din teritoriul Uniunii Sovietice. Pe baza acordului 
sovieto-mongol din 12 martie 1936, Uniunea Sovietică a sărit în ajutorul 
R. P. Mongole. Trupele sovieto-mongole, dind o lovitură nimicitoare 
agresorilor pe cursul rîului Halhin-gol, i-au alungat pe japonezi de pe 
teritoriile R. P. Mongole (august 1939). La 16 septembrie, în urma altor 


înfrîngeri grele, Japonia s-a văzut silită să propună Uniunii Sovietice 
încheierea ostilităților. 

— Ce tot oftezi ? îl întrebă ironic Ken, ducîndu-şi mîi- 
nile la spate şi umflîndu-și pieptul. Văd că nu-ţi prea 
place cînd se pomeneşte de Halhin-gol. Hai, fii bărbat, 
maiorule ! Capul sus ! 

Rîsul ironic al colonelului, disprețul cu care îl privea 
superiorul, fură ca o lovitură de bici pentru maior. Îi 
piu rău de răspunsul dat şi se grăbi să-şi îndrepte gre- 
şeala : 

— După părerea mea, domnule colonel, ambele direcţii 
sînt bune. 

— De bune sînt ele bune, dar trebuie ales drumul cel 
mai sigur pentru a-l putea înşela mai uşor pe inamic şi 
pentru a ajunge cît mai repede la punctele unde i se va 
putea pipăi pulsul. Trimite agenţii cu avionul la Apele 
Fierbinţi şi organizează trecerea lor peste rîul Numreg. 
Întocmeşte un plan amănunţit al operaţiei şi raportea- 
ză-mi. 


* 


— Vă trimit un oaspete. Vă rog să-l primiţi bine şi să 
aveți personal grijă de el, spuse proprietarul și directorul 
pei vel al firmei Baoşan, domnul Ta, administratorului 

otelului Asia Răsăriteană din Cianciun. 

— Am să-l primesc cu plăcere, domnul meu. Vă rog 
să-mi spuneţi cînd şi de unde va. sosi ? întrebă servil ad- 
ministratorul. 

— Soseşte azi de la Vaniemiao. Trebuie să aveţi însă 
în vedere că nu e un peștişor dintre aceia pe care obiş- 
nuiţi dumneavoastră să-i prindeţi, ci e vorba de o adevă- 
rată balenă, spuse generalul rîzînd. E un comunist chinez 
de seamă, un ilegalist cu experienţă. 

— Îmi daţi o însărcinare grea, domnule general. Dar 
am să încerc să mă descurc. 

— Trebuie să vă descurcaţi. Cu orice preţ. Omul ace- 
sta a sosit de curînd de la Pekin la Vaniemiao şi a deve- 
nit asociatul şi conducătorul firmei comerciale „Va“. 
Aveţi sarcina să-l urmăriţi cînd va ieşi din hotel şi să 
aflaţi cu cine se întîlneşte şi pe cine vizitează. Îndată ce 
va sosi, am să-l trimit la hotelul dumneavoastră cu un 
om care are să vă dea un bilet de la mine. Aţi înţeles ? 

— Am înţeles. Am să fac tot ce-mi va sta în putință. 

— Vă rog să fiţi, însă, foarte precaut. Rapoartele să 
mi le trimiteţi prin vechiul nostru om de legătură. Pri- 
mul raport îl am la orele două noaptea la locul stabilit. 
S-a înţeles ? 

— Am înţeles, domnul meu. Totul are să fie făcut în- 
tocmai cum aţi ordonat. 

— Puteţi pleca. 

Administratorul se retrase după ce făcu o plecăciune 
adîncă. 

Generalul Ta reciti telegrama cifrată primită de la co- 
lonelul Ken : 

„Conducătorul firmei «Va», numitul Van An-cen, aflat 
sub observaţia noastră ca important conspirator în contra 
statului, a plecat la Cianciun aparent pentru a procura un 
transport de mărfuri de la firma dumneavoastră. Dosarul 
lui vi l-am comunicat mai de mult în mod amănunţit. Ru- 
găm cercetaţi legăturile lui la Cianciun, iar informaţiile 
culese să ni le comunicaţi nouă.” 

— Un negustor chinez, sosit de la Vaniemiao, doreşte 
să stea de vorbă cu dumneavoastră, anunță un servitor. 

— Un negustor din Vaniemiao ? Nu şi-a spus numele? 

— Nu, şi nici eu nu l-am întrebat. 

— Bine ai făcut. Spune-i că deocamdată nu sînt în 
birou, dar că de îndată ce am să mă întorc, ai să mă în- 
ştiințezi de sosirea lui. Fii politicos cu el. Mai întreabă-l 
o dată de unde a venit. Probabil că-i tocmai Van An-cen. 
Aşadar, iată, domnule maior, s-a ivit prilejul pe care îl 
aștepți de atita vreme de a te evidenția. Sper că îţi amin- 
teşti instrucţiunile mele referitoare la Van An-cen ? Să ţi 
le mai reamintesc, totuşi, încă o dată, fiindcă dacă este 
într-adevăr cel drept care este luat de către cei de la Va- 
niemiao, atunci trebuie să fim cu ochii în patru. 

— Am să ţin seama de toate acestea, domnule gene- 
ral. Puteţi fi liniştit. După înfăţişare, face o impresie plă- 
cută. E prezentabil, se poartă cu demnitate şi-i politicos. 
Vorbeşte bine limba japoneză. 

— M-da... — rosti îngîndurat generalul. Comuniştii 
sînt nişte inamici puternici. Sînt viteji, devotați convin- 
gerilor lor, rezistenți, inventivi şi abili. Tocmai din aceste 
pricini e greu să lupţi cu ei. Trebuie, însă, să-i depăşim 

în toate privinţele. Trebuie să reuşim să le opunem prin- 
cipiile noastre, principiile moralei samurailor !, spiritul 
nostru cu adevărat japonez şi să terminăm cu comuniştii 
o dată pentru totdeauna. Du-te şi fă cum ţi-am spus. 

Uitînd că nu este în uniformă şi că îi lipsesc cizmele, 
maiorul, deghizat în servitor, salută lipind călcîiele, apoi 
ieși. 

„Oricât de puternic şi de viclean ai fi, n-ai să scapi uşor 
din mîinile mele bătrîne, dar încă destul de puternice. 
Am să scot untul din tine, şi-am să te trimit colonelului 
Ken ca să-ţi facă o bucurie. Se vede că el nu-i destul de 
tare pentru tine“, râse liniştit generalul Ta, după ce ră- 
mase singur. 

Servitorul reveni în sala de aşteptare şi, făcînd o ple- 
căciune adincă, îi spuse vizitatorului : 

— Pentru moment, directorul lipseşte. Îndată ce va 
sosi, am să-l anunţ de venirea dumneavoastră. Iertaţi-mă 
că vă întreb, dar de unde veniţi ? 

— Transmiteţi-i, vă rog, că vin de la Vaniemiao. Tre- 
buie să-i înmînez directorului o scrisoare de la fratele său, 
căpitanul I. Afară de asta, aş vrea să discut cu dinsul 
diverse chestiuni de afaceri. 

— Aşteptaţi, vă rog, aici. Mă mai duc o dată să văd, 
spuse şi mai politicos servitorul. 

„Probabil că e în birou. Dar de ce mă ţine atît de mult 
în sala de aşteptare ? Mai verifică ceva în ultima clipă ? 
Habar n-are că eu știu foarte bine ce instituţie se ascunde 
sub firma Baoșan“, se gîndi Van An-cen. 

Maiorul-servitor se afla din nou în faţa generalului. 

— Zice că vrea să vă înmîneze o scrisoare de la fra- 
tele dumneavoastră şi să discute în chestiuni de afaceri. 

— O scrisoare de la fratele meu ? Hm ! Prin urmare 
e Van An-cen. Agentul care l-a urmărit de la gară pînă 
la firmă mi-a raportat telefonic. Bine, am să-l primesc 
îndată. Așadar, maiorule, nu uita : va trebui să joci rolul 
servitorului său. Sarcina dumitale principală este de a nota 
exact ora plecării lui de la hotel şi ora întoarcerii, de a-l 
observa în timpul şederii în camera hotelului şi de a cer- 


1 Samurai — castă războinică japoueză. 

ceta cu atenţie, în absenţa lui, camera şi lucrurile pe care 
şi le-a adus. Ai înţeles ? 

— Da. 

— Pofteşte-l să intre. 

— Îndată, spuse maiorul şi se îndreptă grăbit spre uşă. 

În pragul uşii, Van An-cen îşi scoase pantofii, iar după 
ce intră făcu o adîncă plecăciune spre gazdă. 

— Vă salut! Vă rog să mă scuzați că am îndrăznit 
să vă deranjez. Sînt conducătorul firmei „Va“ din Va- 
niemiao. Permiteţi-mi să vă predau o scrisoare de la fra- 
tele dumneavoastră, spuse el, predînd gazdei plicul cu 
scrisoarea căpitanului. 

— Sînt foarte bucuros să vă cunosc. Dezbrăcaţi-vă şi 
luaţi loc, spuse prietenos Ta, scoțînd din plic scrisoarea. 

— Vă mulțumesc, rosti Van An-cen scoțindu-și man- 
taua. 

Servitorul îi luă imediat mantaua şi pălăria şi le puse 
într-un dulap care se afla într-o parte a camerei. În timp 
ce atîrna lucrurile oaspetelui în dulap, servitorul îl privea 
nedumerit. „Să fie oare chinez ? Prea vorbeşte bine limba 
japoneză.“ Cum uşa dulapului era deschisă larg, printre 
alte haine Van An-cen zări o uniformă de culoare kaki, 
cu epoleţi de aur şi galoane roşii. Izbuti chiar să distingă 
gradele de general-locotenent. Informaţiile lui se dove- 
diră deci exacte : în fruntea firmei Baoşan se afla un 
neral-locotenent. Servitorul, observînd că n-a deschis du- 
lapul care trebuia, şi temându-se că oaspetele ar putea 
vedea uniforma, trînti cu putere uşa şi deschise imediat 
alt dulap, în care atîrnă îmbrăcămintea lui Van An-cen. 

Ocupat cu citirea scrisorii, gazda nu observă greşeala 

servitorului. 
e rog să primeşti bine pe aducătorul acestei scri- 
sori. Mi-e bun prieten. Dacă vrei să-mi comunici ceva, 
poți să-i predai lui scrisoarea dumitale.“ Generalul îşi stă- 
pîni cu greu furia care începea să clocotească în el împo- 
triva fratelui său. „Ce dobitoc! Cum poate fi atît de 
idiot ?! S-a împrietenit cu un escroc şi e mulțumit! Şi 
trimite scrisoarea deschisă ! Dacă nu primea mesajul ci- 
frat de la Ken, vita asta, care spune că e fratele lui, l-ar 
fi putut împinge să comită naiba ştie ce greşeală !“ 





135 


Cu toate astea, generalul rămase în aparență foarte 
calm şi amabil. f 

— Poţi pleca, se adresă el servitorului. Mai tîrziu ai 
să-l conduci pe domnul Van An-cen la hotel. Vă rog, 
serviţi-vă ! Nu doriţi o ţigară ? rosti apoi mieros, împin- 
gînd în faţa oaspetelui un vas frumos plin cu fructe şi 
o cutie lăcuită, cu ţigări. 

— Mulţumesc. Cu fratele dumneavoastră, căpitanul I, 
sînt bun prieten. Probabil că v-a scris despre asta în scri- 
soare, spuse Van An-cen. 

— Cum nu, cum nu ! Ţin foarte mult la fratele meu 
şi vă sînt recunoscător că aţi binevoit să-mi aduceţi veşti 
de la el. Am sentimentul că ar fi venit chiar fratele meu. 
Prietenii lui sînt şi prietenii mei, răspunse generalul zîm- 
bind. Luînd apoi o carafă de eni care se afla întot- 
deauna pe masă, umplu două pahare şi propuse lui Van 
An-cen să bea împreună în cinstea sosirii lui şi a împrie- 
tenirii lor. După aceea începură să discute. 

— Cînd apa lacului e liniştită, și rațele sînt liniştite, 
spune o zicală. Sînt încântat că modesta noastră firmă 
se poate bizui pe o colaborare permanentă cu o firmă 
atît de înfloritoare ca a dumneavoastră, rosti zîmbind 
Van An-cen. 

— Aţi rostit cuvinte înțelepte. Vreau să adaug, însă, 
că oamenii demni de stimă trebuie să se ajute cu mări- 
nimie între ei şi trebuie să fie uniţi, cum sînt degetele 
într-un pumn, răspunse Ta rîzînd. 

— Zgîrcitul n-are parte de prieteni, iar cine n-are prie- 
teni, e sărac şi singur. Cine ştie să lege prietenii e bogat. 
Eu unul am mulţi prieteni şi pot spune că sînt recunoscă- 
tor destinului meu, spuse Van An-cen şi rîse şi el. 

— Cuvintele dumneavoastră sună ca maxima unui în- 
ţelept, numai că sînt puţin cam enigmatice. Iar tainiţele 
acestei enigme sînt greu de descoperit. 

— În fond, pentru asta există enigme, pentru a nu fi 
prea uşor dezlegate ! 

— Văd că sînteţi un as în materie de discuţii filozo- 
fice, aşa că mă recunosc învins. Nădăjduiesc însă că mă 
voi putea număra şi eu în curînd printre prietenii dum- 
neavoastră. 

\— Ar fi o cinste deosebită pentru mine. „Cine ştie să 
lege prietenii e borat“, iată deviza mea ! răspunse rî- 
zînd Van An-cen. 

— Frumoasă deviză şi sînt gata să o adopt şi eu. În 
orice caz, nădăjduiesc că vom F prieteni buni. Iar acum, 
stimabile musafir, vă rog să-mi arătați lista de mărfuri 
de care aveți nevoie. 

Van An-cen îi dădu lista şi procura firmei, care îl îm- 
puternicea să închcie tranzacții comerciale. 

— V-am fi foarte recunoscători dacă aţi putea să ne 
livraţi toate mărfurile cerute pe baza listei. 

— Cred că vom satisface în întregime cererea dumnea- 
voastră. Am să predau lista şefului secţiei de desfaceri 
şi dumnealui se va înţelege cu dumneavoastră asupra 
amănuntelor. 

— Cum vom face decontarea, domnule director ? Do- 
riţi să vărsăm întreaga sumă pe loc, în numerar, sau ne 
puteţi acorda un credit ? 

— O parte din mărfuri vi le vom livra pe credit. Dar 
am dori ca în viitorul apropiat să ne livraţi şi dumnea- 
voastră ceva. În primul rînd materii prime şi alimente, 
Şeful secţiei de achiziţii vă va comunica ce anume ne face 
trebuință. 

— Se înţelege că vă vom putea livra, deşi nu ştiu 
dacă vă vor conveni termenele noastre. La întoarcerea 
mea la Vaniemiao am să le stabilesc şi am să vi le co- 
munic neîntîrziat. 

— Aveţi de gînd să plecaţi curînd ? Nu vreţi să mai 
staţi la noi, la Cianciun ? 

— Mă aşteaptă acasă treburi urgente. Va trebui să 
plec peste vreo cinci zile. 

— Vă înţeleg, trăim vremuri de încordare. 

— Într-adevăr, răspunse Van An-cen, schiţind un 
zîmbet ironic 

— Nădăjduiesc că nu e ultima dumneavoastră vizită 
la Cianciun. Ușile firmei noastre vor fi întotdeauna des- 
chise pentru dumneavoastră, şi începînd de astăzi sîn- 
teţi pentru noi un oaspete dorit. Voi fi oricînd bucuros 
să vă primesc. 

— Vă sînt foarte recunoscător, domnule director. 

— Şi-acum, să ne mai gîndim şi la dumneavoastră... 
Cred că e cazul să vă odihniţi puţin, spuse Ta, apăsînd 
pe butonul soneriei. Mi se pare că aţi venit aici direct 
de la gară... 

— Da, m-am grăbit să vă găsesc. 

— Vă voi da îndată un însoțitor. Vă va conduce la 
hotel şi va rămîne pe lîngă dumneavoastră în tot timpul 
şederii dumneavoastră aici. Ştiţi, sînt slabe speranţe să 
te poţi bizui pe oamenii hotelului ! 

— Vai! Nici n-am îndrăznit să sper o asemenea aten- 
ţie din partea dumneavoastră, îi mulțumi Van An-cen. 
Nu ştiu, însă, dacă merită să vă faceţi atâtea griji şi să 
vă lipsiţi de serviciile unuia dintre servitorii dumnea- 
voastră ? 

— Nici vorbă ! Firma noastră e în măsură să-și pri- 
mească în mod onorabil clienţii de seamă. În afară de 
asta, sînteţi prietenul fratelui meu și, prin urmare, oas- 
petele meu personal. 

Între timp intră servitorul pe care Van An-cen avu- 
sese prilejul să-l cunoască. 

— Îl vei conduce pe domnul Van An-cen la hotelul 
Asia Răsăriteană şi vei rămîne cu dînsul pentru a-l servi 
în tot timpul şederii sale la noi. 

Servitorul-maior încremeni într-o plecăciune respectu- 
oasă în faţa oaspetelui. 

Mic și îndesat, semănînd cu un buştean putred, bătrî- 
nul Ta se ridică de la masă şi, amabil pînă la exagerare, 
îşi luă rămas bun de la Van An-cen. Între timp, zimbind 
larg, încît i se vedea dantura de aur, îl sfredelea pe mu- 
safir cu privirea ochilor săi rotunzi şi negri ca nişte măr- 

le. 

EAR e neobişnuit de amabil ! Îmi pune la dispo- 
ziție pînă şi servitorul lui ! Şi ce servitor! Probabil că 
şi ăsta are în dulap o uniformă de ofițer”, îşi spuse Van 
An-cen ieșind în urma maiorului travestit. De altfel, ştia 

rea bine că sub straiele unor slugi, spălătorese sau tot 
Felul de vînzători ambulanți, adesea se ascund agenți sau 
chiar generali japonezi. „Fără îndoială că Ma sau colo- 
nelul i-a rugat pe colegii săi să mă urmărească în timpul 
şederii la Cianciun. Lacheul ăsta mă va urmări pretutin- 
deni ca o umbră. Şi probabil că nu e singurul. Trebuie 

să mă aştept ca generalul să-mi mai «atașeze» şi alte su- 
flete vîndute, ce seamănă a oameni taman ca umbra cu 
omul viu. Numai că generalul — deşi pare a fi extrem 
de abil în materie de spionaj — va afla tot atit cît au aflat 
Ken și slugoii lui. Va trebui să se mulțumească doar cu 
bănuielile lui, ceţoase ca visul şi lipsite de consistență ca 
umbra. În afară de bănuieli, generalul nu are nici o pro- 
bă împotriva mea.“ 


CAPITOLUL 
X 


Răufăcătorul se pierde singur 


— Dumneavoastră sînteţi administratorul hotelului ? 

— Da. Dar sînt ocupat. Adresaţi-vă funcţionarului de 
serviciu. Vine îndată. 

— Scuzaţi, am o scrisoare către dumneavoastră, in- 
sistă servitorul care îl însoțea pe Van An-cen, întinzînd 
un plic. O scrisoare din partea directorului firmei Bao- 
şan, domnul Ta. 

Auzind numele lui Ta, administratorul deveni deodată 
politicos şi zîmbi arătîndu-și dinţii mari și albi. Citi bile- 
tul. În timpul acesta, Van An-cen îl cerceta atent. Să fie 
oare numai o coincidenţă ? Numai o asemănare ? Sau o- 
mul ăsta e într-adevăr ze? Să aibă atîta noroc încît 
să-l găsească întîmplător pe pescar ? Van An-cen conti- 
nua să-l cerceteze pe administratorul cufundat în citirea 
scrisorii. Nu, nu putea fi o coincidenţă. Aşa arăta și pes- 
carul în fotografia pe care o văzuse. Aşa şi-l închipuia 
şi Van An-cen după descrierile care i se făcuseră. Înalt, 
cu umerii laţi, cu fața arsă de soare, cu fruntea lată brăz- 
dată de o cută adîncă şi cu un rînjet care îi descoperea 
dinţii albi şi mari. Mai erau şi semnalmentele principale : 
nuanța roşcată a părului, o aluniţă mare pe obrazul drept 
şi o cicatrice albă semănînd cu un viermişor, pe tîmpla 
stîngă. Şi duhneşte şi a băutură. 

— Am înţeles, spuse administratorul, restituind scri- 
soarea. Aveţi nevoie de o cameră ? Pentru o singură per- 
soană ? 

— Nu! O cameră pentru.două persoane. Rămîn şi eu 
la hotel ca să-l servesc pe domnul, răspunse servitorul. 

— Am înţeles. Ce etaj preferă domnul ? întrebă ad- 
ministratorul, examinînd oaspetele trimis de general. 

„Are o ţinută mîndră şi o expresie hotărîtă. E un om 
tînăr, dar se vede că e sigur de el“, gîndi Ţze şi surîse 
din nou călătorului. 

— Aş dori o cameră la parter, răspunse Van An-cen. 

— Foarte bine. Trebuie să vină imediat omul de ser- 
viciu... Dar, ca să nu vă fac să aşteptaţi, am să vă în- 
soţesc chiar eu. 

li conduse pe oaspeţi pe un culoar îngust, mai întîi 
drept înainte, apoi coti spre stînga şi deschise în sfârşit 
ușa camerei cu numărul zece. 

— Poftiţi, iată camera dumneavoastră. Totul e pus la 
punct, spuse administratorul şi ieşi după ce făcu o ple- 
căciune. 

Servitorul aşeză pe masă valiza lui Van An-cen și în- 
trebă politicos : 

i — Ce porunciți să comand pentru cină și ce doriți să 
eți ? 

— O să cinăm mai tirziu, răspunse Van An-cen, așe- 
zîndu-se pe scaun și întinzîndu-i servitorului pălăria. 

— Vorbiţi foarte bine limba japoneză, observă ser- 
vitorul, deschizînd dulapul. 

— Un comerciant trebuie să cunoască limbile vorbite 
în locurile unde vrea să facă comerţ. Eu unul călătoresc 
de aproape zece ani prin Manciuria şi am apucat să mă 
descurc destul de bine cu japoneza. 

— Probabil că nu veniţi pentru prima oară la Cian- 
aun. 

— Ba da, pentru prima oară... A ! Era să uit ! Ai făcut 
o mare greşeală cînd ai deschis alt dulap decît cel care 
trebuia, spuse pe neaşteptate Van An-cen și îl pironi cu 
privirea pe servitor. 

Servitorul se zăpăci şi roși. 

— Nu înţeleg la ce vă referiți... 

— La faptul că în biroul stăpînului dumitale, directo- 
rul firmei, ai deschis în faţa unui om străin un dulap 
în care atîrna o uniformă de general. Trebuie oare să ştie 
toată lumea că domnul Ta e general ? 

— Dar vă înşelaţi, domnul Ta nu e general. E uni- 
forma fratelui său mai mic, cu care locuieşte în aceeași 
casă. 

— Fratele mai mic al stăpînului dumitale nu-i gene- 
ral, ci căpitan. Trăieşte în orașul Vaniemiao și e prieten 
cu mine. 

— Domnul I e frate cu stăpînul meu numai după 
mamă. Vorbeam de fratele lui bun. 

— Eşti sigur că are un asemenea frate ? Mă îndoiesc, 
Nu ştiu cum se face că n-am auzit niciodată nimic despre 
el de la căpitanul I. În schimb, n-am nici o îndoială că 
eşti foarte neglijent cu secretele ce ţi se încredințează. 
Era vorba nu numai de secretul stăpînului dumitale, dar 
şi de un secret de stat şi dumneata ai atras asupra du- 
mitale o mare primejdie dezvăluindu-l. 

— Iertaţi-mă, domnule. Ce fel de secrete poate avea 
directorul unei firme comerciale ? încercă servitorul să 
zîmbească. Ce poate fi curios în faptul că în dulapul lui 
se află şi lucrurile fratelui său ? 

— Iar vorbeşti despre un frate pe care l-ai inventat ? 
Văd că eşti un om viclean şi nesincer. Nu întîmplător îţi 
slujeşti stăpînul cu atîta indolenţă. Îmi pare rău că nu 
te-am demascat imediat, acolo, în biroul stăpînului dumi- 
tale, căruia trebuia să-i atrag atenţia asupra acestei 
chestiuni. Dar mi-a fost pur şi simplu milă de dumneata. 

— Vă asigur, domnule, că îmi slujesc stăpînul cu de- 
votament și că nu am nici o vină faţă de el. Prin urmare, 
nu vă sînt pe plac... Dacă-i aşa... — se încurcă maiorul. 

— Nu-mi eşti pe plac? îl întrerupse Van An-cen. 
Mi-a fost milă de dumneata şi m-am gîndit: omul are 
nevastă, copii, merită oare să-l nenorocesc ? lar dumneata 
îmi spui : „nu vă sînt pe plac“ ! De vreme ce nu vrei să 
recunoşti şi ţii morţiş să minţi mai departe, hai să mer- 
gem la stăpînul dumitale şi o să ne lămurim îndată. 

Van An-cen se ridică de pe scaun și făcu un pas către 
uşă. 

Servitorul, palid de spaimă, îi tăie drumul şi bol- 
borosi : 

— Vă rog, domnule ! Nu mă pîrîți ! N-am făcut nimic 
deosebit, dar stăpînul e un om foarte aspru şi. 

— Nimic deosebit? De vreme ce nu vrei să-ţi 
noşti vina, înseamnă că eşti capabil de orice. Pari să 
japonez, şi cu toate acestea cine ştie dacă nu eşti un duş- 
man al țării dumitale ! Sînt dator să mă duc şi să-i spun 
totul stăpînului dumitale. 

Şi rostind acestea, Van An-cen făcu din nou un pas 
hotărît către uşă, dar servitorul căzu de data asta în ge- 
nunchi în faţa lui. 

— Aveţi milă de mine, domnule 1 Sînt vinovat, am 
fost neglijent. Era uniforma stăpînului. Dumnealui e ge- 
neral, general în rezervă, dar nu vrea să se afle. Nu-i 
face plăcere să se afle că din general a ajuns comerciant. 

— Văd că iar ai luat-o razna... Prin urmare e un se- 
cret personal al stăpînului ? Aşadar, nu e atît de plăcut 
dacă află despre asta vreun străin ? Cînd am să am oca- 
zia, am să-l întreb dacă e adevărat ce spui. 

— Nu e chiar așa. E, într-adevăr, un secret. 

— Ei poftim, acum se pare că ai devenit ceva mai 
sincer. Ridică-te ! Ce stai în faţa mea în genunchi ? Doar 
nu sînt dumnezeu. Nu-ţi vreau răul. Am vrut numai să 
înţelegi că ai săvârşit o greşeală foarte gravă. Și eu sînt 
stăpînul unei firme importante şi prieten cu fratele stă- 
pînului dumitale. Faţă de mine, n-are de ce să se fe- 
rească prea mult. Dar puteai să faci aceeaşi greşeală faţă 
de un om cu totul străin, sau faţă de un duşman. Acum pri- 
cepi ce prejudiciu puteai să-i pricinuieşti stăpînului şi nu 
numai lui ? 

— Înţeleg. N-are să se mai repete niciodată. Vă sînt 
recunoscător pentru bunătatea ce mi-o arătaţi şi mă voi 
strădui să vă răsplătesc la fel. 

— Nu trebuie să-mi mulțumești, dar secretele trebuie 
să ştii să le păstrezi. Ai înţeles ? 

— Am înţeles şi vă mulţumesc pentru povață. 

— Ajunge cu atitea mulțumiri. Mai bine spune-mi cine 
eşti ? Stăpînul tău e general, dar dumneata ce eşti ? 

— Eu? Eu... sînt un servitor de rînd, răspunse 
încurcat maiorul. 

— Atunci slujeşte-mă, dar slujeşte-mă cinstit ! Deo- 
camdată am de scris o telegramă. Ai să te duci la poştă 
şi ai s-o expediezi la Vaniemiao. 

Van An-cen se aşeză la masă şi scrise repede pe o 
foaie de hîrtie : „Am ajuns cu bine. Afacerile merg bine. 
Peste vreo două zile încărcăm marfa.“ 

— Poftim şi du-te la poştă, spuse apoi, dînd servito- 
rului foaia. 

„Administratorul hotelului şi pescarul Țze sînt fără 
îndoială una şi aceeași persoană. A trădat şi-acum se 
află în slujba serviciului de spionaj japonez. Probabil că 
a fost însărcinat să mă urmărească. Spre norocul meu, 
habar n-are că-i cunosc trecutul. Va trebui să-l provoc 
cît mai neîntîrziat, ca să se dea de gol şi să-mi pot ve- 
rifica presupunerile. Dacă am să mă conving, că el e pes- 
carul ze, am să mă străduiesc să-l fac inofensiv“, chib- 
zuia Van An-cen. 

Servitorul se întoarse curind și, dîndu-i recipisa, îl 
informă că a expediat telegrama. 

— Acum poţi să măninci. Eu mă duc să mă plimb 
puţin. Nu ştiu de ce, dar mă cam doare capul. Mă întorc 
peste o oră, sau o oră şi jumătate, spuse Van An-cen şi 
plecă. 

Rămas singur, servitorul încuie uşa, răsuflă adînc și 
scoase repede din buzunar un carneţel în care îşi notă : 
„Plecat 20 şi 50 min.“ 

Van An-cen îşi făcu drum pe una din arterele princi- 
pale ale oraşului. Pe reverul mantalei purta insigna de 
„Director-conducător al firmei comerciale Va“. Câţiva 
trecători, comercianţi de vază şi noioni din localitate, vă- 
zîndu-l atît de prezentabil, bine îmbrăcat și cu ochelari 
mari, fumurii, îl salutară prietenos, ca pe o veche cu- 
noştință. Strada era aglomerată. Van An-cen mergea 
încet, ca un om care vrea să se plimbe. Cerceta vitrinele 
magazinelor, se oprea pe la chioşcuri şi tarabe, cumpără 
cîteva mărunţișuri. Din cînd în cînd se uita pe furiș în 
urma sa, dar nu izbuti să-și dea seama dacă e urmărit. 

Hotărît să aştepte pînă se va face întuneric, cînd pe 
stradă vor fi mai puţini trecători, se îndreptă spre Mor- 
mîntul Mamei Virtuoase şi al Fiului Iubitor, care se afla 
în piaţa de unde pornea strada principală a Cianciunului. 

În ciuda orei tirzii, strada era plină de cerşetori. Chi- 
nezi în zdrenţe, japonezi în chimonouri ponosite, purtind 
sandale scilciate, cu talpă de lemn, se aruncau în ge- 
nunchi în faţa trecătorilor, întinzînd mîini slabe, mur- 
dare şi pline de răni şi cerînd de pomană. Cînd vreun 
trecător le arunca o monedă măruntă, care cădea sunînd 
în farfuria de lemn sau pe trotuar, cerşetorii tresăreau ca 
la o împuşcătură, sau la o lovitură de bici. Din loc în loc, 
bieţii oameni zăceau pe caldarim nemişcaţi, ca morţi, cu 
burţile supte de foame. Priveliştea îl făcu pe Van An-cen 
să se cutremure. Din timp în, timp, pe mijlocul străzii tre- 
ceau rikşe. Nenorociţii ce alergau trăgind cărucioarele în 
care se lăfăiau japonezi şi chinezi bine hrăniţi şi îm- 
brăcaţi, îşi întindeau giturile slabe şi vinoase, desprinse 
ca nişte trunchiuri uscate din cămăşile leoarcă de su- 
doare. Cei din rikşe ţipau la ei şi îi împungeau în spinare 
cu bastoanele, îndemnîndu-i să alerge mai repede. 

La Mormîntul Mamei şi al Fiului, deasupra căruia îşi 
întindea ramurile un ulm uriaş, se înălța un monument 
construit dintr-o mulțime de pietre clădite în piramidă. 
Van An-cen se opri şi îngenunche. Legenda spune că aici 
era înmormântată o mamă care muncise pînă la capătul 
puterilor şi murise de foame dindu-și ultima bucăţică de 
pîine fiului. Fiul — zice legenda — a plins zile întregi 
şi a bătut mătănii la mormîntul mamei, n-a mai mîncat 
şi n-a băut, pînă a murit și el şi a fost înmormîntat ală- 
turi de ea. Mormîntul simboliza dragostea plină de jertfe 
a mamei şi iubirea neţărmurită a fiului, fiind totodată o 
replică adusă lăcomiei şi violenţei ce conduceau lumea în 
care milioane de oameni sînt condamnaţi la mizerie şi 
la moarte timpurie. 

Mormântul devenise loc de pelerinaj pentru mii şi mii 
de oameni săraci care, blestemîndu-și viața grea şi fără 
speranţe, veneau în faţa lui, se aruncau la pămînt, plîn- 
geau şi se rugau. Chiar bogătaşii şi aristocrații, cînd tre- 
ceau pe lîngă el, suspinau făţarnic, îşi împreunau mîinile 
şi implorau cerul să le dea viaţă lungă şi spor la câştiguri. 

Cu coada ochiului, cătau însă la bieţii cerşetori, care își 
înălțau ruga către zei, cerînd dreptate şi milă, implorîn- 
du-i să facă o minune ce i-ar putea ajuta să se smulgă 
din ghearele mizeriei şi nedreptăţii. Bineînţeles, însă, că 
nici piramida de pietre, ridicată în amintirea celor morţi, 
nici ulmul singuratic cu crengile stufoase, pe care flu- 
turau jertfele — petice de pînză pestriţe şi baticuri albe 
— nu puteau săvirși minuni. Rămâîneau toate surde la ru- 
găciunile pelerinilor, ca de altfel şi zeii din ceruri... 

Van An-cen rămase mult timp în genunchi. Gînduri 
cînd triste, cînd luminoase îi treceau prin minte. Vedea 
parcă aevea pe mama și pe fiul înmormântați acolo cu ani 
în urmă. Semănau ca două picături de apă cu nenorociţii 
întâlniți la tot pasul în oraşul acesta, sau în alte orașe, 
sate şi aşezări de nomazi de pe teritoriile ocupate. În 
contrast, îi apăreau imaginile unei alte lumi, în care oa- 
menii şi-au găsit drumul spre fericire. Nu prin rugăciuni, 
ci prin luptă plină de abnegaţie şi muncă dirză ajunseseră 
pe drumul luminos. 

Într-un tirziu se ridică încet şi porni fără grabă. Era 
aproape ora zece seara şi se făcuse întuneric. Ajungînd 
la capătul străzii principale, se pomeni dintr-o dată la 
marginea orașului, pe malul râului Itunhe. În jur nu mai 
ardea nici un felinar şi bezna era de nepătruns. 

Administratorul hotelului, care, ascunzîndu-se cu bă- 
gare de seamă, îl urmărise tot timpul, deveni neliniştit. 
Se temea ca urmăritul să nu dispară în beznă ! Trebuia 
să se țină mai aproape şi în acelaşi timp să nu-şi tră- 
deze prezenţa. Acolo, în cîmp deschis, Van An-cen ar 
putea uşor să-l observe. 

Ascunzîndu-se de Van An-cen, dar străduindu-se to- 
tuşi să nu-l piardă din ochi, administratorul reflecta : 
multe a mai avut prilejul să vadă în viața lui, prin multe 
i-a fost dat să treacă şi a făcut o mulţime de treburi. 
Dar, cum se spune, peştele caută apa cît mai adîncă, iar 
omul locul unde îi este mai bine. Pînă mai ieri avea o 
muncă, azi are alta, a slujit pe unii, acum slujeşte pe 
alţii. Pe cine o fi slujind însă omul pe care-l urmăreşte ? 
Patria ? Patria e o poveste pentru proşti. Pentru el, pa- 
tria e acolo unde se plăteşte mai bine. Patria e bună cînd 

îţi asigură un trai plăcut. Dar ce fel de viață poate fi cînd 
n-ai bani ? În ultima vreme, multă lume a intrat în pa- 
nică. Oamenii se întreabă cum se va termina războiul, 
cine va învinge? Lui puţin îi pasă! Dacă vor învinge 
japonezii, va continua să-i slujească, iar dacă vor fi 
învinşi, p-aci ţi-e drumul ! Găseşte el alţi stăpîni. Omul, 
dacă-i deștept, slujeşte pe cei care-i plătesc mai mult. 

Comerciantul ăsta din Vaniemiao trebuie să fie vreo 
pasăre rară, din moment ce însuşi generalul se intere- 
sează de el. I l-au pus la dispoziţie şi pe maior şi, pe 
deasupra, l-au solicitat şi pe el, administratorul hotelului, 
să-l urmărească. De data asta l-a prins ca pe o vulpe în 
capcană, n-are pe unde scăpa de ochiul vînătorului. Dar 
cine poate fi ? Vreun comunist primejdios ? Ce caută pe 
aici ? Mult are să mai stea pe mal? De-ar începe o dată 
să facă ceva. „Îmi place cînd cel pe care îl urmăreşti în- 
cepe să acţioneze, fără să bage de seamă că e urmărit. 
Simţi aceeaşi bucurie, ca în clipa în care s-a prins peş- 
tele în undiţă, sau cînd ai dat pe gît un păhărel bun. 
Ah, e strașnic ! zîmbi în întuneric iscoada. Generalul e 
mărinimos, ştie să răsplătească...“ 

Van An-cen se plimba liniştit pe malul râului. Deodată 
se întoarse brusc şi văzu la vreo șaizeci de metri în 
urma lui o siluetă cafe se profila pe cerul întunecat. Fără 
să mai stea pe gînduri, se îndreptă cu paşi grăbiţi spre 
necunoscut. 

— A! Dumneavoastră sînteţi, domnule Van An-cen ? 
Ce faceţi aici ? întrebă administratorul hotelului, ca şi 
cum ar fi fost foarte normal să se întâlnească amîndoi 
în locul acela. 

— Am ieşit să mă plimb şi m-am pomenit aici, la 
marginea oraşului. Mă doare tare capul. Mă gîndeam 
chiar să-mi scufund capul în apa râului, dar cred că e 
prea rece acum. 

— Şi eu am vrut să respir puţin aer proaspăt. Păcat 
că nu ne-am înţeles dinainte... Ne-am fi plimbat îm- 
preună. 

— Da, ar fi fost foarte plăcut. Munca pe care-o faceţi 
vă permite să dispuneţi de timpul dumneavoastră ? 

— Da, n-am o treabă prea grea şi-mi pot permite 
unele libertăj 
— N-aţi fost cumva şi pe la Vaniemiao ? Parcă v-am 
mai întîlnit undeva, rosti Van An-cen privindu-l in- 
sistent. - 

— Nu. N-am fost niciodată la Vaniemiao şi sînt sigur 
că ne-am văzut pentru prima oară. 

— Totuşi, mi se pare că v-am mai văzut undeva, dar 
unde, nu ştiu. Cu puţine eforturi, aş izbuti să-mi reamin- 
tesc. Hai să încercăm să ne reamintim împreună, spuse 
rîzînd Van An-cen. 

— Sînt sigur că mă confundați cu cineva. Sînt însă 
mai mult decît măgulit că un oaspete atît de onorabil, ca 
asociatul firmei comerciale „Va“ îmi acordă atita aten- 
ţie. Pentru mine, e o descoperire fericită, răspunse admi- 
nistratorul râzînd. 

„Mai degrabă tu eşti o descoperire fericită pentru 
mine ! se gîndi Van An-cen, privindu-şi cu atenţie tova- 
rășul de drum și convingîndu-se tot mai mult că nu poate 
fi decît Ţze. Întrebarea e, care dintre noi doi va reuşi 
să se folosească primul de descoperirea sa !” 

Cu glas tare, însă, nu spuse decît : 

— O descoperire fericită... dar numai dacă am să vă 
pot fi de folos cu ceva. Bineînţeles, îmi face multă plă- 
cere să vă aud spunînd asta. 

— Mă bucur că v-am cunoscut şi sînt gata să vă stau 
la dispoziţie, răspunse administratorul. Rămîneţi mai mult 
timp la noi ? 

— Nu, doar câteva zile. 

A eop: de administrator, Van An-cen se întoarse la 
otel. 


* 


— Domnule colonel, v-aş ruga să-mi relatați ce au 
raportat agenții noştri, i se adresă generalul Ta locțiito- 
rului său, cu care stătea de vorbă într-un birou special, 
unde directorul firmei Baoşan se ocupa de obicei cu pro- 
blemele de spionaj. Generalul şedea tolănit într-un foto- 
liu adînc şi urmărea distrat dîra subţire de fum ce se 
ridica din ţigară. 

Colonelul, un japonez foarte distins şi elegant, cu o 
mustață scurtă, puţin încărunţită şi ochelari cu rame de 
aur, scoase o foaie de hîrtie dintr-o mapă şi începu să 
citească : 

— „În seara sosirii sale, comerciantul s-a dus la Mor- 
mîntul Mamei şi Fiului, unde s-a rugat îndelung. Cind 
s-a făcut întuneric, s-a dus pe malul rîului Itunhe şi s-a 
plimbat. S-a întors apoi acasă, împreună cu administra- 
torul hotelului. Atât în drum spre mormânt, cît şi în 
timp ce se plimba pe malul rîului nu s-a oprit şi n-a stat 
de vorbă cu nimeni. 

— Şi ce comunică maiorul ? 

Colonelul scoase o altă foaie şi citi : 

— „Van An-cen a ieşit din hotel la orele 20 și 50 
minute şi s-a întors la orele 23 şi o5 minute.“ 

— E limpede. Ar fi interesant să ştim ce l-a deter- 
minat să se plimbe pe malul rîului ? 

— Plimbarea mi se pare suspectă. Probabil că trebuia 
să se întâlnească pe mal cu cineva. 

— Mda... Sau avea o întîlnire, sau a bănuit că e ur- 
mărit şi a vrut să verifice. Afurisită vulpe ! 

— Administratorul e un copoi cu experienţă, dar cine 
ştie, poate că i-a scăpat totuşi ceva, ținu să remarce co- 
lonelul. 

— Tot ce se poate. N-o fi stat cineva lîngă Van 
An-cen cînd se ruga la mormînt ? L-aţi întrebat despre 
asta pe administrator ? 

— Nu, domnule general. 

— Rău, foarte rău ! Întrebaţi-l neapărat. Daţi-i ordin 
să-l urmărească pas cu pas. Afară de asta, mai puneţi 
cîţiva agenţi să-i urmărească pe comerciant şi pe admi- 
nistrator. Să facă serviciu cu schimbul, zi şi noapte. 
Înţeles ? 

— Am înţeles, domnule general. Şi mai e ceva. Per- 
sonal, cred că n-ar strica să alegem pe una dintre cele 
mai frumoase fete de-ale noastre şi s-o trimitem co- 
merciantului la hotel, chipurile ca o zînă a nopții ! 

— Nu, colonele. Dacă omul e, într-adevăr, un ilega- 
list cu experiență, procedeul ar fi prea naiv. Va pricepe 
îndată de unde vine o asemenea „atenţie“ destinată plă- 

cerilor sale. Principalul e să se repartizeze cît mai judi- 
cios agenţii şi să organizaţi totul cum se cuvine. Nu tre- 
buie să ne scape nimic, absolut nimic. Nimeni să nu se 
afle însă în preajma lui. Să nu observe nimic, oricît de 
atent ar cerceta. Dacă n-a venit pentru a achiziţiona mă 
furi de la noi, mai devreme sau mai tîrziu va trebui să-şi 
dea arama pe faţă. Ocupă-te, deci, domnule colonel, de 
agenţi şi lucraţi cu ei în consecință. 

— Am înţeles, domnule general. 

— Încă ceva. Nu reţineţi prea mult documentele lui 
Van An-cen. Expertiza trebuie făcută urgent. E bine să i 
le restituiți cît mai repede. Ce nevoie avem să-i stîrnim 
inutil bănuielile ? Raportează-mi în fiecare dimineață cum 
merge treaba. 

— Totul se va executa conform ordinelor dumnea- 
voastră, domnule general, rosti colonelul ridicîndu-se. 
Îmi permiteţi să mă retrag ? 

— Vă rog. 








* 


În ce priveşte stația de radio, Van An-cen era ferm 
convins că maiorul sau colonelul Ken nu aveau nici o 
bănuială. Dacă ar fi mirosit ceva, ar fi încercat s-o de- 
tecteze. După toate semnele, convorbirile lui cu „A”, pe 
lungimea de undă stabilită, nu fuseseră descoperite de 
nimeni. Prin urmare „A“ va veni sigur la restaurantul 
hotelului. Zilele de întâlnire le stabiliseră de comun acord 
mai demult. 

„Cum să scap, însă, pentru cîtva timp de ticălosul 
ăsta ?” se întreba Van An-cen, uitîndu-se la servitorul 
său. 

— Ascultă — i se adresă maiorului — am să te rog 
să te duci pînă la sediul firmci. Ai să iei de acolo actele 
necesare, cu care te duci la gară să întocmeşti toate for- 
mele pentru încărcarea mărfurilor. Poimîine se transportă. 
Cunoşti situația din ceea ce ţi-am mai explicat înainte. 
Eşti lămurit ? 

— Da, stăpîne. 

— Bine. Atunci du-te degrabă. 

După plecarea maiorului-servitor, Van An-cen se apro- 
pie de fereastră. Nu peste mult, îl văzu pe agent ieşind 
din hotel şi pornind în direcţia firmei. Mai zăbovi câtva 
timp, apoi coborî în sala restaurantului, unde se instală 
la o măsuţă din fundul sălii, într-un colţ retras, şi îşi 
comandă liniştit prânzul. 

Puțin timp după aceea apăru „A“. Van An-cen, care 
şedea cu faţa spre ușă, îl zări imediat. Locotenentul stră- 
bătu încet sala, părînd că îşi caută un loc. Nu erau prea 
multe persoane în restaurant, dar la fiecare masă şedea 
măcar cîte un om. „A“ se apropie de Van An-cen şi îl 
întrebă politicos : 

— Îmi permiteţi să mă aşez la masa dumneavoastră ? 

— Poftiţi, vă rog, îi răspunse Van An-cen. 

— Locotenent... („A” își rosti numele). 

— Van An-cen, administratorul şi conducătorul fir- 
mei comerciale „Va“ din Vaniemiao. 

— Îmi pare bine de cunoştinţă. Ce mai e nou pe la 
dumneavoastră, la Vaniemiao ? 

O veche prietenie îi lega pe cei doi bărbaţi, patrioţi 
înflăcăraţi ce luptaseră cu fermitate și abnegaţie împo- 
triva dușmanului comun. Li se părea că de la ultima lor 
întâlnire trecuse o veșnicie şi erau amîndoi foarte emo- 
ţionaţi. Cu toate acestea, păstrau în aparenţă un calm de- 
săvîrşit şi continuau să discute liniştit, ca nişte oameni 
care s-au întîlnit întîmplător la masă într-un restaurant. 

— Ce noutăţi interesante v-aș putea spune, cînd lo- 
cuiți într-un oraș mare ca Cianciun ? răspunse Van 
An-cen şi întrebă în şoaptă : Cum o duci, scumpe prie- 
tene ? E totul în ordine ? 

— Probabil ştii că hotelul e o filială a serviciului ja- 
ponez de spionaj şi că toţi funcţionarii sînt agenţii gene- 
ralului Ta, îl informă tot în şoaptă „A“ 

— Știu. De altfel, directorul firmei vrea să mă atragă 
într-o cursă. 

— Fiecare pas pe care îl faci e urmărit. Administra- 
torul e un om primejdios. Înainte locuia la Apele Fier- 
binţi. 

— Aşa! Aseară m-a urmărit pînă la malul rîului. 
Prin urmare e un fost om de-al nostru, așa cum am 
bănuit. 

— Ah, nemernicul ! exclamă locotenentul. Zărindu-l, 
însă, pe chelnerul care se apropia, continuă degajat o 
conversaţie banală : Cum e recolta la Vaniemiao ? 

— Anul ăsta e excepţională. Se va recolta aproape de 
două ori mai mult grîu decît anul trecut. 

Chelnerul aşeză pe masă farfuriile cu mîncarea coman- 
dată de Van An-cen şi se adresă noului client. 

— Ce doriţi să serviţi ? 

— Zeamă de peşte, tocană şi compot, 

— Vă servesc îndată, spuse chelnerul şi se îndepărtă. 

— Administratorul pt erei e omul japonezilor, şopti 
„A“. Poate fi periculos. 

— Trebuie să-l facem inofensiv. Prin urmare, lucrezi 
la secţia de informaţii a japonezilor ? Cum merge treaba 
în noul post ? 

— Servitorul tău e colaboratorul biroului nostru se- 
cret. Mă aflu în relaţii bune cu el. Mi-a vorbit despre 
tine. Te consideră un agent important al partidului co- 
munist chinez. 

— Am bănuit şi eu. Înainte de a pleca de la Vanie- 
miao am vrut să mai iau legătura cu tine, dar cum am 
primit comunicarea ta că japonezii au descoperit o staţie 
americană la Cianciun, am renunţat. 

— Să vezi ce tărăboi a fost aici | Şefii tunau și ful- 
gerau. Unii dintre ei au fost frecaţi ca hoţii de cai pentru 
că au descoperit-o atât de tîrziu. În ultima vreme serviciul 
de contrainformaţii şi-a intensificat activitatea. Va trebui 
să luăm contact mai rar. 

— Ce facem cu administratorul ? spuse Van An-cen, 
chibzuind cu glas tare. 

— Trebuie astfel ticluită treaba, încît să-l alunge 
chiar ei. 

— A, da... Era să uit. Servitorul pe care mi l-au pus 
la dispoziţie a făcut o gafă chiar din prima zi. Eram în 
birou la Ta, cînd a deschis din greşeală un dulap în care 
am zărit uniforma generalului. L-am speriat că am să-l 
spun superiorului, şi ticălosul m-a implorat să nu-l 
denunţ. 

— Asta poate să ne fie de folos. 

— Dacă veţi avea prilejul să treceţi prin orăşelul 
nostru, Vaniemiao — rosti pe neaşteptate Van An-cen, 

schimbînd brusc subiectul — vă rog să treceţi şi pe la noi, 
pe la modesta noastră firmă. Vă vom primi cu plăcere... 

— Mulţumesc pentru invitaţie. Cînd voi avea prilejul 
să vizitez oraşul, am să mă opresc cu plăcere la dumnea- 
voastră, răspunse „A“ zărindu-l şi el pe chelnerul care se 
apropia. 

— Priînzul dumneavoastră e gata, domnule locotenent, 
anunţă chelnerul şi aşeză pe masă farfuriile cu mîncare. 

— Sînt flămînd ca un lup, aşa că am să dau totul 
gata într-o clipită, glumi „A“ aplecîndu-se deasupra far- 

uret. 

— Vă doresc poftă bună, zîmbi chelnerul şi, strîngînd 
farfuriile goale din faţa lui Van An-cen, se îndepărtă. 

— Aşadar servitorul meu e coleg cu tine la secţia de 
informaţii ? 

— S-ar putea spune că e chiar şef. E maior. 

— Oho ! Şi în ce relaţii sînteți ? 

— Nu lucrăm demult împreună, dar mi se pare că se 
poartă bine cu mine. La rîndul meu, îl plătesc cu aceeași 
monedă, zimbi „A“. Îi cam plac banii, e laş și în trecut 
a avut oarecari neplăceri în slujbă. 

— Familie are ? 

— Sînt numai doi, el şi nevastă-sa. Copii n-are. Ne- 
vastă-sa e o femeie frumoasă și cochetă. Ai să rîzi, dar 
administratorul hotelului se bucură de atenţia ei. Sînt 
informat că, în absența soțului, doamna îl primește pe 
administrator la ea acasă. 

— Uite ce te rog să faci. Străduieşte-te să-i strecori 
maiorului o scrisoare anonimă, cam cu următorul cu- 
prins : „Am aflat că în lipsa dumneavoastră, casa vă este 
vizitată de administratorul hotelului Asia Răsăriteană, 
care întîrzie foarte mult acolo. Vine foarte des, mai cu 
seamă în ultima vreme. Întrucît vă doresc binele, am 
hotărît să vă previn de primejdia care amenință onoarea 
dumneavoastră.” Scrisoarea trebuie să ajungă la el chiar 
azi, către orele opt seara. 

— Bine, am să aranjez, răspunse „A“. Şi-acum, pro- 
blema numărul unu. Inginerul-şef al construcţiei fortifi- 
caţiilor de la Hingan e chemat pentru douăzeci iulie la 
Cianciun. Va avea la el planurile. 

— Când au de gînd să termine construcţia ? 

— La începutul lui septembrie. 

— Comunică-mi prin radio cînd, la ce oră și în ce 
vagon va pleca înapoi. Va trebui să-l dăm jos din tren 
şi să-l deposedăm de servieta cu planurile. Dragă 
prietene, multe vor depinde de felul cum vei reuşi să în- 
deplinești această sarcină. Nu e numai rugămintea mea, 
ci şi a milioanelor de oameni pentru a căror viață paș- 
nică şi fericită luptăm, spuse Van An-cen ridicîndu-se 
de la masă. 

— Mă voi strădui să fac totul cum trebuie. Ți-am 
adus fotografiile inginerului şi maiorului, servitorul tău. 

— Tocmai aveam de gînd să te rog să mi le procuri. 
Văd că te-ai gîndit singur să le aduci. 

Se ridică și locotenentul pentru a-şi lua rămas bun de 
la vecinul de masă. 

— Sînt fericit de cunoștință, domnule Van An-cen. 
Vă mulţumesc pentru compania dumneavoastră plăcută. 

Cînd își strînseră mîinile, „A“ îi strecură pe neobser- 
ae pachețelul cu fotografiile, pe care-l ţinuse strîns în 
palmă. 

— Rămîneţi cu bine. Nădăjduiesc că data viitoare ne 
vom întîlni într-o atmosferă mai liniştită și mai fericită, 
spuse Van An-cen şi se îndreptă cu paşi mărunți spre 
ieşire. 

x 


După ce se prezentă la sediul firmei, unde fusese tri- 
mis de Van An-cen, maiorul trecu pe la generalul Ta, 
pentru a primi instrucțiuni. Generalul îi aduse la cu- 
noștință ce măsuri s-au luat pentru intensificarea urmă- 
ririi lui Van An-cen. „Negustorul” era strîns într-un cerc 
nevăzut, dar eficace. Hotelul fusese înconjurat cu agenți 
secreți. 

În timp ce se întorcea la hotel, maiorul se gîndea cam 
ce posibilități îi mai rămîneau lui. Dorea foarte mult să 
le-o ia înainte celorlalți şi să-l demaşte singur pe Van 
An-cen. Dar câtă îndrăzneală din partea „negustorului“ | 
Ce repede îl luase în chestiunea cu uniforma generalului ! 
E adevărat că întîmplarea era destul de neplăcută. Numai 
de nu l-ar pîrî generalului ! Se cunoaşte cât colo că e un 
om curajos şi hotărît. Naiba să mai ştie ! Desigur că ge- 

meralul n-are să-l spînzure pentru o asemenea greşeală, 
cu atît mai mult cu cît a născocit o explicaţie destul de 
veridică... Dar poate să-şi compromită foarte serios ca- 
riera. Nu cumva ar fi mai bine să nu se amestece în 
toată treaba asta ? În fond, se ocupă ei singuri de Van 
An-cen. 

— Am îndeplinit tot ce mi-aţi cerut, domnule, rosti 
maiorul-servitor intrînd în cameră şi dîndu-i stăpînului 
procura şi frahtul pentru expedierea mărfii. 

— Mulţumesc, răspunse Van An-cen şi puse hirtiile 
în valiză. 

— N-aţi luat încă masa, stăpîne ? 

— Ba da. Nu te-am mai aşteptat şi am luat masa 
singur. 

Cineva bătu tocmai atunci la ușă. 

— Intră, strigă Van An-cen. 

În prag apăru un comisionar chinez. 

— Dumneavoastră sînteți directorul firmei „Va“ din 
Vaniemiao ? întrebă comisionarul făcînd o plecăciune. 

— Da. 

— Am fost rugat să predau o scrisoare servitorului 
dumneavoastră. Se poate ? 

— Poftim. 

Comisionarul înmînă servitorului scrisoarea şi ieşi fă- 
cînd o nouă plecăciune. 

Servitorul deschise îndată plicul şi începu să citească. 
Deodată se încruntă, începu să-şi muşte buzele şi, moto- 
tolind nervos scrisoarea, o puse în buzunar. Apoi se 
aşeză pe canapeaua din împletitură de bambus şi, arun- 
cîndu-şi privirile pe fereastră, căzu pe gînduri. Ce putea 
fi asta ? O calomnie din partea vreunui duşman, sau pur 
şi simplu era adevărat ? Maiorul cunoştea firea uşuratică 
şi senzuală a soției sale şi ştia că îi place să cocheteze 
cu bărbaţii. Să ajungă însă atît de departe ? Şi cu cine ? 
Să se încurce cu acel cîine făţarnic, care duhneşte veșnic 
a rachiu ? E drept că-i un bărbat voinic şi arătos... „Ah, 
nemernicul ! Ticălosul ! Nu degeaba mi-a fost totdeauna 
nesuferită mutra lui obraznică ! îşi spuse maiorul, clo- 
cotind de furie. Se vede că i s-a urît cu viaţa ! Am să-i 
ajut eu sufletului său mîrşav să se desprindă de trupul 
spurcat !“ 

Văzînd cum s-a schimbat la faţă servitorul, Van 
An-cen îl întrebă : 

— Ce te-ai întunecat aşa ? Ţi s-a întîmplat ceva ? 

— Nu, fleacuri ! Mi-a trimis nevastă-mea un bilet, ca 
să mă anunţe că s-a întîmplat o mică neplăcere la noi 
acasă. 

— Eşti căsătorit de mult ? Ai şi copii ? 

— Sînt căsătorit de cinci ani, dar n-am copii, răspun- 
se iritat maiorul și blestemîndu-l din adîncul sufletului 
pe pisălogul care îi punea tocmai acum asemenea între- 
bări şi faţă de care trebuia să joace rolul umilitor de 
slugă supusă. 

— Câţi ani ai? 

— Douăzeci şi nouă. 

— Ah, dar dumneata eşti foarte tînăr ! Înseamnă că 
sînt cu șase ani mai vîrstnic decît dumneata. 

— Prin urmare şi dumneavoastră sînteţi tînăr ! 

— Da, desigur, nu sînt bătrîn. Dar ia spune-mi, ce 
neplăcere ţi s-a întîmplat? Poate că te pot ajuta cu 
ceva ? 

— Nu, mulțumesc, răspunse maiorul, ascunzîndu-şi 
privirile. E o chestiune pe care trebuie s-o rezolv singur. 

— Îmi pare foarte rău că nu-ţi pot fi de folos. Spu- 
ne-mi sincer, poate eşti amărit pentru chestia cu greşeala 
pe care ai făcut-o ? 

— Nu, domnule, nu-mi fac griji pentru asta. Mi-aţi 
făgăduit că nu mă veţi reclama şi vă socotesc un om de 
onoare. 

„Se vede că norocul mi-a întors spatele, îşi spunea 
maiorul, încercînd să se liniştească. Am impresia că am 
nimerit în colții unui tigru care abia aşteaptă să mă 
înghită ! Mai lipsea întîmplarea asta dezgustătoare cu 
nevastă-mea. Ce să fac, ce să fac oare 7“ 

— Părinţii dumitale trăiesc ? îi întrerupse gîndurile 
Van An-cen. 

— Tata trăieşte. E în Japonia. Mama a murit. 

— Îmi pare rău ! Înseamnă că eşti un fel de orfan. 
Dar ia spune-mi, omul ăsta ţi-e rudă ? îl luă prin sur- 

prindere Van An-cen, apropiindu-se de el şi arătîndu-i 
fotografia unui bărbat în uniformă de maior. 

Servitorul se sperie. Avea senzaţia că s-a rupt ceva în 
el. Se uita năucit cînd la fotografie, cînd la Van An-cen, 
îşi mişca buzele palide şi nu era în stare să răspundă. 

„Să mă arunc asupra lui şi să-l gitui“, îi trecu deodată 
prin minte maiorului. Dar statura impozantă a lui Van 
An-cen, care era cu aproape două capete mai înalt decât 
el, îl sili să renunţe repede la această idee. 

— N-nu... nu-l cunosc... z 

— Văd că vă place să glumiți, domnule maior ! Cum, 
nu vă recunoaşteţi ? spuse rîzînd Van An-cen. Sau în- 
cercați să mă păcăliți, ca şi în chestiunea cu uniforma 
generalului ? Spuneţi-mi adevărul, ori... 

— Bine, am să vă spun adevărul. E o fotografie veche 
de a mea. Am fost ofițer, dar m-au scos din armată din 
motive de boală şi, neavînd mijloace, sau relații mai se- 
rioase, am fost nevoit să accept această situație jalnică 
la firma pe care o cunoaşteţi. 

— Bine, asta la firmă ! Dar la biroul secret al secţiei 
de informaţii aveţi o muncă destul de convenabilă, nu-i 
aşa? 

— Nu înțeleg despre ce vorbiți. 

— Nu înţelegeţi ? Atunci am să vă explic îndată. Vă 
cunosc întreaga activitate şi toată comportarea dumnea- 
voastră. Îmi este foarte uşor să vă denunț şi anume în 
așa fel, încît veţi fi imediat dat afară din slujbă. S-ar 
putea chiar să fiți dat în judecată, sau pur şi simplu 
„lichidat“. Iar toate astea sînt, după câte ştiu eu, rezul- 
tatul neglijenţei, pălăvrăgelii şi laşităţii dumneavoastră. 
Eu sînt un comerciant paşnic. Nu mă ocup de politică, 
dar am şi eu mîndria și demnitatea mea. Pur şi simplu 
mă indignează că sînt hăituit ca o fiară. Ce v-am făcut ? 
Ce vină am? Ce naiba staţi tot timpul pe capul meu ? 
Ce vreţi de la mine ? 

Sub privirea amenințătoare a lui Van An-cen, maiorul 
sări fără să vrea de pe canapea şi, pălind şi mai tare, 
spuse : 

— E... e o neînțelegere. Eu, personal, n-am nici o vină. 

— Uite ce e, domnule maior! Sînt un om hotărît şi 
nu mă plec în fața nimănui cînd e vorba să-mi apăr 

bunul meu renume. Alegeţi : ori ne explicăm pînă la 
capăt, ori, jur în faţa zeilor, o să vă luaţi rămas bun de 
la cariera dumneavoastră şi poate chiar de la libertate. 

— Bine, dar dumneavoastră trebuie să înţelegeţi, dom- 
nule Van An-cen, că eu nu dispun de mine. Sînt un sim- 
plu executant al dispoziţiilor altora. 

— Ascultaţi, domnule maior, vă repet încă o dată. 
N-am nimic comun cu nici un fel de politică. Sînt un 
om de afaceri, dar ştiu să-mi apăr situaţia. Am prieteni 
şi protectori care nu sînt mai puţin influenţi decit gene- 
ralul dumneavoastră. Personal, nu vă doresc răul şi vă 
propun să ne înțelegem cu binele. În acest caz, nu 
numai că nu veţi avea de suportat nici o neplăcere, dar 
veţi putea chiar conta pe sprijinul meu. Nu vă uitaţi că 
sînt un simplu comerciant provincial. Sînt totuşi un om 
cu stare şi am relaţii serioase. Gîndiţi-vă la ce v-am spus 
şi hotărîți-vă. 

Maiorul simţea cum i se strînge laţul în jurul gâtului. 
Omul ăsta nu glumeşte. Îl are la mînă şi îl ţine strîns. 
Cine o fi oare ? Cum a putut afla că servitorul lui e în 
realitate maior, colaborator al secţiei de informaţii ? Și 
să obțină chiar o fotografie ! Judecînd după aluzii, re- 
zultă că omul îi cunoaște și trecutul, un trecut nu chiar 
nepătat. Cum să scape de el ? Să se ducă şi să povestească 
totul generalului ? Nu, ar însemna să se termine rău. 
Generalul i-a mai trecut cu vederea pînă acum de mai 
multe ori greșelile. O dată cu mita aceea buclucaşă, apoi 
cînd a fost descoperit că e laş... Ultima oară, însă, i-a spus 
pe faţă că pe vremea lui, în asemenea cazuri. ofițerii își 
făceau harakiri 1. Ce-ar fi ?... Nu! E încă tînăr şi încă 
nu e totul pierdut. În fond, nu trăieşte de două ori. Tre- 
buie să încerce să se înţeleagă cu omul ăsta ciudat. Să 
fie oare un comunist primejdios ? Deocamdată e numai o 
presupunere. Trebuie să vadă ce vrea de la el. 

— Bine, domnule Van An-cen, sînt de acord să mă 
explic cu dumneavoastră. Ce doriţi să ştiţi ? 

— Să ştiu ? Ştiu atât cât îmi trebuie să ştiu. După cum 
vedeţi, pînă şi despre trecutul dumneavoastră ştiu mai 
mult decît credeaţi... Mai mult chiar decît şefii dumnea- 


1 Sinucidere prin spintecarca abdomenului, 


voastră. Doresc să încetaţi o dată cu urmărirea mea. E 
o treabă absolut lipsită de rost. lar pentru asta vreau ca 
cel puţin dumneavoastră să vă angajaţi că nu-mi faceţi 
neplăceri. 

— Vă promit. 

— Nu! Promisiunea nu-mi este de ajuns. Staţi jos 
şi scrieţi. 

Maiorul ezită. 

— Staţi jos şi scrieţi, domnule maior ! repetă cu glas 
ameninţător Van An-cen, 

Supunîndu-se în faţa dirzeniei lui Van An-cen şi pier- 
zînd orice urmă de bărbăţie, maiorul se aşeză la masă şi 
se uită întrebător la Van An-cen. 

— Scrieţi : Ca urmare a greşelii pe care am făcut-o, 
am dezvăluit față de persoane străine faptul că firma 
Baoşan e în realitate unul din centrele de spionaj ale Ma- 
relui Stat-Major şi că şeful acestui centru este generalul- 
locotenent Ta, pseudo-director al firmei. 

Maiorul se uită de cîteva ori pe furiș la Van An-cen. 
Apoi oftă şi continuă să scrie. 

— Mai departe : Eu însumi sînt un colaborator al sec- 
ţiei de informaţii şi am primit însărcinarea să-l urmăresc 
pe directorul-conducător al firmei comerciale „Va“ din 
Vaniemiao, domnul Van An-cen. 

— Aţi scris ? 

— Da. 

— Citiţi cu glas tare. 

Cu vocea voalată de emoție, maiorul citi ceea ce scri- 
sese. 

— Foarte bine. Acum semnaţi şi treceţi sub semnătură 
numărul buletinului dumneavoastră de identitate. Sper că 
aveţi buletinul la dumneavoastră ? 

Maiorul se ridică de pe scaun și începu să se scoto- 
cească prin buzunare. O clipă, se gîndi să se repeadă 
la uşă şi să fugă. Dar privirea lui Van An-cen îl ţintui 
locului. Maiorului i se tăiară picioarele şi se prăbuşi pe 
scaun. 

— N-am la mine buletinul. L-am lăsat acasă. 

— Aveţi de gînd să continuaţi a glumi cu mine ? Ei 
bine, vă previn că n-am poftă de glume, domnule maior ! 

Vă atrag atenţia pentru ultima oară : vă jucaţi cu focul ! 
Semnaţi | 

Maiorul semnă în tăcere. 

— Scoateţi buletinul şi menţionaţi numărul sub sem- 
nătură ! 

Scoţînd din buzunar buletinul, maiorul se execută docil. 

După ce confruntă numărul şi semnătura de pe foaia 
de hirtie cu cele din buletin, Van An-cen împături cu 
grijă declaraţia. 

— Şi acum, domnule maior — rosti el — să stăm de 
vorbă prieteneşte. Dacă îmi promiteţi să nu-mi mai faceţi 
tot felul de ticăloșii, n-am să folosesc niciodată declara- 
ţia aflată în posesia mea. Repet, sînt un om pașnic şi nu 
doresc să mă cert cu dumneavoastră. Nu mi-ar folosi la 
nimic, 

Scoase portţigaretul, îi oferi maiorului o ţigară și îşi 
aprinse şi el una. 

— Dacă intenţionaţi însă — continuă — să vă atin- 
geţi vreodată de mine, atunci păziţi-vă ! Nădăjduiesc că 
n-o să aveţi niciodată motiv s-o faceţi. Dar, spuneţi-mi, 
vă rog, de ce sînt bănuit de şefii dumneavoastră ? 

Degetele maiorului începură să tremure şi ţigara îi 
căzu din mînă. Se aplecă, o ridică și se uită cu un surîs 
jalnic la Van An-cen. 

N-avea încotro. Declaraţia scrisă se afla în buzunarul 
lui Van An-cen, prin urmare era legat de acest om prin- 
tr-un lanţ pe care fi va fi greu să-l rupă. Încălcarea da- 
toriei ? Trădarea celorlalți? A generalului ? Fie ce-o fi! 
La urma urmelor, lăsînd la o parte greșeala cu dulapul — 
pe care n-a făcut-o intenţionat — pînă acum n-a divul- 
gat nici un secret important. În ceea ce priveşte faptul 
că firma serveşte numai de paravan serviciului de in- 
formaţii, Van An-cen ştia dinainte, așa cum ştiu şi mulți 
alții. În plus, n-a povestit nimic despre vreun coleg de-al 
lui, şi chiar dacă ar... Cîţi dintre ei nu sînt gata oricînd 
să-l distrugă pe el?! Altfel, sînt de treabă, chiar și bă- 
trînul general. Este adevărat că Ta nu s-a purtat rău cu 
el, dar nu o dată l-a luat în batjocură. În realitate, 
hodorogul e un escroc de prima mînă, care se îngrijește 
în primul rând să-şi umple buzunarele. Chiar dacă are 
să-i spună lui Van An-cen de ce e bănuit, ce importanță 

poate avea ? Tot nu-i poţi prinde pe toţi comuniştii, nici 
pe cei chinezi, nici pe japonezi. 

— Nu vreţi să vorbiţi ? îi întrerupse gîndurile Van 
An-cen. 

Maiorul tresări. 

— Ba da. Pot să vă spun... Sînteţi... sînteţi bănuit că 
aţi fi agentul comuniştilor din Pekin. 

— Ha te uită ! Cine-o mai fi şi deşteptul care a scornit 
o poveste atît de stupidă ? exclamă Van An-cen izbuc- 
nind în râs. Vă asigur că sînt comunist aşa cum sînteţi 
dumneavoastră preot catolic. Ce calomnie idioată | 

Maiorului i se ridică o piatră de pe inimă. Nu se putea 
să nu-l creadă pe Van An-cen, un om atît de calm, în 
stare să rîdă cu atîta poftă. 

— Aş fi bucuros să fie aşa, răspunse maiorul. 

— În privinţa asta, puteţi fi liniştit. lar acum spune- 
şi-mi sincer ce v-a mîhnit atît de mult cînd aţi citit 
scrisoarea primită adineauri ? Vă declar cu toată sinceri- 
tatea că aş dori să vă ajut. 

Amărăciunea și furia stîrnite de scrisoarea care-i vestea 
infidelitatea soţiei şi de care uitase în faţa celor ce au 
urmat răbufniră din nou și mai puternic în sufletul ma- 
iorului. 

I se aşeză un nod în git şi era gata să izbucnească 
în plîns. Simţea nevoia să povestească totul cuiva ! „Tre- 
buie ! Poate că așa îmi mai ușurez sufletul“, se gîndi 
maiorul. 

— Bine, am să vă povestesc... A dat pacostea peste 
mine ! E o chestiune personală, intimă, dar... fie, am să 
vă povestesc ! Am aflat despre nevastă-mea că mă în- 
şală. 

— Şi sînteţi convins că e adevărat? Nu cumva e 
numai o născocire a unui răuvoitor ? 

— Mă tem că e adevărat. Din păcate, am avut nefe- 
ricirea să mă căsătoresc cu o femeie uşuratică, nedemnă. 

— Trebuie totuşi să verificaţi. Poate că nu e vinovată. 
În asemenea chestiuni, iniţiativa vine întotdeauna de la 
bărbat. Bănuiţi pe cineva ? 

— Da. Şi am să vă spun pe cine : administratorul ho- 
telului acesta. Țineţi minte ? Omul care v-a primit. 

Maiorul se hotărise să povestească totul, fără să as- 
cundă nimic, sperînd că va găsi în Van An-cen un aliat. 

— Da, îmi amintesc. Să fie posibil aşa ceva ? Cum a 
îndrăznit să se atingă de onoarea unui ofiţer japonez ? 
Nu pot pricepe. De altfel, să fiu sincer, nici mie nu mi-a 
plăcut omul ăsta. Mi s-a întîmplat ceva, în legătură cu 
el, destul de curios. În seara sosirii mele m-am dus să mă 
plimb — vă amintiţi că v-am şi spus atunci că mă doare 
capul. Cînd am ajuns pe malul Itunhei, am dat acolo de 
el. Am avut impresia că m-a urmărit. Atunci habar 
n-aveam că sint Pănuit şi am fost foarte mirat. M-am 
întrebat ce sens are să urmăreşti, aşa din senin, un co- 
merciant cinstit, care ajută, de altfel, de ajuns pe „protec- 
torii“ japonezi şi pe prietenii Manciuriei. Îmi spuneam 
însă că probabil m-am înşelat. Dar la întoarcere — fiindcă 
trebuie să ştiţi că ne-am întors împreună — m-a lăsat să 
înțeleg că într-adevăr mă urmărise. 

— Cum ? Şi-a dezvăluit calitatea şi, peste toate, s-a 
mai întors şi cu dumneavoastră la hotel ? 

— Da. Pe drum am discutat foarte liniştit. 

— Ce ticălos! În raport, a trecut toate acestea sub 
tăcere ! îi scăpă, fără să vrea, maiorului. 

— De ce vă miraţi ? Și dumneavoastră îl consideraţi 
un ticălos. De mirare este numai faptul că Japonia, 
marea noastră aliată şi protectoare, pe care dumnea- 
voastră o reprezentaţi, angajează în serviciul ei asemenea 
lichele. Ce folos poate avea de pe urma lor? Asemenea 
oameni nu pot decît să dăuneze cauzei. 

„Trebuie înlăturat. Ce creatură josnică! Trebuie lichidat! 
se gîndi maiorul. S-ar putea ca tot ticălosul să mă fi 
turnat ! Din nenorocire, ştie destule despre mine, cîinele ! 
Cum a putut nevastă-mea să...“ 

— Am să-l distrug ! Îl omor ! izbucni furios maiorul. 

Van An-cen simți că maiorul nu rostise o simplă 
ameninţare. E drept că japonezul era un om cu un 
caracter slab şi lipsit de curaj, dar la disperare tocmai 
oamenii şovăielnici şi laşi sînt mai primejdioşi. Cine 
ştie, s-ar putea ca într-adevăr să-l trimită pe trădător 
pe lumea cealaltă. Poate să-l îmbete pînă nu mai ştie 
ce-i cu el şi să pună pe cineva, sau să-l ducă chiar el 

pe ze pină la rîu şi să-l arunce în apă. La drept 
vorbind, ce merita un trădător al cauzei sfinte, al luptei 
pentru promovarea intereselor oamenilor muncii, pentru 
independenţa naţională a patriei sale, vîndut acelora care 
au dezlănţuit războiul de cotropire şi au dus la pieire 
sute de mii de oameni pe front şi în spatele frontului ? 
Un asemenea om merită moartea. „Cine sapă groapa 
altuia, cade singur în ea“, spune o zicală populară, iar 
pescarul se dovedise a fi unul dintre cei mai nemernici 
trădători. Probabil că încă nu se află decît în anticamera 
serviciului de spionaj japonez. S-ar putea să nu fi po- 
vestit japonezilor tot ce ştia şi aştepta ocazia să vîndă 
cît mai scump informaţiile pe care le putea da. Și abia 
va aduce prejudicii şi mai mari cauzei, pe lîngă faptul 
că va pune în pericol viața unor luptători buni şi de 
nădejde. Totuşi, nu există un alt mijloc de a-l face 
inofensiv ? 

— V-aş da un sfat ! spuse Van An-cen. Acum sînteţi 
prea tulburat. Nu trebuie să acţionaţi în pripă. În primul 
rînd, nu sînteţi încă sigur că soţia dumneavoastră vă 
înşală. 

— Mă voi convinge chiar în noaptea asta, dacă îmi 
permiteţi să plec. Știu ce am de făcut. 

— Bine. Să presupunem că veţi avea o confirmare 
neîndoielnică. Dar, mă întreb, merită oare să vă murdăriţi 
mîinile cu mizerabilul ăsta ? Nu s-ar găsi vreun alt mijloc 
de a scăpa de el? Povestiţi-i generalului ce aţi aflat 
despre el şi desigur că generalul îl va înlătura. 

— Nu, generalul îl apreciază foarte mult. Trebuie să-l 
înlătur eu însumi. Dacă aş avea bani, aş găsi eu un 
mijloc foarte sigur. L-aş expedia peste şapte mări şi ţări 
şi nu s-ar mai întoarce niciodată de acolo. 

— V-am mai spus că sînt gata să vă ajut, domnule 
maior. Am bani şi puteţi conta pe mine. 

— Vă mulțumesc, domnule Van An-cen! Văd că 
sînteţi într-adevăr un om de onoare, un adevărat bărbat. 
N-am să uit niciodată ajutorul dumneavoastră. Acum, 
vă rog să-mi permiteți să plec pînă miine dimineaţă. 
Ştiu cum se poate ieși din hotel fără să fiu observat. Vă 
rog, însă, ca în lipsa mea să nu permiteţi nimănui să 

intre în cameră. Faceţi în așa fel încît să nu ştie nimeni 
că nu sînt aici. În noaptea asta am să verific totul, iar 
soarta ticălosului va fi pecetluită. 


* 


— Raportează-mi amănunțit, domnule colonel. Mă 
interesează fiecare amănunt, rosti generalul Ta adresîn- 
du-se locțiitorului său. 

— Cadavrul a zăcut multă vreme în apă. Din pricina 
asta, la autopsie nu s-a putut constata decît foarte greu 
cauza... Nu există, însă, nici o îndoială asupra identității. 
De asta... 

— Când s-a petrecut faptul ? îl întrerupse nerăbdător 
generalul. 

— Probabil alaltăieri, după ora nouă seara. 

— Se ştie unde se afla Van An-cen la ora aceca ? 

— Verificînd, am constatat că în seara respectivă n-a 
ieşit din hotel. Au fost la el în vizită cîţiva comercianţi 
din localitate şi a chefuit cu ei, la el în cameră, pînă 
în zori. 

— Cine sînt comercianții ? 

— Lam verificat pe toți în modul cel mai minuţios. 
Niciunul nu justifică vreo bănuială. 

— Reiese că administratorul hotelului a fost lovit în 
pîntec de copita diavolului ? izbucni generalul, foarte iri- 
tat. Şi unde se afla în timpul acela onorabilul nostru 
maior ? 

—  Colaboratorii noştri de la hotel afirmă că Van An- 
cen şi maiorul n-au părăsit hotelul nici în cursul zilei, 
nici în timpul nopţii. Am interogat personal toate slugile 
şi depoziţiile lor coincid. 

— Reiese, deci, colonele, că ne-am pierdut timpul de 
pomană cu acest Van An-cen? Din ziua sosirii lui, 
urmărirea n-a dat nici un rezultat. În afară de faptul că 
e un comerciant din Vaniemiao, nu ştim nimic! Să ne 
fi înşelat în privința lui? Văd că nici Ken n-a izbutit 
să afle deocamdată nimic. 

— N-ar fi exclus să ne fi înşelat. Sau poate că ne 
aflăm în faţa unui comunist excepţional de experimentat 
şi de iscusit. 

— M-da! Sau... Dar cu „sau“, domnule colonel, nu 
putem face nimic ! Nu există nici o probă împotriva lui. 
Înseamnă că... dar aici generalul se opri, nemaiştiind ce 
să spună. Cînd intenţionează să se întoarcă la Vaniemiao ? 

— Chiar azi. 

— Trimiteţi sub semnătura mea o telegramă cifrată 
colonelului Ken. Comunicaţi-i totul în amănunţime. Dis- 
puneţi să ne raporteze regulat, o dată pe săptămînă, tot 
ce va mai afla în legătură cu Van An-cen. Comunicaţi-i 
de asemenea că, potrivit datelor noastre, Cijou, agentul 
din Pekin al Partidului Comunist Chinez, activează la 
Cianciun şi s-ar părea că locuieşte undeva în preajma 
Oraşului Alb. Nu-i exclus, totuşi, să fie o informaţie 
greşită. În orice caz, continuaţi să-l ţineţi sub observaţie 
pe Van An-cen. 


CAPITOLUL 
XI 


în stepă 


În cabinetul redactorului-şef al ziarului Steagul Al- 
bastru avea loc o consfătuire a „reporterilor“ și „cores- 
pondenţilor“ ziarului. Adresîndu-se colaboratorilor săi, 
colonelul Ken spuse : 

— Nu trebuie să uitaţi nici o clipă importanța misiunii 
ce vi s-a încredinţat. Serviciul de informaţii e cea mai 
ascuţită armă a statului în lupta împotriva elementelor 
subversive. El reprezintă ochii şi urechile armatei. Dacă 
munca e condusă cu pricepere, cu ajutorul serviciului de 
informaţii se pot cunoaşte din timp orice secrete şi orice 
planuri ale duşmanilor dinăuntru sau dinafară, se pune 
capăt activităţii lor şi li se pot da lovituri mortale. Nouă 
ni s-a încredințat asigurarea securității pe vastul teritoriu 
al Provinciei Unite Sinan. De aici trebuie să desfăşurăm 
o activitate de spionaj şi de subminare împotriva ţării 
vecine. Principalul cap de pod al organizaţiei noastre de 
informaţii împotriva inamicului dinafară e regiunea de 
graniţă dintre culmea Handgait şi rîul Halhin-gol. Pînă 

acum am făcut față îndatoririlor noastre în mod satisfă- 
cător. Dar în ultima vreme situaţia s-a complicat. Avem 
greutăţi serioase pe fronturi. Pretutindeni acţionează par- 
tizanii şi agenţii inamicului. Comuniştii devin tot mai 
îndrăzneţi. Ţara şi împăratul ne cer, în aceste condiţii, 
eforturi deosebite. Trebuie să terminăm cu metodele 
superficiale, cu încetineala şi şovăiala. Trebuie să lovim 
duşmanul cu precizie şi să-l nimicim fără cruțare. Trebuie 
să intensficăm activitatea subversivă împotriva ţării 
vecine. A venit timpul să răzbunăm înfrîngerile de la 
Hasan și Halhin- Ai 

În timp ce sea Ken se plimba nervos prin fața 
celor adunați, îndreptindu-şi din cînd în cînd ochelarii 
şi agitîndu-şi brațele scurte. 

Uşa se deschise şi intră agentul de la biroul cifrului. 
Ji înmînă lui Ken o telegramă. 

— Ce naiba o mai fi și asta ? exclamă Ken, întinzînd 
telegrama maiorului Ma. Poftim, citeşte şi dumneata. 

— Ce-i asta? A fost ucis agentul care îl urmărea pe 
Van An-cen, dar participarea acestuia la crimă n-a fost 
dovedită. Informaţii amănunțite vor fi trimise printr-un 
curier special... Prin urmare nici ei n-au reuşit ! rosti cu 
glas tare maiorul. 

— Situaţia e serioasă. Ce zici că scrie în legătură 
cu livrările de mărfuri pe credit ? întrebă colonelul luînd 
telegrama de la maior pentru a o mai citi o dată. 

Auzind această convorbire, colaboratorii se priviră 
miraţi între ei. Colonelul oftă şi rămase cu privirea piro- 
nită în tavan. După un timp se adresă din nou audito- 
riului 

— Aţi auzit? Am mai suferit un eșec. După cum 
vedeţi, nu ne este permis să pierdem nici o clipă. Trebuie 
să acţionăm. Trebuie să ne încordăm toate puterile. Una 
din sarcinile cele mai importante este să-l găsim şi să-l 
demascăm pe agentul comuniştilor chinezi care a venit 
aici de la Pekin. Trebuie să acţionăm cât mai repede. Cît 
o să ne mai pierdem vremea cu chestiunea asta ? exclamă 
răspicat Ken. Acela dintre dumneavoastră care va fi în 
stare să descopere o pistă sigură va fi răsplătit. Iar cel 
ce va manifesta indolență sau atitudine de gură-cască, 
va fi pedepsit ca un duşman, ca un trădător ! strigă Ken 

cu voce ascuţită. Aţi înțeles? Apoi, liniştindu-se puţin, 
rosti : — Il rog pe maiorul Ma să rămînă aici... Ceilalţi 
pot pleca. 

Cu aceasta, consfătuirea luă sfârşit. 

— Uite, maiorule, roadele grabei noastre prosteşti. 
N-ar fi trebuit să-l arestăm fără probe suficiente, spuse 
Ken după ce rămase singur cu locţiitorul său. Acum îşi 
bate joc de noi. Ne-am descoperit față de el cărţile, iar 
el ne dă cu tifla. Singura noastră speranţă rămîne micro- 
fonul. Lui Sun Șan-li i-aţi dat drumul ? 

— Încă nu. 

— Ce mai amînaţi ? Dă-i drumul cît mai repede acasă. 
Poate se dă de gol la microfon. 

— Am înţeles. Ce să fac cu Ţzo Li-ţze ? 

— Ți-am mai spus. Lasă-l în pace. Dă-i o altă însăr- 
cinare și consideră chestiunea încheiată. Trimite-i chiar 
azi generalului Ta .o telegramă cifrată, comunicîndu-i 
în amănunţime măsurile luate de noi pentru continuarea 
supravegherii lui Van An-cen. 

— Bine. Mai aveţi să-mi daţi vreo însărcinare ? 

— Mai stai încă un pic. Am să-l trag puţin de limbă 
pe Fu Cen. Chiar acum. Sînt hotărît să-i smulg mărtu- 
risirea, sau să-l trimit să-și regăsească strămoşii, spuse 
colonelul, apoi telefonă comandantului închisorii şi-i 
dădu ordin să i-l trimită imediat pe arestat. 

— Ce vită încăpăţinată e şi băiețandrul ăsta ! inter- 
veni Ma. Toţi cei de felul lui trebuie măcelăriți. Deo- 
camdată, însă, ar trebui să-l strîngem bine în chingi, 
domnule colonel. 

— Strîns în chingi ? De ce nu încerci dumneata ? Cu 
cît strîngi chingile mai tare, cu atît loveşte mai rău cu 
copita. Stîrpiturile dracului ! 

Fu introdus Fu Cen. Tînărul avea fața umflată şi 
plină de vînătăi. Strîngînd puternic din dinţi, abia reușea 
să se ţină pe picioare. Colonelul își turnă un pahar de 
vin şi îl bău dintr-o înghiţitură. 

— Ei, secătură ! Ai de gînd să vorbeşti, sau te încă- 
păţînezi să taci ? 

— Am spus tot ce aveam de spus. 

— Îşi dau ultima şansă de a mărturisi. Ori spui 
adevărul, ori, chiar azi, ai să amuţeşti pentru totdeauna. 

— N-am ce spune, nu ştiu nimic. 

— Nu știi? Cum arată comunistul care a sosit de la 
Pekin ? 

— Nu l-am văzut niciodată. 

— Nu l-ai văzut ? Înseamnă că ai luat de la el mani- 
festele cu ochii închişi? Sau eşti orb ? 

— Nu, nu sînt orb. 

Stăpînindu-şi pofta de a se năpusti cu pumnii asupra 
tînărului, colonelul mai dădu pe gît un pahar cu vin. 

— Ascultă, băiete ! Ți-aş putea fi tată. Iţi dau un sfat 
bun. Mărturiseşte. Numeşte-l pe comunistul de la Pekin, 
spune de la cine ai primit manifestele şi ne numai că n-o 
să te pedepsim, dar te vom şi răsplăti cu dărnicie. Și ai 
să trăieşti fără griji. Merită oare să-ţi dai viața pentru 
alţii ? Omul trăieşte doar o singură dată. 

— Şi moare tot numai o dată! 

— Pui de căţea ! strigă colonelul şi, repezindu-se la 
Fu Cen, îl lovi cu sete în obraz. Fu Cen abia se mai 
putea ţine pe scaun. Începură să-i tremure buzele, parcă 
i-ar fi venit să plîngă, şi pe neaşteptate îl scuipă pe 
colonel drept în obraz. Ken se dădu înapoi ca opărit, 
apoi, luînd de pe masă paharul subțire de sticlă, îl 
zvîrli ca un apucat spre Fu Cen. Paharul îl lovi pe tînăr 
în frunte, se sparse, iar pe obrazul lui Fu Cen începu să 
curgă o şuviţă subţire de sînge. 

— Luaţi-l de aici! E condamnat la moarte ! strigă 
Ken agenţilor. Duceţi-l la spînzurătoare şi dați diavolului 
sufletul lui spurcat ! 

Doi agenţi voinici îl înşfăcară pe Fu Cen și îl scoaseră 
din biroul colonelului, înghiontindu-l cu pumnii în spi- 
nare. 

— Ai văzut? i se adresă Ken maiorului, care urmă- 
rise toată scena cu satisfacţie. 

— E inutil să ne mai pierdem timpul cu dobitocul ăsta. 
Trebuie să sfirşim o dată cu el, răspunse Ma. 

— Ai dreptate. Dă ordin comandantului închisorii să-l 
scoată miine la orele douăzeci şi două în stepă şi să-l 
împuşte. Şi să-ţi raporteze imediat cum a decurs execuţia. 

„Ce-o fi avînd surioara ? De ce o fi atît de palidă ? 
Se vede că s-a întîmplat ceva“, îşi spuse Van An-cen 
uitîndu-se la Tugs, care tocmai intrase. Fata îi făcu semn 
să coboare în ascunzătoare, unde, izbucnind în plîns şi 
ţinîndu-se strîns de umărul lui, îi spuse cu voce stinsă : 

— Se pregătesc să-l execute. 

— Pe cine ? Pe tata ? întrebă speriat Van An-cen. 

— Nu, pe prietenul meu. Lui tata i-au dat drumul. 
Tocmai alergam la dumneata să-ţi împărtășesc cît mai 
grabnic această bucurie, cînd pe drum m-am întâlnit cu 
tînărul acela coreean, cu temnicerul. El mi-a spus că mîine 
seară la ora zece vor să-l ducă pe Fu Cen în stepă şi să-l 
împuşte. 

— Nu plînge, surioară. Fii tare ! Noroc că l-au elibe- 
rat pe tata. Desigur că pe Fu Cen îl ameninţă o mare 
primejdie. Dar găsim noi o soluţie. Trebuie să încercăm 
să-l smulgem din mîinile călăilor. Fii curajoasă ! 

— N-are nici douăzeci şi cinci de ani. Din copilărie, 
m-a cunoscut decît nevoile şi amărăciunea. E un băiat 
de nădejde. Mi-a spus întotdeauna că n-are să-şi cruțe 
viaţa în lupta pentru eliberarea poporului său. Şi acum... 
acum are să moară ! rosti Tugs plîngînd în hohote. 

—  Linişteşte-te, surioară. Nu e timpul să plîngi. Tre- 
buie să trecem la fapte. Ţi-a mai spus şi altceva tînărul 
coreean de care-mi vorbeai ? 

— Da, mi-a mai spus. „Cel care doreşte să-l salveze 
pe Fu Cen să se bizuie pe mine”, aşa mi-a spus. Şi mi-a 
mai spus că are un pricten care-l poate ajuta la nevoie. 

— Tînărul coreean ne-a mai venit o dată în ajutor. E 
un om de nădejde şi putem avea încredere în el. O să-l 
salvăm pe Fu Cen, hotărî Van An-cen. 

Tugs încetă să mai plingă şi faţa i se lumină. 

— Nu cumva ai să te duci şi dumneata cu ei ? Atunci 
merg şi eu. 

— Nu, ai să rămii aici. Cine-o fi prietenul de care 
vorbea temnicerul ? Să fie Se? 

— Da. El e. Nu l-ai uitat? 

— Pe prieteni nu-i poţi uita niciodată. Cu flăcăii ăştia 
sînt sigur că Fu Cen va fi salvat. 

— Şi dacă reuşiţi să-l salvaţi, unde o să-l ascundeţi ? 

— Săpăm un bordei sub coliba lui Se. 

— Când o să mai aveţi timp să faceţi asta ? 

— Reuşim noi. Am să-l trimit la Se pe funcţionarul 
care se ocupă cu încasarea debitelor. Mi-e prieten. 

— Minunat! 

— Miine, cum s-o crăpa de ziuă, caută să te întilneşti 
cu tovarășii şi spune-le ca la şapte seara să mă aştepte la 
Porţile de Răsărit. Acolo ne vom înţelege cu privire la 
tot ce avem de făcut. Du-te mai întîi la Se şi spune-i că 
vom săpa sub coliba lui un bordei. Dimineaţa va veni 
la el funcţionarul de la firmă. Aşteaptă-l acolo și pre- 
zintă-l lui Se. Fii tot timpul prudentă, aşa cum te-am 
învăţat. 

— Nu-ţi face griji. Am să fac totul cum trebuie. 

— Şi-acum pleacă. E timpul să te duci acasă. Trebuie 
să te îngrijeşti de tata. Cum o duce cu sănătatea ? 

— Nu prea bine. Are tot trupul acoperit de răni și 
vînătăi. Mi-a spus că deocamdată nu e bine să vii pe 
la noi. Speră să se îndrepte curînd și să se apuce de 
treabă. Te roagă să ţii legătura prin mine. 

— Bineînţeles, deocamdată nu e bine să ne vedem. Ai 
avut grijă să-l anunţi despre microfon ? 

— Da. 

— Ce ţi-a povestit despre el? 

— La fiecare interogatoriu îl schingiuiau şi-l întrebau 
dacă nu eşti Cijou, agentul partidului comunist, sosit de 
la Pekin. Tata a ţinut-o mereu cu: „Nu ştiu“. 

— E un prieten în adevăratul înţeles al cuvântului. Un 
fiu credincios al poporului său, care în focul luptei dirze 
pentru libertate și independenţă şi-a format un caracter 
admirabil : stăruitor, devotat şi viteaz... Cînd l-au pus în 
libertate ? 

— A venit acasă la şapte dimineaţa. Tocmai mă 
întorsesem de la dumneata şi mă apucasem să deretic prin 
bordei. I-am spălat rănile, i-am schimbat rufele, i-am 
pregătit prînzul. Am vrut să dau fuga imediat la dum- 
neata, dar m-a sfătuit să aştept pînă seara. 

— Bine-a făcut ! Dacă te vedea cineva că vii imediat, 
era destul de rău. Duşmanul nu e orb şi nu are cîtuși 
de puţin intenţia să ne lase în pace. Acum, mai mult ca 
oricînd, trebuie să fim foarte prevăzători. 

— Ah! De altfel tata mereu îmi spune : „Sfătuieşte-te 
în toate cu fratele tău. E un dascăl cum nu se poate mai 
potrivit pentru tine“. Am învăţat multe de la dumneata 
şi am să-ţi fiu recunoscătoare toată viaţa. 

— În primul rînd, trebuie să înveţi de la popor. Masele 
luptătoare sint dascălul nostru, al tuturora. 

— Înţeleg. lar înţelepciunea, curajul şi voinţa celor 
care luptă — cum spui dumneata — şi au rădăcinile în 
popor. Asta înseamnă că, învăţînd de la dumneata, învăţ 
de la popor. 

— Bine, draga mea. Dar acum du-te cît mai repede 
acasă. Transmite-i tatii să se îngrijească şi să se îndrepte 
cît mai curînd. 

— Mulţumesc, Am să trec mai tîrziu pe la dumneata, 
să-ţi pregătesc cina. Ne-am înţeles — nu? — că nu 
vei pune în gură nici o îmbucătură pregătită de miini 
străine. 

+ 

Cu mîinile legate la spate, Fu Cen abia îşi tîra picioa- 
yele. În spatele lui mergea un polițist, ţinind pușca în 
cumpănire. Baioneta era fixată la armă. În stînga lui Fu 
Cen, un sergent-major de poliţie păşea cu lopata pe umăr. 
La şold purta o sabie curbă, într-o teacă de pile se 
bălăbănea la fiecare pas. Trăgea dintr-o ţigară lipită de 
colțul gurii. 

— Pe o noapte atît de senină ar fi plăcut să călăreşti 
prin stepă, observă polițistul. 

— N-ar fi rău. Dar poate că ar fi mai plăcut să te 
plimbi prin Tokio, la braţ cu vreo coreeancă frumuşică, 
răspunse sergentul. Pe drum, poliţiştii îşi omorau timpul 
povestindu-şi anecdote fără perdea şi amintirile despre 
aventurile lor galante. 

Pe cerul înstelat strălucea luna. Spicele aurii de grîu 
se lepănau alene în adierea nopţii. Era una din acele 
nopți minunate, cu lună plină, cînd liniştea trezeşte în 
om o bucurie inexplicabilă, dar şi o melancolie adîncă. 
Pentru Fu Cen, însă, căruia îi rămăseseră de trăit poate 
numai cîteva clipe, totul părea învăluit într-o negură 
cenuşie, de nepătruns. Prin minte i se perindau imagini 
din viaţa lui atît de scurtă. Singurătatea de care avusese 

parte încă de copil, foamea, lipsurile, bătăile şi batjo- 
cura, iată ce-i oferiseră anii copilăriei. Nici un dram de 
fericire, nici o zi luminoasă ! Voise să înveţe, dar, pentru 
el, porţile şcolii erau închise. Voise să muncească, dar 
nu găsise decît arareori de lucru. Și, cu toate acestea, 
ar fi vrut să trăiască. Atîta timp cît trăieşti, mai ai o 
speranță, iar el spera cu atît mai mult, cu cît lupta 
pentru îndeplinirea viselor lui şi ale poporului său oropsit. 
lată, însă, că de data asta mergea pe ultimul lui drum, 
drumul către moarte, pe care o simţea atît de aproape. 
Pentru ultima oară paşii lui stîmeau colbul gălbui al pă- 
mîntului, pentru ultima oară vîntul cald din stepă îi 
mîngiia fața. Moartea însă nu-l înspăimînta. O înfrunta 
mândru, cu fruntea sus. Duşmanii nu izbutiseră să-l în- 
genunche. Le dovedise că e un adevărat luptător, un fiu 
al stepelor libere. Prietenii îi vor răzbuna moartea. Ştia 
asta şi nu se îndoia de ei! 

Fu Cen iuți pașii. Inspira adînc, pînă în străfundurile 
pieptului, adierea vîntului care îi bătea în faţă şi privea 
stăruitor în zare. 

Tugs... O iubea, deși niciodată nu-i mărturisise dra- 

ostea lui. Ce mult ar fi dorit s-o poată numi o dată soţia 
fat Dar uite că visul nu se putea realiza. Țara geme 
sub jugul străinilor şi pretutindeni în jur e atîta amără- 
ciune şi suferință ! Timpuri grele, cînd trebuie în primul 
rînd să te gîndeşti la luptă... Nădăjduise că va veni 
vremea, că va sosi în cele din urmă ziua fericită cînd 
îi va putea spune totul. 

„Păcat, totuşi, că nu i-am mărturisit, se gîndea cu 
amărăciune Fu Cen. O fi ştiind că am iubit-o ?“ 

— Stai | strigă pe neașteptate sergentul şi, după ce 
controlă dacă mîinile celui escortat sînt bine legate, 
strigă din nou : În ordine! Dă-i drumu ! 

Porniră din nou la drum prin stepă. 








Van An-cen, Se şi tînărul coreean aşteptau ghemuiţi 
într-o surpătură. 

— Vin, şopti coreeanul. 

— Văd, zise Van An-cen. 

— Are numai doi însoțitori, rosti Se. Cred că o să-i 
doborîm repede. 

În apropierea surpăturii drumul se ramifica. 

— Pe unde o vor lua ? întrebă Van An-cen în şoaptă. 

— Or să treacă pe aici, răspunse tînărul coreean, ară- 
tînd drumul ce se zărea la vreo zece metri de surpătură. 

— Atunci ar fi bine să ne ascundem lîngă podeţul 
de colo, şopti Van An-cen şi se tîrî în direcția indicată, 
ascunzîndu-se în iarba înaltă. Ceilalţi îl urmară. Trebuie 
acţionat iute, dar prudent. Nu începeţi înainte de semna- 
lul meu. Cînd vă fac semn, loviți ca trăsnetul ! adăugă 
Van An-cen. 

— Am înţeles, răspunseră tovarăşii lui. 


— Dă-mi nişte tutun, că pe-al meu l-am terminat, 
rosti sergentul. 

— Din păcate, domnule sergent, eu n-am nevoie nici 
de tutun, nici de fete, răspunse glumind polițistul. 

— Că nu fumezi, te cred, dar că nu iubeşti... Sau poate 
că eşti... — rîse de el sergentul. 

— Nu! Totu-i în ordine. Numai că mi-e frică de 
fete. Să nu mă prindă vreuna în laţ. N-aş schimba, 
burlăcia pe nimic în lume ! exclamă polițistul și râseră 
din nou cu gurile pînă la urechi. 


— Acum e momentul ! Eu mă ocup de lungan, iar voi 
doi îl luaţi în primire pe celălalt. Atacăm toţi odată, îi 
lămuri în şoaptă Van An-cen. 

— După mine! se auzi brusc comanda şi cei trei 
prieteni se năpustiră fulgerător asupra poliţiştilor. 

Cu o lovitură de cuţit, Van An-cen îl dobort pe 
sergent. Cînd termină cu el, Se şi coreeanul îi şi dezle- 
gau mîinile lui Fu Cen, iar cel de-al doilea însoțitor ză- 
cea la pămînt. Van An-cen se apropie de Fu-cen şi-l îm- 
brăţişă. 

— Ei hai, fii mai vesel! Ai să trăieşti şi-o sută de 
ani! 

— Ai mîinile libere. O poţi îmbrăţișa, în sfîrşit, pe 
Tugs a ta. Vezi că fata te aşteaptă cu nerăbdare, adăugă 
vesel coreeanul şi rîseră apoi cu toţii. Fu Cen rise şi el. 

— Băieți ! interveni Van An-cen. Hai să terminăm cît 
mai repede cu îngroparea ăstora. 

— Unde? întrebă coreeanul. 

— Cum unde ? În groapa pregătită pentru Fu Cen. 

— Avem şi lopată, rîse coreeanul, ridicînd lopata care 
căzuse lîngă sergent. 

— lar asta o punem în mormînt, ca să aibă cu ce fi 
spînzuraţi pe lumea cealaltă, spuse Fu Cen, arătînd 
frînghia cu care fusese legat. 

Peste cîteva minute cadavrele erau acoperite cu pămînt 
jilav. Un nou mormânt în stepă... 

„Ce mult seamănă cu fratele meu mai mare, mai ales 
cînd râde. Am observat pentru prima oară în ziua de 
întîi mai, pe strada Hingan, cînd mă ducea escorta la 
închisoare, iar a doua oară chiar la închisoare, cînd am 
fost bătut în faţa lui cu vergelele. Nu ştiu de ce, dar 
azi mi se pare că seamănă şi mai mult cu fratele meu...“ 
se gîndi Fu Cen cercetînd faţa lui Van An-cen. 

— E timpul să plecăm, prieteni. Haideţi! îi chemă 
Van An-cen. 

Pentru a li se pierde urma, trecură prin vadul rîului 
Guilur şi se îndreptară apoi spre gropile părăsite, unde 
se fabricau pe vremuri cărămizi. 


CAPITOLUL 
xı 


O veste de la Cianciun 


Tugs era îngrijorată. Ședea cufundată în gînduri şi 
trăgea cu urechea la fiecare zgomot. Uneori, avea sen- 
zația că recunoaşte pasul apăsat al lui Van An-cen şi îl 
vede intrînd vesel, bucuros să-i aducă vestea că izbutise 
să-l salveze pe Fu Cen. Dar îndată parcă îl vedea pe 
Fu Cen, stînd mîndru și cu fruntea sus, pe marginea 
gropii ce se căsca undeva în stepa învăluită de întuneric. 
Vîntul îi flutura şuvițele de păr şi parcă îl auzea strigînd: 
„Moarte Japoniei imperialiste ! Trăiască Partidul Comu- 
nist din China!“ Îl vedea parcă aevea pe poliţist cum 

încarcă arma şi-l ocheşte pe Fu Cen în piept. Nu, nu se 
poate, n-o să-l ucidă ! Uite pe prietenii lui, în frunte 
cu Van An-cen, cum se năpustesc asupra poliţiştilor şi 
îi împing în groapă ! Şi fetei i se păru că aude cum cad 
trupurile lor în fundul gropii... 

O ciocănitură o readuse la realitate... Ascultă cîteva 
secunde cu încordare şi se convinse că nu visa. Cineva 
bătea, într-adevăr, la uşă. 

În pragul uşii apăru Van An-cen. Intră cu paşi repezi 
şi coborî îndată în ascunzătoare. Fata îl urmă ca o umbră. 
Jos, se opri în faţa lui Van An-cen, cu ochii larg deschişi, 
fără a cuteza să-l întrebe ce s-a întîmplat. 

— L-am salvat. Trăieşte şi e liber. 

— Ah, frăţioare, bunul meu frate! Cît îţi sînt de 
recunoscătoare ! Nu-ţi dai seama ce gînduri m-au chinuit 
în orele acestea ! Nu ştii cît m-am frămîntat ! Şi pentru el, 
şi pentru dumneata, pentru toţi... — biiguia Tugs printre 
lacrimi, dar cu un zîmbet fericit pe buze. Luă repede 
mîna lui Van An-cen și îşi lipi obrazul de palma lui. 

— Prietenii tăi s-au dovedit a fi nişte băieți straşnici. 
Adevăraţi şoimi ! Cu oameni ca ei, nu te poţi pierde. 
Incă puţin, încă puţin şi flăcăii ăştia îi vor băga în 
groapă pe toţi asupritorii poporului. Să vezi ce ascun- 
zătoare a săpat Se sub coliba lui! Un adevărat palat 
pentru Fu Cen al tău, rosti Van An-cen zîmbind. 

— Cum se simte? E sănătos? A ajuns în ascunză- 
toare ? 

— Se simte destul de bine şi e sănătos. E un băiat 
voinic. Acum stă în ascunzătoare şi se odihneşte. După 
ce se va odihni, se va apuca iar de treabă. Se apropie 
vremea cînd va putea să se răfuiască în lege cu călăii 
săi ! lar acum, surioară, la treabă ! 

Scoţînd staţia de radio-emisie, care era ascunsă şi 
camuflată cu grijă în ascunzătoare, Van An-cen începu 
să emită apelul pe lungimea de undă convenită : „Sînt 
noutatea... Sînt noutatea... Mă auziţi ?” 

— Notează, îi porunci fetei cînd auzi că i se răspunde: 

— ...„Comis-voiajorul pleacă la treizeci iulie în primul 
vagon. La orele douăzeci şi două va ajunge la voi. Va 
mai fi cineva cu el. Dosarul în cauza pescarului a fost 
clasat. Vă doresc succes. La revedere.“ 

— Ai notat tot? 

— Da. 

Citind mesajul primit, Van An-cen se încruntă şi o 
cută adîncă îi brăzdă fruntea. 

— Se apropie clipa în care va trebui să îndeplinim o 
sarcină foarte grea şi legată de multe primejdii. Eşti gata 
să ne ajuţi ? 

— N-am uitat porunca mamei de a ne răfui cu călăii 
ci. Nici eu nu concep viața fără libertate. Nu accept o 
asemenea viață. De aceea sînt pregătită pentru orice, 
chiar şi pentru moarte. 

Van An-cen se uită cu mâîndrie la eleva şi ajutoarea 
sa. Ce fiice minunate a format poporul muncitor al Chi- 
nei ! Ele sînt pe măsura fiilor săi ! Poporul care a zămis- 
lit părinţi ca bătrînul Sun Şan-li, fiice şi fii ca Tugs şi 
Fu Cen, va fi în stare să învingă orice duşman. 

Acum e timpul, dragă surioară, să te odihneşti. 
Vezi să dormi bine, fiindcă miine vei avea de îndeplinit 
o misiune grea. 

— Şi dumneata trebuie să te odihneşti ! Lucrezi zile 
întregi la firmă, şi-apoi... azi ai avut o zi deosebit de 
grea. 

— Cînd munceşti pentru un ţel atît de mare, nu simţi 
oboseala. Găseşti în tine mereu forțe noi, voința se că- 
leşte și ajungi să poţi face faţă oricărei greutăţi, să su- 
porţi orice lipsuri. Dacă vrei să dobindești ceva, trebuie 
să munceşti cu îndirjire. Totuşi, surioară, e timpul să te 
culci. Munceşti destul de mult și eşti încă fragedă, o co- 
piliță, încheie zîmbind Van An-cen. 

Se duse apoi din nou la aparatul de radio, alese o 
nouă undă și începu să transmită : „Sînt noutatea... Sînt 
noutatea... Mă auziţi ?... În noaptea spre întîi august, la 
locul convenit şi la ora stabilită, voi veni pe jos... Voi 
veni pe jos... Pregătiţi doi cai. M-aţi înțeles? Am în- 
cheiat.“ 

Terminînd transmisiunea, Van An-cen se uită la ceas. 

— Ascultă, surioară, nu ţi-au mai rămas de dormit 
decît două ore. Fuga în pat ! 

Tugs urcă repede din ascunzătoare. Curînd după aceea 
trecu şi Van An-cen în dormitorul său. Dar nu putu 
adormi. Se gîndea ce trebuie să facă a doua zi şi somnul 

nu se lipea de el. Operația de mîine constituie ultima 
etapă a activităţii lui aici... Va trebui să obţină de la po- 
liţie o autorizaţie de călătorie la Tunliao, pentru unele 
afaceri ale firmei. În locul său, îl va trimite pe Fu Cen 
însoţit de tînărul prieten de la firmă. Vor merge pînă 
la gara Goghensume, iar de acolo se vor întoarce. El se 
va sui în tren la Apele Fierbinţi şi în drum va pune în 
sfîrşit stăpînire pe planul fortificațiilor de la Hingan. Va 
trebui s-o ia şi pe fată. Împreună cu fata şi cu Se treaba 
va merge strună. Rămase toată noaptea culcat, fără să 
poată închide ochii. Avu destul timp să se gîndească 
pînă în cele mai mici amănunte cum se va desfăşura ac- 
ţiunea din ziua următoare. 


* 


Tugs intră în ascunzătoare. În semiîntuneric, distinse 
«<u greu silueta unui om care dormea într-un colţ. Se 
apropie pe nesimţite de el, îngenunche la căpătiiul lui, 
şi cu ii încețoşaţi de lacrimi îi privi fața chinuită. 
Fu Cen dormea adînc. Ferindu-se să-l trezească, fata îi 
mîngiie încet mîna, gîndindu-se la viața lor lipsită de 
bucurii şi la fericirea-care poate le va suride o dată. 

Erau prieteni din copilărie şi se iubeau de mult, dar 
n-au îndrăznit încă să-și mărturisească dragostea. Ieri au 
fost foarte aproape de o despărţire definitivă. Dacă prie- 
tenii nu izbuteau să-l salveze pe Fu Cen, tînărul n-ar fi 
aflat niciodată cît de mult şi cu cîtă abnegaţie îl iu- 
beşte ea. 

— Iubitul meu ! şopti Tugs luînd mîna lui Fu Cen 
şi strîngîndu-i-o la piept. 

În acest timp, Fu Cen visa că înoată într-un rîu, tăind 
cu braţele valurile reci, cînd deodată mîna lui atinse 
ceva cald şi nespus de delicat. Atingerea îi umplu trupul 
de o necuprinsă fericire. Un zîmbet fericit lumină fața 
celui care dormea. 

În clipa aceea intră o femeie scundă şi slăbuță, mama 
lui Se. Zărind-o pe Tugs, care stătea în genunchi la că- 
pătiiul lui Fu Cen, bătrâna tresări şi se opri. Fără să vrea, 
fata îşi aminti de Togos, buna ei mamă, moartă în îm- 

prejurări atît de groaznice. Ochii i se umplură de la- 
crimi. 

Fu Cen se agită în somn şi gemu. Îl dureau pesemne 
rănile. Tugs îl strigă încet : 

— Fu Cen. Trezeşte-te. Uite, sînt lîngă tine. 

Tînărul tresări şi deschise încet ochii. Se uită mai 
întîi la flacăra micii lumînări şi apoi, zărind-o deodată 
pe Tugs, se ridică brusc. Ochii îi străluciră de bucurie, 
iar faţa i se îmbujoră. Vru să spună ceva, dar nu izbuti. 

— Cum te simţi ? Nu trebuie să te scoli ? 

— Ba da. Am dormit toată noaptea fără întrerupere. 
Ce bine că ai venit ! 

Zărind-o pe mama lui Se, care stătea deoparte, fata o 
chemă mai aproape : 

— Vino încoace, mătuşico. Te rog, stai jos. 

Bătrînica se apropie şi-i întinse lui Fu Cen farfuria cu 
supă pe care o adusese. Tugs luă farfuria din miinile ei 
şi o ţinu în timp ce Fu Cen mînca. 

— Şi eu ţi-am adus ceva, spuse fata scoțînd dintr-o 
legăturică nişte dulciuri şi cîteva fructe. Astea ţi le-au 
trimis Van An-cen şi tata. 

— Mulţumesc, rosti Fu Cen și zîmbi tulburat. L-au 
eliberat pe tata ? 

— Da, e acasă. Dar se simte încă foarte slăbit. Îl ve- 
ghează Se. 

— Bietul bătrîn, suspină mama lui Se. Mă duc îndată 
la voi. Am să rămîn în locul fiului meu. Tu, fată dragă, 
mai rămii aici. Ce om minunat e Van An-cen! Pare a 
fi bogat, dar are grijă de săraci şi îi ajută pe oamenii 
simpli. s 

— Da, e un om foarte bun, întări Tugs. Printre bo- 
gaţi nu întîlneşti oameni ca el! 

Fu Cen se uită la ea şi zîmbi. 

— De bogăţie n-am nevoie, dar altfel aş vrea să se- 
măn cu el şi să ajut poporul aşa cum îl ajută el. Şi pe 
mine tot el m-a salvat. Am să mă străduiesc să-i dove- 
desc recunoştinţa. 

— Dragii mei, eu mă duc, rosti mama lui Se ridicîn- 
du-se. Voi, copii, mai staţi aici de vorbă. Sus am pregă- 
tit ceai fierbinte. Să ai grijă, Tugs, să-i dai să bea. 

Cind rămaseră singuri, Fu Cen spuse cu glasul sugru- 
mat de emoție : 

— Tugs ! De mult am vrut să-ţi spun, dar nu mă pu- 
team hotărî... În timp ce mă duceau la execuţie, m-am 
gîndit mult la tine... După ce am fost salvat, prietenul 
meu, coreeanul, mi-a spus că mă aştepţi cu nerăbdare. 
E adevărat ? 

— Da, iubitul meu, răspunse Tugs privindu-l drept în 
ochi. Cît am fost despărțită de tine am înțeles că fiecare 
om are în piept o singură inimă, dar cînd iubește, bate 
şi pentru altul. 

— Cînd două inimi bat împreună şi două vieţi se con- 
topesc, nu te mai înspăimîntă nici o nenorocire, conti- 
nuă Fu Cen luînd în palmele sale mari mîna delicată a 
lui Tugs. 

Îmbujorată la faţă, Tugs își retrase încet mîna şi, stră- 
duindu-se să-şi biruie tulburarea, căută să abată discuţia : 

— De ce nu iei cîteva bomboane ? 

Fu Cen luă din legăturică o bomboană, o puse în gură 
şi spuse rîzînd : 

— N-am mîncat niciodată ceva mai dulce. Tot ce pri- 
meşti din mîna prietenilor pare mai gustos. 

Deodată începură să-l doară rănile și se simţi foarte 
obosit. Fu silit să se lase încet pe pernă. 

— Eşti încă foarte slăbit, spuse fata. Trebuie să te 
odihneşti. Dormi. Eu am să stau lîngă tine. 

Tînărul închise ochii, îi întinse mîna lui Tugs şi, sim- 
ţind căldura palmelor ci moi, rosti aproape în șoaj 

— lubito. Mi-ai salvat viaţa şi-mi dăruieşti dragos- 
tea. Ce s-ar putea face mai mult pentru un om ? 

— Crezi că eu mai puteam trăi dacă te-ar fi omorît 
călăii ? 

— De-am ajunge cît mai curînd la sfârşitul chinuri- 
lor noastre, să putem începe o viață nouă ! Ce fericiţi ar 
putea fi oamenii ! Ce plină de bucurii şi de lumină ar fi 
dragostea lor ! 

— Dormi, dragule. Nu te mai gîndi la nimic, spuse 
Tugs, mîngiindu-i delicat mîna. 

Lui Fu Cen i se închideau ochii de somn. Faţa lui trăda 
o expresie de nespusă mulțumire. Începu să respire lini- 

ştit şi în curînd adormi. Tugs rămase lîngă patul lui. Îi 
privea buzele frumos arcuite, ce tresăreau din cînd în 
cînd. Îşi aminti de întîmplările din ziua precedentă şi, pen- 
tru o clipă, inima i se strînse de tristeţe şi nelinişte. Ui- 
tîndu-se însă la iubitul ei, care se afla lîngă ea, se linişti 
din nou. Timpul trecea şi i se făcu somn. Noaptea tre- 
cută dormise numai două ore. Capul îi căzu pe pernă, 
alături de capul lui Fu Cen şi adormi şi ea. 

Cînd, într-un tîrziu, Se se întoarse acasă, îi văzu, la 
lumina slabă a lumînării, pe cei doi tineri. Dormeau li- 
niştiţi, unul lîngă altul. 

„Bunii mei prieteni ! îşi spuse el. V-aţi cîştigat dreptul 
la dragoste şi fericire.“ 





* 


— Vă rog să mă scuzaţi, domnule Va, că v-am de- 
ranjat. Am însă a vă face o rugăminte personală. E vor- 
ba de fratele meu mai tînăr... Locuigşte la Tunliao. E 
cam bolnav și aş dori să-l aduc aici, la mine. Căpitanul I 
mi-a comunicat că Domnul Van An-cen, directorul fir- 
mei dumneavoastră, tocmai are de gînd să plece la Tun- 
liao. Folosindu-mă de amiciția noastră, îndrăznesc a vă 
ruga să-l însărcinaţi pe domnul Van An-cen ca, la în- 
toarcere, să-l însoțească pe fratele meu, dacă bineînţeles 
domnul Van An-cen n-are să aibă nimic împotrivă, rosti 
colonelul Ken, care şedea pe canapea, în biroul său, ală- 
turi de Va. 

— Vai de mine, domnule colonel ! Sînt sigur că dom- 
nul Van An-cen va fi bucuros să vă facă un serviciu, cu 
atît mai mult cu cît e vorba de a ajuta un om bolnav, 
răspunse Va. 

— Nu-i chiar atît de bolnav. Nădăjduiesc că pe drum 
nu va fi o povară prea mare pentru domnul Van An-cen. 
Unui bolnav îi este totuşi greu să călătorească singur. 
Câte nu se pot întîmpla pe drum... 

— Desigur, consimţi Va. 

— Prin urmare pot spera că veţi sta de vorbă cu dom- 
nul Van An-cen ? 

— Puteţi considera că am şi vorbit cu dînsul şi că 
se declară de acord, spuse rîzînd Va. 

— Vă sînt foarte recunoscător, îl asigură Ken zîm- 
bind dulceag. Scrisoarea pentru fratele meu şi banii pen- 
tru biletul lui vi le voi trimite chiar azi. 

— Ah, să nu faci una ca asta, domnule colonel ! În- 
tre noi n-au ce căuta socotelile băneşti. Nu vreau să aud 
nimic. Fratele dumneavoastră se poate considera tot dru- 
mul oaspetele nostru. lar de la oaspeţi nu se obişnuieşte 
să se ia bani, răspunse Va cu un zîmbet servil. 

— Ei, dacă-i aşa... rosti Ken ridicînd din umeri, în 
timp ce îşi lua rămas bun de la Va, pe care îl conduse 
pînă la uşă. 

Toate încercările de a afla cine-i, în fond, Van An-cen 
nu dăduseră pînă acum nici un rezultat, iar situaţia deve- 
nea tot mai alarmantă. Colonelul Ken se hotărîse deci ca 
măcar să paralizeze eventuala lui activitate duşmănoasă 
şi să delege de astă dată, pe lîngă Van An-cen, pe un om 
de-al lui, care să-l supravegheze în tot cursul călătoriei 
la Tunliao. Pînă acolo trebuia să-l însoțească în ascuns 
unul dintre „corespondenţii“ redacţiei. Dar în cazul cînd 
Van An-cen ar scăpa de sub supravegherea omului său, 
Ken voia să-i dea la înapoiere un tovarăş de drum, care 
să se afle tot timpul lîngă el. Dorind să-i împărtășească 
şi maiorului ceea ce reuşise să pună la cale, Ken se în- 
dreptă către biroul locţiitorului său. Tocmai întinsese 
mîna spre clanță, æînd uşa se deschise brusc şi în prag, 
apăru maiorul. 

— Ce sări pe ușă ca o fiară din cușcă ? Puteai să mă 
loveşti în frunte ! se răsti la el colonelul. 

— Scuzaţi, domnule colonel, dar eram foarte grăbit... 
— răspunse Ma, fîsticindu-se, şi se dădu înapoi. 

— Cifrează şi expediază-i locotenent-colonelului din 
Tunliao următoarea telegramă: „Pleacă spre dumnea- 
voastră Van An-cen, directorul firmei comerciale «Va». 
Găsiţi un om de nădejde și instalaţi-l în locuința noastră 
pe care o cunoaşteţi. Van An-cen se va prezenta la el cu 
o scrisoare, luîndu-l drept fratele meu bolnav, pe care 
trebuie să-l însoţească la întoarcere pînă la Vaniemiao. 
Omul dumneavoastră va avea sarcina să supravegheze 
pe Van An-cen la înapoiere. Organizaţi de asemenea ur- 

mărirea pe tot timpul şederii lui în oraşul dumneavoa- 
stră.“ 

— O întocmesc îndată. Trimit imediat telegrama. Tre- 
buie însă mai întîi să vă raportez despre o întîmplare de 
negen Aa el 

— Ce s-a întîmplat une-mi e ! 

— Adineauri si a de la comandantul închisorii 
un raport foarte neplăcut. S-a întîmplat ceva neprevăzut. 
Vreau să spun... 

— Ce te bilbii în halul ăsta ? Vorbește lămurit : ce s-a 
întîmplat ? 

— Noaptea trecută, poliţiştii noștri care trebuiau să-l 
împuşte pe Fu Cen au fost uciși. 

— Extraordinar ! Faptul e dovedit ? 

— Da. Cînd s-a constatat că poliţiştii care au plecat 
în stepă cu Fu Cen nu s-au mai întors, comandantul în- 
chisorii a plecat imediat la locul unde trebuia să aibă loc 
execuţia şi a dat ordin să se desfacă mormîntul. În locul 
cadavrului lui Fu Cen. au fost găsiţi îngropaţi cei doi 
poliţişti ucişi. 

— Prin urmare Fu Cen trăieşte ? 

— Se presupune că da. 

— Ați folosit un cfine poliţist pentru urmărire ? 

— Da. Ciinele a ajuns pînă la malul rîului Guilur şi 
acolo s-a oprit. 

— De necrezut ! exclamă colonelul, încruntîndu-se. Îşi 
îndreptă apoi ochelarii şi după un timp de gîndire con- 
tinuă : „Trebuie să se organizeze neîntîrziat percheziții 
în tot orașul, stradă cu stradă. Să fie puse patrule pe 
străzi. Să fie scoși din birouri toţi corespondenţi noştri 
şi să se ducă să scormonească în toate colțurile orașului. 
Trimite repede telegrama asta şi ocupă-te imediat de ceea 
ce ţi-am spus. Pune în picioare întregul nostru birou. 
Căutaţi fugarul şi complicii lui. Ai înţeles ? 

— Da, domnule colonel. 

— Încă ceva. Pune-l sub cea mai strictă supraveghere 
pe bucătarul Sun Şan-li. Raportează-mi îndată ce afli vreo 
noutate, încheie Ken, întorcîndu-i spatele şi ieșind dig 
birou cu paşi grăbiţi. 

CAPITOLUL 
Xill 


Servieta neagră 


— „Dacă trăieşti, ajungi să bei din cupa de aur”, spune 
o vorbă din popor. Uite că şi noi ne-am întîlnit din nou, 
vii şi nevătămaţi. Duşmanul şi-a aruncat plasa ca să ne 
prindă, dar s-a dovedit că plasa avea ochiurile prea mari, 
spuse rîzînd bătrinul Sun Șan-li. Vine în curînd vremea 
cînd se va încurca el însuşi în plasa lui. 

Bătrînul îl mai îmbrăţişă şi-l mai sărută o dată pe Van 
An-cen. Tugs urmărea zîmbind şi cu inima plină de bu- 
curie fericita revedere dintre tatăl ei şi „fiul său, trimis 
de dumnezeu“, cum îi zicea bătrînul lui Van An-cen. 

— M-am interesat zilnic de sănătatea dumitale, prin 
Tugs. De abia aşteptam să te văd, dar, din păcate, nu 
era prudent să ne întîlnim. A sosit clipa hotărîtoare pen- 
tru îndeplinirea sarcinii noastre principale şi am multe 
de discutat cu dumneata. 

Deşi se aflau în ascunzătoare, pentru mai multă si- 
guranţă vorbeau în şoaptă. După cîtva timp, bătrînul Sun 
Şan-li se ridică şi îi îmbrăţişă cu oarecare solemnitate pe 
Van An-cen şi pe Tugs, spunîndu-le : 

— Vă mulțumesc, copiii mei, şi vă urez să aveţi no- 
roc. 





Rămii cu bine, tată. Trebuie să plec. Nu-ţi face 
griji din pricina mea. Păzeşte-te cît mai bine, rosti tata 
îmbrăţişîndu-l pe tatăl ei, apoi ieşi în grabă din ascun- 
zătoare. 

— Ţi-a povestit Tugs despre Ţzo Li-ţze ? 

— Da, ştiu tot. Omul ăsta e un lup, dar unul spe- 
rios și fără colţi. Totuşi, trebuie să ne ferim de el ca de 
un şarpe veninos. Văd că nu mai îndrăzneşte să se apro- 
pie de mine. 

— Şi-acum, tăicuţă, să ne luăm rămas bun. Fii prudent. 
Şi nu fi îngrijorat în privinţa lui Tugs. E o fată minunată. 

Sun Şan-li şi Van An-cen se îmbrăţișară îndelung. Re- 
venit în cameră, Van An-cen îşi făcu valiza. 

— Sînt gata, domnule director, spuse intrind tînărul 
funcţionar care se ocupa de încasarea debitelor. 

— Bine. Ia, te rog, valiza mea. 

Plecară împreună la gară, dar acolo se despărţiră. 
Funcţionarul se duse să-l întîlnească pe Fu Cen. Tînărul 
proaspăt eliberat era îmbrăcat în hainele lui Van An-cen 
şi arăta atit de schimbat, încît cu greu ai fi putut recu- 
noaşte pe nefericitul escortat spre locul de execuţie. Cu 
hainele de împrumut, putea fi uşor confundat cu Van 
An-cen şi de altfel Van An-cen, văzîndu-l, îşi aminti fără 
să vrea de fratele lui mai mare. După ce se întâlniră, Fu 
Cen şi tînărul funcţionar săriră împreună în trenul care 
pleca spre Tunliao. Van An-cen aşteptă trenul care ve- 
nea de la Cianciun şi mergea spre Apele Fierbinţi. Cînd 
intră în gară, se urcă la întîmplare într-un vagon. 

— Vrei să fii bună şi să-mi arăţi locul meu ? o rugă 
pe însoțitoarea vagonului. 

După ce se uită la bilet, funcţionara îl conduse pe Van 
An-cen la locul său. „De ce i s-o fi crispînd atît de ciu- 
dat obrazul ? Trebuie să fie beat sau bolnav“, se gîndi ea. 

— Vă salut, spuse Van An-cen, adresîndu-se lui Se, 

e care-l găsi instalat în compartiment, apoi se aşeză 
îngă el. 

— Vă salut, îi răspunse celălalt, uitîndu-se nepăsător, 
ca la un străin, la cel care intrase. Între timp, se auzi 
semnalul de plecare. Locomotiva începu să pufăie şi tre- 
nul ieși din gară. 

Aşezîndu-se mai comod, Van An-cen întrebă în șoaptă: 

— În ce compartiment e Tugs ? 

— În dreapta noastră. Mai e şi o femeie în vîrstă. 

— leşi, te rog, pe culoar, dar stai cît mai aproape de 
uşa vagonului nostru şi fii atent la semnele pe care ţi 
le fac. 

— Bine. 

Pasagerii ieşeau din compartimentele lor, se plimbau 
pe culoarul îngust al vagonului, se opreau la ferestrele 
deschise. Se legau conversații şi în vagon era mult zgo- 
mot. Ridicîndu-se, Van An-cen ieși din compartiment, 
făcu o plecăciune politicoasă unei chinezoaice vârstnice, 
care şedea sub una din ferestrele culoarului, pe strapon- 
tină. Apoi se uită şi el afară. 

Examinînd călătorii care umpleau culoarul, fără mari 
eforturi îl identifică pe un general care purta ochelari 
fumurii. Stătea destul de aproape de el şi ţinea pe ge- 
munchi o servietă neagră. Cu cît se uita mai mult la el, 
cu atît era mai sigur că ofiţerul nu e decît inginerul-şef 
al fortificațiilor de la Hingan. Semăna perfect cu fotogra- 
fia pe care i-o dăduse locotenentul „A“. 

Van An-cen se simţea tulburat. Avea acea senzație de 
bucurie deplină, dar şi de anumită neliniște, ce te cu- 
prinde cînd întîlneşti o persoană de care erai despărţit 
de multă vreme şi pe care te temi să n-o pierzi din nou. 
Prezenţa generalului îi producea o bucurie neînţeleasă. 
Cînd se gîndea cîte obstacole, câte greutăţi şi lipsuri avu- 
sese de înfruntat pentru a ajunge să se apropie de ser- 
vieta neagră, îi venea pur şi simplu să-l îmbrăţişeze pe 
omul de lîngă el. De cîte ori nu şi-a riscat viaţa, în spe- 
ranţa că va izbuti o dată să cunoască planurile, pe baza 
cărora să poată da indicaţii precise în vederea acţiunii 
hotăritoare. 

Pe neaşteptate, generalul se ridică, avînd aerul că se 
trezeşte din somn, și începu să se plimbe pe culoar uitîn- 
du-se atent la călători. Cîţiva, aflaţi mai aproape, obser- 
vînd zvâcnetele nervoase de pe obrazul lui Van An-cen, 
îşi făcură semne discrete. Un tînăr căpitan o zări pe Tugs. 
Văzînd că fata nu-i ocolește privirile, căpitanul se mută 
la fereastra ei şi intră în vorbă. Curînd discutau foarte 
veseli împreună. Tugs ridea şi se uita şăgalnic la ofiţer. 

— Scuzaţi-mă că vă deranjez, dar vreau să vă întreb 
dacă nu jucaţi cumva marțzian ! ? rosti un tînăr japo- 
nez, adresîndu-se lui Van An-cen. 

— Îmi pare rău, dar nu joc. E un joc afurisit. Maţzia- 
nul, domnul meu, mi-a mîncat toţi banii. Puţinul ce mi-a 
mai rămas mi l-au înghiţit călătoriile pe care am fost 
silit să le fac, răspunse Van An-cen arătind spre com- 
partimentul său şi izbucni într-un rîs zgomotos. Nu, 
domnul meu, nu joc cărţi. Nu ştiu să joc cărți şi nu mai 
vreau să joc. Dacă am avea şah, fie, aş juca bucuros cî- 
teva partide. 


1 Joc de cărți. 

În timp ce vorbea, Van An-cen îşi holbă ca un nebun 
ochii şi în să clipească des. Ofiţerul — care se aşe- 
zase pe locul chinezoaicei bătrîne ce se speriase de înfă- 
ţişarea vecinului său şi plecase din compartiment — crezu 
şi el că are de a face cu un nebun. „Poate că a înnebunit 
după ce şi-a pierdut toţi banii la joc. Cine dracu m-a pus 
să-i propun să jucăm împreună ?” gîndi ofiţerul şi se 
retrase în grabă. 

— A! Șah aş fi dispus şi eu să joc, se auzi deodată 
o voce groasă. Era generalul, care tocmai trecea pe acolo 
şi auzise sfîrşitul discuţiei. 

— Şi eu aş face o partidă cu dumneavoastră, dar... 

— Dar, din păcate, nu avem şah, îl întrerupse gene- 
ralul şi trecu mai departe. Uitîndu-se la Van An-cen, își 
spuse şi el că omul suferă de o boală de nervi. „Cine 
ştie, e în stare să provoace un scandal !“ mai gîndi ge- 
neralul şi se retrase. La capătul vagonului, chiar lîngă 
uşă, Se stătea în picioare, prefăcîndu-se că se uită cu 
atenţie pe fereastră. În realitate urmărea fiecare mişcare: 
a lui Van An-cen. 

— Nu, nu e nevoie ! spuse Tugs continuînd o dis- 
cuţie şi rizînd cu hohote. 

Căpitanul era definitiv cucerit. O sorbea din ochi, îi 
urmărea filfiitul genelor, jocul ochilor, zîmbetul care îi 
dezvelea dinţii alti, şi se topea de plăcere. Cînd rîdea, 
pe obrajii ei îmbujoraţi apăreau două gropiţe fermecă- 
toare, cum nu mai văzuse la nici o femeie. Ceea ce îl 
mira, însă, era faptul că o fată atît de frumoasă, cu o 
piele minunată şi proaspătă, se fardează. „În fond, toate 
femeile frumoase sînt uşuratice“, se consolă căpitanul. 

Observînd că adjutantul său dă tîrcoale unei fetişcane 
drăguţe, generalul se încruntă. Poate era invidios că nu 
mai poate el însuși să fie curtenitor cu o fată atît de nos- 
timă, sau poate considera că nu se cuvine ca un ofiţer să 
facă seful de cunoştinţe în tren... Trenul își încetini vi- 
teza şi începu să urce panta către trecătoarea Deltei. 
Generalul se plictisi să tot umble de colo-colo și își reluă 
locul la fereastră. 

— Ar trebui să mă culc, dar nu se lipeşte somnul de 
mine, rosti generalul adresîndu-se nu se ştie cui şi cu 
privirea pierdută în tavanul vagonului. 

— Cînd nu te trage somnul, n-ai chef nici de culcare, 
interveni Van An-cen. 

Prefăcîndu-se că nu aude remarca lui Van An-cen, 
generalul se adresă unui vecin : 

— În tinereţe, somnul mi se părea mai important de- 
cît hrana. Acum însă dorm foarte puţin. Cînd mă culc, 
încep să mă doară coastele şi parcă îmi înțepeneşte tot 
trupul. 

— Nimic de mirare. Oamenii, cu cît îmbătrînesc, cu 
atît dorm mai puţin, interveni din nou Van An-cen, care 
între timp se ridicase şi se plimba prin vagon. 

Călătorii începură să-şi reia locurile în compartimente. 

— Poftiţi la noi, îl invită Tugs pe căpitan, îndreptin- 
du-se spre compartimentul în care stătea împreună cu o 
femeie. Rostind invitaţia, îl privi ştrengăreşte cu ochii ei 
mari şi negri. Căpitanul simţi că ar fi în stare să facă 
orice pentru ea. De fapt, ar fi trebuit să ceară permisiu- 
nea generalului, dar se mulțumi să-l roage doar din pri- 
viri, iar cum superiorul nu-i făcu nici o obiecţie, se duse 
după Tugs. Inginerul se uită surîzînd ironic în urma ad- 
jutantului său şi începu din nou să se plimbe prin vagon. 
Pe culoar nu mai rămaseră decît inginerul, Van An-cen 
şi Se. Ultimul căscă, se întinse şi ieşi pe platformă. Van 
An-cen se uită la ceas. Constată că trecuse de primul 
punct stabilit pentru o eventuală debarcare a generalului. 
Luă deci hotărîrea să treacă la acţiune. Plimbîndu-se pe 
culoar, se apropie pe nesimţite de general. Acesta se 
aplecă, parcă voind să ridice ceva de pe jos. Se îndreptă 
însă imediat şi, scoţînd batista din buzunar, își șterse 
sudoarea de pe frunte. 

— Am să mă duc să iau masa în vagonul restaurant, 
spuse generalul îndreptîndu-se spre uşa de trecere dintre 
vagoane. 

— Merg şi eu, spuse Van An-cen ajungîndu-l din 
urmă pe general. 

Cînd ajunseră pe platformă, Van An-cen se repezi vi- 
jelios asupra lui, pe la spate, şi îi astupă gura cu mîna. 
Se, care se apropiase în acelaşi timp, îi vîrî un căluș în 
gură. Servieta şi pistolul generalului ajunseră în posesia 

lui Van An-cen. Se îl apucă pe general în braţe şi des- 
chizînd uşa vagonului, sări afară, pe povîrnişul terasa- 
mentului. În urma lui sări şi Van An-cen. 


* 


Era ultima lună de vară, cu nopți răcoroase. În stepă 
sufla un vînt rece. 

Oamenii care trebuiau să -preia planul fortificațiilor de 
la Hingan aşteptau de trei ceasuri şi mai bine. 

— Probabil a intervenit ceva neprevăzut, spuse unul 
dintre ei. Altfel, de ce să întîrzie atît de mult ? 

— Poate s-au rătăcit pe întunericul ăsta. 

— Exclus. Van An-cen îți ştie aproape orice regiune 
din China după o simplă grămăjoară de pămînt. Locu- 
rile astea le cunoaşte ca-n palmă. 

— Ia priviţi, ce se vede acolo, în depărtare ? 

— Un om sau chiar doi. 

— Aşa e! Să ne culcăm la pămînt şi să aşteptăm 
semnalul. 

După cîteva minute se auzi în apropiere ţipătul ascuţit 
al unei bufniţe. Cei trei recunoscură îndată semnalul lui 
Van An-cen şi răspunseră la fel. 

Cînd ajunseră unii lîngă alţii, acești prieteni, care nu 
se văzuseră de mai bine de o jumătate de an, se îmbră- 
țişară şi se sărutară. 

— Planul fortificațiilor de la Hingan e la noi, spuse 
Van An-cen, dînd tovarășilor servieta inginerului-șef. 

— Straşnic ! izbucniră ceilalți doi care îl așteptaseră 
pe Van An-cen. 

— Acum e timpul să plecaţi. Fiţi, însă, prudenţi pe 
drum, îi sfătui Van An-cen. 

— Am înţeles, tovarăşe căpitan ! răspunseră oamenii 
într-un glas. ; 

—  Tovarăşe căpitan, v-am adus caii. 

— Unde sînt? 

— Pasc nu departe de aici. 

— Să mergem, hotărî Van An-cen şi se îndreptară cu 
toţii spre locul unde păşteau caii. 

— Ne-am cam speriat cînd am văzut că nu mai veniţi. 

— N-am izbutit în nici un chip să ne apropiem în 
acelaşi timp amândoi de el. Pînă la urmă am prins mo- 
mentul şi generalul s-a pomenit ca un copilaş în braţele 
voinicului ăstuia, spuse rîzînd Van An-cen, punînd mîna 
pe umerii largi ai lui Se. Tînărul nu pricepu o iotă, dar 
îşi închipui cam ce vorbeau şi rîse şi di 

— Uite caii dumneavoastră, spuseră tovarășii, aducînd 
caii pentru Van An-cen şi Se. 

— Drum bun ! 

— La revedere ! Pe curînd ! 

Van An-cen şi Se porniră de-a lungul malului rîului 
Tura, care curgea la poalele munţilor Deltrei, iar ceilalți 
doi tovarăşi, ascunzînd legătura cu servieta, săriră pe cai 
şi dispărură în întuneric. 

Dinspre nord-vest sufla un vînt puternic, culcînd la 
pămînt iarba înaltă şi deasă. Van An-cen şi Se înaintau 
în tăcere, fiecare cu gîndurile lui. Se îşi rememora viaţa 
lipsită de bucurii pe care o dusese din copilărie în lumea 
de asuprire şi suferințe în care crescuse, în timp ce Van 
An-cen era cu gîndul la țara sa, Republica Populară Mon- 
golă, care demult îşi găsise drumul spre fericire, o feri- 
cire, ce-i drept, mereu amenințată de agresorii japonezi. 
Sprijinindu-se însă pe ajutorul marii sale prietene, țara 
sa a putut să dea de fiecare dată o ripostă nimicitoare 
duşmanului. De data asta, Japonia militaristă va fi definitiv 
nimicită. Simi o mare bucurie la gîndul că şi el îşi adu- 
sese modesta lui contribuţie la victoria finală. 

Van An-cen se uită la ceas şi spuse înviorat : 

— Trebuie să ajungem cît mai repede la Vaniemiao, 
să prindem trenul care vine dinspre Goghensume. 

— Cînd sosește trenul ? 

— La opt dimineaţa. 

Struniţi, caii porniră la trap pe drumul ce se pierdea 
şerpuind în depărtare. 

— Trebuie să mai lăsăm să se odihnească caii, spuse 
după un timp Van An-cen, oprindu-şi calul şi lăsînd liber 
căpăstrul. 

— Unde urmează să coboare Tugs ? întrebă Se. Mă 
întreb cum s-o fi simțind căpitanul cu care cocheta ? 

— Tegs va coborî în gara Tuvseghiinsume şi se va 
întoarce cu trenul de dimineaţă. În orice caz, nu-l invi- 
diez pe căpitan, spuse Van An-cen izbucnind în rîs. 

— Îmi închipui ce nenorocit trebuie să fie gîndindu-; -se 
la ce-l aşteaptă. Va şti, pe viitor, că nu-i bine să te dai în 
vînt după fete. 

Pomiră din nou la drum, îndemnînd caii să meargă 
cît mai repede. Orizontul se aprinse. Spre dimineaţă vîn- 
tul se înteţi și deveni și mai pătrunzător. În sfîrșit, soa- 
rele polei în aur vârfurile ZA rii iar în depărtare în- 
cepură să strălucească acoperișurile caselor cu coşuri 
înalte. Călăreţii se apropiau de Vaniemiao. În curînd 
junseră în preajma cuptoarelor unde se ardeau cărămizi. 

— Descălecăm aici, rosti Van An-cen şi sări de pe cal. 

— Ce facem cu caii ? 

— li lăsăm liberi. Șeile, însă, ascunde-le în ascunză- 
toarea lui Fu Cen. Citeva zile, să nu ieşiţi nici în ruptul 
capului, spuse Van An-cen şi porni spre Porţile de Apus 
ale orașului. 

Acolo îl aştepta tînărul funcţionar care îl însoţise pe 
Fu Cen la Tunliao. 

— Cum a decurs călătoria ? 

— Foarte bine. 

— Unde e Fu Cen? 

— Adineauri am coborit împreună din tren. El a luat-o 
spre casă, pe malul rîului Guilur. 

— Cum se simte ? 

— Bine. 

— Ai autorizaţia la tine ? 

— Uite-o. Are pe ea viza postului de control din gara 
Goghensume. Astea sînt hainele pe care le-a purtat Fu 
Cen, răspunse tînărul funcţionar, dîndu-i lui Van An-cen 
o legătură în care se aflau toate veşmintele de care vor- 
bise. 

Van An-cen se uită la autorizaţie, privi în jur şi îşi 
schimbă în grabă hainele. După aceea, însoţit de tînărul 
funcţionar care îl sprijinea de braţ, intră în oraş şi o luă 
spre casă pe strada Sinanţze. Cînd intră în curtea firmei, 
le ieşi în cale Ţzo Li-ţze. 

— Ce-aţi păţit, onorabile patron ? întrebă el. 





— M-am îmbolnăvit pe drum şi din gara Goghen- 
sume a trebuit să mă întorc. 

— Ducei-vă cât mai repede să vă culcaţi! exclamă 
Ţzo Li-ţze luîndu-l de celălalt braţ şi petrecîndu-l îm- 
preună cu tînărul funcţionar pînă la apartamentul său. 

— Stimate Ţzo Li-ţze, spune-i, te rog, patronului că 
m-am întors. 

— Îl anunţ imediat, spuse Ţzo Li-ţze şi se îndreptă 
cu paşi grăbiţi spre locuinţa lui Va. 


* 


Colonelul Ken juca cărți cu soția sa şi sorbea tacticos 
dintr-un pahar cu vin. 

— Vad că mai ai o carte! Înseamnă că ai cîștigat, 
reflectă cu glas tare Ken. 

— Te predai ? întrebă rîzînd soția. 

— Se înţelege. Nu trebuie oare să cedezi întotdeauna 
soției, scumpa mea ? răspunse Ken. 

În clipa aceea cineva bătu cu putere în ușă. 

— Te pomeneşti că iar s-a întîmplat ceva ! Cine poate 
fi ? Intorcîndu-se spre uşă, Ken strigă : — Intră ! 

În prag apăru maiorul Ma. 

— Am primit o telegramă-fulger, domnule colonel. 

— Unde mi-e chipiul, întrebă nervos Ken. După ce îşi 
găsi chipiul, îl îndesă pe cap şi ieşi grăbit în urma ma- 
iorului. 
— La ce se referă telegrama ? 
— Inginerul-şef al fortificațiilor de la Hingan a fost 





uci 

— Nenorocire ! exclamă colonelul și începu să fugă, 
dar deodată se opri şi îşi duse mîna la inimă. Se târî 
după aceea cu greu pînă la redacţia ziarului Steagul Al- 
bastru, unde, intrînd în biroul său, se lăsă greoi într-un 
fotoliu, continuînd să-şi ţină mîna pe inimă. După ce 
respiră adînc de cîteva ori, izbuti să îngaime cu glas 
răguşit : 

— Inima cedează. Da, cedează inima. 

Așteptînd să audă ce va spune colonelul, maiorul se 
uita la e] dezorientat, muşcîndu-şi buzele groase, crăpate 
de vînt. 

— Cine l-a ucis ? 

— Deocamdată nu se știe. 

— Păcat de el. Era un om extrem de capabil şi a mun- 
cit mult la construirea fortificațiilor de la Hingan. 

— Da, păcat de el, rosti oftînd Ma. 

— Mi s-a comunicat că Van An-cen n-a ajuns pînă 
la Tunliao, fiindcă s-a îmbolnăvit şi s-a întors acasă de 
la jumătatea drumului. 

— Da, ştiu asta, răspunse maiorul. 

— Ai verificat dacă e adevărat ? 

Nu, n-am apucat încă să verific, răspunse Ma şi 
se ridică. 

— Stai jos ! Stai jos! Nu-mi place de loc călătoria 
lui Van An-cen. S-ar putea să fi răspîndit zvonul despre 
călătoria la Tunliao numai aşa, de ochii lumii, şi în rea- 
litate să fi luat trenul spre Apele Fierbinţi. Ar însemna 
că generalul a fost ucis de el. 

— lertaţi-mă, domnule colonel, dar omul nostru ne-a 
raportat că l-a văzut luînd trenul. I-a pierdut urma pe 
parcurs. 

— Despre acest „om“ o să mai discutăm noi, fiindcă, 
după părerea mea, minte. Ori se teme de răspundere pen- 
tru neglijenţa lui, ori e un ticălos. 

— "Totuşi, afirmă că Van An-cen a ajuns pînă la Gog- 
hensume. Afirmația coincide cu versiunea lui Van An- 
cen. 

— Toate astea nu înseamnă nimic. Văd, domnule, că 
şi dumneata începi să cazi pradă zăpăcelii generale. Tre- 
buie în primul rînd verificată autorizaţia primită de Van 
An-cen pentru plecarea lui la Tunliao. Dacă a plecat în- 
tr-acolo, trebuie să aibă pe autorizaţie vizele posturilor 
de control de pe drum. Asta trebuie verificat imediat. De 
altfel, domnule maior, se pare că amîndoi am făcut o 
gravă greșeală. Încep să cred că Van An-cen nu e cîtuși 
de puţin un agent al Partidului Comunist Chinez şi prin 
urmare nici acel vestit Cijou pe care-l căutăm. Am im- 
presia că e pur şi simplu un spion străin. 

— Foarte posibil, îşi dădu cu părerea maiorul. 

— Sînt încredinţat că am mers tot timpul pe o pistă 
greşită. L-am cercetat în cu totul altă privință decît tre- 

buia, şi am căutat să-i descoperim legăturile pornind în- 
tr-o direcţie greşită. Am pierdut o jumătate de an de- 
geaba, orbecăind dintr-o parte în alta ca nişte pisoi orbi. 
Și în toate astea o mare vină o poartă nemernicul de 
“Ţzo Li-ţze. Un om de nimic, care ne-a dus de nas cum 
a vrut. Sînt aproape sigur că Van An-cen ştie de micro- 
fon şi bănuiesc că dumneata, domnule maior, l-ai camu- 
flat cu atâta iscusinţă, încât orice începător poate să-l des- 
copere dintr-o privire. M-ai înţeles, maiorule ? îl întrebă 
maliţios colonelul. 

Maiorul Ma nu mai scoase un cuvînt ci îşi plecă în- 
tunecat capul. 


"CAPITOLUL 
XIV 


La 10 august 


„Vă felicităm, tovarăşi, pentru îndeplinirea întocmai 
şi la timp a sarcinii şi vă mulțumim, în numele scopului 
nostru măreț, pentru lupta plină de abnegaţie pe care o 
duceţi, fără să vă cruţaţi viața... 

„Astăzi eroica Armată Sovietică, armata eliberatoare, 
a început ofensiva în direcţia Hingan. Armata populară 
de eliberare a Republicii Populare Mongole, participînd 
la războiul sfînt împotriva cotropitorilor japonezi care au 
asuprit China frăţească şi care pregătesc o agresiune îm- 
potriva patriei noastre, a deschis prima focul asupra ina- 
micului...“ 

Primind comunicatul prin radio, Van An-cen îl des- 
cifră repede şi i-l citi lui Tugs. Emoţionată şi bucuroasă, 
fata îl întrebă : 

— Frate, spune-mi acum : cine eşti dumneata ? 

Oarecum stingherit de întrebare, Van An-cen făcu un 
gest vag cu mîna. 

— Curînd ai să afli totul şi ai să înţelegi. Oricine aș 
fi, sînt prietenul tău, prietenul tatălui tău şi prietenul 
poporului tău. Lupt pentru același scop pentru care lup- 

taţi şi voi: pentru libertatea şi independența poporului, 
pentru fericirea lui, pentru pace pe pămînt. 

— Ştiu asta, frăţioare, ştiu, răspunse fata, privindu-l 
cu ochii strălucind de bucurie. 

— Haide, surioară, să adunăm toate hirtiile şi să le 
dăm foc. Ascunzătoarea n-o s-o mai folosim. Toate cele 
necesare le vom păstra în apropierea cuptoarelor unde 
se ard cărămizile, 

Van An-cen se apucă îndată să ardă hirtiile şi scriso- 
rile secrete. După ce le arse, acoperi cu grijă intrarea în 
ascunzătoare. Abia terminase, cînd Tugs, care stătea la 
fereastră să vadă ce se petrece afară, şopti speriată : 

— Un poliţist | 

Van An-cen îi porunci să se ducă în bucătărie și să se 
ocupe de gătit, apoi, punîndu-şi ochelarii, se instală la 
masă, şi așezîndu-şi în faţă borderourile de plăţi ale fir- 
mei, începu să calculeze la abac. Peste cîteva clipe, în 
pragul uşii apăru un locotenent de poliţie, însoţit de un 
tuncţionar al firmei, tînărul care se ocupa de încasarea 
debitelor. 

— Caut pe directorul firmei, domnul Van An-cen. 

— Eu sînt, răspunse calm Van An-cen. 

— Câţi oameni locuiesc cu dumneavoastră ? 

— Stau singur. ; 

— De ce miroase a ars ? întrebă locotenentul, trăgînd 
aer pe nas, Ați ars ceva ? 

— Da, adineauri am ars nişte registre de datorii şi 
nişte borderouri de plăți de care nu mai aveam nevoie. 
Probabil că de la asta miroase. Deschide, te rog, ușa, să 
aerisim puţin, spuse el, adresîndu-se tînărului funcţionar. 

— Prezentaţi-mi buletinul dumneavoastră, rosti aspru 
locotenentul. 

— Poftiţi, spuse Van An-cen, scoțind din buletin un 
act şi întinzînd locotenentului buletinul. 

— Ce act e celălalt ? 

— Autorizaţia de călătorie la Tunliao. 

— Arătaţi-mi-o şi pe aceea | Aţi fost la Tunliao ? 

— Da, am plecat spre Tunliao, dar pe drum m-am 
îmbolnăvit şi m-am întors acasă. 

— Şi de ce nu restituiţi de atîta vreme autorizaţia ? 

— A fost controlată de trei ori pînă acuma. M-am 
gîndit că s-ar putea să-mi mai trebuiască şi am păstrat-o. 

Locotenentul verifică meticulos buletinul şi vizele de 
autorizaţie, apoi, restituind actele, rosti grav : 

— Vă rog să depuneţi chiar azi autorizaţia. 

După verificarea actelor, trecu prin toate camerele, le 
examină cu atenţie și plecă. 

„A spus ceva polițistul în legătură cu mirosul de hârtii 
arse ?“ întrebă Tugs E annie e. 

„Da, a întrebat, dar l-am dus cu vorba, la fel ca în 
privinţa călătoriei de la Tunliao“, îi răspunse Van An- 
cen. 

Tocmai atunci veni și Sun Şan-li. Închizînd uşa cu ză- 
vorul, Van An-cen coborî din nou în ascunzătoare. Tatăl 
şi fiica îl urmară. 

— Taică, am primit o telegramă de felicitare, îi spuse 
Van An-cen şi îi citi bătrînului textul comunicat prin 
radio. A 
— Am trăit pînă la șaptezeci de ani fără să cunosc ce 
înseamnă fericirea. Astăzi e prima zi fericită din viața 
mea. Se înfăptuiesc speranțele mele şi năzuințele poporu- 
lui meu. Acum cred că în curînd vor lua sfîrșit toate 
suferințele noastre şi că în fața patriei mele se deschide 
un drum luminos. 

— Da, taică, azi e o zi însemnată. Patria lui Lenin 
şi-a trimis ostașii împotriva militariştilor japonezi. Os- 
taşii roşii luptă pentru eliberarea popoarelor Chinei. Alun- 
gîndu-i pe japonezi, China independentă va putea începe 
o viaţă nouă. Ea va putea sădi floarea fericirii veşnice. 
lar din fiecare boboc al acestei flori se vor deschide flo- 
rile de mîine, una mai frumoasă decît cealaltă. 

Bătrînul Sun Şan-li şi Tugs îl ascultau cu emoție. 


* 


Colonelul răsfoia atent un caiet de însemnări, cuprin- 
zînd toate întîmplările din ultimele luni : uciderea san- 
tinelei de la depozitul de arme, asasinarea poliţiştilor din 
escorta lui Fu Cen, călătoria lui Van An-cen la Cianciun, 
dispariţia planurilor fortificațiilor de la Hingan... 

Închizînd zgomotos caietul, Ken se ridică nervos de la 
biroul său, şi apropiindu-se de maiorul Ma, care şedea la 
fereastră, începu să urmărească ce se petrecea pe stradă. 
Amândoi vedeau acelaşi lucru, dar gîndurile fiecăruia ră- 
tăceau pe alte meleaguri. „Ruşii au trecut Hinganul şi au 
ajuns la U-Ceagod. Azi-mfine se vor ridica şi comuniştii 
chinezi de aici, din provincia Sinan, împotriva japonezi- 
lor. Numai o minune mai poate salva Japonia. Vom reuși 
oare să ne luăm tălpăşiţa şi să scăpăm vii de aici ?“ se 
întreba cu amărăciune Ken. 

Maiorul Ma era stăpînit de alte gînduri. Ce prost a 
fost cînd a lăsat să-i scape frumoasa Tugs ! O asemenea 
fetiță n-are să mai întîlnească niciodată. Ce mers are ! Și 
ce zîmbet fermecător ! lar cum maiorul mai apucase să 
fumeze şi cîteva pipe cu opiu, Tugs îi apărea în fața 
ochilor ca în vis. Îşi lingea buzele uscate şi, de furie, 
strîngea pumnii. 

Colonelul, care cunoștea slăbiciunea locţiitorului său, 
se uită la faţa sfrijită, galben-verzuie a opiomanului, şi-şi 
spuse pentru prima oară : „Ce mutră scîrboasă are ma- 
iorul.” z 

— La ce te gîndeşti, domnule maior? îl întrebă pe 
Ma cu un surâs ironic. 

— La ce altceva mă pot gîndi dacă nu la treburile 
noastre, la munca noastră, răspunse rînjind Ma, dezve- 
lindu-şi dinţii galbeni și gingiile umflate. 

— În orice caz, azi trebuie arestat Van An-cen și toate 
persoanele suspecte care au legături cu el. Pentru execu- 
tarea operaţiei formaţi grupe întărite. 

— Am înţeles, răspunse maiorul şi ieşi alene din ca- 
binet. 

Apoi colonelul începu să se plimbe agitat prin cameră. 
Gînduri tot mai întunecate îi treceau prin minte. 

— Îmi permiteţi să intru, domnule colonel? întrebă 
Tzo Li-ţze vîrînd capul pe ușa întredeschisă. 

— Intră. Ce e? Iar ai mai scornit ceva ? exclamă Ken. 

— Nu. Vă jur pe sufletul meu că am venit să vă spun 
adevărul adevărat. Van An-cen, Sun Șan-li, Tugs și un 
tînăr funcţionar al firmei au dispărut. Au trecut opt ore 
de cînd nu se ştie nimic despre ei. Pare curios că au dis- 
părut cu toţii în acelaşi timp, adăugă Ţzo Li-ţze. 

— Nu prea te cred, Ţzo Li-ţze. Dar chiar dacă ar fi 
adevărat, n-or să ajungă departe. Îi vom prinde pe toti, 
răspunse Ken. Dar în chestiumea cea nouă, ai aflat ceva ? 

— Nimic important, domnule colonel, fiindcă în ul- 
tima vreme e o harababură... 

— Ce? răcni Ken. Îţi arăt eu ţie harababură, pui de 
cățea | şi colonelul îşi smulse pistolul din toc, îndreptîn- 
du-l spre agentul care încremenise de groază. 

Tzo Li-ţze se aruncă la pămînt şi, apucîndu-l pe colo- 
nel de genunchi, izbucni în plîns. 

— Domnule colonel, dragă domnule colonel, ce aveţi 
cu mine ?... 

În clipa aceea năvăli ca un vifor în birou maiorul. Cu 
ochii holbaţi, înnebunit şi giftind, izbuti să îndruge hor- 
căit : 

— Colonele, orașul e înconjurat de ruşi ! 

— Repede, maşina ! Îi ordonă colonelul și întorcîndu- 
se din nou spre Țzo Li-ţze, îi strigă : 

— Eşti un laş, un nemernic! Un moliu nenorocit! 
Te-ai tîrît destul pe burtă ! 

Apoi ochi și apăsă pe trăgaci 


CAPITOLUL 
xV 


Tuvșin şi Tugs 


Coloanele Armatei Sovietice treceau ca un iureş pe 
străzile oraşului Vaniemiao. În aer fluturau steaguri roşii, 
încărcate de gloria luptelor revoluționare şi a luptelor 
eroice duse împotriva duşmanilor primului stat socialist 
din lume. 

Pentru prima oară după multe decenii, locuitorii din 
Vaniemiao își îndreptară spinările. Zbîrciturile fețelor se 
neteziră, ochii se luminară de bucurie. 

În bordeiul bătrînului Sun Şan-li era zarvă şi veselie, 
cum nu mai fusese decît în ziua cînd apăruse Van 
An-cen, după o absență de nouă ani. La masă ședeau Sun 

Şan-li, Van An-cen şi Tugs. Vorbeau cu glas tare, glu- 
meau şi rideau. Îşi amintiră de drumul făcut la Apele 
Fierbinţi, cînd Tugs izbutise în cîteva minute să-l vră- 
jească atît de tare pe căpitanul japonez, încât nenoro- 
citul uitase şi de general şi de servieta superiorului, de 
lîngă care avea ordin să nu se dezlipească. Discutară şi 
despre Tugs şi Fu Cen, care în curînd aveau să se căsă- 
torească. Îşi amintiră apoi de prieteni și rîseră cu poftă 
de fuga „bravului” colonel Ken, despre care auziseră că 
a pierit în timpul bombardamentului. 

— Se vede că nu degeaba mă cheamă pe mine 
Tuvşin !, iar pe surioara mea Tugs? ! Lupta noastră tre- 
buie desăvirşită prin pacea generală şi prin instaurarea 
fericirii pe pămînt, spuse Van An-cen. 

E bătrînul Sun Șan-li îşi depănă zîmbind aminti- 

e: 

— Nu e atît de mult de cînd în bordeiul ăsta mic și 
dărăpănat, ascunși de oameni, discutam în şoaptă cum 
am putea ajuta poporul să scape cît mai iute de asupri- 
torii japonezi. Și uite că am apucat ziua cînd japonezii 
au fugit mîncînd pămîntul. Poporul respiră liber şi va 
putea să-și făurească o viaţă nouă. În lupta noastră, am 
fost ajutaţi de prietenii noştri, oamenii sovietici, și de 
mongolii liberi. Iar ajutorul prietenilor și credinţa în 
prietenie sînt forțe de neînvins. Tu, Van An-cen, eşti 
mongol. Mama fiicei mele era horcină, iar eu sînt chi- 
nez. Prietenia ta cu mine și cu fiica mea a rezistat în fața 
multor încercări grele. A rezistat, pentru că prietenia 
asta nu e numai a noastră, ci şi a popoarelor noastre. 

Tugs aflase, în cele din urmă, totul despre Van An-cen. 

— În sfîrşit, îţi cunosc şi numele adevărat, scumpul 
meu frate. N-am crezut că se potriveşte atît de bine cu 
numele meu. Ar fi bine să apucăm vremurile cînd toți 
oamenii, chinezi, mongoli, japonezi și toţi ceilalți vor 
deveni fraţi și surori. Atunci va răsări pe pămînt acea 
floare a fericirii veşnice, despre care ai vorbit dumneata, 
Tuvşin, spuse Tugs, emoţionată, găsindu-și cu greu cu- 
vintele... Vor veni oare curînd acele vremuri ? 


1, 2 în timba mongolă, tuvşin înseamnă „pace“, iar tugs, „tmpli 
nire“, „desăvirşire“, 

— Curind, surioară, curînd, răspunse zîmbind Tuv- 
şin. Cînd poporul se ridică la luptă pentru eliberarea sa, 
învinge orice obstacole şi năruie fortărețele cele mai 
puternice. Nădăjduiesc că voi veni la dumneavoastră în 
vizită, cînd în ţara dumneavoastră şi în întreaga lume 
va domni pacea. 

— Cum ? Ne părăseşti ? 

— Da, surioară, e timpul să plec. „Păsările vin şi plea- 
că, musafirii vin şi se întorc acasă“, spune o veche zicală. 
Am să mai vin pe la voi, dar în calitate de musafir, dra- 
gii mei prieteni ! Acum, însă, mă întorc acasă, în Mon- 
golia mea scumpă. 

